Ultimul deceniu al secolului al XX-lea a fost martorul unor răsturnări 
dramatice în politica mondială. Pentru prima oară în istorie, o putere 
noneurasiatică s-a impus nu numai ca principal arbitru în relaţiile de 
putere din Eurasia, dar și ca putere supremă în lume. Destrămarea 
Uniunii Sovietice a fost ultima treaptă în ascensiunea rapidă a unei țări 
din emisfera vestică — Statele Unite ale Americii — ca singura și, de fapt, 
prima putere cu adevărat globală. Cu toate acestea, Eurasia își păstrează 
importanța geopolitică. Prin urmare, problema modului în care America, 
angajată la scară planetară, poate face faţă complexelor relații de putere 
din Eurasia rămâne fundamentală pentru capacitatea ei de a-și exercita 
supremaţia mondială. Obiectivul principal al politicii americane ar putea 
fi benefic și vizionar: modelarea unei comunităţi mondiale cu adevărat 
cooperante, în conformitate cu tendinţele pe termen lung și cu interesele 
fundamentale ale omenirii. De aceea, scopul cărţii este formularea unei 
geostrategii cuprinzătoare și integrale pentru Eurasia. 

Introducere 
Politica superputerii 


Din momentul în care continentele au început să fie 
interdependente din punct de vedere politic, adică acum aproximativ 
500 de ani, Eurasia a fost în permanenţă centrul de putere al lumii. Pe 
căi diferite, în perioade diferite, popoarele Eurasiei — dar mai ales 
acelea de la extremitatea ei vest-europeană — au pus stăpânire şi au 
dominat celelalte regiuni ale lumii, astfel că statele eurasiatice au 
dobândit un statut special şi s-au bucurat de privilegiile de a fi 
principalele puteri ale lumii. 

Ultimul deceniu al secolului al XX-lea a fost martorul unor 
răsturnări dramatice în politica mondială. Pentru prima oară în istorie 
o putere non-eurasiatică s-a impus nu numai ca principal arbitru în 
relaţiile de putere din Eurasia, dar şi ca supremă putere în lume. 
Destrămarea şi prăbuşirea Uniunii Sovietice au fost ultima treaptă în 
ascensiunea rapidă a unei puteri din emisfera vestică — Statele Unite 
ale Americii — ca singura şi, de fapt, prima putere cu adevărat 
globală. 

Cu toate acestea, Eurasia îşi păstrează importanţa geopolitică. Nu 
numai că extremitatea ei vestică — Europa — deţine încă o mare 
parte din puterea economică şi politică a omenirii, dar partea sa estică 
— Asia — a devenit, în ultima vreme, un periculos centru de creştere 
economică şi de sporită influenţă politică. Prin urmare, problema 
modului în care America, angajată la scară planetară, poate face faţă 
complexelor relaţii de putere din Eurasia — în special, dacă ea poate 
preîntâmpina apariția unei puteri eurasiatice dominante şi potrivnice 
— rămâne fundamentală pentru capacitatea Americii de a-şi exercita 
supremația mondială. 

Rezultă deci că, pe lângă preocuparea pentru dezvoltarea 
diferitelor noi dimensiuni ale puterii (tehnologie, comunicații, 
informaţii, precum şi comerţ şi finanţe), politica externă americană 
trebuie să se preocupe în continuare de dimensiunea geopolitică şi să- 
şi folosească influenţa în Eurasia în aşa fel încât să creeze un 
echilibru continental stabil, cu Statele Unite ca arbitru politic. 


Eurasia este astfel tabla de şah pe care continuă să se dea bătălia 
pentru supremaţia mondială, iar această luptă implică geostrategia — 
administrarea strategică a intereselor geopolitice. Este demn de 
atenţie faptul că nu mai departe decât în 1940 doi aspiranţi la puterea 
mondială, Adolf Hitler şi Iosif Stalin, au fost de acord în mod explicit 
(la negocierile secrete din luna noiembrie a acelui an) că America ar 
trebui exclusă din Eurasia. Fiecare din ei realiza că pătrunderea 
puterii americane în Eurasia ar periclita propriile lui ambiţii de 
dominație mondială. Fiecare împărtăşea supoziţia că Eurasia e 
centrul lumii şi că acela care controlează Eurasia controlează lumea. 
Jumătate de secol mai târziu chestiunea a fost redefinită: va dăinui 
supremaţia Americii în Eurasia şi în ce scopuri ar putea fi ea 
aplicată? 

Obiectivul fundamental al politicii americane ar putea fi benefic 
şi vizionar: modelarea unei comunităţi mondiale cu adevărat 
cooperante, în conformitate cu tendințele pe termen lung şi cu 
interesele fundamentale ale omenirii. Dar, în acelaşi timp, este 
imperios necesar ca să nu apară nici un concurent eurasiatic capabil 
să domine Eurasia şi astfel să concureze America. De aceea, scopul 
acestei cărți este formularea unei geostrategii cuprinzătoare şi 
integrale pentru Eurasia. 

ZBIGNIEW BRZEZINSKI 
Washington. D.C. 
aprilie 1997 


Capitolul 1 
Un nou tip de hegemonie 


Hegemonia s-a născut o dată cu omenirea. Dar actuala supremație 
a Americii este distinctă prin rapiditatea apariţiei, anvergura 
mondială şi modul de exercitare. În decursul unui singur secol, 
America s-a transformat — şi a fost transformată de către dinamica 
internațională — dintr-o ţară relativ izolată din emisfera vestică într-o 
putere de o bogăţie şi forță de dominație fără precedent în istoria 
omenirii. 


Scurtul drum spre supremaţia mondială 


Războiul hispano-american din 1898 a fost primul război de 
cucerire dus de America în afara hotarelor sale. El a deschis calea 
extinderii puterii americane în Pacific, dincolo de Hawaii, spre 
Filipine. La începutul acestui secol, strategii americani erau deja 
preocupaţi de dezvoltarea doctrinei unei supremaţii navale asupra 
celor două oceane, iar marina americană începuse să conteste 
concepţia că Anglia „domneşte peste mări“. 

Revendicarea de către America a unui statut special de unic 
apărător al securităţii emisferei vestice — statut proclamat la 
începutul secolului prin Doctrina Monroe şi ulterior justificat de aşa- 
zisul „destin evident“ al Americii — s-a accentuat după construirea 
Canalului Panama, ce facilita dominaţia navală atât asupra Oceanului 
Atlantic, cât şi asupra Oceanului Pacific. 

Baza crescândelor ambiţii geopolitice ale Americii era rapida 
industrializare a economiei ţării. La izbucnirea primului război 
mondial puterea economică în creştere a Americii reprezenta deja 
circa 33 % din P.N.B. mondial, ceea ce surclasa Marea Britanie ca 
principală putere industrială a lumii. Acest remarcabil dinamism 
economic a fost favorizat de o cultură care încuraja experimentul şi 
inovaţia. Instituţiile politice şi economia de piaţă liberă din America 
iconoclaşti, pe care privilegii arhaice sau ierarhii sociale rigide nu îi 
împiedicau să urmărească înfăptuirea propriilor vise. Pe scurt, cultura 


națională era deosebit de prielnică creşterii economice şi, prin 
atragerea şi asimilarea rapidă a celor mai talentate personalităţi din 
străinătate, ea înlesnea de asemenea expansiunea puterii naţionale. 

Primul război mondial a oferit prima ocazie pentru o masivă 
lansare în Europa a forţei militare americane. O putere până atunci 
relativ izolată şi-a transportat prompt peste Atlantic mai multe sute de 
mii de militari — o expediţie militară transoceanică fără precedent ca 
desfăşurare şi amploare, care semnala apariția unui nou important 
jucător pe arena internaţională. Fapt tot atât de important, războiul a 
determinat, în acelaşi timp, primul important efort diplomatic 
american de a aplica principiile americane în găsirea unei soluţii la 
problemele internaționale ale Europei. Celebrele „Patrusprezece 
Puncte“ ale lui Woodrow Wilson au reprezentat inculcarea 
idealismului american în geopolitica europeană, idealism consolidat 
de puterea americană. (În urmă cu 15 ani, Statele Unite jucaseră rolul 
principal în rezolvarea unui conflict din Extremul Orient, acela dintre 
Rusia şi Japonia, impunându-şi, şi prin aceasta, crescânda talie 
internațională.) Fuziunea dintre idealismul american şi puterea 
americană s-a făcut astfel din plin simțită pe scena lumii. 

Totuşi, strict vorbind, primul război mondial era încă un război 
predominant european, nu mondial. Dar caracterul său autodestructiv 
a marcat începutul sfârşitului predominării politice, economice şi 
culturale a Europei asupra restului lumii. Pe parcursul războiului nici 
una dintre puterile europene nu a fost capabilă să obţină o victorie 
decisivă — iar rezultatul războiului a fost serios influenţat de intrarea 
în conflict a unei puteri non-europene în ascensiune: America. Din 
acest moment. Europa avea să devină din ce în ce mai mult obiectul, 
şi mai puţin subiectul politicii mondiale de putere. 

Dar această scurtă izbucnire de primat mondial american nu a 
produs o angajare continuă a Americii în chestiunile internaţionale. 
În schimb, ea s-a retras rapid într-o combinaţie auto-mulţumitoare de 
izolaționism şi idealism. Deşi pe la jumătatea anilor '20 şi începutul 
anilor "30 totalitarismul devenea din ce în ce mai puternic pe 
continentul european, puterea americană — care atunci includea o 
puternică flotă pe două oceane ce depăşea în mod clar marina 


britanică — nu s-a implicat. Americanii au preferat să fie spectatori 
la politica mondială. 

Conceptul american de securitate, bazat pe o viziune a Americii 
ca insulă continentală, a fost în acord cu această predispoziţie. 
Strategia americană se concentra asupra apărării ţărmurilor sale, 
având astfel un orizont îngust-naţional, fără a se gândi prea mult la 
considerentele internaționale sau globale. Principalii actori 
internaționali erau, încă, puterile europene şi, din ce în ce mai mult, 
Japonia. 

Era europeană în politica mondială a luat sfârşit definitiv în 
cursul celui de-al doilea război mondial, primul război cu adevărat 
mondial. Desfăşurat pe trei continente simultan, oceanele Atlantic şi 
Pacific fiind şi ele puternic disputate, dimensiunea sa mondială a fost 
demonstrată în mod simbolic atunci când soldații britanici şi japonezi 
— care reprezentau, respectiv, o îndepărtată insulă din Vestul Europei 
şi o insulă similară din Estul Asiei — s-au ciocnit la o distanță de mii 
de mile de patriile lor pe frontiera indiano-birmaneză. Europa şi Asia 
deveniseră un unic câmp de bătălie. 

Dacă războiul s-ar fi încheiat printr-o victorie clară a Germaniei 
naziste, o unică putere europeană ar fi apărut ca putere mondială 
dominantă. (Victoria Japoniei în Pacific ar fi adus pentru acea 
națiune rolul dominant în Extremul Orient, dar, după toate 
probabilitățile, Japonia nu ar fi rămas doar un hegemon regional.) În 
schimb, înfrângerea Germaniei a fost în mare măsură pecetluită de 
cei doi învingători extra-europeni, Statele Unite şi Uniunea Sovietică, 
care au devenit moştenitoarele nerealizatelor tendințe ale Europei 
către supremația mondială. 

Următorii cincizeci de ani au fost dominați de competiția bipolară 
dintre America şi Uniunea Sovietică pentru supremația mondială. În 
unele privințe, competiția dintre Statele Unite şi Uniunea Sovietică a 
reprezentat împlinirea teoriilor celor mai dragi geopoliticienilor: ea a 
adus în arenă principala putere maritimă a lumii, care domină două 
oceane, Pacific şi Atlantic, împotriva principalei puteri de uscat a 


lumii, deţinătoare a supremaţiei în heartland-ul! eurasiatic (cu blocul 
chino-sovietic care cuprindea un spaţiu amintind, cu putere, 
întinderea Imperiului Mongol). Aspectul geopolitic nu putea fi mai 
clar: America de Nord împotriva Eurasiei, având ca miză lumea 
întreagă. Câştigătorul ar fi dominat cu adevărat globul pământesc. 
Nimeni nu i-ar mai fi stat în cale, odată victoria obţinută. 

Fiecare rival lansa în întreaga lume un apel ideologic impregnat 
cu optimism istoric, care justifica, pentru fiecare din ele, eforturile 
necesare şi, în acelaşi timp, îi întărea convingerea în victoria 
inevitabilă. Fiecare rival îşi domina clar propriul spaţiu — spre 
deosebire de aspiranţii imperiali europeni la hegemonie mondială, 
dintre care nici unul nu a reuşit vreodată cu adevărat să-şi impună 
predominarea decisivă în interiorul Europei înseși. Iar fiecare dintre 
cele două rivale îşi folosea ideologia pentru a-şi consolida dominaţia 
asupra respectivilor săi vasali sau tributari într-un mod care amintea 
oarecum de epoca războaielor religioase. 

Combinația dintre dimensiunile geopolitice mondiale şi declarata 
universalitate a dogmelor rivale a dat competiției o intensitate 
nemaiîntâlnită. Dar un factor suplimentar — şi el plin de implicaţii 
mondiale — a făcut ca această competiţie să fie cu adevărat unică. 
Apariţia armelor nucleare însemna că un război frontal, de tip clasic, 
între cei doi rivali principali putea nu numai să atragă după sine 
distrugerea lor reciprocă, dar şi să aibă consecinţe fatale pentru o 
parte însemnată din omenire. Intensitatea conflictului era astfel 
supusă simultan unei extraordinare auto-constrângeri din partea 
ambilor rivali. 

Pe tărâm geopolitic, războiul era purtat în mare măsură la 
extremităţile Eurasiei  înseşi. Blocul  chino-sovietic domina 
majoritatea Eurasiei, dar nu îi controla extremităţile. America de 
Nord reuşise să-şi consolideze poziţia atât la extremitatea vestică, cât 


1 Nota traducătorului: Heartland: concept introdus de Harold Mackinder (1861-— 
1947) în articolul „The Geographical Pivot of History“, prezentat la Royal 
Geographic Society în ian. 1904. Mackinder înţelegea prin heartland „partea 
centrală a Eurasiei, zona-pivot a politicii mondiale“, „acea zonă a Eurasiei 
inaccesibilă  vapoarelor şi controlată de Rusia“. (Conform International 
Encyclopaedia of Social Sciences, vol. 9, The Macmillan Company &amp; The 
Free Press, N.Y., Collier-Macmillan Publishers, London, 1972.) 


şi la cea estică ale marelui continent eurasiatic. Apărarea acestor 
capete de pod continentale (rezumată, pe „frontul“ de vest de către 
Blocada Berlinului şi pe cel de est de către Războiul din Coreea) a 
fost astfel primul test strategic pentru ceea ce avea să fie cunoscut 
sub denumirea de Războiul Rece. 


Blocul chino-sovietic şi cele trei 


fronturi strategice importante 


În faza finală a Războiului Rece, pe harta Eurasiei (vezi harta 
de mai sus) a apărut un al treilea „front“ defensiv: cel sudic. 
Invadarea Afganistanului de către sovietici a provocat o ripostă 
americană pe două direcţii: asistența directă pentru rezistența 
autohtonă din Afganistan în scopul blocări armatei sovietice; și o 
intensificare pe scară mare a prezenţei militare americane în 
Golful Persic pentru a descuraja o eventuală înaintare spre sud a 
puterii militare sau politice sovietice. Statele Unite și-au asumat 
obligația de a apăra regiunea Golfului Persic, în conformitate cu 
propriile interese de securitate în vestul și estul Europei. 

Faptul că America de Nord a frânat cu succes eforturile blocului 
eurasiatic de a obţine stăpânirea efectivă asupra întregii Eurasii — 


proces în care ambele părţi s-au abținut până la final de la o ciocnire 
militară directă de teama unui război nuclear — însemna că rezultatul 
disputei era decis în cele din urmă pe căi non-militare. Vitalitatea 
politică, flexibilitatea ideologică, dinamismul economic, 
atractivitatea culturală au devenit dimensiuni decisive. 

Coaliția condusă de America şi-a păstrat unitatea, în timp ce 
blocul chino-sovietic s-a dezmembrat în mai puţin de două decenii. 
În parte, aceasta s-a datorat flexibilităţii mai mari a coaliţiei 
democratice, în contrast cu caracterul ierarhic şi dogmatic — dar şi 
fragil — al lagărului comunist. Prima presupunea împărtăşirea unor 
valori, dar fără un cadru doctrinar formal. A doua punea accent pe 
corectitudinea dogmatică, cu un singur centru autorizat de 
interpretare. Principalii vasali ai Americii, de asemenea, erau cu mult 
mai slabi decât ea, în timp ce Uniunea Sovietică nu putea trata la 
nesfârşit China ca pe o subordonată. Rezultatul s-a datorat şi faptului 
că partea americană s-a dovedit mult mai dinamică din punct de 
vedere economic şi tehnologic, în timp ce Uniunea Sovietică a 
stagnat treptat şi nu a putut concura eficient nici în ce priveşte 
creşterea economică, nici tehnologia militară. În schimb, decăderea 
economică a generat demoralizarea ideologică. 

De fapt. puterea militară sovietică — şi teama pe care ea le-o 
inspira occidentalilor — a ascuns multă vreme inegalitatea esențială 
dintre cei doi opozanți. America era pur şi simplu mult mai bogată, 
mult mai avansată tehnologic, mult mai mobilă şi mai novatoare din 
punct de vedere militar, mult mai atrăgătoare şi mai creatoare pe 
tărâm social. Constrângerile ideologice subminau potenţialul creator 
al Uniunii Sovietice, făcând astfel ca sistemul său să fie din ce în ce 
mai rigid, iar economia — din ce în ce mai risipitoare şi mai puţin 
competitivă din punct de vedere tehnologic. Câtă vreme nu izbucnea 
un război în care părțile s-ar fi distrus reciproc, într-o competiţie pe 
termen lung balanţa trebuia să se încline în cele din urmă în favoarea 
Americii. 

De asemenea, rezultatul final a fost puternic influenţat de 
considerente culturale. Coaliția condusă de America accepta, în 
general, ca pozitive, multe din trăsăturile culturii politice şi sociale 
americane. Cei mai importanţi doi aliaţi ai Americii, de la extremele 


vestice şi estice ale Eurasiei, Germania şi Japonia, s-au însănătoşit 
economic în contextul unei admiraţii aproape nelimitate pentru tot ce 
este american. Foarte mulți considerau că America reprezintă 
viitorul, că este o societate demnă de admiraţie şi care merită să fie 
imitată. 

În schimb, Rusia era dispreţuită din punct de vedere cultural de 
către majoritatea „vasalilor“ săi din Europa Centrală şi încă şi mai 
mult de către aliatul său principal — şi din ce în ce mai sigur pe sine 
— din est: China. 

Pentru locuitorii Europei Centrale, dominaţia ruşilor însemna 
izolarea de ceea ce ei considerau a fi patria lor filozofică şi culturală: 
Europa Occidentală şi tradiţiile ei religioase creştine. Mai rău, 
însemna dominaţia de către un popor pe care central-europenii îl 
considerau, deseori pe nedrept, ca inferior lor din punct de vedere 
cultural. 

Chinezii, pentru care cuvântul „Rusia“ înseamnă „ţara nesătulă“, 
erau dispreţuitori chiar mai fățiș. Deşi inițial ei contestaseră numai pe 
tăcute pretenţiile Moscovei privind valabilitatea generală a modelului 
sovietic, la un deceniu de la revoluția comunistă chineză ei au pus 
hotărât sub semnul întrebării primatul ideologic al Moscovei şi chiar 
au început să-şi exprime deschis disprețul tradițional faţă de barbarii 
cu care se învecinau la nord. În fine, chiar în interiorul Uniunii 
Sovietice, 50% din populaţie, care era ne-rusă, a sfârşit prin a 
respinge dominaţia Moscovei. Treptata trezire a ne-ruşilor însemna 
că ucrainenii, georgienii, armenii Şi azerii au început să privească 
puterea sovietică ca pe o formă de dominație imperială străină, de 
către un popor faţă de care nu se simțeau inferiori cultural. În Asia 
Centrală aspiraţiile naţionale puteau fi mai slabe, dar aceste popoare 
erau stimulate suplimentar de o crescândă conştiinţă a identităţii 
islamice, intensificată de cunoaşterea faptului că în alte părți avea loc 
o decolonizare. 

Ca atâtea imperii înaintea sa, Uniunea Sovietică a fost supusă în 
cele din urmă imploziei şi dezmembrării, căzând victimă nu atât unei 
înfrângeri militare directe, cât unei dezintegrării accelerate de către 
tensiunile economice şi sociale. Soarta sa a confirmat observația 
competentă a unui savant care spunea că 


„imperiile sunt în mod inerent instabile politic, 
deoarece părțile subordonate preferă aproape 
întotdeauna o mai mare autonomie, iar contra-elitele din 
aceste părți acționează aproape întotdeauna, când au 
ocazia, pentru a obține o mai mare autonomie. În acest 
sens, imperiile nu se prăbuşesc, ci, mai degrabă, se 
dezintegrează, de obicei foarte încet, deși uneori deosebit 

“2 


de repede“. 


Prima putere mondială 


Prăbuşirea rivalei sale a adus America într-o situaţie unică. Ea a 
devenit, simultan, prima şi unica putere cu adevărat mondială. Şi 
totuşi supremația mondială a Statelor Unite aminteşte în multe 
privinţe de imperii mai vechi, fără a ţine seama de dimensiunile lor 
regionale mai restrânse. Aceste imperii îşi bazau puterea pe o ierarhie 
de vasali, tributari, protectorate şi colonii, în care cei aflaţi în afară 
erau în general priviţi ca barbari. Până la un anumit punct, această 
terminologie anacronică nu e întru totul neadecvată pentru unele din 
statele aflate acum în interiorul orbitei americane. Ca şi în trecut, 
exercitarea puterii „imperiale“ americane decurge în mare măsură din 
organizarea superioară, din capacitatea de a mobiliza prompt, în 
scopuri militare, vaste resurse economice şi tehnologice, din 
farmecul cultural neclar, dar însemnat al modului de viaţă american, 
din dinamismul absolut şi competitivitatea înnăscută ale elitelor 
politice şi sociale americane. 

Şi imperiile mai vechi întrunesc aceste caracteristici. Roma e 
prima care vine în minte. Acest imperiu a fost întemeiat pe parcursul 
a aproape 2 secole şi jumătate printr-o susținută expansiune 
teritorială către nord, apoi şi spre vest şi spre sud, ca şi prin stabilirea 
unui control maritim eficient asupra întregului litoral al Mării 
Mediterane. Ca întindere geografică, imperiul a atins punctul 
culminant în jurul anului 211 d.Hr. (vezi harta de mai jos). Roma 


2 Donald Puchala, The History of the Future of International Relations, în 
„Ethics and International Affairs, 8 (1994), p. 183. 


avea o organizare statală centralizată şi o economie unică şi 
autonomă. Puterea sa imperială era exercitată cu grijă şi hotărâre 
printr-un complex sistem de organizare politică şi economică. Un 
sistem, proiectat strategic, de drumuri şi rute navale, pornind din 
Capitală, permitea rapida redislocare şi concentrare a legiunilor 
romane staționate în diversele state vasale şi provincii tributare — în 
eventualitatea unei amenințări serioase împotriva securității 
imperiului. 


In perioada de apogeu a imperiului, legiunile romane 
desfășurate în străinătate numărau nu mai puţin de trei sute de 


mii de oameni — o forță remarcabilă, cu atât mai distructivă cu 
cât romanii aveau tactică și armament superioare, iar centrul era 
capabil să ordone redislocări relativ rapide. (Este frapant să 
observăm că în 1996, America, o putere suverană cu un teritoriu 
mult mai populat, proteja extremitățile stăpânirii sale staționând 
296 000 soldaţi profesioniști în afara hotarelor sale.) 

Totuşi, puterea imperială a Romei se baza şi ea pe o importantă 
realitate psihologică. Civis Romanus sum — „Eu sunt cetăţean 
roman“ — era cea mai înaltă auto-definire posibilă, motiv de 
mândrie, şi pentru mulți — o aspirație. Acordat, în cele din urmă şi 
celor ce nu erau născuţi romani, statutul solemn de cetățean roman 
era o expresie a superiorității culturale care explică conştiinţa puterii 
imperiale despre misiune. Aceasta nu numai că legitima dominaţia 
Romei, dar îi şi făcea pe cei supuşi ei să-şi dorească asimilarea şi 
includerea în structura imperială. Superioritatea culturală, considerată 
de către dominatori ca de la sine înţeleasă şi recunoscută de către 
dominați, întărea astfel puterea imperială. 

Această putere imperială uriaşă, în mare măsură necontestată, a 
dăinuit aproape 300 de ani. Cu excepţia amenințării reprezentate, la 
un moment dat, de apropiata Cartagină şi, la hotarul estic, de 
Imperiul părților, lumea din afara imperiului era în mare măsură 
barbară, prost organizată, capabilă — de cele mai multe ori — doar 
de atacuri sporadice şi în mod evident inferioară cultural. Câtă vreme 
imperiul era capabil să-şi menţină vitalitatea şi unitatea internă, 
lumea exterioară nu reprezenta nici un fel de concurenţă. 

Trei cauze majore au dus la prăbuşirea finală a Imperiului 
Roman. Mai întâi, imperiul a devenit prea mare pentru a fi condus 
dintr-un singur centru, dar împărțirea lui într-o jumătate vestică şi 
una estică a distrus automat caracterul de monopol al puterii sale. În 
al doilea rând, şi în acelaşi timp, lunga perioadă de exagerată 
încredere în sine a puterii imperiale a generat un hedonism cultural, 
care, treptat, a erodat dorinţa de mărire a elitei politice. În al treilea 
rând, inflaţia prelungită a subminat şi ea capacitatea sistemului de a 
se susţine în absenţa sacrificiului social pe care cetăţenii nu mai erau 
dispuşi să-l facă. Decăderea culturală, divizarea politică şi inflația 
financiară, toate au contribuit la subminarea Romei, făcând-o 


vulnerabilă chiar faţă de barbarii din apropierea graniţelor ei. După 
standardele noastre de azi. Roma nu era o putere cu adevărat 
mondială, ci regională. Cu toate acestea, dată fiind starea de izolare 
între diversele continente de pe glob ce exista în acele vremuri, 
puterea regională a Romei era de sine stătătoare şi izolată, fără vreun 
rival imediat sau chiar îndepărtat. Imperiul Roman era astfel o lume 
în sine, cu o organizare politică excelentă şi o superioritate culturală 
care au făcut din el precursorul sistemelor imperiale de mai târziu, 
chiar cu o mai mare întindere geografică. 

Chiar şi aşa, Imperiul Roman nu era unic. Imperiile roman şi 
chinez au apărut aproape în acelaşi timp, deşi nici unul nu avea 
cunoştinţă de existenţa celuilalt. Pe la anul 221 î.Hr. (perioada 
Războaielor punice dintre Roma şi Cartagina), unificarea realizată de 
statul Chin a celor şapte state existente a dus la formarea primului 
Imperiu chinez, care imediat a început construirea Marelui Zid din 
nordul Chinei cu scopul de a izola interiorul regatului de lumea 
barbară de la graniţa sa. Următorul imperiu, al Dinastiei Han, care a 
cunoscut înflorirea după anul 140 î.Hr., era şi mai impresionant prin 
întindere şi organizare. La începutul erei creştine nu mai puţin de 57 
de milioane de oameni erau supuşi autorităţii sale. Această cifră 
uriaşă, ea însăşi fără precedent, demonstrează extraordinara 
eficacitate a controlului centralizat exercitat printr-o birocraţie 
centralizată şi represivă. Stăpânirea imperială se întindea până în 
Coreea de azi, părţi din Mongolia şi mare parte din litoralul chinez. 
Cu toate acestea, aproape ca şi Roma, Imperiul Dinastiei Han a 
început şi el să fie afectat de frământări interne, iar prăbuşirea sa 
definitivă a fost grăbită prin împărţirea sa, în anul 220 d.Hr., în trei 
regate independente. 

Istoria ulterioară a Chinei a cuprins perioade de reunificare şi 
extindere, urmate de decădere şi fărâmiţare. De mai multe ori, China 
a reuşit să instaureze sisteme imperiale care erau de sine stătătoare, 
izolate şi neameninţate din afară de nici un rival organizat. Împărţirea 
în trei state a regatului Dinastiei Han a fost înlăturată în anul 589 
d.Hr. prin unificarea ce anunţa, într-un fel, reapariţia unui sistem 
imperial. Cea mai mare autoafirmare imperială a Chinei a avut loc 
sub dinastia manciuriană, şi mai ales la începutul dinastiei Ch'ing. 


Prin sec. al XVIII-lea China era din nou un imperiu în plin avânt, cu 
un centru imperial înconjurat de state vasale şi tributare, printre care 
Coreea, Indochina. Thailanda, Birmania şi Nepalul de astăzi. 
Stăpânirea Chinei se întindea astfel de la extremitatea estică a Rusiei 
de astăzi şi până în sudul Siberiei, până la Lacul Baikal şi în 
Kazahstanul de astăzi, spre sud spre Oceanul Indian şi din nou spre 
est, peste Laos şi Vietnamul de Nord (vezi harta de la p. 25). 

Ca şi în cazul Romei, imperiul era o complexă organizaţie 
financiară, economică, de învăţământ şi de securitate. Controlul 
asupra vastului teritoriu şi a celor peste 300 de milioane de locuitori 
era exercitat pe toate aceste căi, cu un puternic accent pe autoritatea 
politică centralizată susținută de un serviciu de curieri deosebit de 
eficient. Întregul imperiu era împărţit în patru zone, care porneau de 
la Pekin, şi delimitau zonele în care mesagerul putea ajunge într-o 
săptămână, în două, în trei şi, respectiv, în patru săptămâni. 
Birocraţia centralizată, pregătită din punct de vedere profesional şi 
selectată pe criterii competitive, constituia izvorul de putere al 
unității imperiului. 


Acea unitate era întărită, legitimată şi susţinută — din nou, ca şi 
în cazul Romei — de o conştiinţă a superiorității culturale, adânc 
înrădăcinată şi puternic resimțită, care a fost sporită de confucianism, 
o filozofie atât de utilă imperiului, ea punând accent pe armonie, 
ierarhie şi disciplină. China — Imperiul celest — era văzută ca 
centrul universului, având la graniţe, şi dincolo de ele, doar barbari. 
A fi chinez însemna a fi cultivat şi din acest motiv restul lumii îi 
datora Chinei respectul cuvenit. Această deosebită conştiinţă a 
superiorității străbătea din răspunsul pe care — chiar în faza de 
declin a Chinei de la sfârşitul secolului al XVII-lea — împăratul 
chinez l-a dat regelui George al III-lea al Marii Britanii, ai cărui 
emisari încercaseră să ademenească China într-o relaţie de comerţ 
oferind ca daruri, în semn de bunăvoință, unele produse industriale 
britanice. 


„Noi, prin mila Cerului, Împărat, anunțăm pe Regele 
Angliei să ia cunoștință de mesajul nostru: 

Imperiul Celest, dominând între granițele celor patru 
mări... nu pune preț pe lucrurile rare și scumpe... și nici 
nu avem nici cea mai mică nevoie de manufacturile țării 
voastre... De aceea, noi... am ordonat celor pe care i-aţi 
trimis cu ofranda să se întoarcă fără grijă acasă. Tu, o, 
Rege, trebuie doar să ne îndeplinești dorinţele întărindu- 
ți loialitatea și jurând supunere veșnică“. 


Declinul şi prăbuşirea succesivelor imperii chineze s-au datorat, 
şi ele, în primul rând, factorilor interni. „Barbari“ mongoli şi apoi 
occidentali au învins aceste imperii din cauza oboselii interne, a 
decăderii, a hedonismului; pierderea creativităţii economice şi 
militare a vlăguit voinţa Chinei şi mai apoi a accelerat prăbuşirea ei. 
Puterile străine au exploatat proasta stare internă a Chinei — Anglia 
în Războiul opiului din 1839-1842; Japonia, un secol mai târziu — 
fapt care, în schimb, a generat profundul sentiment de umilire 
culturală care 1-a motivat pe chinezi de-a lungul întregului secol XX, 
umilire şi mai intensă din cauza contradicţiei dintre conştiinţa lor 
adânc înrădăcinată despre superioritatea culturală şi înjositoarele 
realităţi politice din China postimperială. 

Mai mult decât în cazul Romei, China imperială ar fi astăzi 
clasificată ca putere regională. Dar. în zilele ei de glorie, China nu 
avea egal pe glob, în sensul că nici o altă putere nu era capabilă să-i 
pună sub semnul întrebării statutul său imperial ori să se opună 
expansiunii ei, dacă aceasta ar fi fost dorinţa Chinei. Sistemul chinez 
era de-sine-stătător şi autonom, bazându-se, în primul rând, pe o 
identitate etnică comună, cu o relativ limitată extindere a puterii 
centrale asupra statelor tributare, cu etnii diferite şi periferice din 
punct de vedere geografic. 

Miezul său etnic, mare şi dominant, i-a dat Chinei posibilitatea să 
realizeze refacerea periodică a imperiilor. Din acest punct de vedere, 
China a fost destul de diferită de alte imperii, în care popoare mici 
din punct de vedere numeric, dar cu propensiuni dominatoare au 
reuşit, pentru o vreme, să-şi impună şi să-şi menţină dominaţia 
asupra unor populații diferite etnic şi mult mai numeroase. Dar, o 


dată ce dominaţia unor asemenea imperii era subminată, nu mai 
putea fi vorba de restaurarea lor. 

Pentru a găsi o asemănare oarecum apropiată de definiţia de 
astăzi a unei puteri mondiale trebuie să apelăm la remarcabilul 
fenomen al Imperiului Mongol. Apariţia sa a fost realizată printr-o 
lupta intensă împotriva unor adversari importanţi şi bine organizaţi. 
Printre învinşii săi erau regatele Poloniei şi Ungariei, forţele 
Sfântului Imperiu Roman, mai multe cnezate ruseşti şi statul rus, 
califatul Baghdadului şi, mai târziu, chiar dinastia Sung a Chinei. 

Învingându-şi rivalii, Genghis-Han şi urmaşii săi au instaurat un 
control centralizat asupra teritoriului pe care experții în geopolitică 
de mai târziu l-au considerat a fi heartland-ul global sau pivotul 
puterii mondiale. Imperiul lor continental eurasiatic se întindea de la 
țărmurile Mării Chinei până în Anatolia din Asia Mică şi până în 
Europa Centrală (vezi harta). Doar în perioada de vârf a blocului 
Stalinist chino-sovietic Imperiul Mongol de pe continentul eurasiatic 
a fost în sfârşit egalat în ceea ce priveşte întinderea conducerii 
centralizate asupra unor teritorii contigui. 

Imperiile roman, chinez şi mongol au fost precursorii regionali ai 
aspiranţilor la puterea mondială ce au apărut după aceea. În cazul 
Romei şi al Chinei, aşa cum am observat deja, structurile lor 
imperiale erau foarte dezvoltate, atât din punct de vedere politic, cât 
ŞI economic, iar ampla răspândire şi acceptare a culturii superioare a 
centrului exercitau un important rol de consolidare. În contrast cu 
acestea, Imperiul Mongol menținea dominaţia politică bazându-se pe 
cucerirea militară urmată de adaptare (şi chiar asimilare) la condiţiile 
locale. 

Întindere 


Mongol la 1280 

Puterea imperială mongolă se baza în mare măsură pe dominarea 
militară. Realizată prin aplicarea strălucită şi nemiloasă a unei tactici 
militare superioare ce îmbina o remarcabilă capacitate de deplasare 
rapidă a forțelor cu concentrarea acestora în timp util, dominația 
mongolă nu a impus vreun sistem economic sau financiar organizat. 
Pe de altă parte, nici autoritatea mongolă nu deriva dintr-un 
sentiment arogant de superioritate culturală. Conducătorii mongoli 
erau prea puţini pentru a reprezenta o clasă conducătoare capabilă să 
se auto-regenereze şi, în orice caz, absenţa unui sentiment precis şi 
conştient al superiorității sale culturale sau chiar etnice a privat elita 
imperială de încrederea în sine de care avea nevoie. 


De fapt, conducătorii mongoli s-au dovedit destul de sensibili la 
asimilarea treptată de către popoarele deseori mai avansate cultural 
pe care le-au cucerit. Astfel, unul dintre nepoţii lui Genghis-Han, 
care devenise împăratul zonei chineze a împărăției marelui Han, a 
devenit fervent propagator al confucianismului; un altul a devenit 
musulman evlavios, în calitatea sa de sultan al Persiei; iar un al 
treilea a devenit conducătorul persan din punct de vedere cultural al 
Asiei Centrale. 

Acest factor — asimilarea stăpânitorilor de către cei stăpâniţi din 
cauza absenței unei culturi politice dominante — ca şi problemele 
nerezolvate ale succesiunii la tronul marelui Han care fondase 
imperiul au cauzat în cele din urmă sfârşitul imperiului. Statul 
mongol devenise prea mare pentru a fi guvernat dintr-un centru unic, 
dar soluţia încercată — aceea de a împărți imperiul în mai multe părți 
de sine stătătoare — a determinat o asimilare locală încă şi mai 
rapidă şi a grăbit dezintegrarea imperiului. După ce a durat două 
secole, de la 1206 la 1405, cel mai mare imperiu pe uscat din lume a 
dispărut fără urmă. 

După aceea, Europa a devenit atât centrul de putere mondială, cât 
şi focarul principalelor lupte pentru puterea mondială. Într-adevăr, 
timp de aproape trei secole, mica extremitate nord-vestică a 
continentului eurasiatic a atins — prin extinderea puterii maritime şi 
pentru prima oară în istorie — autentica dominație mondială, astfel 
că puterea europeană se întindea şi se afirma pe fiecare continent al 
globului. Este demn de remarcat faptul că puterile imperiale 
hegemone din vestul Europei nu erau foarte populate din punct de 
vedere demografic, mai ales dacă le comparăm cu cei pe care îi 
subjugau efectiv. Totuşi, pe la începutul secolului al XX-lea, în afara 
emisferei vestice (care, cu două secole în urmă, fusese şi ea supusă 
controlului Europei de Vest şi era locuită cu precădere de emigranţi 
europeni şi de urmaşii lor), doar China, Rusia, Imperiul otoman şi 
Etiopia erau în afara dominaţiei Europei de Vest. (vezi harta pag. 29) 

Totuşi, dominația  vest-europeană nu era echivalentă cu 
dobândirea puterii mondiale de către Europa de Vest. Realitatea 
esenţială era aceea a supremaţiei mondiale a Europei în ceea ce 
priveşte civilizaţia şi aceea a unei puteri continentale europene 
fragmentate. Spre deosebire de cuceririle de uscat a hear/land-ului 
eurasiatic de către mongoli sau mai târziu de către Imperiul rus, 
imperialismul european de dincolo de ocean a fost realizat prin 
neîncetate explorări transoceanice şi prin extinderea comerţului 
maritim. Dar acest proces implica, de asemenea, o rivalitate continuă 
între principalele state europene nu numai pentru dominioanele de 
dincolo de ocean, ci şi pentru hegemonie în interiorul Europei înseşi. 
Consecința, din punct de vedere geopolitic, a fost aceea că 
supremația mondială a Europei nu decurgea din supremaţia, în 
Europa, a unei singure puteri europene. 

În linii mari, până la jumătatea secolului al XVII-lea, Spania era 
puterea europeană supremă. Pe la sfârşitul sec. al XV-lea ea apăruse 
şi ca o importantă putere imperială dincolo de ocean, nutrind ambiţii 
mondiale. Religia era folosită ca doctrină unificatoare şi ca izvor de 
zel misionar imperial. Într-adevăr, a fost nevoie de abitrajul papal 
între Spania şi rivala sa maritimă Portugalia pentru a se stabili 
împărțirea lumii în sfere coloniale spaniole şi portugheze, prin 


tratatele de la Tordesilla (1494) şi Saragossa (1529). Cu toate acestea, 
concurată de Anglia, Franţa şi Olanda, Spania nu a putut niciodată să 
atingă o supremație autentică, fie în Europa Occidentală, fie peste 
oceane. 

Supremaţia Spaniei a făcut treptat loc supremaţiei Franţei. Până 
în 1815, Franţa a fost puterea europeană dominantă, deşi continuu 
contracarată de rivalii săi europeni, atât pe continent, cât şi peste 
oceane. În timpul împăratului Napoleon I, Franţa a fost foarte 
aproape de a stabili o autentică hegemonie asupra Europei. Dacă ar fi 
reuşit, ar fi câştigat de asemenea statutul de putere mondială 
dominantă. Dar înfrângerea ei de către o coaliție europeană a 
restabilit echilibrul de putere pe continent. 

De-a lungul secolului următor, până la primul război mondial, 
Marea Britanie a exercitat o dominație maritimă mondială, tot aşa 
cum Londra a devenit principalul centru financiar şi comercial al 
lumii, iar marina britanică „domnea peste mări“. În mod clar, Marea 
Britanie era puterea supremă peste mări, dar, ca şi cei care înaintea sa 
aspiraseră la supremaţia mondială, Imperiul Britanic nu putea 
domina Europa de unul singur. Mai degrabă, Anglia se baza pe o 
complicată diplomaţie a echilibrului de putere şi, eventual, pe o 


antantă anglo-franceză pentru a preveni dominarea continentului de 
către Rusia sau Germania. 

Teritoriile britanice de peste mări au fost, inițial, dobândite printr- 
o combinaţie de explorare, comerţ şi cucerire. Dar, mai mult decât 
predecesorii săi roman şi chinez sau rivalii săi francez şi spaniol, el 
îşi datora o mare parte din rezistență percepţiei asupra superiorității 
culturale britanice. Această superioritate nu era doar o chestiune de 
aroganță subiectivă din partea clasei conducătoare a imperiului, ci şi 
o perspectivă împărtăşită de mulți supuşi ne-britanici. Iată cuvintele 
primului preşedinte negru al Africii de Sud, Nelson Mandela: „Am 
fost crescut într-o şcoală britanică şi la acea vreme Marea Britanie 
era patria a tot ce era mai bun în lume. Nu am renunţat la influenţa pe 
care Marea Britanie, istoria şi cultura britanică au exercitat-o asupra 
noastră“. Superioritatea culturală, impusă cu succes şi recunoscută pe 
tăcute, a avut ca efect reducerea necesității de a se baza pe o 
numeroasă forță militară pentru a menţine puterea centrului imperial. 
Pe la 1914, doar câteva mii de soldaţi şi funcţionari civili britanici 
controlau aproximativ 11 milioane de mile pătrate şi aproape 400 de 
milioane de non-britanici (vezi harta de la p. 31). 

Pe scurt, Roma îşi exercita dominaţia în mare măsură prin 
organizare militară superioară şi prin atractivitate culturală. China se 
baza mult pe o birocraţie eficientă în conducerea unui imperiu fondat 
pe identitate etnică, întărindu-şi dominaţia printr-o foarte dezvoltată 
conştiinţă a superiorității sale culturale. Imperiul mongol combina o 
tactică militară avansată pentru cuceriri cu o înclinaţie spre asimilare 
ca bază pentru stăpânire. Englezii (ca şi spaniolii, olandezii şi 
francezii) au câştigat întâietate fiindcă steagul lor mergea pe urmele 
comerțului lor şi, tot aşa, dominaţia pe care o exercitau era 
consolidată printr-o organizare militară superioară şi afirmarea 
superiorității culturale. Dar nici unul din aceste imperii nu a fost cu 
adevărat mondial. Nici Marea Britanie nu a fost o putere cu adevărat 
mondială. Nu a controlat Europa, ci doar a echilibrat-o. O Europă 
stabilă era crucială pentru supremaţia britanică pe plan internațional, 
iar autodistrugerea Europei ar fi însemnat inevitabil sfârşitul 
primatului britanic. 

Spre deosebire de acestea, întinderea şi universalitatea puterii 
mondiale americane de astăzi sunt unice. Nu numai că Statele Unite 
controlează toate oceanele şi mările lumii, dar şi-au dezvoltat o 
serioasă capacitate militară pentru controlul țţărmurilor, ceea ce îi dă 
posibilitatea de a-şi extinde puterea şi pe uscat, într-un mod 
semnificativ din punct de vedere politic. Bazele sale militare sunt 
ferm instalate la extremitățile de vest şi de est ale Eurasiei şi 
controlează şi Golful Persic. Statele vasale şi cele tributare Americii, 
unele tânjind la apropierea de Washington prin legături chiar şi mai 
formale, punctează întregul continent eurasiatic, după cum arată harta 
de la p. 33. 

Dinamismul economic american asigură condițiile prealabile 
necesare exercitării supremaţiei mondiale. La început, imediat după 
al doilea război mondial, economia americană se distingea de toate 
celelalte, ea singură furnizând peste 50 % din Produsul Naţional Brut 
(PNB) al lumii. Refacerea economică a Europei Occidentale şi a 
Japoniei, urmată de fenomenul mai larg al dinamismului economic al 
Asiei, însemna că ponderea Americii în PNB-ul mondial trebuia în 
cele din urmă să se reducă faţă de nivelul disproporționat de înalt din 
anii imediat de după război. Totuşi, în perioada ulterioară încheierii 
Războiului Rece, ponderea Americii în PNB-ul mondial şi, mai 
precis, partea sa din producția industrială a lumii s-a stabilizat la 


aprox. 30 %, nivel ce a reprezentat proporţia în aproape tot acest 
secol — în afară de acei ani excepționali imediat de după al doilea 
război mondial. 

Şi mai important, America şi-a menţinut şi şi-a mărit avansul în 
folosirea în scopuri militare a ultimelor descoperiri ştiinţifice şi prin 
aceasta în crearea unei instituţii militare fără egal din punct de vedere 
tehnologic, singura cu o influenţă efectivă mondială. În acelaşi timp, 
America şi-a menţinut puternicul său avantaj competitiv în 
tehnologia informaţiei, decisivă din punct de vedere economic. 
Superioritatea americană în sectoarele de vârf ale economiei de 
mâine sugerează faptul că dominaţia tehnologică americană nu pare 
că va fi abolită prea curând, dat fiind mai ales că în domeniile 
hotărâtoare ale economiei americanii îşi menţin şi chiar îşi măresc 
avantajul în ce priveşte productivitatea faţă de rivalii lor vest- 
europeni sau japonezi. 

Sigur, Rusia şi China sunt puteri cărora le displace această 
hegemonie americană. La începutul anului 1996 ele au afirmat 
împreună acest lucru în cursul unei vizite la Beijing a preşedintelui 
rus Boris Elţin. În plus, ele posedă arsenale nucleare ce ar putea 
ameninţa interese americane vitale. Dar, fapt de o evidenţă brutală, 
pentru moment şi pentru ceva timp de acum încolo, deşi China şi 
Rusia pot declanşa un război nuclear sinucigaş, nici una din ele nu îl 
poate câştiga. Lipsindu-le capacitatea de a trimite forţe la distanţe 
mari pentru a-şi impune voinţa politică şi fiind mult în urma Americii 
din punct de vedere tehnologic, ele nu au mijloacele de a exercita — 
nici de a atinge prea curând — o susținută politică cu ţintă lumea 
întreagă. 

Pe scurt, America deține poziția suprema în cele patru domenii 
decisive ale puterii mondiale: din punct de vedere militar, ea are o 
extindere mondială neegalată; din punct de vedere economic, ea 
rămâne principala locomotivă a creşterii mondiale, chiar dacă sub 
anumite aspecte este concurată de Japonia şi Germania (dar nici una 
din acestea nu deţine celelalte atribute ale puterii mondiale); din 
punct de vedere tehnologic, ea deţine întâietatea în toate ramurile de 
vârf ale inovației; din punct de vedere cultural, în ciuda unei oarecari 
naivităţi, ea nu are rivali în atracția pe care o exercită, mai ales 


asupra tineretului lumii — totul îi conferă o susţinere politică pe care 
nici un alt stat nu o egalează. Combinația acestor patru domenii face 
din America singura superputere mondială multilaterală. 


Sistemul mondial american 


Deşi superioritatea internațională a Americii evocă inevitabil 
similitudini cu sistemele imperiale anterioare, diferenţele sunt mai 
importante. Ele merg dincolo de problema extinderii teritoriale. 
Puterea mondială americană este exercitată printr-un sistem mondial 
de un anumit stil american oglindind experienţa internă a Statelor 
Unite. Elementul central al acestei experienţe interne este caracterul 
pluralist atât al societăţii americane, cât şi al sistemului său politic. 
Imperiile anterioare au fost întemeiate de elite politice aristocratice şi 
în cele mai multe cazuri erau conduse de regimuri esențialmente 
autoritare sau absolutiste. Grosul populaţiei imperiilor era indiferentă 
la politică sau, în vremurile mai recente, contaminată de sentimente 
şi simboluri imperialiste. Dorinţa de glorie națională, „răspunderea 
omului alb‘, „misiunea civilizatoare“*, nemaivorbind de ocaziile de 


profit personal — toate au servit drept suport pentru aventuri 
imperiale şi susținerea unor piramide de putere, în esenţă, ierarhic 
imperialiste. 


Atitudinea publicului american față de extinderea în exterior a 
puterii americane a fost mult mai ambiguă. Publicul a sprijinit 
angajarea Americii în cel de al doilea război mondial în mare măsură 
din cauza şocului provocat de atacul Japoniei împotriva bazei 
americane de la Pearl Harbour. Angajarea Statelor Unite în Războiul 
Rece a fost, la început, sprijinită cu mai multă reticenţă, până la 
Blocada Berlinului şi la războiul din Coreea, care i-a urmat. După 
încheierea Războiului Rece, postura Statelor Unite de unică putere 
mondială nu a produs publicului american prea multă bucurie, ci mai 
degrabă a scos la iveală o înclinare spre definirea mai limitată a 
responsabilităţilor Americii în străinătate. Sondajele de opinie 
efectuate în 1995 şi 1996 au arătat că publicul are o preferinţă 


3 În original: „the white ma’ burden“ (engl. — n. tr.). 
4 În original: „la mission civilisatrice“ (fr. — n. tr.) 


generală pentru „împărţirea“ puterii mondiale cu alţii, mai degrabă 
decât pentru exercitarea ei monopolistă. 

Din cauza acestor factori interni, sistemul mondial american pune 
accent pe tehnica cooptării (ca în cazul rivalilor învinşi — Germania, 
Japonia, şi, mai târziu, chiar Rusia) în mult mai mare măsură decât 
au făcut-o sistemele imperiale precedente. Ca şi acestea, el se sprijină 
puternic pe exercitarea unei influenţe indirecte asupra elitelor din 
țările dependente şi, în acelaşi timp, profită foarte mult de atracția 
exercitată de principiile şi instituțiile sale democratice. Toate 
aspectele pe care le-am enumerat mai sus sunt întărite de impactul 
masiv, dar invizibil al predominaţiei americane in domeniile 
comunicației mondiale, al spectacolului pop şi al culturii comerciale 
şi prin potenţialul foarte evident american în ceea ce priveşte tehnica 
de vârf şi capacitatea de a acţiona militar pe tot globul. 

Dominația culturală a fost o faţetă subapreciată a puterii mondiale 
americane. Indiferent de ce s-ar putea crede despre criteriile sale 
estetice, cultura comercială a Americii exercită o atracţie magnetică, 
în special asupra tineretului lumii. Această atracţie ar putea decurge 
din aspectul hedonistic al stilului de viaţă pe care îl înfăţişează, dar 
succesul său mondial nu poate fi negat. Filmele şi emisiunile de 
televiziune americane acoperă trei sferturi din piața mondială. 
Muzica pop americană e la fel de dominantă, în timp ce marotele, 
modul de a mânca şi chiar de a se îmbrăca al americanilor sunt din ce 
în ce mai mult imitate în întreaga lume. Limba folosită pe Internet 
este engleza, iar o proporţie copleşitoare a conversaţiilor prin 
computer au, de asemenea, ca ţară de origine America, influențând 
astfel conţinutul conversaţiei mondiale. În sfârşit, America a devenit 
o Mecca pentru cei care caută un învățământ avansat, aproximativ o 
jumătate de milion de studenţi străini se îndreaptă spre Statele Unite 
— dintre care mulţi foarte dotați nu se mai întorc acasă niciodată. 
Absolvenți ai universităţilor americane pot fi găsiţi în aproape fiecare 
guvern de pe oricare continent. Stilul multor politicieni democrați 
străini imită din ce în ce mai mult stilul american. Nu doar John F. 
Kennedy şi-a găsit în străinătate imitatori zeloşi, dar chiar 
conducători politici americani mai recenți (şi mai puţin demni de 
glorie) au devenit obiect de studiu atent şi de imitație în politică. 


Politicieni aparținând unor culturi total diferite, precum cea japoneză 
şi cea britanică (de exemplu, premierul japonez de la jumătatea anilor 
'90, Ryutaro Hashimoto, şi premierul britanic Tony Blair — 
observați numele „Tony“, imitând pe „Jimmy“ Carter, „Bill“ Clinton 
sau „Bob“ Dole) consideră că este foarte potrivit să copieze de la Bill 
Clinton manierele neprotocolare, abordarea populistă şi tehnicile de 
publicitate. 

dealurile democratice, asociate cu tradiția politică americană, 
întăresc şi mai mult ceea ce unii consideră a fi „imperialismul 
cultural“ american. In epoca celei mai ample răspândiri a democraţiei 
ca formă de guvernământ, experienţa politică americană tinde să 
servească drept standard pentru imitare. Accentul sporit, în lumea 
întreagă, pe rolul central al Constituţiei şi pe supremaţia legii asupra 
intereselor politice — indiferent cum se traduce în practică — se 
datorează forţei constituţionalismului american. În ultima vreme, 
adoptarea de către fostele ţări comuniste a principiilor societăţii 
civile în detrimentul celor militare (mai ales ca o condiţie preliminară 
pentru calitatea de membru NATO) a fost şi ea puternic influenţată 
de către sistemul american al relaţiilor dintre armată şi societatea 
civilă. 

Atracția şi impactul sistemului politic democratic american au 
fost însoţite şi de atracția crescândă exercitată de modelul economic 
antreprenorial american care pune accentul pe comerţul liber mondial 
şi pe competiţia neîngrădită. Cum statul vest-european al bunăstării, 
inclusiv cel german cu accent pe „interdeterminarea“ dintre patroni şi 
sindicate, începe să piardă din avântul economic, mai mulți europeni 
îşi fac auzită părerea că ar trebui imitată metoda economică 
americană, mai competitivă, chiar mai lipsită de scrupule, pentru ca 
Europa să nu rămână şi mai mult în urmă. Chiar şi în Japonia, mai 
mult individualism în comportamentul economic este considerat din 
ce în ce mai mult ca un ingredient necesar succesului economic. 

Accentul pus de America pe democraţia politică şi pe dezvoltarea 
economică reuşeşte să comunice un mesaj ideologic simplu, care îi 
atrage pe mulţi: dobândirea succesului individual sporeşte libertatea, 
generând în acelaşi timp prosperitate. Ceea ce rezultă este un 
puternic amestec de idealism şi egoism. Împlinirea de sine este 


considerată un drept dat de Dumnezeu ce poate fi în acelaşi timp şi în 
folosul altora, pentru că dă un exemplu şi generează avere. Este o 
doctrină care îi atrage pe cei energici, ambiţioşi şi foarte competitivi. 

Răspândindu-se treptat în lume, imitarea stilului american creează 
un mediu mai favorabil exercitării hegemoniei americane, indirectă 
şi, se pare, consimțţită. Şi, ca şi în cazul sistemului american intern, 
această hegemonie presupune o structură complexă de instituţii şi 
proceduri legate între ele, proiectate în aşa fel încât să genereze 
consens şi să acopere asimetriile de putere şi influenţă. Supremaţia 
mondială americană este astfel sprijinită de un complicat sistem de 
alianţe şi coaliţii care acoperă literalmente globul. 

Alianţa Atlantică, reprezentată din punct de vedere instituţional 
de către NATO, leagă cele mai dezvoltate şi mai influente state din 
Europa de America, făcând din Satele Unite un participant-cheie 
chiar şi în chestiuni intra-europene. Relaţiile bilaterale, politice şi 
militare, cu Japonia leagă cea mai puternică economie asiatică de 
Statele Unite, Japonia rămânând (cel puţin pentru moment), în 
esenţă, un protectorat american. America participă, de asemeni, la 
organizaţii multilaterale trans-Pacifice în curs de apariție precum 
Forumul de Cooperare Economică Asia-Pacific (APEC), devenind 
participant-cheie la afacerile din acea regiune. Emisfera vestică este 
în general ferită de influenţe exterioare, dând Americii posibilitatea 
de a juca un rol central în organizaţiile multilaterale existente în 
această emisferă. Măsurile speciale de securitate din Golful Persic, 
mai ales după scurta misiune punitivă împotriva Irak-ului din 1991, 
au transformat această regiune esenţială din punct de vedere 
economic într-un domeniu militar american. Chiar şi în fostul spațiu 
sovietic au pătruns prin diverse aranjamente cu garanţie americană în 
vederea strângerii cooperării cu NATO — cum ar fi Parteneriatul 
pentru Pace. 

În plus, reţeaua mondială de organizaţii specializate, mai ales 
instituţiile financiare „internaţionale“ trebuie considerate ca făcând 
parte din sistemul global american. Fondul Monetar Internaţional 
(FMI) şi Banca Mondială pot fi considerate ca reprezentând interese 
„mondiale“, iar clientela lor ca fiind lumea întreagă. În realitate, ele 
sunt sub puternică dominație americană, iar originile lor se află în 


inițiative americane, mai ales Conferinţa de la Bretton Woods din 
1944. 

Spre deosebire de imperiile precedente, acest sistem mondial vast 
şi complex nu este o piramidă ierarhică. Mai degrabă, America se 
află în centrul unui univers în care totul e interconectat şi în care 
puterea este exercitată prin continui negocieri, dialoguri, divergențe 
sau căutări de consens formal, chiar dacă această putere originează, 
în ultimă instanţă, dintr-o singură sursă, adică de la Washington D.C. 
Acesta este locul unde partida de putere trebuie jucată şi jucată după 
regulile interne ale Americii. Poate că cel mai mare omagiu pe care 
lumea îl aduce faptului că în dominaţia mondială americană locul 
central este ocupat de procesul democratic constă în gradul în care 
celelalte ţări sunt ele însele implicate în afacerile politice americane 
interne. În măsura în care pot, guvernele străine se străduiesc să-i 
mobilizeze pe acei americani cu care au în comun o anumită 
identitate naţională sau religioasă. Majoritatea guvernelor străine 
folosesc, de asemenea, americani care fac lobby pentru promovarea 
cauzei lor, mai ales în Congres, în afară de cele aproximativ o mie de 
grupuri de interese străine înregistrate ca active în capitala Americii. 
Şi comunităţile etnice americane se străduiesc să influenţeze politica 
externă a Statelor Unite: lobby-ul evreiesc, grecesc şi cel armean se 
remarcă drept cele mai eficient organizate. 

Supremaţia americană a produs astfel o nouă ordine 
internațională care nu numai că imită, dar şi instituționalizează, 
dincolo de hotarele Americii, multe dintre trăsăturile sistemului 
american însuşi. Aceste trăsături fundamentale sunt: 

eun sistem colectiv de securitate, inclusiv comandă şi forţe 
armate integrate (NATO, Tratatul de Securitate SUA-Japonia etc.); 

e cooperare economică regională (APEC, NAFTA — Acordul 
Nord-American al Liberului Schimb) şi instituții specializate de 
cooperare mondială (Banca Mondială, FMI, Organizaţia Mondială a 
Comerţului); 

e proceduri care pun accentul pe luarea deciziilor pe bază de 
consens, chiar dacă sunt dominate de Statele Unite; 

e o preferinţă pentru relaţii democratice între membrii alianțelor 
importante; 


e o structură judiciară şi constituțională mondială elementară (de 
la Tribunalul Internaţional de la Haga până la tribunalul special care 
judecă crimele de război din Bosnia). 

Majoritatea acestui sistem a apărut în timpul Războiului Rece, ca 
parte a efortului Americii de a-şi controla rivalul mondial — Uniunea 
Sovietică. Sistemul era deci gata pregătit pentru a fi pus în practică în 
momentul în care acest rival s-a clătinat, iar America s-a impus ca 
prima şi singura putere mondială. Esenţa acestui sistem a fost bine 
reţinută de politologul G. John Ikenberry: 


„Sistemul era hegemonic deoarece era centrat în jurul 
Statelor Unite și reflecta mecanisme politice și principii 
organizatorice de tip american. Era o ordine liberală prin 
aceea că era legal și marcat de interacțiuni. Europenii (şi 
s-ar putea adăuga, japonezii) puteau reconstrui și integra 
societăţile și economiile lor naţionale în moduri propice 
atât hegemoniei americane, cât și libertăţii de a 
experimenta propriile lor sisteme politice, autonome și 
semi-independente... Evoluţia acestui complex sistem a 
servit la «domesticirea» relaţiilor dintre principalele state 
occidentale. Din când în când, au existat conflicte aprinse 
între aceste state, dar important este că ele au fost 
aplanate în interiorul unei ordini politice puternic 
înrădăcinate, stabile și din ce în ce mai bine articulate... 
Amenințarea cu războiul este în afara jocului“?. 


In acest moment, hegemonia mondială americană fără precedent 
nu are rival. Dar nimeni nu o va contesta în anii ce vor veni? 


5 Din lucrarea sa Creating Liberal Order: The Origins and Persistence of the 


Postwar Western Settlement, University of Pennsylvania, Philadelphia, noiembrie, 
1995. 


Capitolul 2 
Tabla de şah eurasiatică 


Pentru America, cel mai mare „premiu“ geopolitic este Eurasia. 
Timp de 500 de ani, scena mondială a fost dominată de puteri şi 
popoare eurasiatice care s-au luptat între ele pentru a obţine 
dominaţia regională şi au căutat puterea mondială. Acum o putere ne- 
eurasiatică deţine întâietatea faţă de Eurasia, iar supremaţia Americii 
în lume este dependentă direct de durata şi de cât de activ este 
susținută preponderența sa pe continentul eurasiatic. 

Evident, această condiție pentru preponderență este temporară. 
Dar durata ei şi ceea ce îi va urma sunt de importanţă hotărâtoare nu 
numai pentru prosperitatea Americii, ci şi pentru pacea internațională 
în general. Apariţia bruscă a primei şi singurei puteri mondiale a 
creat o situaţie în care un sfârşit la fel de brusc al acestei supremaţii 
— fie din cauza retragerii Americii de pe scena mondială, fie din 
cauza apariţiei neaşteptate a unui rival prosper — ar produce o mare 
instabilitate internațională. De fapt, ar declanşa o anarhie mondială. 
Samuel P. Huntington, politolog la Harvard, are dreptate atunci când 
afirmă hotărât: 


„O lume fără supremaţia Statelor Unite va fi o lume cu 
mai multă violență și dezordine și cu mai puţină 
democraţie și creștere economică decât o lume în care 
Statele Unite continuă să aibă mai multă influență decât 
orice altă ţară în rezolvarea chestiunilor mondiale. 
Supremaţia internațională de durată a Statelor Unite este 
esenţială pentru bunăstarea și securitatea americanilor și 
pentru viitorul libertăţii, democraţiei, economiei deschise 


și ordinii internaționale în lume“. 


În acest context, modul în care America „administrează“ Eurasia 
este hotărâtor. Eurasia este cel mai mare continent de pe glob şi e o 
axă din punct de vedere geopolitic. Puterea care ar domina Eurasia ar 
controla două din cele trei zone cele mai avansate şi mai performante 


6 Samuel P. Huntington, Why International Primacy Matters, în „International 
Security“, primăvara 1993, p. 83. 


sub aspect economic din lume. O simplă privire pe o hartă ne 
sugerează, de asemenea, că un control asupra Eurasiei atrage după 
sine aproape automat şi subordonarea Africii, plasând astfel emisfera 
vestică şi Oceania în poziţie periferică din punct de vedere geopolitic 
faţă de continentul principal al planetei (vezi harta de la p. 44). 
Aproximativ 75 % din populaţia globului trăieşte în Eurasia şi o mare 
parte din bogăţiile materiale ale lumii se află tot acolo — atât în 
întreprinderile, cât şi în subsolul acestui continent. Eurasia deţine 
aproximativ 60 % din P.N.B. şi trei sferturi din resursele energetice 
cunoscute ale lumii (vezi tabelele de la p. 45). 


Continentul central geopolitic al lumii şi extremitățile sale de importanță vitală 

În Eurasia se află statele cele mai dinamice şi mai active din 
punct de vedere politic. După Statele Unite, primele şase mari puteri 
economice şi primele şase state cu cele mai mari cheltuieli pentru 
înarmare se află în Eurasia. Toate puterile nucleare declarate ale 
lumii, în afară de una, şi toate cele nedeclarate, în afară de una, se 
află în Eurasia. Cele două state din lume cele mai dens populate 
aspirante la hegemonie regională şi influență mondială sunt 
eurasiatice. Toţi potenţialii rivali politici şi/sau economici ai 
supremaţiei Americii sunt eurasiatici. Cumulată, puterea Eurasiei o 
depăşeşte de departe pe cea a Americii. Din fericire pentru America, 
Eurasia e prea mare pentru a fi o unitate din punct de vedere politic. 


Continentele: Populaţia 

Continentele: Suprafaţa 

Astfel, Eurasia este tabla de şah pe care se dă în continuare lupta 
pentru supremație mondială. Deşi geostrategia — administrarea 
strategică a intereselor geopolitice — ar putea fi comparată cu şahul, 
tabla de şah oarecum ovală care este Eurasia implică nu doar doi, ci 
mai mulţi jucători, fiecare posedând diferite grade de putere. 

Cei mai importanţi jucători se află în vestul, estul, centrul şi în 
sudul tablei de şah. 

Atât extremitatea vestică, cât şi cea estică ale tablei de şah conţin 
regiuni dens populate şi organizate, pe un spaţiu relativ aglomerat, în 
mai multe state puternice. în cazul micii extremităţi vestice a 
Eurasiei, puterea americană este desfăşurată direct. Platforma 
continentală extrem-orientală este locul unui jucător din ce în ce mai 
puternic şi mai independent, care stăpâneşte o populaţie enormă, în 
timp ce teritoriul energicului său rival — restrâns pe câteva insule 
din vecinătate — şi jumătate dintr-o mică peninsulă extrem-orientală 
formează punctul de sprijin pentru puterea americană. 

Între extremitatea apuseană şi cea răsăriteană se află un vast 
spaţiu de mijloc, puţin populat, în mod frecvent fluid sub aspect 
politic şi fragmentat organizaţional, spaţiu ocupat în trecut de un 
puternic rival pentru supremaţia Statelor Unite — un rival care odată 
îşi fixase ca ţintă alungarea Americii din Eurasia. La sudul acestui 
mare platou central-eurasiatic se află o regiune anarhică din punct de 
vedere politic, dar bogată în energie şi care ar putea fi de mare 
importanță pentru statele occidentale şi orientale eurasiatice, 
deopotrivă, incluzând, în zona sa extrem-sudică, un foarte dens 
populat aspirant la hegemonie regională. Eurasia, această tablă de şah 
uriaşă şi de o formă ciudată — care se întinde de la Lisabona la 
Vladivostok — este decorul în care se desfăşoară „jocul“. Dacă 
Spaţiul de mijloc poate fi treptat atras în crescânda orbită de influenţă 
a Vestului (unde influența americană este preponderentă), dacă Sudul 
nu este supus dominaţiei unui singur jucător şi dacă Estul nu se 
unifică într-un mod care să determine alungarea Americii din bazele 
sale de pe coastă, atunci se poate spune că America îşi atinge ţinta. 
Dar dacă Spaţiul de mijloc respinge Vestul devenind o entitate 
separată, hotărâtă, şi fie preia controlul asupra Sudului, fie formează 
o alianţă cu principalul jucător răsăritean, atunci supremaţia Americii 
în Eurasia se restrânge dramatic. La fel ar sta lucrurile şi în cazul în 
care cei doi mari jucători din Est s-ar uni în vreun fel. În sfârşit, orice 
concediere a Americii de către partenerii săi occidentali din poziția sa 
avantajoasă de pe extremitatea vestică a Europei ar determina 
automat sfârşitul participării Americii la jocul de pe tabla de şah a 


Eurasiei, chiar dacă aceasta ar însemna, în acelaşi timp, eventuala 
subordonare a extremității vestice a acesteia de către un jucător 
reînsufleţit, care ocupă spațiului de mijloc. După cum se ştie, sfera 
hegemoniei mondiale a Americii este mare, dar fără profunzime, 
fiind limitată de îngrădiri atât interne, cât şi externe. Hegemonia 
americană implică exercitarea unei influenţe hotărâtoare, dar, spre 
deosebire de imperiile din trecut, nu şi a unui control direct. Înseşi 
dimensiunile şi diversitatea Eurasiei, ca şi puterea unora dintre statele 
de aici limitează profunzimea influenţei americane şi amploarea 
controlului său asupra cursului evenimentelor. Acest megacontinent 
este pur şi simplu prea mare, prea populat, prea variat din punct de 
vedere cultural şi compus din prea multe state energice sub aspect 
politic şi ambiţioase prin tradiţie istorică pentru a fi supuse chiar şi 
faţă de puterea mondială cea mai prosperă economic şi proeminentă 
în plan politic. Această situaţie face ca de primă importanţă să fie 
abilitatea geostrategică, desfăşurarea atentă, selectivă şi cu scop bine 
definit a resurselor americane pe uriaşa tablă de şah a Eurasiei. 

Fapt este de asemenea că America este prea democratică la ea 
acasă pentru a putea fi autoritară în afara granițelor sale. Aceasta 
limitează folosirea puterii Americii, mai ales a capacităţii sale de 
intimidare militară. Nici o democraţie populistă nu a atins până acum 
supremaţia internaţională. Dar goana după putere nu este un scop 
care să declanşeze pasiunea populară, cu excepția situaţiei în care 
este vorba de o ameninţare sau de o provocare neaşteptată împotriva 
accepțiunii publice despre bunăstarea internă. Auto-negarea 
economică (adică cheltuielile pentru apărare) şi sacrificiile umane 
(pierderile în lupte, fie ei şi dintre militarii profesionişti) pe care le 
solicită acest efort nu au nimic în comun cu înclinațiile democratice. 
Democrația nu se potriveşte cu mobilizarea imperială. 

Mai mult, majoritatea americanilor nu simt în general nici o 
satisfacție deosebită pentru că țara lor a atins noul statut de unică 
superputere mondială. „Triumfalismul“ politic asociat cu victoria 
Americii în Războiul Rece a fost primit în general cu răceală şi a fost 
obiectul unei oarecari ironizări din partea comentatorilor cu gândire 
mai liberală. Dintre viziunile asupra implicaţiilor pe care succesul 
său istoric în competiția cu fosta Uniune Sovietică le-ar avea pentru 


America, două au fost mai atrăgătoare din punct de vedere politic: pe 
de o parte, există părerea că sfârşitul Războiului Rece justifică o 
reducere semnificativă a angajării mondiale a Americii, indiferent de 
consecinţele asupra statutului său mondial; pe de altă parte, există 
perspectiva că a venit timpul autenticului multilateralism 
internațional, pentru care America ar trebui chiar să cedeze ceva din 
suveranitatea sa. Amândouă aceste şcoli de gândire au reclamat 
loialitatea unor părți din electorat. 

La dilemele cu care se confruntă conducătorii americani se 
adaugă, complicându-le, schimbările din aspectul situaţiei mondiale 
înseşi: folosirea directă a forţei este acum supusă mai multor 
constrângeri decât în trecut. Armele nucleare au redus dramatic 
utilitatea războiului ca instrument de politică sau chiar ca o 
ameninţare. Crescânda interdependenţă economică dintre naţiuni face 
ca exploatarea politică a şantajului economic să fie mai puţin 
constrângătoare. Aşa se face că manevrele, diplomaţia, construirea de 
coaliții, cooptarea, însăşi etalarea deliberată a propriilor avantaje 
politice au devenit ingredientele-cheie ale exerciţiului reuşit de 
putere geostrategică pe tabla de şah a Eurasiei. 


Geopolitică și geostrategie 


Exercitarea supremaţiei mondiale a Americii trebuie să acorde 
atenţie faptului că geografia politică rămâne o chestiune decisivă în 
politica internaţională. Se relatează că Napoleon a spus odată că a 
cunoaşte geografia unei ţări înseamnă a-i cunoaşte politica externă. 
Felul în care noi înţelegem importanța geografiei politice trebuie, 
oricum, să se adapteze noilor realităţi de putere. 

În aproape toată istoria politicii internaţionale, dominaţia 
teritorială a fost focarul conflictelor politice. Fie automulțumire 
națională pentru dobândirea unui teritoriu mai mare, fie sentimentul 
deposedării naționale prin pierderea unui pământ „sfânt“ au fost 
cauza majorităţii războaielor sângeroase duse de la apariţia 
naţionalismului. Nu este nici o exagerare în a spune că imperativul 
teritorial a fost mobilul principal ce a guvernat comportamentul 
agresiv al statelor-naţiuni. Şi imperiile au fost construite prin atenta 


acaparare şi păstrare a unor puncte geografice vitale, precum 
Gibraltarul, Canalul Suez sau Singapore folosite ca importante 
puncte de închidere sau bifurcaţie într-un sistem de control de tip 
imperial. 

Manifestarea extremă a legăturii dintre naționalism şi posesiune 
teritorială şi-a găsit expresia în politica Germaniei naziste şi a 
Japoniei imperiale. Efortul de a construi „Reich-ul de-o-mie-de ani“ 
a mers mult dincolo de scopul de a reuni toate popoarele vorbitoare 
de limbă germană sub un singur acoperiş politic, axându-se pe 
dorinţa de a controla „grânarele“ din Ucraina şi pământurile slave, 
ale căror populaţii trebuiau să furnizeze forță de muncă ieftină pentru 
stăpânirea imperială. În mod similar, japonezii erau obsedaţi de ideea 
că stăpânirea teritorială directă a Manciuriei şi mai târziu a Indiilor 
Orientale Olandeze, importante producătoare de petrol, era esențială 
pentru împlinirea dorinţei lor de putere națională şi de statut mondial. 
Tot aşa, timp de secole, măreţia naţională a Rusiei a fost echivalată 
cu acapararea de teritorii, şi chiar la sfârşitul secolului al douăzecilea, 
insistența Rusiei de a păstra stăpânirea asupra unor popoare ne-ruse 
precum cecenii, care locuiesc în zona unei importante conducte de 
petrol, a fost justificată prin aceea că un astfel de control este esenţial 
pentru statutul ei de mare putere. 

Statele-naţiuni continuă să fie elementele de bază ale sistemului 
mondial. Deşi declinul naţionalismului marilor puteri şi slăbirea 
ideologiei au redus conţinutul emoţional al politicii mondiale, — în 
timp ce armele nucleare au introdus restricții majore în folosirea 
forţei —, competiția bazată pe criteriul teritoriilor domină încă în 
chestiunile mondiale, chiar dacă formele sale tind în prezent să fie 
mai paşnice. În această competiţie, aşezarea geografică încă este 
punctul de plecare în definirea priorităţilor externe ale unui stat- 
naţiune, iar mărimea teritoriului național rămâne, de asemenea, unul 
dintre criteriile majore de stabilire a statutului şi puterii. 

Cu toate acestea, pentru majoritatea statelor-naţiuni, chestiunea 
stăpânirii de teritorii pierde din importanță în ultima vreme. În 
măsura în care disputele teritoriale sunt încă importante în 
formularea politicii externe a unor state, ele sunt mai mult o 
chestiune de resentiment datorită negării dreptului la autodeterminare 


pentru „rudele“ lor etnice, despre care se consideră că sunt lipsite de 
dreptul de a se uni cu „patria-mamă“, sau o nemulțumire în legătură 
cu aşa-zisul rău tratament al minorităţilor naţionale de către un stat 
vecin, decât o chestiune de dobândire a unui statut naţional mai 
important prin extindere teritorială. 

Din ce în ce mai mult, elitele conducătoare naţionale au ajuns să 
recunoască că nu teritoriul, ci alţi factori sunt cei mai importanţi în 
determinarea statutului internațional al unei ţări sau a gradului ei de 
influenţă internaţională. Îndrăzneala în sfera economică şi traducerea 
ei în inovaţie tehnologică pot fi de asemenea un criteriu-cheie de 
putere. Japonia oferă un exemplu extraordinar. Cu toate acestea, 
poziţia geografică tinde încă să determine prioritățile imediate ale 
unui stat — şi cu cât este mai mare puterea sa politică, economică şi 
militară, cu atât este mai extinsă, dincolo de vecinii săi imediaţi, sfera 
de interese geopolitice vitale, de influenţă şi de implicare a acestui 
stat. 

Până nu de mult, cei mai importanţi analişti ai geopoliticii 
discutau dacă puterea pe uscat este mai importantă decât puterea pe 
mare şi care anume regiune a Eurasiei este esenţială pentru a câştiga 
controlul asupra întregului continent. Unul dintre cei mai de seamă, 
Harold Mackinder, a declanşat această polemică la începutul 
secolului, prin conceptele sale, mai întâi acela de „zona-pivot“ 
eurasiatică (care includea toată Siberia şi o mare parte din Asia 
Centrală) şi mai târziu acela de heartland central-estic european, 
considerate trambuline esenţiale pentru atingerea dominaţiei asupra 
continentului. El şi-a popularizat conceptul de heartland prin 
celebrul său aforism: 


Cine conduce Europa de Est stăpânește heartland-ul; 
Cine conduce heartland-ul stăpâneşte Eurasia şi Africa; 
Cine conduce Eurasia și Africa stăpânește lumea. 


Geopolitica a fost de asemeni invocată de importanţi geografi 


politici germani pentru a justifica acel „Drang nach Osten“” al ţării 
lor, mai ales Karl Haushofer, care a adaptat conceptul lui Mackinder 

la nevoile strategice ale Germaniei. Un ecou mult vulgarizat al 
acestuia putea fi auzit şi când Adolf Hitler sublinia nevoia poporului 
german de „Lebensraum-“€. 

Alţi gânditori europeni din prima jumătate a acestui secol 
anticipaseră o deplasare spre est a centrului de gravitație geopolitic: 
regiunea Pacificului — în special America şi Japonia — devenind 
moştenitorii şubredei dominaţii a Europei. Pentru a contracara o 
asemenea deplasare, geopoliticianul francez Paul Demangeon, ca şi 
alţi geopoliticieni francezi au pledat pentru o mai mare unitate între 
statele europene încă înainte de cel de al doilea război mondial. 

Astăzi, problema geopoliticii nu mai este care parte geografică a 
Eurasiei este punctul de plecare pentru dominarea continentului, nici 
dacă puterea pe uscat este mai importantă decât cea pe mare. 
Geopolitica a progresat de la dimensiunea regională la cea globală, 
cu preponderență asupra întregului continent eurasiatic ca bază 
centrală pentru supremația mondială. Statele Unite, o putere non- 
eurasiatică, dețin acum supremaţia mondială, puterea lor fiind 
desfăşurată în mod direct pe trei extremităţi ale continentului 
eurasiatic, de unde exercită o puternică influenţă asupra statelor care 
ocupă hinterlandul eurasiatic. Dar pe cel mai important spaţiu de joc 
al lumii, Eurasia, ar putea apărea la un moment dat un potenţial rival 
al Americii. Astfel, concentrarea asupra jucătorilor principali şi 
evaluarea corectă a terenului trebuie să fie punctele de plecare pentru 
formularea geostrategiei Americii în administrarea pe termen lung a 
intereselor sale geopolitice în Eurasia. Sunt necesare două etape de 
bază: 

e mai întâi, identificarea statelor eurasiatice dinamice din punct de 
vedere geostrategic care au puterea de a produce o posibilă 
importantă schimbare în distribuţia internaţională de putere şi 
descifrarea principalelor obiective externe ale elitelor lor politice, ca 
şi a posibilelor consecinţe ale încercărilor acestora de a-şi atinge 
acele obiective; determinarea exactă a statelor eurasiatice decisive 
din punct de vedere geopolitic a căror poziţie şi/sau existență au 
efecte catalizatoare fie asupra jucătorilor mai activi geostrategic, fie 
asupra situaţiei regionale; 

e în al doilea rând, formularea politicilor americane specifice în 
vederea contracarării, cooptării şi/sau controlării statelor menţionate 
mai sus, astfel încât să se apere şi să se promoveze interesele 
americane vitale;  conceptualizarea unei  geostrategii mai 
cuprinzătoare care să instituie, la scară mondială, politicile americane 
specifice. 

Pe scurt, pentru SUA, geostrategia în Eurasia implică 
interconectarea cu un scop bine determinat a statelor dinamice 
geostrategic şi mânuirea atentă a statelor catalizatoare geopolitic, 
urmărind cele două interese americane inseparabile: pe termen scurt 
— păstrarea statutului său de putere mondială unică şi pe termen 
lung — transformarea puterii americane în cooperare mondială din 
ce în ce mai instituționalizată. Pentru a folosi o terminologie care 
aminteşte de epoca mai brutală a vechilor imperii, cele trei 
imperative majore ale geostrategiei unui imperiu sunt prevenirea 
înțelegerilor secrete şi menţinerea printre vasali a unei dependențe 
aducătoare de securitate, menţinerea în supunere şi protejarea 
plătitorilor de tribut şi împiedicarea barbarilor de a se uni. 


Jucători geostrategici și pivoţi geopolitici 


Jucători geostrategici activi sunt acele state care au capacitatea — 
şi voinţa naţională de a-şi exercita puterea sau influenţa dincolo de 
propriile graniţe în vederea schimbării actualei situaţii geopolitice 
într-o măsură care afectează interesele Americii. Ele au potenţialul 
şi/sau predispoziția de a fi instabile din punct de vedere geopolitic. 
Din diferite motive — căutarea „măreției“ naționale, împlinirea 
ideologică, mesianismul religios, creşterea puterii economice — 
unele state chiar caută să obţină dominaţia regională sau o poziţie 
mondială. Ele sunt mânate de motivații complexe şi profund 
înrădăcinate, pe care cel mai bine le explică fraza lui Robert 
Browning: „ceea ce poate un om atinge trebuie să fie dincolo de ceea 
ce poate prinde în mâini — altfel, pentru ce e raiul?“. Astfel, aceste 
state au o încredere prudentă în puterea Americii, determină măsura 
în care propriile lor interese se suprapun sau se ciocnesc cu cele ale 
Americii şi îşi formulează propriile lor obiective în Eurasia, mai 


limitate, uneori în complicitate, dar alteori în conflict cu politicile 
Americii. Statele Unite trebuie să acorde o atenţie specială statelor 
din Eurasia care au astfel de porniri. 

Pivoţi geopolitici sunt acele state a căror importanţă decurge nu 
din puterea sau din motivaţia lor, ci mai degrabă din aşezarea lor 
sensibilă şi din consecinţele situației lor potenţial vulnerabile pentru 
comportamentul jucătorilor geostrategici. Cel mai adesea, pivoţii 
geopolitici sunt desemnaţi de poziţia lor geografică, care în unele 
cazuri le conferă un rol special fie în asigurarea accesului în zone 
importante, fie în refuzarea accesului la resurse pentru jucătorul 
important. În unele cazuri, un pivot geopolitic poate acţiona ca un 
scut protector pentru un stat important sau chiar o regiune. Uneori, 
însăşi existenţa unui pivot geopolitic poate avea foarte semnificative 
urmări politice şi culturale pentru un jucător geostrategic mai activ 
din vecinătate. Identificarea pivoților geopolitici-cheie eurasiatici de 
după Războiul Rece şi protejarea lor este, de aceea, un aspect crucial 
al geostrategiei mondiale a Americii. 

Ar mai fi de observat, de la început, că deşi toţi Jucătorii 
geostrategici tind a fi ţări importante şi puternice, nu toate ţările 
importante şi puternice sunt automat jucători geostrategici. Astfel, în 
vreme ce identificarea jucătorilor geostrategici este relativ uşoară, 
omiterea de pe lista următoare a unor ţări evident importante ar 
necesita o justificare mai amplă. 

În actuala situaţie mondială, cel puţin cinci jucători geostrategici- 
cheie şi cinci pivoţi geopolitici (doi dintre aceştia din urmă 
definindu-se, poate, parţial, şi ca jucători) pot fi identificați pe noua 
hartă politică a Eurasiei. Franţa, Germania, Rusia, China şi India sunt 
jucători importanţi şi activi, în timp ce Marea Britanie, Japonia şi 
Indonezia, deşi se ştie că sunt ţări foarte importante, nu se califică 
pentru acest titlu. Ucraina, Azerbaidjanul, Coreea de Sud, Turcia şi 
Iranul au rolul de pivoţi geopolitici de importanţă hotărâtoare, deşi 
atât Turcia, cât şi Iranul sunt şi active geostrategic, în măsura 
posibilităților lor limitate. Vom spune mai mult despre fiecare în 
capitolele următoare. 

Deocamdată, este suficient să spunem că în extremitatea vestică a 
Eurasiei jucătorii geostrategici dinamici şi importanţi sunt Franţa şi 


Germania. Amândouă sunt motivate de viziunea unei Europe unite, 
deşi între ele există diferenţe de opinii asupra măsurii şi a modului în 
care o astfel de Europă ar trebui să rămână legată de America. Dar 
amândouă doresc să formeze în Europa ceva ambițios de nou, 
schimbând astfel statu quo-ul. Franţa, mai ales, are propriul său 
concept geostrategic asupra Europei, care diferă în unele privinţe 
importante de acela al SUA şi este înclinată să se angajeze în 
manevre tactice menite să aţâţe Rusia împotriva Americii şi Marea 
Britanie împotriva Germaniei, chiar dacă în acelaşi timp se bazează 
pe alianța franco-germană pentru a-şi compensa relativa sa 
slăbiciune. 

Mai mult, atât Franţa, cât şi Germania sunt suficient de puternice 
şi de sigure pe sine pentru a exercita o influenţă în interiorul unei 
regiuni mai largi. Nu numai că Franţa urmăreşte să aibă un rol politic 
central într-o Europă în curs de unificare, dar ea se vede, de 
asemenea, ca un nucleu al unui grup de state mediterane — nord- 
africane ce împărtăşesc preocupări comune. Germania este din ce în 
ce mai conştientă de statutul său special de cel mai important stat al 
Europei — de rolul său de locomotivă economică a zonei sale şi lider 
în devenire al Uniunii Europene (U.E.). Germania simte că are o 
responsabilitate specială pentru nou-emancipata Europă Centrală. 
într-o manieră care aminteşte vag de idei mai vechi despre o 
Mitteleurope condusă de Germania. Mai mult. atât Franţa, cât şi 
Germania se consideră îndreptățite să reprezinte interesele europene 
în relaţiile cu Rusia, iar Germania chiar susţine, din cauza poziţiei 
sale geografice, cel puţin teoretic, marea opţiune a unei înţelegeri 
bilaterale speciale cu Rusia. 

În contrast, Marea Britanie nu este jucător geostrategic. Ea are 
mai puţine opţiuni majore, nu nutreşte vreo viziune ambițioasă 
asupra viitorului Europei, iar relativul său declin a redus şi 
capacitatea sa de a-şi juca rolul tradiţional de echilibrist european. 
Atitudinea sa ambiguă în ce priveşte unificarea Europei şi 
ataşamentul său față de o mereu mai palidă relație specială cu 
America au făcut ca Marea Britanie să devină din ce în ce mai 
irelevantă în ceea ce priveşte opţiunile majore pentru viitorul 
Europei. În mare măsură, Londra s-a scos singură din jocul european. 


Sir Roy Denman, fost înalt funcționar britanic în Comisia 
Europeană, aminteşte în memoriile sale că încă în 1955, la conferinţa 
de la Messina, care preconiza formarea unei Uniuni Europene, 
purtătorul de cuvânt oficial al Marii Britanii a afirmat clar în faţa 
celor întruniţi pentru a fi arhitecţi ai Europei. 


„Viitorul tratat pe care îl discutaţi nu are nici o șansă de 
a fi acceptat; dacă ar fi acceptat, nu ar avea nici o şansă de 
a fi aplicat. Şi dacă ar fi aplicat, ar fi total inacceptabil 


pentru Marea Britanie... au revoir et bonne chance“?. 


După 40 de ani şi mai bine, afirmaţia de mai sus rămâne în mod 
esenţial definiția atitudinii fundamentale britanice faţă de construirea 
unei Europe cu adevărat unite. Opoziția britanică faţă de participarea 
la Uniunea Economică şi Monetară, proiectată a fi lansată în ianuarie 
1999, reflectă lipsa de dorinţă a acestei ţări de a-şi identifica destinul 
cu acela al Europei. Esenţa acestei atitudini a fost bine rezumată la 
începutul anilor '90 după cum urmează: 

e Marea Britanie respinge obiectivul unificării politice; 

e Marea Britanie este în favoarea unui model de integrare 
economică bazat pe comerţul liber; 

e Marea Britanie preferă politica externă, securitatea şi 
coordonarea apărării în afara cadrului Comunităţii Europene (C.E.); 

e Rareori Marea Britanie şi-a maximalizat influenţa cu C.E.*° 

În mod sigur, Marea Britanie rămâne importantă pentru America. 
Ea continuă să obțină o anumită influență mondială prin intermediul 
Commonwealth-ului, dar nu este nici o importantă putere activă şi 
nici nu e motivată de o viziune ambițioasă. Ea este suporterul-cheie 
al Americii, un aliat foarte loial, o bază militară vitală şi un partener 
apropiat în activităţi de spionaj de importanţă decisivă. Prietenia ei 
trebuie să fie alimentată, dar politicile sale nu solicită atenție 
susținută. Este un „jucător“ geostrategic la pensie, care se odihneşte 


9 „La revedere şi noroc“ (în lb. franceză în original). Roy Denman, Missed 
Chances (Şanse ratate), London, Cassell, 1996. 

10 Robert Skidelsky, „Great Britain and the New Europe“, în From the Atlantic 
to the Urals, ed. David P. Calleo şi Philip H. Gordon, Arlington, Va., 1992, p. 145. 


pe splendizii săi lauri, în mare măsură dezangajat din marea aventură 
europeană în care Franţa şi Germania sunt principalii actori. 

Celelalte state europene de mărime medie, majoritatea fiind 
membre NATO şi/sau în Uniunea Europeană, fie se lasă conduse de 
America, fie se aliniază liniştit în spatele Germaniei sau al Franţei. 
Politicile lor nu au un impact regional mai larg şi ele nu sunt în 
situaţia de a-şi schimba modul fundamental de a se alinia. În acest 
stadiu, ele nu sunt nici jucători geostrategici, nici pivoţi geopolitici. 
Toate acestea sunt valabile şi pentru cel mai important potenţial 
membru central-european al NATO şi U.E., adică Polonia. Ea este 
prea slabă pentru a fi jucător geostrategic şi nu poate face decât o 
singură alegere: să se integreze în Occident. Mai mult, dispariția 
învechitului Imperiu Rus şi legăturile din ce în ce mai strânse ale 
Poloniei cu Alianţa Atlantică şi cu noua Europă în formare îi dau 
Poloniei, din ce în ce mai mult, o situaţie de securitate fără precedent 
în istoria sa, dar, în acelaşi timp, îi restrâng opţiunile strategice. 

Aproape că nu mai trebuie spus că Rusia rămâne un jucător 
geostrategic important, în ciuda stării ei de slăbiciune şi a situaţiei 
generale proaste care probabil se va prelungi. Simpla ei prezenţă are 
un impact masiv asupra noilor state independente din vastul spaţiu 
curasiatic al fostei Uniuni Sovietice. Rusia nutreşte obiective 
geopolitice ambiţioase, pe care le declară deschis din ce în ce mai 
mult. O dată ce-şi va fi recăpătat puterea, va avea un impact 
important şi asupra vecinilor săi de la vest şi de la est. Mai mult, 
Rusia mai are încă de făcut alegerea geostrategică fundamentală în ce 
priveşte relația sa cu America: prieten sau duşman? S-ar putea foarte 
bine să i se pară că, în această privință, există pentru ea, pe 
continentul Eurasia, alternative importante. Multe depind de modul 
în care evoluează politica sa internă şi mai ales de ceea ce va deveni 
Rusia: o democraţie europeană sau, din nou, un imperiu eurasiatic. În 
orice caz, ea rămâne în mod clar un jucător, chiar dacă a pierdut 
câteva „piese“, precum şi ceva poziţii-cheie pe tabla de şah a 
Eurasiei. 

Tot astfel, aproape că nu mai e nevoie de argumentare pentru 
faptul că China este un jucător important. Ea este deja o putere 
regională importantă şi este posibil să nutrească aspirații mai largi, 


dată fiind istoria sa de mare putere şi viziunea sa că statul chinez este 
centrul lumii. Opțiunile pe care le face China încep deja să afecteze 
distribuția geopolitică de putere în Asia, în timp ce avântul său 
economic îi va da în mod sigur atât o mai mare putere materială, cât 
şi ambiţii crescânde. Afirmarea unei „Chine Mari“ va ridica 
chestiunea Taiwanului şi acest lucru va avea un impact asupra 
poziţiei Americii în Orientul Îndepărtat. Dezmembrarea Uniunii 
Sovietice a creat, de asemenea, la frontiera vestică a Chinei, o serie 
de state faţă de care conducătorii chinezi nu pot fi indiferenți. Astfel, 
şi Rusia va fi foarte afectată de ieşirea mai activă a Chinei pe scena 
mondială. 

Extremitatea estică a Eurasiei prezintă un paradox. Japonia este, 
în mod clar, o putere importantă în chestiunile internaționale, iar 
alianța America-Japonia a fost definită deseori — şi pe bună dreptate 
— drept cea mai importantă relaţie bilaterală a Americii. Fiind una 
din primele puteri economice ale lumii, este clar că Japonia posedă 
potenţialul pentru exercitarea unei puteri politice de prim rang. Şi 
totuşi ea nu acţionează în virtutea acestui fapt, ferindu-se de orice 
aspirații de dominație regională şi preferând, în schimb, să opereze 
sub protecție americană. Asemeni Marii Britanii în cazul Europei, 
Japonia preferă să nu se angajeze în politica Asiei continentale, deşi 
un motiv, cel puţin parțial, pentru aceasta este ostilitatea continuă a 
multor state asiatice faţă de orice aspirație a Japoniei la un rol politic 
preeminent în regiune. 

Acest profil politic rezervat al Japoniei permite în schimb 
Americii să joace un rol central în securitatea Orientului Îndepărtat. 
Astfel, Japonia nu e un jucător geostrategic, dar periculosul său 
potenţial de a deveni repede aşa ceva — mai ales dacă fie China, fie 
America şi-ar modifica brusc politicile actuale — impune SUA o 
obligație specială de a întreţine cu atenţie relația lor cu Japonia. 
America nu trebuie să urmărească cu atenţie politica externă a 
Japoniei, ci să cultive cu subtilitate auto-reţinerea Japoniei. Orice 
slăbire semnificativă a legăturilor politice dintre America şi Japonia 
ar avea un impact direct asupra stabilităţii regiunii. 

E mai uşor de argumentat de ce nu am aşezat Indonezia pe lista 
jucătorilor geostrategici dinamici. În Asia de Sud-Est, Indonezia e 


țara cea mai importantă, dar chiar şi în interiorul acestei regiuni, 
capacitatea sa de a exercita o influenţă semnificativă este limitată de 
starea de relativă subdezvoltare a economiei sale, de continua 
instabilitate politică internă, de faptul că este un arhipelag dispersat şi 
de eventualitatea unor conflicte etnice exacerbate de rolul dominant 
pe care minoritatea chineză îl are în chestiunile financiare interne. La 
un moment dat, Indonezia ar putea deveni un obstacol important în 
calea aspirațiilor Chinei de a-şi extinde influenţa spre sud. De această 
eventualitate şi-a dat deja seama Australia, care odinioară se temea 
de expansionismul indonezian, dar în ultima vreme a început să 
favorizeze o mai strânsă colaborare australiano-indoneziană în 
domeniul securităţii. Dar este nevoie de o perioadă de stabilitate 
politică şi de succes economic neîntrerupt înainte ca Indonezia să 
poată fi privită ca factor dominant regional. 

În contrast, India este pe cale de a-și stabili statutul de putere 
regională şi propriile ei vederi ca un potenţial jucător mondial 
important. De asemenea, se consideră ca un rival pentru China. Este 
posibil ca India să-şi supraestimeze propriile capacități pe termen 
lung, dar este totuşi, fără discuţie, cel mai puternic stat din sudul 
Asiei, un fel de hegemon regional. Este, de altfel, şi o putere nucleară 
semisecretă, şi a devenit aşa ceva nu numai pentru a intimida 
Pakistanul, ci mai ales pentru a contrabalansa deținerea de către 
China a unui arsenal nuclear. India are propria sa viziune 
geostrategică asupra rolului său regional, atât faţă de vecinii săi. cât 
şi in Oceanul Indian. Dar în această etapă ambițiile sale deranjează 
doar periferic interesele americane în Eurasia şi astfel, ca jucător 
geostrategic, India nu este o sursă de îngrijorare geopolitică — cel 
puţin, nu în acelaşi grad ca Rusia sau China. 

Ucraina, un nou şi important spaţiu pe tabla de şah care este 
Eurasia, este un pivot geopolitic deoarece simpla sa existenţă ca ţară 
independentă ajută la transformarea Rusiei. Fără Ucraina, Rusia 
încetează să mai fie un imperiu eurasiatic. Rusia fără Ucraina poate 
să aspire încă la statutul de imperiu, dar atunci ar deveni un stat 
imperial cu precumpănire asiatic, pasibil de a fi atras în conflicte — 
care îl vor slăbi — cu statele central-asiatice ridicate, care la acea 
vreme ar fi pline de resentimente din cauza pierderii recentei lor 


independenţe şi ar fi sprijinite de statele din sud, islamice ca şi ele. 
Este posibil ca şi China să se opună oricărei refaceri a dominaţiei 
ruseşti asupra Asiei Centrale, dat fiind interesul său crescând pentru 
noile state independente de acolo. Dar, dacă Moscova îşi recapătă 
controlul asupra Ucrainei, cu populaţia sa de 52 de milioane şi cu 
importantele sale resurse naturale, ca şi cu accesul său la Marea 
Neagră, Rusia recâştigă automat, din nou, mijloacele necesare pentru 
a deveni un puternic stat imperial, întins în Europa şi în Asia. 
Pierderea independenţei de către Ucraina ar avea consecinţe imediate 
pentru Europa Centrală, deoarece ar transforma Polonia în pivotul 
geopolitic de pe frontiera estică a unei Europe unite. 

În pofida dimensiunilor sale mici şi a populaţiei puţin numeroase, 
Azerbaidjanul, cu vastele sale resurse naturale de energie, este şi el 
de importanţă decisivă din punct de vedere geopolitic. Este buşonul 
rezervorului ce conţine bogăţiile bazinului Mării Caspice şi ale Asiei 
Centrale. Independenţa statelor din Asia Centrală poate deveni 
aproape nesemnificativă dacă Azerbaijanul ar fi complet subordonat 
controlului Moscovei. Resursele de petrol foarte importante ale 
Azerbaidjanului pot fi şi ele supuse controlului Rusiei, o dată ce 
independenţa acestei ţări ar fi anulată. Un Azerbaidjan independent, 
legat de pieţele occidentale prin conducte ce nu trec prin teritorii 
controlate de Rusia, ar deveni şi o importantă cale de acces pentru 
economiile avansate şi consumatoare de energie spre republicile 
central-asiatice bogate în resurse energetice. Aproape ca şi în cazul 
Ucrainei, viitorul Azerbaidjanului şi al Asiei Centrale este şi el 
crucial în definirea a ceea ce Rusia ar putea sau nu să devină. 

Turcia şi Iranul sunt angajate în a-şi instaura o oarecare influenţă 
în regiunea Marea Caspică — Asia Centrală, profitând de retragerea 
puterii ruse. Din acest motiv, ele ar putea fi considerate jucători 
geostrategici. Totuşi, amândouă aceste state se confruntă cu serioase 
probleme interne, iar puterea lor de a realiza majore schimbări 
regionale în distribuţia de putere este limitată. Dar ele sunt şi rivale şi 
astfel fiecare tinde să nege influența exercitată de cealaltă. De 
exemplu, în Azerbaidjan, unde Turcia a câştigat influenţă, atitudinea 
Iranului (motivată de îngrijorarea în legătură cu posibile mişcări 


naționale ale azerilor din interiorul Iranului) i-a ajutat mai mult pe 
ruşi. 

Totuşi, atât Iranul, cât şi Turcia sunt în primul rând importanţi 
pivoţi geopolitici. Turcia asigură stabilitate în regiunea Mării Negre, 
controlează accesul, din această direcție, în Mediterana, 
contrabalansează Rusia în Caucaz, încă mai oferă un antidot la 
fundamentalismul musulman şi serveşte ca punct de sprijin sudic 
pentru NATO. O Turcie destabilizată ar putea dezlănţui şi mai multă 
violenţă în Balcanii de sud şi, în acelaşi timp, ar facilita reimpunerea 
controlului rusesc asupra statelor proaspăt independente din Caucaz. 
Iranul, în ciuda atitudinii sale ambigue faţă de Azerbaidjan, oferă şi 
el sprijin stabilizator noii diversităţi politice din Asia Centrală. El 
domină malul estic al Golfului Persic şi independenţa sa, indiferent 
de actuala sa ostilitate contra SUA, acţionează ca o barieră în faţa 
oricărei ameninţări ruse pe termen lung pentru interesele americane 
în regiunea Golfului Persic. 

În sfârşit, Coreea de Sud este un pivot geopolitic extrem-oriental. 
Legăturile sale strânse cu America îi dau acesteia din urmă 
posibilitatea de a ecrana Japonia şi prin aceasta de a o împiedica să 
devină o putere militară importantă şi independentă — fără o 
prezenţă americană copleşitoare în interiorul Japoniei înseşi. Orice 
schimbare semnificativă în statutul Coreii de Sud, fie prin unificare 
şi/sau printr-o schimbare în sfera de influenţă chineză în continuă 
expansiune. în mod obligatoriu ar modifica dramatic rolul Americii 
în Orientul Îndepărtat, ceea ce l-ar modifica şi pe cel al Japoniei. În 
plus, crescânda putere economică a Coreii de Sud face din ea un 
„spaţiu“ şi mai important în sine, iar controlul asupra acestui spaţiu 
devine din ce în ce mai preţios. 

Lista de mai sus a jucătorilor geostrategici şi a pivoţilor 
geopolitici nu este nici permanentă, nici fixă. Din când în când, unele 
state ar trebui adăugate sau şterse de pe ea. Desigur, în unele privinţe, 
s-ar putea demonstra că Taiwanul. Thailanda, Pakistanul sau poate 
Kazahstanul sau Uzbekistanul ar trebui şi ele incluse în a doua 
categorie. Totuşi, în stadiul actual, pentru nici una din ţările acestea 
chestiunea nu pare obligatorie. Schimbările în statutul oricăreia 
dintre ele ar reprezenta evenimente majore şi ar implica unele 


schimbări în distribuţia de putere, dar rămâne sub semnul întrebării 
dacă consecinţele catalitice ale acestora ar fi de anvergură. Singura 
excepţie ar putea fi chestiunea Taiwanului, dacă este privit separat de 
China. Chiar şi atunci, această problemă s-ar ridica numai dacă China 
ar folosi cele mai serioase forţe pentru a cuceri insula, sfidând astfel 
cu succes SUA, şi prin aceasta amenințând pe un plan mult mai larg 
credibilitatea politică a Americii în Orientul Îndepărtat. Probabilitatea 
unei astfel de evoluţii a evenimentelor pare redusă, dar ea nu trebuie 
pierdută din vedere în elaborarea politicii SUA faţă de China. 


Opţiuni decisive și provocări potenţiale 


Identificarea jucătorilor principali şi a pivoţilor-cheie ajută la 
definirea dilemelor de politică la scară mare ale Americii şi la 
anticiparea eventualelor provocări majore de pe supercontinentul 
eurasiatic. Acestea pot fi rezumate, înainte de-a fi discutate pe larg în 
capitolele următoare, în cele 5 mari chestiuni pe care le implică: 

e Ce fel de Europă ar trebui America să prefere şi deci să susțină? 

e Ce fel de Rusie este în interesul Americii, ce şi cât de mult poate 
face America în acest sens? 
conflict de genul celui din Balcani? Ce ar trebui America să facă 
pentru a micşora riscurile ce decurg din aceasta? 

e Ce rol ar trebui China să fie încurajată să-şi asume în Orientul 
Îndepărtat şi care sunt implicaţiile nu numai pentru SUA, ci şi pentru 
Japonia? 

e Ce noi coaliții sunt posibile în Eurasia, coaliţii care ar pune cel 
mai mult în pericol interesele americane, şi ce trebuie făcut pentru a 
le preîntâmpina? 

SUA şi-a declarat întotdeauna fidelitatea față de cauza unei 
Europe unite. Încă din timpul administraţiei Kennedy s-a vorbit 
mereu despre „parteneriat pe bază de egalitate“. Declaraţiile oficiale 
de la Washington au proclamat cu consecvență dorinţa acestuia de a 
vedea Europa apărând ca o singură entitate, suficient de puternică 
pentru a împărți cu America responsabilităţile şi povara conducerii 
lumii. 


Aceasta este retorica instituită în legătură cu subiectul Europa. 
Dar în practică America a fost mai puţin limpede şi consecventă. 
Oare Washingtonul doreşte cu adevărat o Europă care să fie partener 
egal în chestiunile internaţionale sau preferă o alianță inegală? De 
exemplu, sunt oare Statele Unite pregătite să împartă cu Europa 
conducerea în Orientul Mijlociu, o regiune nu numai mult mai 
apropiată geografic de Europa decât de America, ci şi o regiune în 
care mai multe state europene au interese de lungă durată. Chestiunea 
Israelului ne vine imediat în minte. De asemenea, diferenţele de 
opinie dintre Statele Unite şi Europa în legătură cu Iranul şi Irakul au 
fost tratate de America nu ca o chestiune între egali, ci ca o problemă 
de insubordonare. 

Ambiguitatea în legătură cu măsura în care America sprijină 
unitatea europeană se extinde şi la chestiunea modului în care aceasta 
trebuie definită, mai ales în legătură cu alegerea unei țări, dacă va fi 
aleasă vreuna, care să conducă Europa unită. Washingtonul nu a 
descurajat atitudinea separatistă a Londrei față de integrarea 
europeană, deşi tot el a arătat o preferinţă clară pentru Germania — 
mai degrabă decât pentru Franţa — în poziția de conducătoare a 
Europei. Este de înţeles, dată fiind tradiționala fidelitate a politicii 
franceze, dar preferința aceasta a avut şi efectul de a încuraja apariția 
ocazională a unei antante tactice franco-britanice în scopul 
contracarării Germaniei, ca şi flirtul periodic al Franţei cu Moscova 
pentru a contrabalansa coaliția americano-germană. 

Apariţia unei Europe cu adevărat unite — mai ales dacă aceasta s- 
ar întâmpla cu constructiv sprijin american — va face necesare 
importante schimbări în structura şi procesele Alianţei Nord- 
Atlantice, principala legătură între America şi Europa. NATO 
furnizează nu numai principalul mecanism pentru exercitarea 
influenţei americane în problemele europene, ci şi baza pentru 
prezenţa militară americană în Europa Occidentală, de importanță 
hotărâtoare din punct de vedere politic. Cu toate acestea, o Europă 
unită va face necesar ca această structură să se adapteze noii realități 
a unei alianţe bazate pe doi parteneri mai mult sau mai puţin egali, în 
locul unei alianţe care presupunea, în mod esenţial, un hegemon şi 
vasalii săi — ca să folosim terminologia tradițională. Până acum, 


această chestiune a fost în general evitată, în ciuda paşilor modeşti 
făcuți în 1996 pentru a întări rolul Uniunii Europei Occidentale 
(UEO) — coaliția militară a statelor vest-europene — în interiorul 
NATO. O autentică opţiune în favoarea unei Europe unite va 
constrânge astfel la o extinsă reorganizare a NATO, ce va reduce 
inevitabil întâietatea Americii în interiorul alianţei. 

Pe scurt, o geostrategie americană pe termen lung pentru Europa 
va trebui să se refere explicit la chestiunile unităţii europene şi ale 
unui parteneriat real cu Europa. O Americă ce doreşte cu adevărat o 
Europă unită şi astfel mai independentă va trebui să-şi pună toată 
greutatea în sprijinul acelor forţe europene dedicate în mod autentic 
integrării politice şi economice a Europei. O astfel de strategie va 
însemna, de asemeni, renunţarea la ultimele vestigii ale relației 
speciale dintre Marea Britanie şi SUA, relaţie atât de preţuită 
altădată. O politică în favoarea unei Europe unite va trebui, de 
asemenea, să abordeze — împreună cu europenii — chestiunea foarte 
sensibilă a întinderii geografice a Europei. Cât de departe spre est ar 
trebui să se extindă Uniunea Europeană? Ar trebui oare ca limitele 
estice ale U.E. să coincidă cu cele ale NATO? Prima întrebare ţine 
mai mult de o decizie europeană, dar o decizie europeană în această 
chestiune va avea implicaţii directe pentru o decizie NATO. Dar a 
doua întrebare angajează Statele Unite, iar vocea SUA în NATO este 
încă hotărâtoare. Dat fiind crescândul consens asupra faptului că este 
de dorit admiterea naţiunilor din Europa Centrală atât în U.E., cât şi 
în NATO, sensul practic al acestei întrebări concentrează atenţia 
asupra viitorului statut al republicilor baltice şi poate al Ucrainei. 

Există astfel o importantă suprapunere între dilema europeană pe 
care am discutat-o mai sus şi o a doua, în legătură cu Rusia. Este uşor 
de răspuns la întrebarea despre viitorul Rusiei susținând preferinţe 
pentru o Rusie democratică, legată strâns de Europa. E de presupus 
că o Rusie democratică ar simpatiza mai mult valorile împărtăşite de 
America şi Europa şi că astfel ar fi posibil ca ea să devină un 
proaspăt partener în modelarea unei Eurasii mai stabile şi mai 
cooperante. Dar ambițiile Rusiei ar putea merge dincolo de a fi 
recunoscută şi respectată ca democraţie. În interiorul cercurilor 
guvernante care se ocupă de politica externă a Rusiei (cercuri 


compuse în mare parte din foşti funcţionari superiori sovietici) există 
încă o dorință adânc înrădăcinată de a deţine un rol special în 
Eurasia, care astfel ar atrage după sine subordonarea de către 
Moscova a noilor state independente post-sovietice. 

În acest context, chiar şi politica occidentală prietenoasă este 
văzută de unii membri influenţi ai cercurilor politice ruse ca având 
menirea de a refuza Rusiei dreptul său la un statut mondial. Aşa cum 
formulează doi geopoliticieni ruşi: 


„Statele Unite și țările NATO — în timp ce caută să 
menajeze respectul de sine al Rusiei în măsura în care 
este posibil, dar cu toate acestea, ferm și consistent — 
distrug temeliile geopolitice care ar fi putut, cel puţin în 
teorie, permite Rusiei să spere la dobândirea statutului de 
a doua putere în politica mondială, care a aparținut URSS“. 


Mai mult, America este văzută ca urmărind o politică în care: 


„noua organizare a spațiului european proiectată acum 
de Occident este, în esență, construită pe ideea de a 
sprijini. în această parte a lumii, state naţionale noi, 
relativ mici și slabe, prin apropierea lor, mai mult sau mai 
puţin strânsă, de NATO, UE ș.a.m.d."". 


Citatele de mai sus definesc bine — deşi cu ceva animozitate — 
dilema în faţa căreia se află Statele Unite. În ce măsură ar trebui 
Rusia ajutată economic — ceea ce inevitabil o întăreşte politic şi 
militar — şi în ce măsură ar trebui noile state independente ajutate, 
simultan, în consolidarea independenţei lor? Ar putea Rusia să fie 
puternică şi democratică în acelaşi timp? Dacă devine din nou 
puternică, oare nu va căuta să-şi recâştige domeniul imperial pierdut? 
Şi apoi, ar putea ea să fie şi imperiu şi democraţie? 

Politica SUA faţă de pivoții geopolitici vitali care sunt Ucraina şi 
Azerbaidjanul nu poate evita această chestiune, şi America se află 


11 A. Bogaturov şi V. Kremeniuk (cercetători la Institutul pentru SUA şi 
Canada), Relaţii actuale şi perspective în interacțiunea dintre Rusia şi Statele 
Unite, în „Nezavisimaia Gazeta“, 28 iunie 1996. 


astfel în faţa dificilei dileme dintre echilibrul tactic şi scopul 
strategic. Refacerea internă a Rusiei este esențială pentru 
democratizarea şi pentru eventuala ei europenizare. Dar orice 
refacere a potenţialului său imperial nu ar fi în favoarea nici unuia 
dintre aceste două obiective. Mai mult, chiar în legătură cu această 
chestiune ar putea apărea diferenţe de opinie între America şi unele 
state europene, mai ales de vreme ce U.E. şi NATO se extind. Ar 
putea fi considerată Rusia candidat la eventuala calitate de membru 
al vreuneia dintre aceste structuri? Dar atunci cum rămâne cu 
Ucraina? Costurile excluderii Rusiei ar putea fi mari, — creând o 
autoprofeţie în conştiinţa rusă —, dar rezultatele extinderii şi deci ale 
„diluării“ U.E. sau NATO ar putea fi, de asemenea, destul de 
destabilizatoare. 

Un alt element major de incertitudine se întrevede în fluidul — 
din punct de vedere geopolitic — şi cuprinzătorul spaţiu al Eurasiei 
Centrale, element mărit la maximum de către posibila vulnerabilitate 
a pivoţilor care sunt Turcia şi Iranul. În aria marcată pe harta 
alăturată, din Crimeea (în Marea Neagră) direct spre est de-a lungul 
noilor graniţe sudice ale Rusiei până la provincia chineză Xinjiang, 
apoi în jos spre Oceanul Indian şi apoi în vest spre Marea Roşie, apoi 
în nord spre partea estică a Mării Mediterane şi înapoi în Crimeea, 
trăiesc aproximativ 400 de milioane de oameni, în vreo douăzeci şi 
cinci de state, aproape toate heterogene etnic şi religios, practic nici 
unul stabil politic. Unele din aceste state ar putea fi pe cale de a 
dobândi arme nucleare. 

Această imensă regiune, sfâşiată de uri nestatornice şi înconjurată 
de vecini puternici, în concurență unii cu alţii, ar putea fi un 
important câmp de bătălie, atât pentru războaie între state-naţiuni, dar 
mai ales pentru o extinsă violență etnică şi religioasă. 
Comportamentul Indiei, fie de a acţiona ca o piedică, fie de a profita 
de orice ocazie pentru a-şi impune voinţa faţă de Pakistan, va afecta 
în mare măsură întinderea regională a unor asemenea conflicte. 

Tensiunile interne din Turcia şi Iran ar putea nu numai să se 
înrăutățească, dar şi să reducă considerabil rolul stabilizator pe care 
aceste state sunt capabile să-l joace în această regiune explozivă. 
Asemenea evoluții vor face, în schimb, mult mai dificilă asimilarea 
noilor state central-asiatice de către comunitatea internațională şi, în 
acelaşi timp, vor afecta negativ securitatea — dominată de America 
— regiunii Golfului Persic. În orice caz, atât America, cât şi 
comunitatea internațională ar avea aici de făcut față unei provocări 
comparativ cu care recenta criză din fosta Iugoslavie ar părea minoră. 
O posibilă contestare a supremației americane de către 
fundamentalismul islamic ar putea face parte din problema acestei 


regiuni instabile. Exploatând ostilitatea — pe motive religioase — 
faţă de modul de viață american şi profitând de conflictul arabo- 
israelian, fundamentalismul islamic ar putea submina mai multe 
guverne pro-occidentale din Orientul Mijlociu şi în cele din urmă să 
pună în pericol interesele americane în regiune, mai ales în Golful 
Persic. Totuşi, fără coeziune politică şi în absenţa unui unic stat 
islamic cu adevărat puternic, o provocare din partea 
fundamentalismului islamic ar fi lipsită de un centru geopolitic, de 
aceea este mult mai probabil ca aceasta să se manifeste printr-o 
violenţă difuză. O chestiune geostrategică de importanţă crucială este 
reprezentata de evoluţia Chinei ca putere importantă. Ipoteza cea mai 
tentantă ar fi aceea de a coopta o Chină pe cale de democratizare şi 
de trecere la piaţa liberă într-un cadru de cooperare regional asiatic 
mai larg. Dar să presupunem că China nu se democratizează, dar 
continuă să-şi sporească puterea economică şi militară. Ar putea 
apărea o „Chină Mare“, indiferent de dorinţele şi calculele vecinilor 
săi, iar orice efort de a împiedica acest lucru ar putea atrage după sine 
un conflict sporit cu China. Un astfel de conflict ar putea încorda 
relaţiile americano-japoneze — deoarece nu e deloc sigur că Japonia 
ar dori să se lase condusă de America în încercarea de a înfrâna 
China — şi de aceea ar avea consecinţe potenţial revoluţionare 
pentru definirea de către Tokyo a rolului Japoniei în regiune, ar putea 
chiar avea ca rezultat sfârşitul prezenţei americane în Extremul 
Orient. 

Totuşi, şi aplanarea diferendelor cu China va cere un preț. 
Acceptarea Chinei ca putere regională nu este o chestiune de slogan 
pur şi simplu. Orice astfel de întâietate regională va trebui să aibă o 
anumită consistenţă. Mai direct spus: cât de mare ar trebui să fie 
sfera de influență a Chinei şi unde să fie ea plasată, pentru ca 
America să fie pregătită s-o accepte ca parte dintr-o politică de 
cooptare cu succes a Chinei în chestiunile internaţionale? Ce zone 
aflate acum în afara influenţei politice a Chinei ar putea fi cedate 
pentru a face parte din domeniul Imperiului Ceresc pe cale de a 
reapărea? 

În acest context, menţinerea prezenţei americane în Coreea de 
Sud devine deosebit de importantă. Fără ea, este dificil de preconizat 


că acordul de apărare americano-japonez va continua în forma 
actuală, deoarece Japonia ar trebui să devină autonomă din punct de 
vedere militar. Dar orice mişcare în direcţia reunificării Coreii va 
deranja, probabil, baza pentru prezența militară continuă în Coreea 
de Sud. O Coree reunificată ar putea opta să nu prelungească 
protecția militară americană; într-adevăr, acesta ar putea fi preţul pe 
care l-ar pretinde China pentru a-şi folosi greutatea sa, decisivă, în 
reunificarea peninsulei. Pe scurt, felul în care SUA îşi vor conduce 
relaţia cu China va avea, inevitabil, consecințe directe asupra 
stabilităţii relaţiei trilaterale de securitate americano-japono-coreene. 

În sfârşit, unele posibile evoluţii implicând viitoare alinieri 
politice ar trebui notate pe scurt şi vor face obiectul altor capitole. În 
trecut, chestiunile internaționale erau în mare parte dominate de 
competiţii între state individuale pentru obținerea dominaţiei 
regionale. Pornind de la acest fapt, Statele Unite s-ar putea să fie 
obligate să stabilească modul în care vor face faţă coaliţiilor 
regionale ce caută să scoată America din Eurasia, amenințând prin 
aceasta statutul ei de putere mondială. Totuşi, dacă astfel de coaliții 
care să amenințe întâietatea Americii vor apărea sau nu va depinde 
într-o foarte mare măsură de cât de eficient va răspunde aceasta la 
problemele majore identificate în Eurasia. 

În mod potenţial scenariul cel mai periculos ar fi o mare coaliţie 
între China, Rusia şi, poate, Iran, o coaliţie „antihegemonică“ unită 
nu de ideologie, ci de revendicări complementare. Prin dimensiuni, 
ea ar aminti de provocarea pe care altădată o reprezenta blocul chino- 
sovietic, deşi de data aceasta China ar putea fi conducător, iar Rusia 
cea care să o urmeze. Preîntâmpinarea unei astfel de evoluţii, oricât 
de puţin probabile, va cere o desfăşurare a abilității geostrategice 
americane simultan pe extremităţile vestică, estică şi sudică ale 
Eurasiei. 

O provocare mai restrânsă din punct de vedere geografic, dar 
potenţial cu mai multe consecinţe ar putea implica o axă chino- 
japoneză, în urma unui colaps al poziţiei americane în Extremul 
Orient şi a unei schimbări revoluționare în perspectiva Japoniei 
asupra lumii. Această coaliție ar reuni puterea a două popoare 
extraordinar de productive şi ar putea exploata o anumită formă de 


„asianism“ ca doctrină anti-americană care să o unească. Totuşi, nu 
se întrevede ca în viitorul apropiat China şi Japonia să formeze o 
alianță, dată fiind experienţa lor istorică recentă; şi o politică 
americană pe termen lung în Extremul Orient ar fi în mod sigur 
capabilă să evite această posibilitate. 

Tot atât de îndepărtată, dar neputând fi complet exclusă, este 
posibilitatea unei mari realinieri europene, implicând fie o înţelegere 
secretă între Germania şi Rusia, fie o antantă între Franţa şi Rusia. 
Există precedente istorice evidente pentru ambele ipoteze şi oricare 
din ele s-ar putea forma dacă unificarea Europei s-ar împotmoli şi 
dacă relaţiile dintre Europa şi America s-ar deteriora serios. Într- 
adevăr, în a doua eventualitate, ne putem imagina o înţelegere între 
Europa şi Rusia pentru a exclude America de pe continent. În acest 
moment, toate aceste variante par improbabile. Ele ar presupune nu 
numai o uriaşă neîndemânare din partea Americii în politica sa 
europeană, ci şi o dramatică reorientare a celor mai importante state 
din Europa. 

Indiferent care va fi viitorul, o concluzie rezonabilă ar fi aceea că 
supremaţia americană pe continentul eurasiatic va fi confruntată cu 
turbulenţe şi, probabil, cel puţin sporadic cu violenţă. Supremaţia 
americană este potenţial vulnerabilă faţă de noi provocări din partea 
fie a unor rivali regionali, fie a unor noi alianţe. Sistemul mondial 
american care domină în prezent, în interiorul căruia „ameninţarea 
războiului a dispărut din joc“, poate fi stabil numai în acele părţi ale 
lumii în care supremaţia americană, condusă printr-o geostrategie pe 
termen lung, se bazează pe sisteme socio-politice prielnice şi 
compatibile, legate între ele prin structuri multilaterale dominate de 
America. 


Capitolul 3 
Capul de pod al democraţiei 


Europa este aliatul natural al Americii. Împărtăşeşte cu ea 
aceleaşi valori şi, în esenţă, aceeaşi tradiție religioasă; practică 
aceleaşi politici democratice; şi este patria de origine a marii 
majorități a americanilor. Fiind deschizătoare de drumuri în 
integrarea statelor naţionale într-o uniune, economică şi, eventual, 
politică, supranaţional, la care toți membrii participă în mod egal, 
Europa arată, de asemenea, calea spre forme mai largi de organizare 
post-naţională, dincolo de viziunile înguste şi pasiunile destructive 
ale erei naționalismului. Ea este deja regiunea lumii cel mai bine 
organizată multilateral (vezi schema de la p. 71). Succesul în 
unificarea ei politică ar crea o entitate de aproximativ 400 de 
milioane de oameni trăind sub un acoperiş democratic şi bucurându- 
se de un nivel de viaţă comparabil cu cel al Statelor Unite. O astfel 
de Europă ar fi inevitabil o putere mondială. 

Europa serveşte, de asemenea, şi ca trambulină pentru 
expansiunea progresivă a democraţiei în adâncul Eurasiei. 
Expansiunea Europei către est ar consolida victoria democratică din 
anii 1990. Aceasta ar egala, pe plan economic şi politic, orizontul 
esenţial civilizator al Europei — ceea ce s-a numit Europa Sfântului 
Petru — aşa cum era el definit de tradiţia religioasă clasică comună a 
Europei, moştenită de la creştinismul occidental. O astfel de Europă a 
existat de mult, cu mult înainte de era naţionalismului şi încă mult 
mai înainte de ultima împărțire a Europei în sfere de dominație 
americană şi sovietică. O astfel de Europă lărgită ar putea exercita o 
atracție magnetică asupra statelor aşezate chiar în estul mai 
îndepărtat, construind astfel o reţea de legături cu Ucraina, Belarus şi 
Rusia, atrăgându-le într-o cooperare din ce în ce mai strânsă şi, în 
acelaşi timp, răspândind principii democratice generale. În cele din 
urmă, o astfel de Europă ar putea deveni unul dintre pilonii esenţiali 
ai unei structuri eurasiatice mai largi de securitate şi cooperare 
patronate de America. 

Dar înainte de orice, Europa este principalul cap de pod 
geopolitic al Americii pe continentul Eurasia. Miza geostrategică a 
Americii în Europa este enormă. Spre deosebire de legăturile 
Americii cu Japonia, Alianţa atlantică întăreşte influența politică şi 
puterea militară americană în mod direct asupra zonei continentale a 
Eurasiei. În stadiul actual al relaţiilor dintre America şi Europa, când 
naţiunile europene aliate încă depind foarte mult de protecţia SUA în 
materie de securitate, orice extindere a sferei Europei devine automat 
şi o extindere a sferei de influenţă directă a Americii. Şi invers, fără 
legături transatlantice strânse, întâietatea Americii în Eurasia s-ar 
estompa. Dominația SUA dincolo de Oceanul Atlantic şi posibilitatea 
de a proiecta influenţă şi putere mai profund în Eurasia ar fi sever 
restrânse. 

Totuşi, problema este că o astfel de „Europă“ cu adevărat 
europeană nu există. Este o perspectivă, un concept, un scop, dar nu 
este încă realitate. Europa Occidentală este deja o piaţă comună, dar 
este încă departe de a fi o entitate politică. Încă trebuie să apară o 
Europă politică. Criza din Bosnia a oferit dovada dureroasă că 
Europa este în continuare absentă, dacă mai era nevoie de dovedit. 
Realitatea brutală este că Europa Occidentală şi din ce în ce mai mult 
şi Europa Centrală rămân în mare parte protectorat american, aliaţii 


Americii amintind de vasalii şi tributarii din vechime. Aceasta nu 
este o situaţie salutară nici pentru America, nici pentru naţiunile 
europene. 

Lucrurile sunt înrăutățite de un declin atotpătrunzător al vitalităţii 
interne a Europei. Atât legitimitatea sistemului socio-economic 
existent, cât şi sentimentul identităţii europene par să fie vulnerabile. 
Într-un număr de state europene se poate detecta o criză de încredere 
şi o diminuare a avântului creator, precum şi o privire întoarsă spre 
interior, care este atât izolaționistă, cât şi o fugă de realitatea marilor 
probleme ale lumii. Nici măcar nu este clar dacă majoritatea 
europenilor vor ca Europa să fie o mare putere şi dacă sunt pregătiţi 
să facă ceea ce trebuie pentru ca ea să devină aşa ceva. Chiar şi anti- 
americanismul european rezidual, actualmente destul de slab, este 
cinic într-un mod curios: europenii deplâng „hegemonia“ americană, 
dar se consolează să fie protejaţi de ea. 

Avântul politic în favoarea unificării Europei era pus în mişcare, 
la început, de trei motivații principale: amintirile celor două războaie 
mondiale distrugătoare, dorința de refacere economică şi 
insecuritatea generată de ameninţarea sovietică. Dar pe la jumătatea 
anilor '90 aceste motivații s-au stins. În general, refacerea economică 
a fost atinsă; la drept vorbind, Europa are din ce în ce mai mult de 
făcut faţă problemei unui sistem de protecţie socială excesiv de 
apăsător, care îi epuizează vitalitatea economică, în vreme ce o 
înverşunată rezistență la orice reformă, din partea unor anumite 
interese, distrage atenţia politică europeană spre interior. 
Amenințarea sovietică a dispărut, în timp ce dorinţa unor europeni de 
a câştiga independenţă de sub tutela americană nu s-a transformat 
într-un impuls convingător spre unificarea continentului. 

Cauza europeană a fost susținută din ce în ce mai mult de 
sistemul birocratic generat de uriaşa maşinărie instituțională creată de 
Comunitatea Europeană şi de succesoarea sa, Uniunea Europeană. 
Ideea de unitate se mai bucură încă de un sprijin popular 
semnificativ, dar tinde să devină călduţă, lipsită de pasiune şi de 
sentimentul misiunii. În general, Europa Occidentală de astăzi dă 
impresia unui ansamblu de societăţi derutat, fără a-şi concentra 
atenţia asupra unui scop anume, liniştit şi totuşi frământat social, fără 


să împărtăşească nici o viziune mai largă. Unificarea europeană e din 
ce în ce mai mult un proces şi nu o cauză. 

Cu toate acestea, elitele politice a două naţiuni europene de vază 
— Franţa şi Germania — rămân în general fidele scopului de a forma 
şi defini o Europă care ar fi cu adevărat Europa. Ele sunt astfel 
principalii arhitecți ai Europei. Lucrând împreună, ele ar putea 
construi o Europă demnă de trecutul şi de potenţialul său. Dar fiecare 
este fidelă unei viziuni şi unui proiect oarecum diferite şi nici una din 
ele nu este suficient de puternică pentru a izbuti singură. 

Această situație creează pentru SUA o ocazie deosebită de a 
interveni decisiv. Este nevoie de angajamentul Americii în folosul 
unității Europei, pentru că altminteri unificarea s-ar putea poticni 
într-un punct şi apoi, treptat, chiar să fie desfăcută. Dar orice 
implicare americană efectivă în construcția Europei trebuie condusă 
cu claritate în gândirea americană asupra a ce fel de Europă preferă şi 
e gata să susțină America — un partener egal sau un aliat subordonat 
— şi asupra eventualelor dimensiuni atât ale U.E., cât şi ale NATO. 
Mai este, de asemenea, nevoie şi de un tratament atent al celor doi 
principali arhitecți ai Europei. 


Măreţie şi ispășire 


Franța caută să se reîntrupeze în Europa; Germania speră 
ispăşirea prin intermediul Europei. Aceste motivații diferite explică şi 
definesc în mare parte esenţa alternativelor Franţei şi Germaniei 
pentru proiectarea Europei. 

Pentru Franţa, Europa este mijlocul de a recâştiga trecuta sa 
măreție. Chiar şi înainte de al doilea război mondial, importanţi 
gânditori francezi asupra chestiunilor internaționale se îngrijorau în 
legătură cu faptul că Europa îşi pierdea progresiv locul central în 
politica mondială. În timpul celor câteva decenii de Război Rece 
acea îngrijorare s-a transformat în resentiment faţă de dominaţia 
„anglo-saxonă“ asupra Occidentului, ca să nu mai vorbim de 
disprețul faţă de fenomenul complementar — „americanizarea“ 
culturii occidentale. Crearea unei Europe autentice — potrivit 
declaraţiei lui Charles de Gaulle: „de la Atlantic până la Urali“ — 


trebuia să remedieze această deplorabilă stare de lucruri. Iar o astfel 
de Europă, de vreme ce ar fi fost condusă de la Paris, ar fi 
redobândit, simultan, măreţia pentru Franţa, pe care francezii încă o 
mai consideră ca rămânând destinul special al națiunii lor. 

Pentru Germania, loialitatea faţă de Europa este baza pentru 
izbăvirea națională, în timp ce o legătură foarte apropiată cu America 
este esenţială pentru securitatea sa. În consecinţă, o Europă care îşi 
afirmă cu putere independenţa faţă de America nu este o opţiune 
viabilă. Pentru Germania, ispăşire + securitate = Europa + America. 
Această formulă defineşte poziţia şi politica Germaniei, făcând din 
ea, simultan, cetăţeanul realmente bun al Europei şi cel mai puternic 
susținător european al Americii. 

Germania vede în ferventa sa loialitate faţă de Europa o purificare 
Reabilitându-se prin intermediul Europei, Germania îşi reface propria 
măreție şi dobândeşte o misiune care nu e de natură a mobiliza 
automat resentimentele şi temerile Europei faţă de Germania. Dacă 
germanii urmăresc interesul naţional german, aceasta comportă riscul 
de a-i îndepărta pe alți europeni; dacă germanii susțin interesul 
comun al Europei, câştigă sprijinul şi respectul european. 

În problemele principale ale Războiului Rece, Franţa a fost un 
aliat hotărât, dăruit şi loial. A stat umăr la umăr cu SUA „când a fost 
la o adică“. În timpul celor două blocade ale Berlinului şi în timpul 
crizei rachetelor din Cuba nu a existat nici un dubiu asupra 
statorniciei Franţei. Dar sprijinul Franţei faţă de NATO a fost 
temperat de dorința simultană a Franţei de a-şi afirma o identitate 
politică separată şi de a-şi păstra esenţiala libertate de acțiune mai 
ales în chestiuni care priveau statutul său mondial sau viitorul 
Europei. 

Există o doză de obsesie iluzorie în preocuparea elitei politice 
franceze faţă de ideea că Franţa este încă o putere mondială. Când 
primul-ministru Alain Juppe, reluând afirmaţiile predecesorilor săi, 
declara în mai 1995, în faţa Adunării Naţionale, că „Franţa poate şi 
trebuie să-şi afirme cu putere vocaţia sa de putere mondială“, 
asistența a izbucnit în aplauze. Insistenţa Franţei de a-şi dezvolta 
propriul mijloc de intimidare nuclear era în mare parte motivată de 


ideea că astfel ea şi-ar întări propria libertate de acţiune şi în acelaşi 
timp ar câştiga capacitatea de a influenţa deciziile americane „de 
viaţă şi de moarte“ privind securitatea alianţei occidentale în întregul 
ei. Nu față de Uniunea Sovietică a încercat Franța să-şi 
îmbunătăţească statutul, fiindcă arsenalul nuclear al Franţei avea, în 
cel mai bun caz, doar un impact marginal asupra capacităţii de luptă 
a URSS. Parisul credea, în schimb, că propriile sale arme nucleare ar 
obţine pentru Franţa un loc în procesele decizionale la cel mai înalt 
nivel şi cele mai riscante ale Războiului Rece. 

În concepţia Franţei, posedarea de arme nucleare susţinea 
pretenţia sa de a fi o putere mondială, de a avea un cuvânt de spus ce 
trebuia respectat în întreaga lume. Armele nucleare au întărit vizibil 
poziţia Franţei ca unul dintre cei cinci membri cu drept de veto ai 
Consiliului de Securitate al ONU, care, de fapt, toţi sunt puteri 
nucleare. Din perspectivă franceză, capacitatea de descurajare 
nucleară britanică era doar o prelungire a celei americane, dat fiind 
mai ales loialitatea Marii Britanii faţă de relaţia sa specială cu SUA şi 
abținerea sa de la efortul de a edifica o Europă independentă. (Faptul 
că programul său nuclear a beneficiat mult de ajutor american secret 
pare să nu aibă, în ochii Franţei, nici o consecinţă asupra calculelor 
sale strategice.) Capacitatea sa de descurajare nucleară a consolidat 
de asemenea, în concepţia Franţei, poziţia sa de putere continentală 
conducătoare, de unic stat cu adevărat european astfel dotat. 

Ambiţiile mondiale ale Franţei s-au exprimat şi în eforturile sale 
hotărâte de a-şi menţine un rol special în ce priveşte securitatea 
majorităţii ţărilor africane francofone. În ciuda pierderii, după lupte 
îndelungi, a Vietnamului şi a Algeriei, şi în ciuda abandonării unui 
imperiu mai vast, această misiune de securitate, ca şi controlul 
prelungit asupra unor insule împrăştiate în Pacific (ele furnizând 
scena controversatelor teste atomice franceze) au întărit convingerea 
elitei Franţei că aceasta are încă, într-adevăr, un rol mondial de jucat, 
în ciuda realităţii că în esenţă este o putere europeană post-imperială 
de rang mijlociu. 

Toate cele menţionate mai sus au susţinut şi au motivat 
revendicarea Franţei de a fi conducătoarea Europei. Cu Marea 
Britanie automarginalizată şi în esență o anexă a puterii Statelor 


Unite, cu Germania divizată în timpul Războiului Rece şi ducând 
încă handicapul istoriei sale din secolul al douăzecilea, Franţa şi-ar fi 
putut însuşi ideea de Europa, s-ar fi putut identifica cu ea şi ar fi 
putut-o transforma în ceva identic cu concepția sa despre sine. Țara 
care a inventat ideea de stat-națiune suveran şi a făcut din 
naționalism o religie civică a găsit astfel că e foarte firesc să se 
considere — cu aceeaşi dăruire emoţională altădată consacrată pentru 
„la patrie“ — întruchiparea unei Europe independente, dar unite. 
Măreţia unei Europe conduse de Franţa ar aparţine atunci tot atât de 
bine şi Franţei. 

Această vocaţie deosebită, generată de un adânc sentiment al 
destinului istoric şi întărită de o mândrie culturală unică, are 
implicaţii politice majore. Spaţiul geopolitic-cheie pe care Franţa 
trebuia să-l menţină în orbita sa de influență — sau, cel puţin, să 
împiedice dominarea lui de către un stat mai puternic decât ea însăşi 
— poate fi desenat pe hartă sub forma unui semicerc. El include 
Peninsula Iberică, ţărmul nordic al Mediteranei de vest, Germania 
până la Europa Central-Răsăriteană (vezi harta de mai Jos). Aceasta 
nu este numai întinderea minimă necesară securităţii Franţei; este, de 
asemenea, zona esenţială pentru interesul politic francez. Numai 
asigurându-şi sprijinul statelor din sud şi având garantată susținerea 
din partea Germaniei, scopul construirii unei Europe unite şi 
independente, conduse de Franţa, poate fi urmărit în mod efectiv. ŞI, 
evident, în interiorul acestei orbite geopolitice, Germania, din ce în 
ce mai puternică, va fi cu siguranţă cea mai dificil de manevrat. 

În viziunea franceză, obiectivul central al unei Europe unite şi 
independente poate fi atins combinând unificarea Europei sub 
conducerea franceză cu diminuarea simultană şi treptată a 
supremației americane pe continent. Dar dacă este ca Franţa să 
modeleze viitorul Europei, ea trebuie să angajeze şi să încătuşeze 
Germania şi să caute în acelaşi timp ca, treptat, să deposedeze 
Washingtonul de poziția de conducător politic în chestiunile 
europene. Dilemele politice principale care rezultă de aici pentru 
Franţa sunt în esenţă duble: cum să păstreze loialitatea americană față 
de Europa în ce priveşte securitatea — loialitate pe care Franţa o 
recunoaşte ca fiind încă esențială — şi în acelaşi timp să reducă 
constant prezenţa americană; şi cum să menţină parteneriatul franco- 
german ca motor politic şi economic al unificării europene şi în 


acelaşi timp să împiedice Germania de a deveni conducătoarea 
Europei. 

Dacă Franţa ar fi cu adevărat o putere mondială, rezolvarea 
acestor dileme în drumul spre scopul său central ar putea să nu fie 
dificilă. Nici unul dintre celelalte state europene, în afară de 
Germania, nu este dotat cu aceeaşi ambiţie sau mânat de acelaşi 
sentiment al misiunii. Chiar şi Germania ar putea fi ademenită să 
accepte conducerea franceză într-o Europă unită, dar independentă 
(de America), însă aceasta numai dacă ar simţi că Franţa este o putere 
mondială în fapt şi ar putea astfel asigura Europei securitatea pe care 
Germania nu i-o poate da, dar America poate. 

Totuşi, Germania cunoaşte limitele reale ale puterii Franţei. 
Franţa este mult mai slabă decât Germania din punct de vedere 
economic, iar instituţia sa militară (aşa cum a dovedit-o în Războiul 
din Golf din 1991) nu e foarte competitivă. E destul de bună pentru a 
reprima lovituri de stat interne în statele africane satelite, dar nu 
poate nici să protejeze Europa, nici să deplaseze forţe semnificative 
departe de aceasta. Franţa nu e nici mai mult, nici mai puţin decât o 
putere europeană de rang mijlociu. Prin urmare, pentru a construi 
Europa, Germania a fost dispusă să împace mândria franceză, dar 
pentru ca Europa să fie cu adevărat în siguranţă, nu a fost dispusă să 
urmeze orbeşte conducerea franceză. Ea a continuat să insiste asupra 
rolului central al Americii în securitatea Europei. 

Această realitate, dureroasă pentru autopreţuirea francezilor, a 
devenit şi mai clară după reunificarea Germaniei. Până în acel 
moment, reconcilierea franco-germană avusese într-adevăr aparența 
unei conduceri politice din partea Franţei, rezemată confortabil pe 
dinamismul economic al Germaniei. De fapt, această percepție 
convenea ambelor părți. Ea domolea temerile tradiționale ale Europei 
faţă de Germania şi avea efectul de a consolida şi satisface iluziile 
franceze dând impresia că edificarea Europei era condusă de Franţa, 
sprijinită de o Germanie de Vest dinamică economic. 

Reconcilierea franco-germană, cu toate deosebirile de concepţii, a 
fost totuşi o evoluţie pozitivă pentru Europa şi nimic din ce s-ar 
spune despre importanţa ei nu ar fi exagerat. Ea a furnizat o bază 
decisivă pentru tot progresul realizat până acum în dificilul proces al 


unificării Europei. Astfel, ea a fost de asemenea perfect compatibilă 
cu interesele americane şi în concordanţă cu angajarea americană pe 
termen lung în promovarea cooperării transnaţionale în Europa. O 
întrerupere a cooperării franco-germane ar fi o piedică fatală pentru 
Europa şi un dezastru pentru poziţia americană în Europa. 

Sprijinul american tacit a creat Franţei şi Germaniei posibilitatea 
de a împinge înainte procesul unificării Europei. Mai mult, 
reunificarea Germaniei a stimulat şi mai puternic Franţa să includă 
Germania într-un cadru european creator de legături strânse. Astfel, 
pe 6 decembrie 1990, preşedintele francez şi cancelarul german şi-au 
exprimat angajamentul pentru o Europă federală, iar zece zile mai 
târziu conferința interguvernamentală de la Roma asupra uniunii 
politice — neluând în seamă rezervele Marii Britanii — a dat mandat 
celor doisprezece miniştri de externe ai Comunităţii Europene să 
pregătească un Proiect de Tratat de Uniune Politică. 

Dar reunificarea Germaniei a schimbat dramatic şi parametrii 
reali ai politicii europene. A fost o înfrângere geopolitică simultan 
pentru Franţa şi pentru Rusia. Germania unificată nu numai că înceta 
să fie un partener politic subordonat Franţei, dar şi devenea automat 
necontestata primă putere a Europei Occidentale şi chiar o putere 
mondială parțială, mai ales prin contribuțiile sale financiare 
importante la sprijinirea instituţiilor internaţionale-cheie'?. Noua 
realitate a generat pentru Franţa şi Germania o oarecare „eliberare 
din vrajă“ în ce priveşte relația dintre ele, deoarece Germania era 
acum capabilă şi dornică să formuleze limpede şi să susțină deschis 
propria sa viziune asupra Europei viitoare, însă în calitate de partener 
al Franţei, şi nu de protejată a ei, ca până acum. 

Pentru Franţa, diminuarea pârghiilor sale politice a dictat mai 
multe urmări în politica sa. Ea trebuia să recâştige cumva o mai mare 
influenţă în interiorul NATO — pe care până atunci şi-o refuzase în 
mare parte, ca protest împotriva dominaţiei Statelor Unite — şi în 
acelaşi timp să-şi compenseze relativa slăbiciune prin manevre 
diplomatice mai ample. Întoarcerea spre NATO putea da Franţei 


12 De exemplu, ca procentaj din bugetul total, Germania acordă: UE — 28,5 %; 
NATO — 22,8 %; ONU — 8,93 %, şi, în plus, este cel mai mare acţionar al Băncii 
Mondiale şi al Băncii Europene pentru Reconstrucţie şi Dezvoltare (BERD). 


posibilitatea de a influenţa mai mult America; „flirturile“ ocazionale, 
cu Moscova sau cu Londra, puteau exercita presiune din exterior 
asupra Americii, ca şi asupra Germaniei. 

În consecinţă, ca parte a politicii sale de manevră mai degrabă 
decât de contestare, Franţa a revenit în structura de comandă a 
NATO. În 1994, Franţa era din nou participant activ şi efectiv la 
procesul decizional politic şi militar al NATO; la sfârşitul lui 1995, 
miniştrii francezi ai apărării şi ai afacerilor externe erau din nou 
prezenţi, în mod regulat, la sesiunile alianţei. Dar în schimbul unui 
preţ: odată complet acceptaţi, ei şi-au reafirmat hotărârea de a 
reforma structura alianţei pentru a realiza un mai mare echilibru între 
conducerea americană şi participarea europeană la această alianţă. Ei 
doreau un profil mai vizibil şi un rol mai mare pentru componenta 
europeană colectivă. Aşa cum spunea ministrul francez al afacerilor 
externe, Hervé de Charette, într-un discurs ţinut la 8 aprilie 1996: 
„Pentru Franţa, scopul principal [al apropierii de NATO] este 
afirmarea hotărâtă a unei identități europene în interiorul alianței, 
ceea ce este credibil din punct de vedere operațional şi vizibil din 
punct de vedere politic“. 

În acelaşi timp, Parisul era bine pregătit să exploateze tactic 
legăturile sale tradiţionale cu Rusia pentru a restrânge politica 
europeană a Americii şi pentru a reînvia — oricând ar fi avantajoasă 
— vechea antantă franco-britanică pentru a contrabalansa evoluţia 
Germaniei spre statutul de primă putere în Europa. Ministrul francez 
de externe aproape că a afirmat aceste lucruri explicit în august 1996, 
când a declarat că „dacă Franţa doreşte să joace un rol internaţional, 
ea insistă să beneficieze de existenţa unei Rusii puternice şi de faptul 
că o ajută să se reafirme ca putere importantă“, îndemnându-l pe 
ministrul de externe rus să răspundă în acelaşi fel. afirmând că 
„dintre toți liderii mondiali, francezii sunt cei mai aproape de a avea 
o atitudine constructivă în relaţiile cu Rusia“. "’ 

Sprijinul inițial călduţ pe care Franţa l-a acordat extinderii NATO 
către est — de fapt, un scepticism abia reţinut față de avantajele 
acesteia — era astfel, în parte, o tactică menită să câştige pentru 
Franţa influenţă în raporturile cu Statele Unite. Tocmai din cauză că 


13 Citat de Le Nouvel Observateur, 12 august 1996. 


America şi Germania erau principalii inițiatori ai extinderii NATO, 
Franţei îi convenea să se comporte rece, să participe cu reticenţă, să 
exprime îngrijorare în legătură cu potenţialul impact al acestei 
inițiative asupra Rusiei şi să joace rolul interlocutorului european cel 
mai sensibil în dialogul cu Moscova. Câtorva state central-europene 
li s-a părut că Franţa chiar dădea impresia că nu era împotriva unei 
sfere de influenţă a Rusiei în Europa de Est. A juca deci pe cartea 
Rusiei însemna nu numai a reuşi contrabalansarea Americii şi 
formularea unui mesaj deloc subtil pentru Germania, dar şi creşterea 
presiunii asupra Statelor Unite pentru a privi favorabil propunerile 
franceze pentru reformarea NATO. 

În cele din urmă, extinderea NATO avea să necesite unanimitatea 
celor şaisprezece membri ai alianţei. Parisul ştia că încuviințarea 
poziţiei sale era nu numai vitală pentru această unanimitate, dar şi că 
era nevoie de sprijinul efectiv al Franţei pentru a evita 
obstrucţionarea acesteia de către alți membri ai alianței. Astfel, 
Franţa nu a făcut un secret din intenţia sa de a face din sprijinul său 
pentru extinderea NATO „un ostatic“ prin care să obţină 
consimţământul Americii față de hotărârea sa de a schimba atât 
echilibrul de putere din interiorul alianței, cât şi organizarea sa 
fundamentală. 

La început, Franţa a dat un sprijin la fel de călduţ şi extinderii 
spre est a Uniunii Europene. Aici conducerea a fost în general 
preluată de Germania, având din partea Americii sprijin, dar nu şi un 
angajament la fel de mare ca şi în cazul extinderii NATO. Deşi în 
cadrul NATO Franţa tindea să susţină că extinderea U.E. ar fi o 
umbrelă mai potrivită pentru fostele state comuniste, de îndată ce 
Germania a început să facă presiuni pentru ca mai rapida lărgire a 
U.E. să includă Europa Centrală, Franţa a început să ridice probleme 
tehnice şi să ceară ca U.E. să dea tot atâta atenţie şi flancului expus al 
Europei, acela sudic, mediteranean. (Aceste divergențe au apărut încă 
de la întâlnirea la vârf franco-germană din noiembrie 1994.) Accentul 
pus de Franţa pe chestiunea ţărilor sudice a avut şi efectul de a 
câştiga Franţei sprijinul membrilor sudici ai NATO, ceea ce a mărit la 
maxim puterea ei de negociere. Dar costul pentru aceasta a fost 
mărirea divergenţei de opinii geopolitice asupra Europei între Franţa 


şi Germania, divergență doar parțial micşorată de sprijinul întârziat 
pe care Franţa l-a acordat, în a doua jumătate a anului 1996, admiterii 
Poloniei atât în NATO, cât şi în U.E. 

Dar această divergență era inevitabilă, dat fiind contextul istoric 
în schimbare. Încă de la sfârşitul celui de al doilea război mondial, 
Germania democrată a recunoscut că reconcilierea franco-germană 
era necesară pentru edificarea unei comunităţi europene în interiorul 
jumătăţi vestice a unei Europe divizate. Reconcilierea era de 
asemenea esențială pentru reabilitarea istorică a Germaniei. Astfel, 
acceptarea Franţei în rolul de conducător era un preţ cinstit. În acelaşi 
timp, continua amenințare sovietică împotriva unei vulnerabile 
Germanii de Vest a făcut din loialitatea acesteia față de America o 
condiție esențială pentru supravieţuire — şi chiar şi francezii au 
admis acest lucru. Dar după prăbuşirea Uniunii Sovietice, 
subordonarea faţă de Franţa nu era nici necesară, nici favorabilă 
Germaniei în construirea unei Europe mai mari şi mai unite. Un 
parteneriat la egalitate între Franţa şi Germania, în care Germania 
reunificată era acum partenerul mai puternic, era un târg mai mult 
decât cinstit pentru Paris; aşadar, Franţa trebuia pur şi simplu să 
accepte preferința Germaniei pentru o legătură de securitate, în prim 
plan, cu aliatul şi protectorul său transatlantic. 

La sfârşitul Războiului Rece, această legătură a căpătat o nouă 
importanţă pentru Germania. În trecut, ea ţinuse Germania la adăpost 
faţă de o ameninţare externă, dar foarte apropiată şi era condiţia 
necesară pentru ca în cele din urmă ţara să se reunifice. Când 
Uniunea Sovietică a dispărut şi Germania s-a reunificat, legătura sa 
cu America era acum umbrela sub care ea îşi putea asuma într-un 
mod mai deschis rolul conducător în Europa Centrală fără ca în 
acelaşi timp să-şi amenințe vecinii. Legătura cu America oferea mai 
mult decât un certificat de bună purtare: îi asigura pe vecinii 
Germaniei că o relaţie strânsă cu aceasta însemna şi o relaţie strânsă 
cu America. Toate acestea i-au uşurat Germaniei definirea mai pe faţă 
a propriilor priorități geopolitice. 

Germania — ancorată sigur în Europa şi devenită inofensivă, dar 
sigură prin vizibila prezenţă militară americană — putea acum să 
susțină asimilarea proaspăt eliberatei Europe Centrale în structurile 


europene. Nu avea să fie vechea Mitteleuropa a imperialismului 
german, ci o mai benignă comunitate de înnoire economică stimulată 
de investiţiile şi comerţul german, pentru care Germania ar fi fost şi 
garantul eventualei sale includeri formale (a acestei noi Mitteleuropa) 
atât în U.E., cât şi în NATO. Câtă vreme alianţa franco-germană 
furniza platforma indispensabilă pentru ca Germania să-şi poată 
afirma cu hotărâre un rol regional mai hotărât, aceasta nu mai trebuia 
să fie timidă în a se afirma în interiorul unei orbite în care avea 
interese speciale. 

Pe harta Europei, zona de interes special pentru Germania ar 
putea fi schiţată sub forma unui dreptunghi, la vest incluzând desigur 
Franța, iar la est cuprinzând proaspăt emancipatele state post- 
comuniste din Europa Centrală, inclusiv republicile baltice, Ucraina 
şi Belarus, ajungând chiar până la Rusia (vezi harta de la p. 77). În 
multe privinţe, această zonă corespunde întinderii istorice a 
constructivei influențe culturale germane,  sădite în epoca 
prenaționalistă în Europa Răsăriteană şi Centrală şi în republicile 
baltice de către colonişti germani, orăşeni şi fermieri, ce au fost cu 
toţii îndepărtați de acolo în decursul celui de al doilea război 
mondial. Şi ceea ce este şi mai important, zonele de interes special 
pentru Franţa (discutate mai devreme) şi pentru Germania, dacă sunt 
privite împreună, ca pe hartă, desemnează de fapt graniţele vestice şi 
estice ale Europei, în vreme ce suprapunerea lor subliniază 
importanţa politică decisivă a conexiunii franco-germane ca nucleu 
vital al Europei. 

Pentru ca rolul Germaniei în Europa Centrală să se poată afirma 
hotărât şi pe faţă, breşa decisivă a constituit-o reconcilierea germano- 
polonă ce a avut loc pe la mijlocul anilor nouăzeci. În ciuda şovăielii 
inițiale, Germania reunită (la îndemn american) a recunoscut formal 
granița de pe Oder-Neisse cu Polonia şi acest pas a înlăturat singura 
rezervă mai importantă a Poloniei față de o relație mai strânsă cu 
Germania. Ca urmare a unor alte gesturi de mutuală bunăvoință şi 
iertare, această relaţie a suferit o schimbare radicală. Nu numai că 
efectiv comerţul dintre cele două ţări a explodat (în 1995 Polonia a 
depăşit Rusia, fiind cel mai mare partener comercial răsăritean al 
Germaniei), dar Germania a devenit principalul susţinător al Poloniei 


pentru a deveni membră a U.E. şi (împreună cu America) a NATO. 
Nu este exagerat să spunem că, pe la jumătatea acestui deceniu, 
reconcilierea germano-polonă avea în Europa Centrală o importanță 
geopolitică egalând impactul pe care, mai devreme, îl avusese 
reconcilierea franco-germană asupra Europei Occidentale. 

Prin intermediul Poloniei, influenţa germană putea radia spre 
nord (în statele baltice) şi spre est (în Ucraina şi Belarus). Mai mult, 
sfera reconcilierii  germano-polone era oarecum lărgită prin 
includerea ocazională a Poloniei în importante discuţii franco- 
germane asupra viitorului Europei. Aşa-numitul Triunghi de la 
Weimar (numit aşa după oraşul german în care au avut loc primele 
consultări la nivel înalt franco-germano-polone, consultări ce apoi au 
devenit periodice) a creat o axă geopolitică potenţial importantă pe 
continentul european, cuprinzând aproximativ 180 de milioane de 
oameni din trei naţiuni cu un foarte clar sentiment al identității 
naţionale. Pe de o parte, aceasta a întărit şi mai mult rolul dominant 
al Germaniei în Europa Centrală, iar pe de altă parte acest rol a fost 
oarecum contrabalansat de participarea franco-polonă în dialogul 
tripartit. 

Acceptarea de către Europa Centrală a rolului conducător al 
Germaniei — şi cu atât mai mult de către statele central-europene 
mai mici — a fost uşurată de evidenta angajare germană în procesul 
extinderii spre est a celor mai importante instituții europene. 
Angajându-se astfel, Germania şi-a asumat o misiune istorică în mare 
contradicție cu unele concepţii vest-europene bine înrădăcinate. Din 
perspectiva acestora din urmă, ceea ce se petrecea la est de Germania 
şi de Austria era perceput ca fiind oarecum dincolo de limita de 
preocupări ale adevăratei Europe. Această atitudine — formulată la 
începutul secolului al XVIII-lea de lordul Bolingbroke!*, care 
susținea că violenţa politică din est nu avea nici o importanţă pentru 
occidentali — a reapărut în timpul crizei de la München din 1938; şi, 
tragic. în atitudinea Angliei şi Franţei din timpul conflictului din 
Bosnia de la mijlocul anilor '90. Ea încă mai stă ascunsă, dincolo de 
suprafaţă, în dezbaterile continui asupra viitorului Europei. Spre 
deosebire de aceasta, singura dezbatere reală în Germania era asupra 

a ce ar trebui extins mai întâi, NATO sau U.E. — ministrul apărării 
era favorabil primei, ministrul de externe susținând-o pe cea de a 
doua — cu rezultatul evident că Germania a devenit apostolul 
necontestat al unei Europe mai mari şi mai unite. Cancelarul german 
[Helmut Kohl] vorbea despre anul 2000 ca termen al primei extinderi 
spre est a U.E., iar ministrul german al apărării a fost printre primii 
care au sugerat că aniversarea a 50 de ani de la fondarea NATO este 
o dată simbolică potrivită pentru extinderea spre est a alianţei. Astfel, 
concepţia Germaniei asupra viitorului Europei era diferită de cea a 
principalilor săi aliaţi europeni: britanicii şi-au afirmat preferința 
pentru o Europă mai mare deoarece considerau lărgirea ca un mijloc 
de a slăbi unitatea Europei; francezii s-au temut că lărgirea ar întări 
rolul Germaniei şi de aceea au fost în favoarea integrării pe baze mai 
exigente. Germania a susținut ambele concepţii şi astfel şi-a câştigat 
propria poziţie în Europa Centrală. 


Obiectivul principal al Americii 


Pentru America, principala problemă este cum să construiască o 
Europă bazată pe legătura franco-germană, o Europă viabilă, care să 
rămână legată de Statele Unite şi care să lărgească în continuare sfera 
sistemului internaţional democratic de cooperare pe care se sprijină 
atât de mult exercitarea eficientă a întâietăţii mondiale americane. De 
aceea, problema nu este de a face o alegere între Franţa şi Germania. 
În absenţa oricăreia dintre ele nu va exista Europa. 

Din cele de mai sus rezultă trei mari concluzii: 

1. Angajamentul american în cauza unificării Europei este 
necesar pentru a contracara criza internă morală şi de ţel care a 
subminat până acum vitalitatea Europei, pentru a înlătura suspiciunea 
foarte răspândită în Europa că de fapt America nu este în favoarea 
unei unităţi europene autentice şi pentru a infuza întreprinderii 
europene doza de fervoare democratică necesară. Aceasta reclama o 
angajare clara din partea Americii pentru o eventuala acceptare a 
Europei ca partenerul sau mondial. 

2. Pe termen scurt, opoziţia tactică față de politica franceză şi 
sprijinul pentru poziţia conducătoare a Germaniei sunt justificate; pe 


termen lung, unitatea europeană va trebui să implice o identitate 
europeană militară şi politică mai bine conturată dacă o adevărată 
Europă ar fi să devină realitate. Aceasta necesita o punere de acord 
progresiva cu vederile franceze privind distribuirea de putere în 
interiorul instituţiilor transatlantice. 

3. Nici Franţa, nici Germania nu sunt suficient de puternice 
pentru a construi Europa pe cont propriu şi pentru a rezolva cu Rusia 
ambiguităţile inerente definirii întinderii geografice a Europei. 
Aceasta necesita o implicare americană energica, hotărâtă şi cu 
scop precis, mai ales în ceea ce priveşte Germania, pentru a defini 
întinderea Europei şi, de asemenea, pentru a face față unor chestiuni 
sensibile, — mai ales pentru Rusia, — precum statutul republicilor 
baltice şi al Ucrainei în cadrul sistemului european. 

Atât importanța geopolitică pe care capul de pod european o are 
pentru SUA, cât şi modesta sa întindere geografică devin evidente de 
la prima privire asupra unei hărți a vastei mase continentale a 
Eurasiei. Păstrarea acestui cap de pod şi extinderea lui ca trambulină 
a democraţiei au o relevanță directă pentru securitatea Americii. 
Discrepanţa actuală dintre preocuparea mondială a Americii pentru 
stabilitate, ca şi pentru chestiunea conexă care este răspândirea 
democraţiei şi aparenta indiferenţă a Europei faţă de aceste probleme 
— deşi Franţa se auto-proclamă putere mondială — trebuie redusă, 
ceea ce este posibil numai dacă Europa îşi asumă din ce în ce mai 
mult un caracter confederat. Europa nu poate deveni un stat-naţiune 
unitar din cauza persistenţei diverselor sale tradiţii naţionale, dar 
poate deveni o entitate care, prin instituţii politice comune, să reflecte 
în mod cumulat valori democratice împărtăşite, să-şi identifice 
propriile interese cu universalizarea lor şi să exercite o atracție 
magnetică asupra „conlocuitorilor“ săi din spațiul Eurasiei. 

Lăsaţi singuri, europenii riscă să fie absorbiți de problemele lor 
sociale interne. Refacerea economică a Europei a pus în umbră 
costurile pe termen lung ale acestui succes aparent. Aceste costuri 
sunt păgubitoare economic şi politic. Criza de legitimitate politică şi 
de vitalitate economică cu care se confruntă din ce în ce mai mult 
Europa Occidentală — şi pe care nu o poate depăşi — are rădăcini 
adânci în puternica extindere a unei structuri sociale susținute de stat 


şi care favorizează paternalismul, protecţionismul şi parohialismul. 
Rezultatul este o situaţie culturală care îmbină hedonismul rupt de 
realitate cu un vid spiritual — situație ce poate fi exploatată de 
extremiştii naționaliști sau de ideologii dogmatici. 

Dacă se extinde această situație, ea poate deveni fatală 
democraţiei şi ideii de Europa. Acestea două sunt, de fapt, legate 
între ele deoarece noile probleme ale Europei — fie ele imigrația sau 
competitivitatea economică şi tehnologică cu America sau Asia, ca să 
nu mai vorbim de nevoia unei reforme stabile politic a structurilor 
socio-economice existente — pot fi rezolvate eficient într-un context 
continental lărgit. O Europă mai mare decât suma părților ei — adică 
o Europă care îşi asumă un rol mondial în extinderea democraţiei şi 
în mai ampla promovare a valorilor umane fundamentale — este 
foarte probabil să fie o Europă care să fie hotărât nepropice 
extremismului politic, naţionalismului îngust sau hedonismului 
social. 

Nu mai este nevoie să evocăm vechile temeri faţă de un acord 
separat germano-rus sau să exagerăm urmările unui flirt tactic între 
Franţa şi Rusia pentru a trezi grija faţă de stabilitatea geopolitică a 
Europei, — şi faţă de rolul Americii în aceasta —, temeri care ar 
rezulta din eşuarea eforturilor pe care Europa încă le depune pentru a 
se uni. De fapt, orice astfel de eşec ar atrage după sine câteva 
manevre europene reînnoite, dar destul de tradiţionale. În mod sigur 
ar genera ocazia ca fie Rusia, fie Germania să se afirme puternic din 
punct de vedere geopolitic, deşi, dacă istoria modernă a Europei 
oferă vreo lecţie, nici una dintre ele nu ar putea câştiga un succes de 
durată în această privinţă. Totuşi, cel puţin Germania ar deveni 
probabil mai insistentă şi mai explicită în afirmarea intereselor sale 
naționale. 

În prezent, interesele Germaniei coincid, şi chiar sunt idealizate în 
interior, cu acelea ale UE şi NATO. Până şi purtătorii de cuvânt ai 
Alianţei 90 (Verzii), partid de stânga, au susţinut extinderea atât a 
NATO, cât şi a UE. Dar dacă unificarea şi lărgirea Europei ar stagna, 
avem motive să presupunem că ar putea să apară o definiție mai 
naționalistă a conceptului Germaniei de „ordine“ în Europa, ceea ce 
ar putea fi în detrimentul stabiltăţii acesteia. Wolfgang Schauble, 


liderul creştin-democraţilor din Bundestag şi posibil succesor al 
cancelarului Kohl, a exprimat această idee când a afirmat că 
Germania nu mai este „bastionul occidental împotriva Estului; noi 
am devenit centrul Europei“, adăugând în acest sens că „în lungi 
perioade din Evul Mediu... Germania a fost implicată în crearea 
ordinii în Europa “.! În viziunea sa, Mitteleuropa — în loc de a fi o 
regiune europeană în care Germania predomină economic — ar 
deveni o zonă de evidentă supremație politică germană, ca şi baza 
pentru o politică germană mai unilaterală faţă de Est şi Vest. Europa 
ar înceta atunci să fie un cap de pod în Eurasia pentru puterea 
americană şi potenţială trambulină pentru extinderea în Eurasia a 
sistemului democratic mondial. lată de ce sprijinul american concret 
şi neechivoc pentru unificarea Europei trebuie să fie întărit. Deşi, atât 
în timpul refacerii economice a Europei, cât şi în cadrul alianţei 
transatlantice de securitate, America şi-a exprimat deseori sprijinul 
pentru unificarea Europei şi a susţinut cooperarea transnaţională în 
Europa, în acelaşi timp ea a acţionat ca şi cum ar fi preferat ca în 
probleme politice şi economice serioase să trateze cu state europene 
individuale şi nu cu Uniunea Europeană ca atare. Ocazional, America 
a insistat să aibă de-a face cu o singură voce în sistemul decizional 
european, ceea ce a fost de natură să întărească suspiciunea 
europenilor că America favorizează cooperarea între europeni atunci 
când ei se lasă conduşi de americani, dar nu când ei formulează 
politicile Europei. America ar greşi dacă ar trimite un asemenea 
mesaj. 

Angajamentul american faţă de unitatea Europei — reiterat de 
circumstanţă în declarația comună americano-europeană de la 
Madrid din decembrie 1995 — va continua să sune a gol până în 
momentul în care America va fi gata nu numai să declare fără 
echivoc că este pregătită să accepte urmările faptului că Europa ar 
deveni cu adevărat Europa, dar şi să acţioneze în consecinţă. Pentru 
Europa, cea mai importantă consecință ar însemna un parteneriat 
autentic cu America, mai degrabă decât statutul de aliat preferat, dar 
încă subordonat. lar un parteneriat autentic înseamnă responsabilităţi 
şi decizii comune. Sprijinul american pentru această cauză ar ajuta la 

înviorarea dialogului transatlantic şi ar stimula printre europeni o 
concentrare mai mare asupra rolului pe care o Europă cu adevărat 
importantă l-ar putea juca în lume. Este de imaginat că la un moment 
dat o Uniune Europeană realmente unită şi puternică ar putea deveni 
un rival politic mondial pentru SUA. Ea ar putea cu siguranţă deveni 
un dificil competitor economic şi tehnologic, iar interesele sale 
geopolitice în Orientul Mijlociu şi în alte părți ar putea deveni 
semnificativ divergente faţă de cele ale Americii. Dar, de fapt, o 
astfel de Europă puternică şi cu un ţel politic unic nu este probabilă 
în viitorul apropiat. Spre deosebire de condiţiile care prevalau în 
America la momentul formării S.U.A., există rădăcini istorice adânci 
ale dăinuirii statelor-naţiuni europene, şi este evident că entuziasmul 
pentru o Europă transnaţională a pălit. 

Alternativele reale pentru următorul sau următoarele două decenii 
sunt fie o Europă în unificare şi extindere, căutând să atingă — deşi 
ezitant şi spasmodic — ţinta unităţii continentale; fie o Europă în 
stagnare, nemişcându-se prea mult dincolo de starea sa actuală de 
integrare sau dincolo de actuala sa întindere geografică, Europa 
Centrală rămânând, geopolitic, o „ţară-a-nimănui“; fie, ca urmare a 
stagnării, o Europă din ce în ce mai fragmentată, în care ar reapărea 
vechile rivalități de putere. într-o Europă în stagnare este aproape 
inevitabil ca auto-identificarea Germaniei cu Europa să pălească, 
determinând o definiţie mai naționalistă a intereselor de stat ale 
Germaniei. Pentru America, prima alternativă este evident cea mai 
bună, dar ea necesită sprijin american „energizant“, dacă va fi să 
devină realitate. 

În această fază de construire ezitantă a Europei, SUA nu trebuie 
să se implice direct în dezbateri complicate asupra unor chestiuni 
precum aceea dacă UE ar trebui să ia hotărâri de politică externă prin 
votul majorităţii (poziţie favorizată în special de Germania); sau dacă 
Parlamentul European ar trebui să-şi asume puteri legislative precise, 
iar Comisia Europeană de la Bruxelles ar trebui să devină efectiv 
executivul european; dacă agenda implementării acordului de uniune 
economică şi monetară ar trebui să fie mai relaxată; sau, în sfârşit, 
dacă Europa ar trebui să fie o largă confederație sau o entitate multi- 
stratificată, cu un nucleu federalizat şi, spre exterior, cu margini 


oarecum mai libere. Europenii între ei trebuie să se bată ca să rezolve 
aceste chestiuni — şi e mai mult decât probabil că progresul în ce 
priveşte toate aceste chestiuni va fi inegal, marcat de pauze, realizat, 
în cele din urmă, numai prin compromisuri complicate. 

Cu toate acestea, este rezonabil să presupunem că Uniunea 
Economică şi Monetară va fiinţa prin anul 2000, probabil, la început, 
între şase până la zece din cei cincisprezece actuali membri ai UE. 
Acest lucru va accelera integrarea economică a Europei, dincolo de 
dimensiunea monetară, încurajând mai departe integrarea sa politică. 
Astfel, prin şocuri şi salturi şi cu un nucleu propriu mai integrat, 
precum şi cu margini mai libere, o Europă unită va deveni din ce în 
ce mai mult un jucător politic important pe tabla de şah eurasiatică. 

În orice caz, America nu trebuie să dea impresia că preferă o 
asociere europeană mai vagă, chiar dacă mai extinsă, ci să-şi arate, 
prin afirmaţii şi fapte, disponibilitatea de a trata în cele din urmă UE 
ca partenerul său mondial în probleme de politică şi securitate şi nu 
doar ca pe o piaţă regională comună formată din state aliate cu SUA 
prin intermediul NATO. Pentru a face acest angajament mai credibil 
şi pentru a trece dincolo de retorica parteneriatului, ar putea fi 
propuse şi inițiate măsuri, împreună cu UE, privind un nou mecanism 
bilateral transatlantic de luare a deciziilor. 

Acelaşi principiu se aplică pentru NATO. Menţinerea NATO este 
vitală pentru conexiunea transatlantică. În această privinţă există un 
consens americano-european covârșitor. Fără NATO, Europa nu 
numai că ar deveni vulnerabilă, dar s-ar şi fragmenta politic. NATO 
asigură securitatea europeană şi oferă o structură stabilă pentru 
înfăptuirea unității europene. Acest lucru face ca NATO să fie vital 
pentru Europa. 

Totuşi, pe măsură ce Europa se uneşte, treptat şi cu ezitări, 
structura internă şi dezvoltarea NATO vor trebui ajustate. În această 
privinţă, francezii au dreptate. Nu putem avea vreodată o Europă cu 
adevărat unită şi, în acelaşi timp, o alianţă care să rămână integrată 
pe baza unei singure superputeri cu cincisprezece puteri dependente. 
Când Europa va începe să-şi asume o identitate politică proprie, 
veritabilă, cu preluarea crescândă de către UE a unor funcții de 


guvern supranational, NATO va trebui să se transforme pe baza 
formulei 1 + 1 (SUA + UE). 

Acest lucru nu se va întâmpla peste noapte şi dintr-o dată. Repet, 
progresul în această direcție va fi ezitant. Dar un astfel de progres va 
trebui reflectat în aranjamentele actuale ale alianței, pentru ca însăși 
absența unor astfel de ajustări să nu devină un obstacol în calea 
progresului pe mai departe. Un pas semnificativ în această direcție a 
fost decizia alianței din 1996 de a face loc pentru Combined Joint 
Task Forces, preconizând astfel posibilitatea unor inițiative militare 
strict europene bazate pe logistica alianței, ca şi pe comanda, 
controlul, comunicațiile şi informațiile acesteia. Mai multă 
bunăvoință din partea SUA față de cererile Franței pentru un rol mai 
important al Uniunii Europene Occidentale în NATO, mai ales cu 
privire la comandă şi la luarea deciziilor, ar indica de asemenea o 
veritabilă susținere americană pentru unitatea europeană şi ar ajuta la 
diminuarea  discrepanţei dintre America şi Franţa în privinţa 
eventualei autodefiniri a Europei. 

În ultimă instanţă, este posibil ca Uniunea Europeană Occidentală 
(UEO) să cuprindă câteva state membre ale UE, care, din raţiuni 
geopolitice şi istorice diferite, ar putea opta să nu devină membre ale 
NATO. Aceasta ar putea implica state precum Finlanda sau Suedia, 
poate chiar şi Austria, toate aceste state având deja statutul de 
observatori în cadrul UEO.!* 

Între timp, până la apariţia unei Europe mai lărgite şi mai 
unite, — şi aceasta, chiar în cele mai bune circumstanţe, nu se va 


16 Este de notat faptul că voci influente, atât din Finlanda, cât şi din Suedia, au 
început să discute posibilitatea asocierii la NATO. Mediile de informare din Suedia 
relatau, în mai 1996, ridicarea, de către comandantul Forţelor de apărare 
scandinav, iar în august 1996 Comisia pentru apărare a Parlamentului suedez 
recomanda — dând astfel semne de orientare treptată spre cooperarea mai strânsă 
în domeniul securității cu NATO — ca Suedia să se alăture grupului WEAG 
(Western European Armament Group), din care fac parte numai membrii NATO. 
După cum, alte state pot căuta o legătură cu UEO ca preliminarii la o eventuală 
aderare la NATO. Tot astfel, la un moment dat, UEO ar putea să rivalizeze cu 
programul Parteneriatului pentru pace al NATO în ceea ce priveşte viitorii membri 
ai UE. Toate acestea ar ajuta la extinderea reţelei de cooperare pentru securitate în 
Europa, dincolo de limitele formale ale alianţei transatlantice. 


întâmpla curând —, SUA vor trebui să lucreze în strânsă legătură cu 
Franţa şi Germania pentru a ajuta la apariția unei astfel de Europe 
mai largi şi mai unite. Astfel, în ceea ce priveşte Franţa, dilema 
centrală a politicii americane va continua să fie cum poate fi momită 
Franța să se integreze mai profund politic şi militar fără a 
compromite prin aceasta legătura americano-germană, iar în ceea ce 
priveşte Germania dilema constă în aceea cum poate fi exploatată 
încrederea SUA în rolul conducător al Germaniei într-o Europă 
atlanticistă fără a trezi nelinişte în Franţa, în Marea Britanie, ca şi în 
alte state europene. 

Demonstrarea flexibilităţii americane în ceea ce priveşte viitoarea 
întindere a alianţei ar fi utilă într-o mai mare eventuală susţinere 
franceză extinderii spre est a alianţei. 

În cele din urmă, o zonă NATO de securitate militară integrată de 
ambele părţi ale Germaniei ar ancora Germania mai puternic într-un 
cadru multilateral, şi aceasta ar fi o problemă importantă pentru 
Franţa. Mai mult chiar, extinderea alianţei va mări probabilitatea ca 
Triunghiul Weimar (format din Germania, Franţa şi Polonia) să 
devină un subtil mijloc de echilibrare oarecum a rolului conducător al 
Germaniei în Europa. Chiar dacă Polonia se bazează pe susţinerea 
Germaniei pentru a obţine intrarea în alianţă (şi este nemulțumită de 
actualele ezitări ale Franţei în privinţa unei astfel de extinderi), o dată 
ce va fi acceptată în alianţă, o perspectivă geopolitică franco-polonă 
este mai mult decât posibil să apară. 

În orice caz, Washington-ul nu ar trebui să piardă din vedere 
faptul că Franţa este doar un adversar pe termen scurt în problemele 
legate de identitatea Europei sau de treburile interne ale NATO. Mai 
mult, ar trebui să ţină seama de faptul că Franţa este un partener 
esenţial în importanta sarcină de a bloca permanent Germania 
democrată în interiorul Europei. Acesta este rolul istoric al relaţiei 
franco-germane, iar extinderea UE şi NATO spre Est ar trebui să 
sporească importanţa acestei relaţii ca un nucleu al Europei. În cele 
din urmă, Franţa nu este suficient de puternică nici pentru a 
obstrucționa America în ce priveşte principiile geostrategice ale 
politicii sale europene, nici pentru a deveni prin ea însăşi liderul 
Europei. Aşadar, ciudăţeniile şi chiar şi accesele sale pot fi tolerate. 


Este, de asemenea, relevant să notăm faptul că Franţa joacă un rol 
constructiv în Africa de Nord şi în ţările africane francofone. Ea este 
partenerul esenţial al Marocului şi Tunisiei şi exercită, de asemenea, 
un rol stabilizator în Algeria. Există un motiv intern serios pentru un 
astfel de amestec francez: 5 milioane de musulmani sunt acum 
rezidenţi francezi. Franţa are astfel o miză vitală în stabilitatea şi 
dezvoltarea în ordine a Africii de Nord. Dar acest interes aduce un 
beneficiu şi mai mare pentru securitatea europeană. Fără conştiinţa 
de misiune a Franţei, flancul sudic al Europei ar fi mult mai instabil 
şi mai ameninţător. Tot sudul Europei este din ce în ce mai preocupat 
de ameninţarea social-politică reprezentată de instabilitatea de-a 
lungul țărmului sudic mediteranean. 

Intensa preocupare a Franţei pentru ceea ce se întâmplă de-a 
lungul Mediteranei este astfel foarte oportună pentru preocupările de 
securitate ale NATO, iar aceasta trebuie luată în consideraţie atunci 
când America trebuie, ocazional, să facă faţă cererilor exagerate ale 
Franţei pentru un statut special de lider. 

Germania este o altă problemă. Rolul dominant al Germaniei nu 
poate fi negat, dar trebuie arătată prudenţă cu privire la orice 
susținere publică a rolului de lider al Germaniei în Europa. Acest rol 
de lider poate părea avantajos unor state europene — precum cele din 
Europa Centrală, care apreciază iniţiativa în favoarea extinderii 
Europei spre est — şi poate fi tolerat de vest-europeni atât timp cât 
este subsumat supremaţiei americane, dar, în ultimă instanţă, 
construcția europeană nu se poate baza pe acest lucru. Prea multe 
amintiri persistă încă; prea multe temeri pot să iasă la suprafaţă. O 
Europă construită şi condusă de Berlin nu este realizabilă. Din acest 
motiv Germania are nevoie de Franţa, Europa are nevoie de alianţa 
franco-germană şi America nu poate alege între Germania şi Franţa. 

Problema esențială privind extinderea NATO constă în aceea că 
este un proces conectat integral cu extinderea Europei. Dacă Uniunea 
Europeană va deveni o comunitate mai extinsă din punct de vedere 
geografic — cu un nucleu franco-german mai integrat, cu rol de lider, 
ŞI spaţii exterioare mai puţin integrate — şi dacă o astfel de Europă 
îşi va baza securitatea pe o alianţă continuă cu America, atunci 
decurge că sectorul său cel mai expus din punct de vedere geopolitic, 


Europa Centrală, nu poate fi exclus în mod demonstrativ de la 
împărtăşirea sentimentului de securitate de care se bucură restul 
Europei prin intermediul alianţei transatlantice. În această privinţă. 
America şi Germania sunt de acord. Pentru ele, motivul lărgirii este 
politic, istoric şi constructiv. Extinderea nu este dictată de 
animozitate faţă de Rusia, nici de teamă faţă de Rusia, nici de dorinţa 
de a izola Rusia. 

Aşadar, America trebuie să colaboreze îndeaproape cu Germania 
pentru promovarea extinderii spre est a Europei. În acest scop, 
cooperarea americano-germană şi conducerea comună sunt esenţiale. 
Extinderea va fi posibilă dacă SUA şi Germania încurajează 
împreună celelalte ţări aliate din NATO să sprijine acest pas şi fie să 
negocieze de o manieră eficientă un acord cu Rusia, dacă aceasta este 
dispusă să se ajungă la un compromis (a se vedea capitolul 4), fie să 
acţioneze cu hotărâre, cu convingerea justă că țelul construcției 
Europei nu poate fi subordonat obiecţiilor Moscovei. Presiuni 
combinate americano-germane sunt mai ales necesare pentru 
obţinerea acordului unanim al tuturor membrilor NATO, dar nici un 
membru NATO nu va putea să-l refuze dacă America şi Germania fac 
presiuni împreună pentru aceasta. 

În cele din urmă, miza acestui efort este rolul pe termen lung al 
Americii în Europa. O nouă Europă încă se conturează, şi dacă 
această nouă Europă va rămâne din punct de vedere geopolitic o 
parte a spaţiului „euro-atlantic“, extinderea NATO este esenţială. 
Într-adevăr, o politică cuprinzătoare a SUA pentru Eurasia ca întreg 
nu va fi posibilă dacă efortul de extindere a NATO, fiind lansat de 
SUA, întârzie şi este ezitant. Un astfel de eşec ar discredita poziţia de 
lider a Americii; ar spulbera conceptul de lărgire europeană; ar 
demoraliza statele central-europene; şi ar putea reînvia aspiraţiile 
geopolitice în prezent adormite sau muribunde ale Rusiei în Europa 
Centrală. Pentru Occident, ar fi vorba de o rană făcută cu propria-i 
mână care ar putea da o lovitură mortală proiectelor pentru un pilon 
cu adevărat european în orice posibilă construcţie de securitate 
eurasiatică; şi pentru America, aceasta ar fi nu doar o înfrângere 
regională, ci în aceeaşi măsură o înfrângere mondială. 


Linia fundamentală care să ghideze extinderea progresivă a 
Europei trebuie să fie aserțiunea ca nici o putere din afara 
existentului sistem transatlantic să nu aibă drept de veto pentru 
participarea oricărui stat european calificat în cadrul sistemului 
european — şi de aici nici în cadrul sistemului său de securitate 
transatlantic — şi ca nici un stat european calificat să nu fie exclus a 
priori de la o eventuală aderare la UE sau NATO. Mai ales statele 
baltice extrem de vulnerabile şi din ce în ce mai pregătite de aderare 
sunt îndreptățite să ştie că în cele din urmă pot deveni membre 
depline în ambele organizații — şi că între timp suveranitatea lor nu 
poate fi amenințată fără a angaja interesele unei Europe în 
expansiune şi ale partenerului său, SUA. Pe scurt, Occidentul — mai 
ales America şi aliaţii săi vest-europeni — trebuie să dea un răspuns 
la problema ridicată cu elocvenţă de Václav Havel la Aachen, pe 15 
mai 1996: 

„Ştiu că nici Uniunea Europeană, nici Alianţa Nord-Atlantică nu- 
şi pot deschide porțile peste noapte pentru toţi cei care aspiră să adere 
la ele. Ceea ce ambele pot face cu siguranță — şi ceea ce ar trebui să 
facă înainte să fie prea târziu — este să dea întregii Europe, văzută ca 
o sferă cu valori comune, asigurarea clară că nu sunt organizaţii 
închise. Ar trebui ca acestea să formuleze o politică detaliată si 
clară cu privire la lărgirea treptată care nu numai să cuprindă o 
agendă, ci să şi explice logica acestei agende “. (subl. autorului) 


Agenda istorica a Europei 


Chiar dacă în acest moment limitele estice ale Europei nu pot fi 
nici ferm definite, nici definitiv trasate, în sensul cel mai larg Europa 
este o civilizaţie unitară, derivată dintr-o tradiție creştină împărtăşită. 
O definiție occidentală mai precisă a Europei a fost asociată cu Roma 
şi moştenirea sa istorică. Dar tradiția creştină a Europei a înglobat de 
asemenea Bizanțul şi radiația sa ortodoxia rusă. Astfel, din punct de 
vedere cultural, Europa este mai mult decât Europa Sfântului Petru, 
iar Europa Sfântului Petru este mult mai mult decât Europa 
Occidentală — chiar dacă în ultimii ani ultima denumire a uzurpat 
identitatea „Europei“. Chiar şi o scurtă privire asupra hărții de mai 


Jos confirmă faptul că Europa actuală pur şi simplu nu este o Europă 
completă. Mai grav încă, este o Europă în care o zonă de insecuritate 
între Europa şi Rusia poate avea un efect de absorbţie asupra 
ambelor, cauzând în mod inevitabil tensiuni şi rivalități. 

O Europă a lui Carol cel Mare (limitată la Europa de Vest) avea 
sens în timpul Războiului Rece din necesitate, dar o astfel de Europă 
este acum o anomalie. Aceasta se datorează faptului că, mai mult 
decât a fi o civilizaţie. Europa unită care îşi face apariţia este de 
asemenea un mod de viaţă, un standard de viaţă şi o politică a 
procedurilor democratice comune, fără povara conflictelor etnice şi 
teritoriale. Această Europă, în întinderea sa formal organizată, este în 
prezent mult mai puţin decât potenţialul său efectiv. Câteva din 
statele cele mai avansate şi mai stabile din punct de vedere politic din 
Europa Centrală, toate făcând parte din tradiția occidentală a 
Sfântului Petru, mai ales Republica Cehă, Polonia, Ungaria şi, poate, 
Slovenia, sunt cert calificate şi doresc aderarea la „Europa“ şi la 
legătura sa transatlantică de securitate. 


J | EE Membri UE ṣi NATO 


În actualele circumstanțe, extinderea NATO pentru includerea 
Poloniei, Republicii Cehe şi Ungariei — probabil până în 1999 — 
pare verosimilă. După acest prim, dar semnificativ pas, este posibil 
ca orice extindere ulterioară a alianței să fie ori accidentală, ori să 
urmeze extinderii UE. Aceasta din urmă implică un proces mult mai 
complicat, atât în ceea ce priveşte numărul de etape de admitere, cât 
şi în ceea ce priveşte condițiile de aderare. (A se vedea schema de la 
pagina 98.) Astfel, chiar şi primele admiteri în UE ale unor ţări din 
Europa Centrală sunt puţin probabile înainte de anul 2002 sau poate 
chiar ceva mai târziu. Totuşi, după ce primele trei noi membre NATO 
au aderat la UE, atât UE, cât şi NATO vor trebui să-şi pună problema 
extinderii calităţii de membru la republicile baltice, Slovenia, 
România, Bulgaria şi Slovacia şi poate, de asemenea, Ucraina. 


Este demn de luat în seamă faptul că perspectiva unei eventuale 
aderări deja exercită o influență constructivă asupra afacerilor şi 
comportamentului viitorilor membri. Cunoaşterea faptului că nici 
UE, nici NATO nu doresc să fie împovărate de conflicte adiţionale ce 
au legătură fie cu drepturile minorităţilor, fie cu revendicări 
teritoriale între membrii lor (Turcia contra Greciei este mai mult 
decât de ajuns) a dat deja Slovaciei, Ungariei şi României îndemnul 
necesar de a ajunge la compromisuri pentru a corespunde 
standardelor stabilite de Consiliul Europei. Acelaşi lucru este valabil 
pentru principiul mai general că numai democrațiile se pot califica 
pentru aderare. Dorinţa de a nu fi exclus are un important impact de 
întărire asupra noilor democraţii. 


Membru al UE: Procedura de aderare 


O tară europeană supune o cerere pentru aderare la Consiliul Uniunii 
Europene (Consiliul). 


Consiliul solicită Comisiei avizul pentru cererea de aderare. 


Comisia își dă avizul pentru cererea de aderare. 
Consiliul decide în unanimitate deschiderea 
negocierilor pentru aderare. 


Comisia propune şi Consiliul adoptă în unanimitate poziţiile ce trebuie 
luate de către Uniune față de Candidaţi la negocierile pentru aderare. 


Uniunea, reprezentată de Preşedintele Consiliului, 
poartă negocieri cu Candidatul. 


Acordul încheiat între Uniune şi Candidat asupra 
Proiectului Tratatului de Aderare. 


Tratatul de Aderare este supus spre examinare 
Consiliului și Parlamentului European. 


Parlamentul European își dă acordul la Tratatul 
de Aderare printr-o majoritate absolută. 


Statele membre și candidaţii semnează 
în mod formal Tratatul de Aderare. 


Statele membre și Candidaţii ratifică Tratatul de Aderare. 
După ratificare, Acordul de Aderare intră în vigoare. 


Întocmit de CSIS — Comisia de actiune USA-UE-Polonia 


În orice caz, ar trebui să fie axiomatic faptul că securitatea şi 
unitatea europeană sunt indivizibile. În practică, este dificil de 
conceput o Europă cu adevărat unită fără un acord comun de 
securitate cu America. Rezultă, de aici, ca statele care sunt în postura 
de a începe şi sunt invitate să ia parte la negocierile de aderare la UE 
să fie automat considerate, în consecinţă, sub protecția prezumtivă a 
NATO. 

Astfel, procesul de lărgire a Europei şi a sistemului de securitate 
transatlantic este probabil să înainteze prin etape dinainte plănuite. 
Presupunând o angajare susținută a Americii şi a Europei 
Occidentale, într-o agendă speculativă, dar, din prevedere, realistă, 
etapele ar putea fi următoarele: 

1. Până în 1999, primii noi membri din Europa Centrală ar trebui 
să fie admişi în NATO, chiar dacă intrarea lor în UE nu se va 
întâmpla probabil înainte de 2002 sau 2003. 

2. Între timp, UE va iniţia negocieri de aderare cu republicile 
baltice, şi NATO va începe, de asemenea, să înainteze în direcția 
acceptării aderării lor, precum şi a României, aderare ce va fi 
încheiată probabil până în 2005. La un moment dat, în cursul acestei 
etape, celelalte state din Balcani ar putea de asemenea deveni 
eligibile. 

3. Aderarea statelor baltice ar putea grăbi Suedia şi Finlanda să ia 
de asemenea în consideraţie aderarea la NATO. 

4. Cândva între 2005 şi 2010, Ucraina, mai ales dacă între timp 
această ţară a făcut progrese semnificative în reformele interne şi a 
reuşit să fie considerată în mod evident ca o ţară central-europeană, 
ar trebui să fie gata pentru negocieri serioase cu UE şi cu NATO. 

Între timp, este posibilă adâncirea considerabilă a colaborării 
franco-germano-poloneze în cadrul UE şi NATO, mai ales în 
domeniul apărării. Această colaborare ar putea deveni centrul 
occidental al oricăror acorduri lărgite de securitate europeană, care ar 
putea cuprinde eventual şi Rusia şi Ucraina. Dat fiind interesul 
geopolitic deosebit al Germaniei şi Poloniei cu privire la 
independenţa Ucrainei, este de asemenea foarte posibil ca Ucraina să 
fie treptat cooptată în această relaţie specială franco-germano-polonă. 
Până în anul 2010, colaborarea politică franco-germano-polono- 


ucraineană, implicând aproape 230 de milioane de locuitori, ar putea 
evolua spre un parteneriat care să întărească inima geostrategică a 
Europei (a se vedea harta de mai sus). 

După 2010: Nucleul principal de securitate al Europei A 


Dacă scenariul de mai sus se desfăşoară într-o manieră paşnică 
sau în contextul unor tensiuni crescânde cu Rusia este de mare 
importanță. Rusia ar trebui asigurată în mod constant că uşile 
Europei sunt deschise, ca şi uşile pentru o eventuală participare la un 
sistem de securitate transatlantic extins şi, probabil într-un viitor, la 
un nou sistem de securitate transeurasiatic. Pentru a da crezare 
acestor asigurări, diverse legături de cooperare între Rusia şi Europa 
— în toate domeniile — ar trebui promovate în mod deliberat. 
(Relaţia Rusiei cu Europa şi rolul Ucrainei în această privinţă sunt 
discutate mai pe larg în următorul capitol.) 


Dacă Europa reuşeşte unificarea şi extinderea sa, şi dacă Rusia 
reuşeşte între timp o consolidare democratică de succes şi o 
modernizare socială, la un moment dat. Rusia ar putea deveni de 
asemenea eligibilă pentru o relație mai organică cu Europa. Aceasta, 
în schimb, ar face posibilă eventuala fuziune a sistemului de 
securitate transatlantic cu unul transcontinental eurasiatic. Totuşi, ca 
realitate practică, problema aderării formale a Rusiei nu va fi ridicată 
pentru încă ceva timp — şi aceasta, la drept vorbind, este încă un 
motiv pentru a nu închide fără rost uşile Europei. 

Pentru a încheia: odată Europa de la Yalta dispărută, este esenţial 
să nu se întoarcă Europa de la Versailles. Sfârşitul divizării Europei 
nu ar trebui să arunce înapoi spre o Europă a statelor-naţiune puse pe 
ceartă, ci să fie punctul de plecare pentru construirea unei Europe 
mai largi şi din ce în ce mai integrate, sprijinite de un NATO mai 
extins, şi, chiar şi mai sigură, printr-o legătură de securitate 
constructivă cu Rusia. 

Aşadar, scopul geopolitic central al Americii în Europa poate fi 
rezumat foarte simplu: este de a consolida printr-un parteneriat 
transatlantic veritabil capul de pod al SUA pe continentul eurasiatic, 
astfel încât o Europă în curs de lărgire să poată deveni o trambulină 
mai viabilă pentru proiectarea în Eurasia a ordinii internaționale 
democratice şi de cooperare. 


Capitolul 4 
Gaura neagră 


Dezintegrarea, la sfârşitul anului 1991, a statului cu cea mai mare 
întindere teritorială din lume a creat o „gaură neagră“ chiar în centrul 
Eurasiei. Era ca şi cum ceea ce geopoliticienii numesc „heartland“ ar 
fi dispărut dintr-o dată de pe harta lumii. 

Pentru America, această situaţie geopolitică nouă şi uimitoare este 
o provocare decisivă. Firesc, sarcina imediată trebuie să fie aceea de 
a reduce probabilitatea anarhiei politice sau a revenirii la o dictatură 
ostilă într-un stat ce se prăbuşeşte şi posedă încă un puternic arsenal 
nuclear. Dar rămâne sarcina Americii pe termen lung: cum să 
încurajeze transformarea democratică şi refacerea economică a 
Rusiei şi în acelaşi timp să evite reapariția unui imperiu eurasiatic ce 
i-ar putea obstrucționa scopul geostrategic de a forma un sistem euro- 
atlantic mai larg care să poată avea legături stabile şi sigure cu Rusia. 


Noua situaţie geopolitică a Rusiei 


Colapsul Uniunii Sovietice a fost faza finală a fragmentării 
progresive a vastului bloc comunist chino-sovietic care a egalat, 
pentru o perioadă scurtă, întinderea imperiului lui Genghis-Han, şi 
chiar a depăşit-o în unele zone. Dar mai modernul bloc eurasiatic 
transcontinental a durat foarte puţin, din cauza defecţiunii din partea 
Iugoslaviei lui Tito şi a nesupunerii din partea Chinei lui Mao, care 
au semnalat foarte devreme vulnerabilitatea lagărului comunist faţă 
de aspiraţiile naţionaliste ce s-au dovedit mai puternice decât 
legăturile ideologice. Blocul chino-sovietic a durat cam zece ani; 
Uniunea Sovietică — şaptezeci. 

Cu toate acestea, ceva încă şi mai semnificativ din punct de 
vedere geopolitic a fost dezmembrarea Marelui Imperiu Rus condus 
de Moscova şi vechi de sute de ani. Dezintegrarea acestui imperiu a 
fost precipitată de prăbuşirea socio-economică şi politică generală a 
sistemului sovietic — deşi o bună parte din starea sa proastă a fost 
ascunsă aproape până la sfârşit de sistematica sa manie de a ţine totul 
în secret şi de autoizolarea sa. De aici, şi buimăceala lumii faţă de 


aparenta rapiditate a auto-demolării Uniunii Sovietice. În decembrie 
1991, în decurs de două săptămâni, Uniunea Sovietică a fost mai 
întâi sfidător declarată ca dizolvată, de către şefii republicilor rusă, 
ucraineană şi belarusă. apoi înlocuită formal cu o vagă entitate — 
numită Comunitatea Statelor Independente (CSI) — cuprinzând toate 
republicile sovietice, mai puţin cele baltice; apoi preşedintele sovietic 
a demisionat fără tragere de inimă, iar steagul sovietic a fost coborât 
pentru ultima oară de pe turnul Kremlinului; şi, în fine, Federaţia 
Rusă — acum un stat național predominant rus de 150 de milioane 
de oameni — a apărut ca urmaşă de facto a fostei Uniuni Sovietice, 
în vreme ce celelalte republici — reprezentând alte 150 de milioane 
de oameni — şi-au afirmat, în grade diferite, independenţa. 

Prăbuşirea Uniunii Sovietice a produs o confuzie geopolitică 
enormă. În decursul a doar două săptămâni, poporul rus — care, în 
general, era chiar şi mai puţin prevenit asupra apropiatei dezintegrări 
a URSS decât lumea din afara acesteia — a descoperit brusc că nu 
mai era stăpânul unui imperiu transcontinental, ci frontierele Rusiei 
se restrânseseră la ceea ce fuseseră la începutul secolului al XIX-lea 
în Caucaz, la jumătatea aceluiaşi secol în Asia Centrală şi — mult 
mai spectaculos şi mai dureros — la ceea ce fuseseră cam la 1600 
spre Vest, adică imediat după domnia lui Ivan cel Groaznic. Pierderea 
Caucazului a reînviat temerile strategice față de reapariția influenţei 
din partea Turciei; pierderea Asiei Centrale a generat un sentiment de 
sărăcire având în vedere enormele resurse energetice şi de minereuri 
ale regiunii, ca şi teama faţă de o posibilă provocare islamistă; iar 
independenţa Ucrainei a contestat esenţa pretențiilor Rusiei de a fi 
purtătorul învestit de Dumnezeu al identității pan-slave. 

Spaţiul ocupat timp de secole de Imperiul țarist şi timp de trei 
sferturi de secol de Uniunea Sovietică dominată de ruşi avea să fie 
umplut de o duzină de state, majoritatea — exceptând Rusia — 
aproape deloc pregătite pentru autentica independenţă şi având 
dimensiuni de la cele relativ mari ale Ucrainei cu 52 de milioane de 
locuitori până la cele ale Armeniei cu 3,5 milioane de locuitori. 
Viabilitatea lor părea incertă în timp ce dorința Moscovei de a se 
împăca permanent cu noua realitate era tot atât de imprezivibilă. 
Şocul istoric suportat de ruşi era amplificat de faptul că aproximativ 


20 de milioane de vorbitori de rusă erau acum locuitorii unor state 
străine dominate politic de elite din ce în ce mai naţionaliste hotărâte 
să-şi afirme propriile identități după decenii de rusificare mai mult 
sau mai puţin forțată. 

Prăbuşirea Imperiului rus a creat un vid de putere chiar în inima 
Eurasiei. Slăbiciunea şi confuzia se manifestau nu numai în statele 
proaspăt independente, ci chiar în Rusia, unde răsturnarea a produs o 
amplă criză de sistem, mai ales că răsturnarea politică a fost însoţită 
de încercarea simultană de a demonta vechiul model socio-economic 
sovietic. Trauma naţională a fost înrăutățită de implicarea militară a 
Rusiei în Tadjikistan, motivată de teama că musulmanii ar putea lua 
în stăpânire acest nou stat independent, şi a fost serios amplificată de 
intervenţia în Cecenia, tragică, brutală şi costisitoare atât economic, 
cât şi politic. Dar cel mai dureros era că statutul internațional al 
Rusiei a fost serios deteriorat, una din cele două superputeri ale lumii 
fiind acum privită de mulți ca doar puţin mai mult decât o putere 
regională din lumea a treia, deşi mai poseda încă un important, dar 
din ce în ce mai învechit, arsenal nuclear. 

Golul geopolitic era amplificat de dimensiunile crizei sociale a 
Rusiei. Trei sferturi de secol de regim comunist au cauzat o 
deteriorare biologică fără precedent a poporului rus. O foarte mare 
parte din oamenii săi cei mai dotați şi mai întreprinzători au fost ucişi 
sau au pierit în Gulag, în număr de milioane. În plus, în cursul 
acestui secol, ţara a suferit şi ravagiile primului război mondial, un 
distrugător război civil prelungit, atrocitățile şi privaţiunile celui de al 
doilea război mondial. Regimul comunist a impus o stricteţe 
doctrinară sufocantă şi a izolat ţara de restul lumii. Politicile sale 
economice erau complet indiferente faţă de problemele ecologice, cu 
rezultatul că atât mediul înconjurător, cât şi sănătatea oamenilor au 
suferit enorm. Potrivit statisticilor oficiale ale Rusiei, pe la jumătatea 
anilor '90 doar cca 40 % dintre nou-născuţi erau sănătoşi, iar cam o 
cincime din elevii de clasa întâi erau retardaţi. Longevitatea 
bărbaţilor a scăzut la 57,3 ani şi mureau mai mulți ruşi decât se 
năşteau. Situaţia socială a Rusiei era, de fapt. tipică pentru o ţară de 
rang mediu din lumea a treia. 


Nu pot fi redate ororile şi nenorocirile de care a avut parte 
poporul rus în acest secol. Aproape nici o familie rusă nu a avut şansa 
de a duce o existență normală şi civilizată. Gândiţi-vă la implicaţiile 
sociale ale acestei succesiuni de evenimente: 

e Războiul ruso-japonez din 1905, sfârşit cu înfrângerea 
umilitoare a Rusiei; 

e Prima revoluţie „proletară“ din 1905, care a declanşat violență 
pe scară largă în oraşe; 

e Primul război mondial din 1914-1917, cu milioane de morţi şi o 
masivă dezorganizare economică; 

e Războiul civil din 1918-1921, distrugând alte câteva milioane 
de vieţi şi devastând ţara; 

e Războiul ruso-polonez din 1919-1920, sfârşit cu înfrângerea 
Rusiei; 

e Iniţierea Gulagului la începutul anilor '20, cu decimarea elitei 
pre-revoluţionare şi exodul masiv din Rusia al acesteia; 

e Industrializarea şi colectivizarea din anii '30 au generat foamete 
masivă şi milioane de morţi în Ucraina şi Kazahstan; 

e Marile epurări şi teroarea de la jumătatea şi sfârşitul anilor '30, 
când milioane de oameni au fost închişi în lagăre de muncă, aproape 
un milion au fost împuşcaţi şi mai multe milioane au murit din cauza 
maltratărilor; 

e Al doilea război mondial din 1941—1945, cu multe milioane de 
militari şi civili morţi şi uriaşă devastare economică; 

e Reinstaurarea terorii staliniste la sfârşitul anilor '40, din nou cu 
numeroase arestări şi frecvente execuţii; 

e Patruzeci de ani de cursă a înarmării cu Statele Unite, de la 
sfârşitul anilor '40 până la sfârşitul anilor '80, cu efectele sale de 
sărăcire la nivel social; 

e Eforturile istovitoare din punct de vedere economic de a 
proiecta puterea sovietică în Caraibe, Orientul Mijlociu şi Africa în 
anii '70 şi "80; 

e Războiul din Afganistan (care a slăbit URSS şi mai mult) din 
1979 până în 1989; 


e Brusca prăbuşire a Uniunii Sovietice, urmată de dezordini 
civile, o dureroasă criză economică şi sângerosul şi umilitorul război 
împotriva Ceceniei. 

Criza internă a Rusiei şi pierderea statutului ei internaţional erau 
dureros de neliniştitoare, mai ales pentru elita politică rusă, iar 
situația geopolitică a Rusiei era afectată în mod defavorabil. Spre 
vest, ca urmare a dezintegrării URSS, frontierele Rusiei fuseseră 
modificate foarte dureros, iar sfera influenţei sale geopolitice s-a 
restrâns dramatic (vezi harta de la p. 109). Statele baltice fuseseră 
controlate de Rusia de prin anul 1700, iar pierderea porturilor Riga şi 
Tallin au făcut ca accesul Rusiei la Marea Baltică să fie mai limitat şi 
dependent de îngheţurile din timpul iernii. Deşi Moscova a reuşit să- 
şi păstreze o poziţie dominantă din punct de vedere politic în Belarus 
(formal proaspăt independentă, dar foarte rusificată), era departe de a 
fi sigur că molima naționalistă nu avea să se extindă şi aici. lar 
dincolo de graniţele fostei URSS. prăbuşirea Pactului de la Varşovia 
a însemnat că fostele state satelite din Europa Centrală, mai ales 
Polonia, gravitau rapid spre NATO şi Uniunea Europeană. 

Cea mai îngrijorătoare dintre toate era pierderea Ucrainei. 
Apariţia unui stat ucrainean independent nu numai că i-a obligat pe 
toţi ruşii să regândească natura propriei lor identități etnice şi 
politice, dar a reprezentat o majoră piedică geopolitică pentru statul 
rus. Repudierea a mai bine de trei sute de ani de istorie imperială rusă 
a însemnat pierderea unei economii industriale şi agricole potenţial 
bogate şi a 52 de milioane de oameni suficient de apropiaţi de ruşi 
din punct de vedere etnic şi religios pentru a face din Rusia un stat 
imperial cu adevărat mare şi sigur pe sine. Independenţa Ucrainei a 
deposedat, de asemenea, Rusia de poziţia sa dominantă în Marea 
Neagră, unde Odessa îi servea de poartă vitală pentru comerţul cu 
Mediterana şi cu lumea de dincolo de ea. 

Pierderea Ucrainei era o pierdere de pivot geopolitic, deoarece a 
limitat drastic opţiunile geostrategice ale Rusiei. Chiar fără statele 
baltice şi fără Polonia, o Rusie ce şi-ar fi păstrat controlul asupra 
Ucrainei ar fi putut încă să încerce să fie liderul unui imperiu 
eurasiatic arogant, în care Moscova i-ar fi putut domina pe non-slavii 
din sudul şi sud-estul fostei URSS. Dar fără Ucraina şi fără cei 52 de 


milioane de frați slavi orice încercare a Moscovei de a reconstrui 
imperiul eurasiatic era ca şi cum Rusia singură s-ar fi lăsat prinsă în 
plasa unor conflicte prelungite cu non-slavii, izbucnite din motive 
naţionale şi religioase — războiul cu Cecenia fiind poate doar primul 
exemplu. Mai mult, dată fiind rata natalității în scădere în Rusia şi 
explozia demografică în Asia Centrală, orice nouă entitate eurasiatică 
bazată numai pe puterea Rusiei, fără Ucraina, ar deveni inevitabil 
mai puţin europeană şi mai mult asiatică cu fiecare an ce ar trece. 

Pierderea Ucrainei a avut efect nu numai de pivot, ci şi de 
catalizator geopolitic. Acțiunile Ucrainei — declarația de 
independență din decembrie 1991, insistența, în negocierile 
hotărâtoare de la Bela Vezha, ca URSS să fie înlocuită de un mai 
puțin rigid „Commonwealth“ de state independente şi mai ales 
impunerea bruscă, în stilul loviturilor de stat, a comenzii ucrainene 
asupra unităților armatei sovietice staționte pe teritoriul ucrainean — 
au fost acelea care au împiedicat C.S.I. să devină doar un nou nume 
pentru o URSS mai confederală. Autodeterminarea politică a 
Ucrainei a uluit Moscova şi a dat un exemplu pe care celelalte 
republici sovietice, deşi mai timide la început, l-au urmat apoi. 

Pierderea de către Rusia a poziţiei sale dominante la Marea 
Baltică s-a repetat la Marea Neagră nu numai din cauza 
independenţei Ucrainei, ci şi din cauză că proaspăt independentele 
state caucaziene — Georgia, Armenia, Azerbaidjan — au întărit 
şansele Turciei de a-şi restabili demult pierduta influenţă în regiune. 
Înainte de 1991, Marea Neagră era punctul de plecare pentru 
proeminenţa în Mediterana a puterii navale ruseşti. Pe la mijlocul 
anilor '90, Rusia rămăsese cu o mică fâşie de coastă la Marea Neagră 
şi cu o dispută nerezolvată cu Ucraina asupra dreptului de a-şi păstra 
baze în Crimeea pentru rămăşiţele Flotei sovietice din Marea Neagră 
şi privea, cu evidentă iritare, manevrele comune, navale şi pe uscat, 
ale NATO şi Ucrainei, ca şi rolul crescând al Turciei în regiunea 
Mării Negre. Rusia a şi suspectat Turcia de a fi furnizat ajutor efectiv 
rezistenţei cecene. 

Mai departe spre sud-est, răsturnarea geopolitică a produs o 
schimbare tot atât de importantă în statutul bazinului Mării Caspice 
şi, în general, în cel al Asiei Centrale. Înainte de prăbuşirea URSS, 


Marea Caspică era în fapt un lac rusesc, cu un mic sector sudic ce 
cădea între graniţele Iranului. Din cauza apariţiei independentului şi 
foarte naţionalistului Azerbaidjan — întărit de influxul de investitori 
occidentali interesaţi de petrol — şi a tot atât de independentelor 
Kazahstan şi Turkmenistan, Rusia a devenit doar unul din cele cinci 
state care-şi revendică bogăţiile bazinului Mării Caspice. Rusia nu 
mai putea fi sigură că va mai dispune mult timp de aceste resurse în 
propriul său interes. 

Apariţia statelor central-asiatice independente a însemnat că în 
unele locuri frontiera de sud-est a Rusiei a fost împinsă înapoi spre 
nord cu mai mult de o mie de mile. Noile state controlau acum vaste 
resurse minerale şi energetice care cu siguranță aveau să atragă 
interesele străine. Era aproape inevitabil ca nu numai noile elite, dar 
ŞI, curând, popoarele acestor state să devină mai naţionaliste şi 
probabil cu concepţii din ce în ce mai islamice. În Kazahstan, o ţară 
vastă cu enorme resurse naturale, dar cu cei aproape 20 de milioane 
de locuitori aparținând aproape în proporții egale etniilor cazahă şi 
slavă, neînțelegerile naţionale şi lingvistice se pot intensifica. 


Uzbekistanul — cu populaţia sa, mult mai omogenă etnic, de 
aproximativ 25 de milioane şi cu conducători ce pun accent pe gloria 
istorică a ţării — a devenit din ce în ce mai hotărât în afirmarea 


noului statut postcolonial al regiunii. Turkmenistanul, pentru care 
Kazahstanul este un scut geografic împotriva oricărui contact direct 
cu Rusia, şi-a dezvoltat activ noi legături cu Iranul pentru a-şi 
diminua fosta dependență de sistemul de comunicaţii al Rusiei, 
pentru a avea acces la pieţele lumii. 


Pierdere de control ideologic 


Şi restrângere teritorială imperială 


WE pierdere de posesiuni teritoriale 


W pierdere de control ideologic 


Susţinute din exterior de Turcia, Iran, Pakistan şi Arabia Saudită, 
statele din Asia Centrală n-au fost înclinate să-şi schimbe noua 
suveranitate politică nici chiar pe avantajoasa integrare economică cu 
Rusia, aşa cum mulţi ruşi au continuat să spere că vor face. În cel mai 
bun caz, o oarecare tensiune şi ostilitate este inevitabilă în relaţiile lor 
cu Rusia, iar dureroasele precedente din Cecenia şi Tadjikistan 
sugerează că ceva şi mai rău nu e cu desăvârşire exclus. Pentru ruşi, 
spectrul unui eventual conflict cu statele aflate de-a lungul întregului 
flanc sudic al Rusiei (care, dacă adăugăm Turcia, Iranul şi Pakistanul, 
au peste 300 de milioane de locuitori) trebuie să fie motivul unei 
serioase îngrijorări. 

În sfârşit, în momentul în care imperiul ei se dizolva, Rusia se 
confrunta şi cu o amenințătoare nouă situaţie geopolitică în Extremul 
Orient, deşi nu avusese loc nici o schimbare politică sau teritorială. 
Timp de mai multe secole, China a fost mai slabă şi mai înapoiată 
decât Rusia, cel puţin în domeniile politic şi militar. Nici un rus 
preocupat de viitorul ţării sale şi uimit de schimbările spectaculoase 
din acest deceniu nu poate ignora faptul că China este pe cale de a 
deveni un stat mai avansat, mai dinamic şi cu mai mult succes decât 
Rusia. Puterea economică a Chinei, asociată cu marea energie a celor 
1,2 miliarde de locuitori ai săi, răstoarnă din temelii ecuaţia istorică 


dintre cele două ţări, iar spaţiile goale ale Siberiei aproape invită la 
colonizare chineză. 

Această nouă şi ameţitoare realitate avea să afecteze, inevitabil, 
concepţia Rusiei asupra securităţii în regiunea sa extrem-orientală, ca 
şi interesele ruse în Asia Centrală. În scurtă vreme, această evoluţie 
ar putea chiar umbri importanța geopolitică a pierderii Ucrainei. 
Implicaţiile sale geostrategice au fost bine exprimate de Vladimir 
Lukin, primul ambasador post-comunist al Rusiei în SUA şi mai 
târziu preşedintele Comisiei pentru Afaceri Externe a Dumei: 


„În trecut, Rusia se considera înaintea Asiei, deși în 
urma Europei. Dar, între timp, Asia s-a dezvoltat mult mai 
rapid. 

„ne găsim nu atât între «Europa modernă» și «Asia 
înapoiată», ci mai degrabă ocupând un ciudat spaţiu între 


două «Europe»“. 


Pe scurt, Rusia, până nu de mult creatoarea unui vast imperiu 
teritorial şi conducătoarea unui bloc ideologic de state satelite întins 
până în chiar inima Europei şi la un moment dat până la Marea 
Chinei de Sud, a devenit un stat național plin de probleme, fără acces 
geografic facil la lumea exterioară şi potenţial vulnerabil la conflicte 
ce îl pot slăbi şi mai mult cu vecinii de pe flancurile sale vestic, sudic 
şi estic. Numai spaţiile din nord. nelocuibile şi inaccesibile, îngheţate 
aproape mereu, par sigure geopolitic. 


Fantasmagoria geostrategică 


O perioadă de confuzie strategică şi istorică era deci inevitabilă în 
Rusia postimperială. Prăbuşirea ruşinoasă a URSS şi mai ales 
dezintegrarea uimitoare şi în general neaşteptată a Marelui Imperiu 
Rus au dat naştere, în Rusia, unei enorme căutări de sine, unei vaste 
dezbateri asupra a ceea ce ar trebui să fie actuala autodefinire istorică 
a Rusiei, unor intense controverse publice şi private asupra unor 


17 Our Security Predicament, în „Foreign Policy“, nr. 88 (toamna 1992). p. 60. 


întrebări care la majoritatea naţiunilor importante nici măcar nu se 
pun: Ce este Rusia? Unde este Rusia? Ce înseamnă să fii rus? 

Aceste întrebări nu sunt pur teoretice: fiecare răspuns are conţinut 
geopolitic important. Este Rusia un stat național, bazat pe o etnicitate 
pur rusă, sau este ea prin definiţie ceva mai mult (aşa cum Marea 
Britanie e mai mult decât Anglia) şi astfel destinată a fi un stat 
imperial? Care sunt — istoric, strategic şi etnic — frontierele juste 
ale Rusiei? Ucraina independentă ar trebui privită ca o aberaţie 
temporară dacă este evaluată în asemenea termeni etnici, strategici şi 
istorici? (Mulţi ruşi sunt înclinați să gândească astfel.) Ca să fu rus, 
trebuie să fii etnic rus („Russkii“) sau poţi fi rus politic şi nu etnic 
(adică să fii „Rossyanin“ — echivalentul lui „British“, dar nu al lui 
„English“9? De exemplu, Elțîn şi câţiva ruşi au susţinut (cu 
consecinţe tragice) că cecenii ar putea — într-adevăr, ar trebui — să 
fie consideraţi ruşi. 

Un an înainte de sfârşitul URSS, un naționalist rus, unul dintre 
puţinii care au văzut că se apropie acest sfârşit, făcea această 
afirmaţie disperată: 


„Dacă groaznicul dezastru, de neconceput pentru 
poporul rus, se întâmplă într-adevăr și statul este sfâșiat, 
și poporul — jefuit și escrocat de 1000 de ani de istorie — 
sfârşeşte brusc singur, iar recenții săi «frați» își iau ceea 
ce le aparține, dispar «bărcile lor de salvare națională» 
îndepărtându-se de vapor, ei bine, nu avem unde să ne 
ducem... 

Statul suveran rus, care întruchipează — politic, 
economic și spiritual — «ideea rusă», va fi reconstruit. El 
va aduna tot ce a fost mai bun de-a lungul a 1000 de ani 
de împărăție și în cei 70 de ani de istorie sovietică ce au 
zburat într-o clipă“. 


Dar cum? La dificultatea de a formula un răspuns acceptabil 
pentru poporul rus şi totuşi realist s-a adăugat criza istorică a însuşi 
statului rus. Aproape de-a lungul întregii sale istorii acest stat a fost, 


18 Aleksandr Prohanov, Tragedia centralismului, „Literaturnaia Rossiia“, 
ianuarie 1990, p. 4-5. 


simultan, instrument de expansiune teritorială şi de dezvoltare 
economică. Era de asemenea un stat care, în mod deliberat, nu se 
considera doar un instrument naţional, ca în tradiția vest-europeană, 
ci executorul unei misiuni supranaționale deosebite în cadrul căreia 
„ideea rusă“ era definită, în mod variat, în termeni religioşi, 
geopolitici sau ideologici. Acum, dintr-o dată, acea misiune era 
îndepărtată deoarece statul se restrângea ca teritoriu pentru a rămâne 
să se bazeze pe o dimensiune în mare parte etnică. 

Mai mult, criza post-sovietică a statului rus (a „esenței“ sale, ca 
să spunem aşa) era dublată de faptul că Rusia nu numai că se 
confrunta cu provocarea de a fi brusc lipsită de vocaţia sa misionară 
imperială, dar, pentru a reduce prăpastia dintre înapoierea sa socială 
şi cea a zonelor mai avansate ale Eurasiei, statul era acum silit de 
forțele din interior ce voiau să-l modernizeze (şi de consultanţii lor 
occidentali) să se retragă din rolul său economic tradiţional de 
mentor, proprietar şi stăpân absolut al averii sociale. Aceasta reclama 
o limitare radicală din punct de vedere politic a rolului internaţional 
şi intern al statului rus. Ea submina profund cele mai solide tipare ale 
vieţii interne ruse şi contribuia la o stare de dezorientare geopolitică 
în interiorul elitei politice ruse. 

În această situaţie uluitoare, aşa cum ne putem aştepta, întrebarea 
„Încotro se îndreaptă şi ce este Rusia?“ a primit diverse răspunsuri. 
Vastul teritoriu eurasiatic al Rusiei a predispus întotdeauna elita 
acesteia să gândească în termeni geopolitici. Primul ministru de 
externe al Rusiei post-comuniste şi post-imperiale, Andrei Kozîrev, a 
reafirmat acest mod de gândire în una din primele sale încercări de a 
defini modul în care ar trebui să se comporte Rusia cea nouă pe scena 
internațională. Doar la o lună după prăbuşirea URSS-ului, el observa: 
„Abandonând mesianismul ne-am îndreptat spre pragmatism... am 
înţeles repede că geopolitica... înlocuieşte ideologia”. 

Ca reacție la prăbuşirea URSS, în general vorbind, se poate spune 
că au apărut trei mari, parțial suprapuse, opţiuni geostrategice, fiecare 
din ele fiind legată, în ultimă instanţă, de preocuparea Rusiei pentru 
statutul său față de America, dar, în acelaşi timp, conţinând şi unele 


19 Interviu în „Rossiiskaia Gazeta“, 12 ianuarie 1992. 


variante privind problemele interne. Aceste curente în gândirea rusă 
pot fi clasificate după cum urmează: 

1. prioritate „parteneriatului strategic avansat“ cu America, ceea 
ce, pentru unii din adepţi, era de fapt un nume de cod pentru un 
condominion mondial; 

2. accent pe „străinătatea apropiată“ ca preocupare principală a 
Rusiei, unii Susţinând o formă de integrare economică dominată de 
Moscova, iar alţii aşteptându-se la o eventuală refacere, într-o 
oarecare măsură, a controlului imperial, prin care s-ar crea o putere 
mai capabilă să contrabalanseze America şi Europa; 

3. o contra-alianţă însemnând un fel de coaliție eurasiatică anti- 
SUA, menită să reducă predominarea americană în Europa. 

Deşi prima opţiune era considerată dominantă de către noua 
echipă conducătoare a preşedintelui Elțîn, a doua a căpătat 
importanță politică foarte curând, parțial ca o critică la adresa 
priorităților geopolitice ale lui Elțîn; a treia s-a făcut auzită ceva mai 
târziu, pe la jumătatea anilor "90, ca reacție la sentimentul din ce în 
ce mai răspândit că geostrategia post-sovietică a Rusiei era neclară şi 
insuficientă. Dar toate trei s-au dovedit stângace istoric şi datorită 
unor viziuni cam fantasmagorice asupra puterii actuale, a 
potenţialului internaţional şi a intereselor Rusiei în străinătate. 

Imediat după prăbuşirea URSS, atitudinea inițială a lui Elțîn a 
reprezentat culmea vechii, dar niciodată încununată de succes, 
concepţii „occidentalizatoare“ din gândirea politică rusă: că locul 
Rusiei era în Occident, ea ar trebui să facă parte din acesta şi să-l 
imite cât mai mult posibil în propria sa dezvoltare internă. Această 
concepţie a fost îmbrăţişată de Elțîn însuşi şi de ministrul său de 
externe, Elțîn fund explicit în a denunța moştenirea imperială a 
Rusiei. Vorbind la Kiev, pe 19 octombrie 1990, el a declarat cu 
elocvenţă ceea ce ucrainenii sau cecenii ar fi putut folosi apoi 
împotriva lui: 


Rusia nu aspiră să devină centrul vreunui nou fel de 
imperiu... Rusia înţelege mai bine decât alţii cât de pernicios 
este acest rol, cu atât mai mult cu cât ea însăşi l-a jucat multă 
vreme. Ce a câştigat ea din aceasta? Au devenit ruşii, ca 
urmare, mai liberi? Mai bogaţi? Mai fericiţi?... istoria ne-a 


învăţat că un popor care domină alte popoare nu poate fi 
fericit. 


Atitudinea deliberat prietenească adoptată de Occident, mai ales 
de SUA, faţă de noua conducere a Rusiei a fost o sursă de încurajare 
pentru „occidentalizanţii“ post-sovietici din „establishment“-ul de 
politică externă al Rusiei. Această atitudine a întărit înclinațiile pro- 
americane din acest mediu şi 1-a sedus personal pe membrii săi. Noii 
conducători erau flataţi să li se adreseze pe numele mic politicienilor 
de vârf ai singurei superputeri a lumii şi s-au autoamăgit cu uşurinţă 
crezând că şi ei erau conducătorii unei superputeri. Când americanii 
au lansat sloganul „parteneriatului strategic avansat“ dintre 
Washington şi Moscova, ruşilor li s-a părut că astfel a fost consfințit 
un nou şi democratic condominion americano-rus care înlocuia 
competiţia dinainte. 

Acest condominion trebuia să aibă o extindere globală. Astfel, 
Rusia ar fi fost nu numai succesoarea legală a fostei Uniuni 
Sovietice, ci şi partener de facto într-o înţelegere globală, bazată pe 
egalitate veritabilă. Aşa cum noii lideri ruşi nu mai oboseau să 
afirme, aceasta însemna nu numai că restul lumii trebuia să consimtă 
că Rusia era egala Americii, dar şi că nici o problemă globală nu 
putea fi abordată sau rezolvată fără participarea şi/sau permisiunea 
Rusiei. Deşi nu se declara deschis, din această iluzie făcea parte, 
implicit, şi ideea că Europa Centrală ar rămâne cumva, sau chiar ar 
putea alege să rămână, o regiune într-o proximitate politică specială 
faţă de Rusia. Dizolvării Pactului de la Varşovia şi a CAER-ului nu i- 
ar fi urmat gravitarea fostelor lor membre fie spre NATO, fie chiar 
numai spre UE. 

Între timp. ajutorul occidental i-ar fi dat posibilitatea guvernului 
rus să realizeze reformele interne, eliminând statul din viaţa 
economică şi permițând consolidarea instituțiilor democratice. 
Refacerea economică a Rusiei, statutul ei special de partener egal al 
Americii şi absoluta ei atractivitate ar încuraja atunci statele proaspăt 
independente din noua CSI — recunoscătoare că noua Rusie nu le 
ameninţă şi din ce în ce mai conştiente de beneficiile unei oarecari 
forme de uniune cu Rusia — să se angajeze într-o integrare 


economică mereu mai strânsă şi apoi într-o integrare politică cu 
Rusia, mărindu-i astfel întinderea şi puterea. 

Problema unei asemenea abordări era lipsa oricărui realism atât în 
plan intern, cât şi internațional. Conceptul de „parteneriat strategic 
avansat“ era măgulitor, dar şi înşelător. America nu era înclinată să 
împartă puterea mondială cu Rusia şi nici nu putea, chiar dacă ar fi 
dorit. Noua Rusie era pur şi simplu prea slabă, prea devastată de trei 
sferturi de secol de regim comunist şi prea înapoiată social pentru a fi 
un partener mondial real. În concepţia Washingtonului. Germania, 
Japonia şi China erau cel puţin tot atât de importante şi de influente. 
Mai mult, aspiraţiile americane şi cele ruse nu erau deloc aceleaşi în 
unele chestiuni geostrategice centrale şi de interes naţional pentru 
America — în Europa, în Orientul Mijlociu şi Orientul Îndepărtat. O 
dată ce, inevitabil, divergenţele au început să apară, disproporţia de 
putere politică şi financiară, inovaţie tehnologică şi atractivitate 
culturală a făcut ca „parteneriatul strategic avansat“ să pară găunos şi 
din ce în ce mai mulţi ruşi au realizat că era destinat să înşele 
deliberat Rusia. 

Poate că dezamăgirea ar fi putut fi evitată dacă mai devreme — în 
„luna de miere“ americano-rusă — America ar fi îmbrăţişat 
conceptul extinderii NATO şi, în acelaşi timp, ar fi oferit Rusiei „o 
înţelegere ce nu putea fi refuzată“, mai precis o relaţie specială de 
cooperare între Rusia şi NATO. Dacă America ar fi adoptat clar şi 
decis ideea lărgirii alianţei, cu precizarea că Rusia ar trebui cumva 
inclusă în acest proces, poate că sentimentul de dezamăgire al 
Moscovei față de „parteneriatul strategic avansat“, ca şi slăbirea 
progresivă a poziţiei politice a „occidentalizanţilor“ de la Kremlin ar 
fi putut fi evitate. 

Momentul în care America ar fi putut face acest lucru a fost în a 
doua jumătate a lui 1993, imediat după ce, în august, Elțîn şi-a 
exprimat public sprijinul pentru interesul Poloniei de a se alătura 
alianţei transatlantice, considerându-l în concordanţă cu „interesele 
Rusiei“. În loc de asta, administraţia Clinton, care în acel moment 
încă urmărea politica sa de „întâi Rusia“, a mai întârziat doi ani, timp 
în care Kremlinul şi-a schimbat atitudinea şi a devenit mereu mai 
ostil față de semnalele (care apăreau, dar erau nehotărâte) privind 


intenția Americii de a lărgi NATO. Aşa că în 1996, când 
Washingtonul a hotărât să facă din lărgirea NATO scopul central al 
politicii americane de formare a unei comunităţi euro-atlantice mai 
largi şi mai sigure, ruşii se închiseseră deja într-o opoziţie rigidă. 
Astfel, anul 1993 ar putea fi privit ca anul unei ocazii istorice ratate. 

După cum este recunoscut, nu toate îngrijorările Rusiei în 
legătură cu extinderea NATO erau lipsite de legitimitate sau aveau 
motive răuvoitoare. Sigur, unii oponenți, mai ales din armata rusă. 
împărtăşeau mentalitatea din timpul Războiului Rece, privind 
extinderea NATO nu ca parte integrantă a măririi Europei înseşi, ci 
mai degrabă ca înaintare spre Rusia a unei alianţe încă ostile, 
conduse de America. O parte din elita politicii externe a Rusiei — 
majoritatea căreia este formată, de fapt, din foşti oficiali sovietici — 
persevera în vechea concepție geostrategică conform căreia în 
Eurasia nu e loc pentru America, iar extinderea NATO e condusă de 
dorinţa acesteia de a-şi lărgi sfera de influenţă. Ei se mai opuneau şi 
întrucât sperau că o Europă Centrală neangajată s-ar putea într-o zi 
întoarce în sfera de influenţă geopolitică a Moscovei, o dată ce Rusia 
s-ar însănătoşi. 

Dar mulţi democrați ruşi s-au temut, totodată, şi că extinderea 
NATO ar însemna că Rusia ar fi lăsată în afara Europei, ostracizată 
politic şi considerată nedemnă de calitatea de membru al instituţiilor 
civilizației europene. Insecuritatea culturală s-a adăugat temerilor 
politice şi a făcut ca extinderea NATO să pară punctul culminant al 
unei îndelungate politici occidentale menite să izoleze Rusia, să o 
lase singură în lume şi vulnerabilă față cu diverşii săi duşmani. Mai 
mult, democraţii ruşi nu puteau pur şi simplu înţelege profunzimea 
nici a resentimentului central-europenilor faţă de o jumătate de secol 
de dominație sovietică, nici a dorinţei lor de a face parte dintr-un 
sistem euro-atlantic mai larg. 

În schimb, este probabil că nici dezamăgirea, nici slăbirea 
„occidentalizanţilor“ ruşi nu ar fi putut fi evitate. Într-un cuvânt, 
noua elită rusă, fiind foarte dezbinată în interior, iar preşedintele şi 
ministrul de externe nefiind capabili de a asigura o conducere 
geostrategică consecventă, nu a fost posibil să se definească limpede 
ce dorea noua Rusie în Europa şi nici să se evalueze realist limitările 


actuale datorate stării de slăbiciune a Rusiei. Democraţii de la 
Moscova, angajaţi în lupte politice, nu au reuşit să afirme cu curaj că 
o Rusie democrată nu se opune extinderii comunității democrate 
transatlantice şi că doreşte să se asocieze cu aceasta. Iluzia unui statut 
global pe care să-l împartă cu America a făcut ca elitei politice de la 
Moscova să-i fie greu să abandoneze ideea unei poziţii geo-politice 
privilegiate pentru Rusia, nu numai în zona fostei URSS, ci chiar şi 
faţă de fostele state satelite central-europene. 

Aceste evoluţii au ajuns în mâinile naționaliștilor, care în 1994 
începuseră să prindă din nou glas, şi ale militariştilor, care tot atunci 
deveniseră sprijinitorii interni de importanţă decisivă ai lui Elțîn. 
Reacţiile lor din ce în ce mai stridente şi uneori amenințătoare faţă de 
aspiraţiile central-europenilor nu au făcut decât să intensifice 
hotărârea fostelor state satelite — atente la foarte recenta lor eliberare 
de sub dominaţia rusă — de a se pune la adăpost în NATO. 

Prăpastia dintre Washington şi Moscova a fost adâncită şi mai 
mult de refuzul Kremlinului de a renunţa la toate cuceririle lui Stalin. 
Opinia publică occidentală, mai ales în Peninsula Scandinavia, dar şi 
în SUA, a fost foarte afectată de ambiguitatea atitudinii Rusiei față de 
republicile baltice. În timp ce recunoșteau independenţa acestora şi 
nu făceau presiuni pentru ca ele să devină membre în CSI, chiar şi 
conducătorii ruşi democrați recurgeau periodic la ameninţări pentru a 
obţine tratament preferenţial pentru largile comunități de colonişti 
ruşi care fuseseră stabilite deliberat în aceste ţări în timpul 
stalinismului. Atmosfera s-a înrăutățit când Kremlinul a refuzat 
limpede să denunțe acordul secret cu Germania nazistă din 1939 care 
a deschis calea pentru încorporarea forțată a acestor republici în 
URSS. Chiar şi la 5 ani după prăbuşirea URSS purtătorii de cuvânt 
de la Kremlin au insistat (în declarația oficială de la 10 septembrie 
1996) că în 1940 statele baltice s-au „unit“ de bunăvoie cu URSS. 

Elita rusă post-sovietică pare să se fi aşteptat, de asemenea, ca 
Occidentul să ajute la, sau cel puţin să nu împiedice, restabilirea 
rolului central al Rusiei în spaţiul post-sovietic. Astfel, conducătorii 
ruşi au fost iritaţi de dorința Occidentului de a ajuta noile state 
independente post-sovietice să-şi consolideze existenţa politică 
separată. Chiar şi când avertizau că „o confruntare cu SUA... este o 


alternativă ce trebuie evitată“, importanţi analişti ruşi ai politicii 
externe americane susțineau (nu complet incorect) că SUA căuta 
„reorganizarea relaţiilor interstatale în întreaga Eurasie... în care nu 
exista nici o singură putere conducătoare pe continent, ci multe puteri 
de mărime medie, relativ stabile şi suficient de puternice... dar 
inevitabil inferioare SUA în ce priveşte capacităţile lor individuale 
sau chiar colective“.2 

În această privinţă. Ucraina era decisivă. Înclinaţia crescândă a — 
Americii, mai ales prin 1994, de a da cea mai mare atenţie relaţiilor 
americano-ucrainene şi de a ajuta Ucraina să-şi menţină noua 
libertate naţională era văzută la Moscova, de către mulți, chiar şi de 
către „occidentalizanți“. drept o politică îndreptată împotriva 
interesului vital al Rusiei de a aduce în cele din urmă Ucraina înapoi 
pe făgaşul comun. Că Ucraina va fi în cele din urmă „reintegrată“ 
într-un fel rămâne obiectul credinței multora dintre membrii elitei 
politice ruse.’ Ca urmare, contestarea de către Rusia, din punct de 
vedere geopolitic şi istoric, a statutului separat al Ucrainei s-a bătut 
cap în cap cu opinia americană că o Rusie imperială nu poate fi o 
Rusie democrată. 

În plus, existau raţiuni pur interne pentru ca un „parteneriat 
strategic avansat“ între două „democraţii“ să se dovedească iluzoriu. 
Rusia era pur şi simplu prea înapoiată şi prea devastată de 
conducerea comunistă pentru a putea fi un partener democrat viabil 
al SUA. Această realitate esenţială nu putea fi ascunsă printr-o 


20 A. Bogaturov şi V. Kremeniuk (cercetători la Institutul pentru Statele Unite şi 
Canada), „Americanii, ei înşişi, nu se vor opri niciodată“, în „Nezavisimaia 
Gazeta“, 28 iunie 1996. 

21 De exemplu, chiar principalul consilier al lui Elțîn, Dmitri Riurikov, a fost 
citat de Interfax (20 noiembrie 1996) apreciind Ucraina „un fenomen temporar“, în 
vreme ce „Obsciaia Gazeta“ (10 decembrie 1996) scria că „în viitorul previzibil 
evenimentele din estul Ucrainei ar putea pune Rusiei o problemă foarte dificilă. 
Manifestaţiile de nemulţumire ale maselor... vor fi însoţite de apeluri sau chiar de 
cereri către Rusia să preia regiunea. Destui oameni de la Moscova ar fi gata să 
sprijine astfel de planuri“. Îngrijorarea Occidentului faţă de intenţiile Rusiei nu era 
deloc diminuată de faptul că Rusia cerea Crimeea şi Sevastopolul, nici de actele de 
provocare precum includerea deliberată, la sfârşitul anului 1996, a Sevastopolului 
în prognoza meteo de noapte pentru oraşele ruseşti difuzată de televiziunea publică 
a Rusiei. 


retorică zgomotoasă despre parteneriat. Mai mult, Rusia post- 
sovietică rupsese doar parţial cu trecutul. Aproape toţi conducătorii 
săi „democrați“ — chiar dacă dezamăgiţi într-adevăr de trecutul 
sovietic — erau nu numai creaţii ale sistemului sovietic, dar şi foşti 
importanţi membri ai elitei conducătoare a acestuia. Ei nu erau foşti 
disidenţi, ca în Polonia sau în Republica Cehă. Instituţiile-cheie ale 
puterii sovietice — deşi slăbite, demoralizate şi corupte — existau 
încă. Ca simbol al acestei realități şi al faptului că trecutul comunist 
continua să influenţeze era podoaba istorică centrală a Moscovei: 
prezenţa continuă a mausoleului lui Lenin. Era ca şi cum Germania 
post-nazistă ar fi fost condusă de foşti „Gauleiters“ nazişti de rang 
mijlociu împroşcând slogane democratice, cu un mausoleu al lui 
Hitler dăinuind în centrul Berlinului. 

Slăbiciunea politică a noii elite democrate era dublată de înseşi 
dimensiunile crizei economice a Rusiei. Nevoia de reforme masive 
— pentru retragerea statului din economia rusă — a generat speranţe 
exagerate în ajutorul occidental, mai ales american. Deşi acest ajutor, 
mai ales din partea Germaniei şi Americii, a căpătat treptat mari 
dimensiuni, chiar şi în împrejurările cele mai favorabile el tot nu a 
putut determina o refacere economică rapidă. Dezamăgirea socială ce 
a decurs de aici a amplificat corul din ce în ce mai numeros de critici 
tot atât de dezamăgiţi care susțineau că parteneriatul cu SUA era o 
înşelătorie, benefic pentru America, dar păgubitor pentru Rusia. 

Pe scurt, nu existau condiţiile preliminare, nici subiective, nici 
obiective, pentru un parteneriat mondial efectiv în anii imediat 
următori prăbuşirii URSS. „Occidentalizanţii““ democrați pur şi 
simplu voiau prea mult şi erau în stare să dea prea puţin. Ei doreau 
un parteneriat egal — sau, mai degrabă, un condominion — cu 
America, mână relativ liberă în CSI şi o no-man s-land din punct de 
vedere geopolitic în Europa Centrală. Dar ambivalenţa lor față de 
perioada sovietică, lipsa de realism în legătură cu puterea mondială, 
profunzimea crizei economice şi lipsa unui larg sprijin social arătau 
că ei nu puteau realiza Rusia stabilă şi cu adevărat democrată pe care 
o cerea conceptul de parteneriat egal. Mai întâi Rusia trebuia să 
treacă printr-un lung proces de reformă politică, un tot atât de lung 
proces de stabilizare democratică, un şi mai lung proces de 


modernizare socio-economică şi abia apoi să realizeze profunda 
schimbare de la o conştiinţă imperială la una naţională față cu noile 
realități geopolitice nu numai din Europa Centrală, ci mai ales din 
interiorul fostului Imperiu rus înainte ca un parteneriat real cu 
America să poată deveni o opţiune geopolitică viabilă. 

În aceste împrejurări, nu e de mirare că prioritatea „străinătăţii 
apropiate“ a devenit atât principalul obiectiv față de opțiunea pro- 
Occident, cât şi o timpurie alternativă pentru politica externă. Ea se 
baza pe argumentul că „parteneriatul“ desconsidera ceea ce ar fi 
trebuit să fie cel mai important pentru Rusia: adică, relaţiile sale cu 
fostele republici sovietice. „Străinătatea apropiată“ a ajuns să fie 
formularea concentrată pentru susținerea unei politici ce ar pune 
accentul. în primul rând, pe necesitatea de a reconstrui un anumit 
cadru viabil, cu Moscova ca centru decizional, în spaţiul geopolitic 
ocupat altădată de URSS. Pornind de la o asemenea premisă, mulți 
erau de acord că o politică de concentrare asupra Vestului, în special 
asupra Americii, aducea puţin şi costa prea mult. Pur şi simplu 
facilita Vestului exploatarea împrejurărilor create de prăbuşirea 
URSS. 

Dar şcoala de gândire a „străinătăţii apropiate“ era o umbrelă 
mare sub care diferite concepții geopolitice s-au putut aduna. Ea 
cuprindea nu numai „funcționaliştii“ şi „determiniştii“ economici 
(inclusiv câțiva „occidentalizanţi“) care credeau că C.S.I. putea 
deveni o variantă a U.E. condusă de Moscova, ci şi pe acei care 
vedeau în integrarea economică doar unul dintre instrumentele pentru 
restaurarea imperială, care putea opera fie sub umbrela CSI, fie prin 
aranjamente speciale (formulate în 1996) între Rusia şi Belarus sau 
între Rusia, Belarus, Kazahstan şi Kirghizstan; ea îi includea, de 
asemenea, pe romanticii slavofili care susțineau o Uniune slavă între 
Rusia, Ucraina şi Belarus şi, în sfârşit, pe cei ce propuneau o idee 
oarecum mistică de „eurasianism“ drept adevărata definiție a misiunii 
istorice de durată a Rusiei. 

În forma sa cea mai restrânsă, prioritatea „străinătăţii apropiate“ 
implica propunerea perfect rezonabilă că Rusia trebuie să se 
concentreze mai întâi asupra relaţiilor cu noile state independente, 
mai ales că toate rămâneau legate de Rusia prin realitățile fostei 


politici sovietice deliberate de a promova interdependenţa economică 
între ele. Aceasta avea sens, atât economic, cât şi geopolitic. „Spaţiul 
economic comun“, despre care noii conducători ruşi vorbeau deseori, 
era o realitate ce nu putea fi ignorată de către liderii noilor state 
independente. Cooperarea, chiar o oarecare integrare, era o necesitate 
economică. Astfel, era nu numai normal, ci şi de dorit a se promova 
instituţii unite ale CSI, cu scopul de a înlătura disfuncţionalitățile şi 
fragmentările economice produse de destrămarea politică a URSS. 

Pentru unii ruşi, susținerea integrării economice era astfel o 
reacție eficientă din punct de vedere funcţional şi responsabilă din 
punct de vedere politic la ceea ce se petrecuse. Analogia cu U.E. era 
deseori citată ca pertinentă pentru situaţia post-sovietică. O refacere a 
imperiului era explicit respinsă de susţinătorii mai moderați ai 
integrării economice. De exemplu, un influent raport intitulat O 
strategie pentru Rusia, care a fost aprobat încă din august 1992 de 
Consiliul pentru Politică Externă şi Apărare, format din proeminente 
personalități şi înalți funcționari guvernamentali, susţinea în mod 
foarte clar „integrarea luminată post-imperială“ ca programul potrivit 
pentru „spaţiul economic comun“ post-sovietic. 

Totuşi, accentul pus pe „străinătatea apropiată“ nu era doar o 
doctrină politică benignă de cooperare economică regională. 
Conţinutul său geopolitic avea conotaţii imperiale. Chiar şi relativ 
moderatul raport din 1992 vorbea de o Rusie refăcută care în cele din 
urmă ar stabili un parteneriat strategic cu Vestul, în care Rusia ar 
avea rolul de „moderator în situaţia din Europa de Est, Asia Centrală 
şi Extremul Orient“. Alţi susţinători ai acestei priorități erau mai 
hotărâți, vorbind explicit despre „rolul exclusiv“ al Rusiei în spațiul 
post-sovietic şi acuzând Occidentul de a se fi angajat într-o politică 
anti-rusă furnizând ajutor Ucrainei şi celorlalte noi state 
independente. 

Un exemplu tipic, dar, desigur, extrem este argumentul formulat 
de I. Ambarţumov, preşedintele Comisiei pentru Afaceri Externe a 
Dumei, în 1993, şi fost susținător al priorităţi „parteneriatului“, care 
a afirmat deschis că fostul spaţiu sovietic este o sferă de influenţă 
geopolitică exclusiv rusă. În ianuarie 1994, afirmaţia sa a fost reluată 
de ministrul de externe Andrei Kozirev, altădată energic susţinător al 


priorităţii pro-occidentale, care a declarat că Rusia „trebuie să-şi 
păstreze prezenţa militară în regiuni care timp de secole au fost în 
sfera sa de interes“. De fapt, la 8 aprilie 1994, „Izvestia“ relata că 
Rusia a reuşit să păstreze nu mai puţin de douăzeci şi opt de baze 
militare pe teritoriul noilor state independente — iar dacă, pe o hartă, 
legăm printr-o linie desfăşurările militare ruse din Kaliningrad, 
Moldova, Crimeea. Armenia. Tadjikistan şi Insulele Kurile. aceasta 
ar aproxima graniţele fostei URSS. ca pe harta de mai jos. 

În septembrie 1995. preşedintele Elțîn a emis un document oficial 
asupra politicii Rusiei faţă de CSI. care codifica astfel scopurile 
Rusiei: 


„Principalul obiectiv al politicii Rusiei față de CSI este 
crearea unei asociaţii de state integrate politic și 
economic, capabilă de a-și revendica locul cuvenit în 
comunitatea mondială... consolidarea Rusiei ca forță 
conducătoare în formarea unui nou sistem de relații 
economice și politice interstatale pe teritoriul spaţiului 
post-URSS. 


Trebuie să observăm accentul pus pe dimensiunea politică a 
efortului, pe referirea la o unică entitate care îşi revendică locul „său“ 
în sistemul mondial şi pe rolul dominant al Rusiei în interiorul acelei 
noi entităţi. În acord cu acest accent, Moscova a insistat ca legăturile 
politice şi militare dintre Rusia şi recent constituita CSI să fie şi ele 
întărite: să fie creată o conducere militară comună; ca forțele armate 
ale statelor CSI să fie legate printr-un tratat formal; ca graniţele 
„externe“ ale CSI să fie obiectul unui control centralizat (adică al 
Moscovei); ca forţele ruse să joace rolul decisiv în orice acţiuni de 
menţinere a păcii în interiorul CSI; şi ca o politică externă comună să 
fie formulată în interiorul CSI, ale cărei instituţii principale au ajuns 
să aibă sediul la Moscova (şi nu la Minsk, aşa cum se convenise 
inițial în 1991), ca preşedintele Rusiei prezidând întâlnirile la vârf ale 
CSI. 


Şi asta nu era tot. Documentul din septembrie 1995 mai declara 
că: 


„Transmiterea programelor radioului și televiziunii ruse 
în «străinătatea apropiată» ar trebui garantată, difuzarea 
în regiune a presei scrise ruse ar trebui sprijinită, iar 
Rusia ar trebui să pregătească cadre naționale pentru 
statele CSI. 

O atenţie deosebită ar trebui acordată refacerii poziţiei 
Rusiei de principal centru educaţional de pe teritoriul 
spaţiului post-sovietic, neuitând de necesitatea de a educa 
tânăra generație din statele CSI în spiritul relațiilor 
prietenești cu Rusia“. 


Reflectând această stare de spirit, la începutul lui 1996 Duma 
Rusiei a mers până acolo încât să declare disoluția Uniunii Sovietice 
ca nulă. Mai mult, în primăvara aceluiaşi an, Rusia a semnat două 
acorduri care prevedeau o mai strânsă integrare politică şi economică 
între Rusia şi membrii mai concilianți ai CSI. Un acord, semnat cu 
mare pompă şi ceremonie prevedea, de fapt, o uniune între Rusia şi 
Belarus în cadrul unei noi „Comunităţi de Republici Suverane“ 
(abrevierea rusă, „SSR“ amintea în mod vădit de abrevierea pentru 
Uniunea Sovietică: „SSSR“). 

Celălalt — semnat de Rusia, Kazahstan, Belarus şi Kirghizstan — 
postula crearea, pe termen lung, a unei „Comunităţi de State 
Integrate“. Amândouă iniţiativele indicau nerăbdarea în legătură cu 
progresul lent al integrării în interiorul CSI şi hotărârea Rusiei de a 
persevera în promovarea acestei integrări. 

Conceptul de „străinătate apropiată“, întărind mecanismele 
centrale ale CSI, combina astfel anumite elemente de sprijin pe bază 
de determinism economic obiectiv cu o mare doză de determinism 
imperial subiectiv. Dar nici unul, nici altul nu furniza un răspuns mai 
raţional şi, în acelaşi timp, geopolitic la muşcătoarea întrebare „Ce 
este Rusia, care este adevărata ei misiune şi care este sfera ei 
legitimă?“ 

Din ce în ce mai atrăgătoarea doctrină a eurasianismului — cu 
accent, de asemenea, pe „străinătatea apropiată“ — a încercat să 
umple tocmai acest gol. Punctul de plecare al acestei orientări — 
definite într-o terminologie mai degrabă culturală şi chiar mistică — 
era premisa că. geopolitic şi cultural, Rusia nu e nici întru totul 
europeană, nici întru totul asiatică şi că, de aceea, are o identitate 
proprie, caracteristic eurasiatică. Această identitate este moştenirea 
controlului unic deţinut de Rusia asupra enormului spaţiu dintre 
Europa Centrală şi țărmurile Oceanului Pacific, moştenirea măreției 
statale imperiale pe care Moscova a făurit-o de-a lungul a patru 
secole de expansiune spre est. Această expansiune a determinat 
asimilarea în Rusia a unei largi populaţii ne-ruse şi ne-europene, 
creându-i astfel şi o personalitate culturală şi politică eurasiatică 
singulară. 


Eurasianismul ca doctrină nu era o emanaţie post-sovietică. A 
apărut pentru prima oară în secolul al XIX-lea, dar a devenit mai 
penetrantă în secolul al XX-lea ca o alternativă clară la comunismul 
sovietic şi ca reacţie la aşa-zisa decadenţă a Occidentului. Emigraţia 
rusă era deosebit de activă în propagarea acestei doctrine ca 
alternativă la sovietism, conştientă fiind că trezirea naţională a ne- 
ruşilor din interiorul URSS făcea necesară o doctrină supranațională 
foarte cuprinzătoare, de teamă ca eventuala prăbuşire a 
comunismului să nu ducă şi la dezintegrarea vechiului Mare Imperiu 
Rus. 

Încă de la jumătatea anilor "20, această eventualitate a fost 
convingător formulată de prinţul N.S. Trubeţkoi, exponent marcant al 
curasianismului, care scria că, 


„de fapt, comunismul a fost o versiune mascată a 
europenismului, care a distrus temeliile spirituale și 
unicitatea naţională a vieţii ruse, a propagat în Rusia 
sistemul materialist de referință care domină efectiv atât 
Europa, cât și America... 

Sarcina noastră este să creăm o cultură cu desăvârșire 
nouă, propria noastră cultură, care nu se va asemăna cu 
cultura europeană... când Rusia va înceta să fie reflectarea 
distorsionată a civilizaţiei europene... când va deveni din 
nou ea însăși:  Rusia-Eurasia, moștenitoarea şi 
continuatoarea conștientă a marii moșteniri a lui Genghis- 
Han“%. 


Această viziune a găsit o audienţă foarte mare în confuza situaţie 
post-sovietică. Pe de o parte, comunismul era condamnat ca trădare a 
ortodoxiei ruse şi a deosebitei, misticei „idei ruse“; pe de altă parte, 
occidentalismul era respins deoarece Vestul, America mai ales, era 
considerat corupt, anti-rus din punct de vedere cultural şi înclinat să 
refuze Rusiei dreptul său fundamental istoric şi geografic la controlul 
exclusiv asupra spaţiului eurasiatic. 

Eurasianismul a căpătat lustru academic prin mult-citatele scrieri 
ale lui Lev Gumilev, istoric, geograf şi etnograf, ale cărui cărți Rusia 

medievală şi marea stepă, Ritmurile Eurasiei şi Geografia ethnosului 
în timp istoric susţin cu putere afirmaţia că Eurasia este decorul 
geografic firesc al „ethnosului“ caracteristic al poporului rus, 
urmarea unei simbioze istorice între acesta şi locuitorii ne-ruşi ai 
întinselor stepe, prin care s-a creat o identitate spirituală şi culturală 
eurasiatică unică. Gumilev avertiza că adaptarea la Vest ar însemna 
nimic altceva decât pierderea de către poporul rus a propriului său 
„ethnos şi suflet“. 

Aceste opinii au fost preluate, deşi în mod mai mult decât 
primitiv, de diverşi politicieni ruşi naționalişti. Fostul vicepreşedinte 
al lui Elțîn, Aleksandr Ruţkoi, de exemplu, afirma că „dacă privim la 
situarea geopolitică a ţării noastre, devine evident că Rusia reprezintă 
singurul pod între Europa şi Asia. Cine devine stăpânul acestui spațiu 
va deveni stăpânul lumii“. Contracandidatul comunist din 1996 al 
lui Elțîn. Ghenadii Ziuganov, în ciuda vocației sale marxist-leniniste, 
a adoptat accentul mistic pus de eurasianism pe rolul specia] 
misionar şi spiritual al poporului rus în vastele spaţii ale Eurasiei 
susținând că Rusia era astfel înzestrată cu o vocaţie culturală unică şi 
cu o bază geografică deosebit de avantajoasă pentru exercitarea 
supremaţiei mondiale. 

O versiune mai sobră şi mai pragmatică a eurasianismului a fost 
avansată şi de liderul Kazahstanului, Nursultan  Nazarbaiev. 
Confruntat în interior aproape cu o dezbinare demografică între 
băştinaşii cazahi şi coloniştii ruşi şi căutând o formulă care să 
slăbească cumva presiunile Moscovei în vederea integrării politice, 
Nazarbaiev a propagat conceptul de „Uniune eurasiatică“ drept 
alternativă la C.S.I., care era fără chip şi fără eficienţă. Deşi versiunii 
sale îi lipsea conţinutul mistic al gândirii eurasianiste mai tradiţionale 
ŞI, desigur, nu afirma că ruşii au un rol misionar special ca lideri ai 
Eurasiei, eurasianismul său decurgea din ideea că Eurasia — definită 
geografic în termeni analogi cu cei pentru URSS — constituia un tot 
organic care trebuia să aibă şi o dimensiune politică. 

Într-o anumită măsură, încercarea de a atribui „străinătăți 
apropiate“ cea mai mare importanţă în gândirea geopolitică rusă era 
justificată în sensul că o anumită doză de ordine şi înţelegere între 

Rusia postimperială şi noile state independente era o necesitate 
absolută în ce priveşte securitatea şi economia. Totuşi, ceea ce dădea 
în mare parte discuţiei o notă suprarealistă era prelungirea ideii că, 
într-un fel oarecare, fie că se întâmpla în mod voluntar (din motive 
economice) sau ca o consecinţă a faptului că Rusia şi-ar fi recăpătat, 
în sfârşit, puterea pierdută, — ca să nu mai vorbim despre misiunea 
specială, slavă sau eurasiatică, a Rusiei —, „integrarea“ politică a 
fostului imperiu era atât dezirabilă, cât şi fezabilă. 

În această privință, frecvent invocata comparaţie cu UE 
neglijează o diferenţă crucială: UE, chiar ţinând seama de influenţa 
deosebită a Germaniei, nu este dominată de o unică putere care, ea 
singură, să eclipseze toate celelalte membre la un loc, în ce priveşte 
PNB, populaţia sau teritoriul. UE nu este nici succesoarea unui 
imperiu naţional ai cărui membri eliberaţi au profunda bănuială că 

„integrarea“ este numele de cod al unei subordonări reînnoite. 
Chiar şi aşa, ne putem uşor imagina care ar fi fost reacţia statelor 
europene dacă Germania ar fi declarat formal că scopul său este de a 
consolida şi extinde rolul său conducător în UE cu argumentele 
folosite de Rusia în declaraţia din septembrie 1995 pe care am citat-o 
mai devreme. 

Analogia cu UE mai suferă de o deficiență. Economiile vest- 
europene, deschise şi relativ dezvoltate, erau pregătite pentru 
integrarea democratică, iar majoritatea vest-europenilor întrezăreau 
binefaceri economice şi politice tangibile într-o astfel de integrare. 
Statele vest-europene mai sărace puteau astfel beneficia de subsidii 
considerabile. În contrast, noile state independente vedeau Rusia ca 
instabilă politic, întreţinând încă ambiţii dominatoare, şi, din punct 
de vedere economic, ca pe un obstacol în calea participării lor la 
economia mondială şi în accesul la atât de necesarele investiţii 
străine. 

Opoziția faţă de ideile de „integrare“ venind de la Moscova era 
deosebit de puternică în Ucraina. Conducătorii acesteia şi-au dat 
repede seama că o astfel de „integrare“, mai ales în lumina rezervelor 
Rusiei faţă de legitimitatea independenţei Ucrainei, ar duce în cele 
din urmă la pierderea suveranităţii naționale. Mai mult, tratamentul 
de mână forte al Rusiei faţă de noul stat ucrainean — refuzul ei de a 


admite recunoaşterea frontierelor Ucrainei, contestarea dreptului 
acesteia asupra Crimeii, insistența ei de a avea control extrateritorial 
exclusiv asupra portului Sevastopol — a dat naţionalismului 
ucrainean, redeşteptat, o tentă evident anti-rusă. Autodefinirea 
statului național ucrainean, în etapă decisivă de formare a noului stat, 
a fost astfel distrasă de la tradiționala sa orientare anti-poloneză sau 
anti-românească şi s-a concentrat în schimb pe opunerea la orice 
propunere din partea Rusiei pentru un CSI mai integrat, pentru o 
Comunitate slavă specială (împreună cu Rusia şi Belarus) sau pentru 
o Uniune Eurasiatică, descifrând în acestea toate o tactică imperială 
rusă. 

Hotărârea Ucrainei de a-şi prezerva independenţa a fost încurajată 
de sprijin extern. Deşi, la început, Occidentul, mai ales SUA, au 
întârziat să recunoască importanța geopolitică a unui stat ucrainean 
separat, pe la mijlocul anilor '90 America şi Germania deveniseră 
puternici sprijinitori ai identităţii separate a Kievului. În iulie 1996, 
secretarul apărării al SUA declara: „Nu pot supraestima importanţa 
Ucrainei ca ţară independentă pentru securitatea şi stabilitatea întregii 
Europe“, iar în septembrie, cancelarul german — în ciuda 
puternicului sprijin acordat preşedintelui Elțîn — a mers mai departe 
declarând că „locul ferm al Ucrainei în Europa nu mai poate fi 
contestat de nimeni... Nimeni nu va mai putea contesta independenţa 
şi integritatea teritorială a Ucrainei“. Politicienii americani au ajuns 
şi ei să descrie relaţia dintre America şi Ucraina ca pe un „parteneriat 
strategic“, invocând deliberat aceeaşi expresie folosită pentru relația 
dintre America şi Rusia. 

Fără Ucraina, aşa cum am observat deja, o restaurare a imperiului 
bazată fie pe CSI, fie pe eurasianism nu era o opţiune valabilă. Un 
imperiu fără Ucraina ar însemna în cele din urmă o Rusie care ar 
deveni mai „asiatizată“ şi mai îndepărtată de Europa. Mai mult, 
eurasianismul nu atrăgea prea mult nici noile state independente din 
Asia Centrală, dintre care puţine erau dornice de o nouă uniune cu 
Moscova. Uzbekistanul a devenit în mod deosebit hotărât în a susţine 
obiecțiile Ucrainei faţă de orice înălţare a CSI la rangul de entitate 
supranațională şi în a se opune la inițiativele Rusiei menite să 
întărească CSI. 


Alte state din CSI, şi ele prudente față de intențiile Moscovei, 
tindeau să se grupeze în jurul Ucrainei şi Uzbekistanului, opunându- 
se sau evitând presiunile Moscovei pentru o mai strânsă integrare 
politică şi militară. Mai mult, sentimentul conştiinţei naționale se 
adâncea în aproape toate noile state, o conştiinţă din ce în ce mai 
axată pe repudierea fostei supuneri faţă de Moscova ca un 
colonialism şi pe eradicarea diverselor sale rămăşiţe. Astfel, chiar şi 
Kazahstanul, vulnerabil etnic, s-a alăturat celorlalte state central- 
asiatice prin abandonarea alfabetului chirilic şi înlocuirea lui cu cel 
latin, aşa cum fusese adaptat mai înainte de Turcia. Într-adevăr, pe la 
jumătatea anilor '90, un bloc, condus discret de Ucraina şi 
cuprinzând Uzbekistanul, Turkmenistanul, Azerbaidjanul şi uneori şi 
Kazahstanul, Georgia şi Moldova, apăruse, neoficial, pentru a 
obstrucționa eforturile Rusiei de a folosi CSI ca mijloc de integrare 
politică. 

Insistența Ucrainei asupra unei integrări care să fie limitată şi în 
mare măsură economică a avut efectul de a goli ideea unei 

„Uniuni slave“ de orice semnificaţie practică. Propagată de unii 
slavofili, pusă în evidenţă de sprijinul lui Aleksandr Soljeniţin. 
această idee a devenit, automat, lipsită de sens din punct de vedere 
geopolitic, în clipa în care a fost respinsă de Ucraina. în uniunea 
aceasta au rămas Belarus şi Rusia; de asemenea, ea implica şi o 
posibilă împărțire a Kazahstanului, ale cărui regiuni de nord, 
populate de ruşi, puteau deveni parte dintr-o asemenea uniune. E de 
înţeles că o astfel de variantă nu era liniştitoare pentru noii 
conducători ai Kazahstanului şi nu a făcut decât să intensifice tonul 
anti-rus al naţionalismului lor. In Belarus, o Uniune slavă fără 
Ucraina însemna în mod clar încorporarea în Rusia, ceea ce a aprins 
un resentiment naționalist şi mai volatil. 

Aceste obstacole externe din calea politicii „străinătăţii apropiate“ 
au fost serios întărite de unul intern: starea de spirit a poporului rus. 
În ciuda retoricii şi agitaţiei politice în rândurile elitei politice cu 
privire la misiunea specială a Rusiei în spaţiul fostului imperiu, 
poporul rus — parţial dintr-o veritabilă oboseală, dar, pur şi simplu, 
şi din bun-simţ — a arătat puţin entuziasm faţă de orice program 
ambițios de refacere a imperiului. Ruşii erau în favoarea graniţelor 


deschise, comerțului deschis, libertății de mişcare şi a unui statut 
special pentru limba rusă, dar integrarea politică, mai ales dacă 
trebuia să implice costuri economice sau vărsare de sânge, trezea 
puţin entuziasm. Dezintegrarea „uniunii“ a fost regretată, restaurarea 
ei — favorizată; dar reacția opiniei publice la războiul din Cecenia a 
arătat că orice politică care trece dincolo de aplicarea metodelor 
economice de constrângere şi/sau de presiune politică nu va avea 
sprijin popular. 

Pe scurt, cel mai important defect geopolitic al priorităţi 
„străinătății apropiate“ era acela că Rusia nu era suficient de 
puternică politic pentru a-şi impune voinţa şi nici suficient de 
atrăgătoare economic pentru a putea seduce noile state independente. 
Presiunea din partea Rusiei nu le-a făcut decât să caute mai multe 
legături externe, în primul rând cu Occidentul, dar în unele cazuri şi 
cu China şi cu ţările islamice importante de la sud. Când Rusia a 
amenințat că îşi formează propriul său bloc militar ca replică la 
extinderea NATO, s-a ridicat întrebarea „Cu cine?“ Şi a primit şi mai 
dureros răspunsul: în cel mai bun caz, poate cu Belarus şi Tadjikistan. 

La drept vorbind, noile state erau din ce în ce mai înclinate să nu 
aibă încredere nici în forme perfect justificate şi necesare de integrare 
economică cu Rusia, temându-se de potențialele lor consecinţe 
politice. In acelaşi timp. ideile asupra presupusei misiuni eurasiatice 
a Rusiei sau asupra misticii slave nu făceau decât să izoleze şi mai 
mult Rusia de Europa şi în general de Occident, perpetuând astfel 
criza  post-sovietică şi  amânând necesara modernizare şi 
occidentalizare a societății ruse în stilul a ceea ce Kemal Atatürk a 
făcut în Turcia după prăbuşirea Imperiului Otoman. Opțiunea 
„Străinătății apropiate“ oferea astfel Rusiei nu o soluție, ci o iluzie 
geopolitică. 

Dacă nu un condominion cu America şi dacă nu „străinătatea 
apropiată“, atunci ce altă opţiune geostrategică era deschisă Rusiei? 
Eşecul orientării spre Vest în a realiza dorita egalitate cu America a 
unei „Rusii democrate“ (care era mai mult un slogan decât realitate) 
a produs descurajare printre democrați. în vreme ce recunoaşterea, 
fără tragere de inimă, a faptului că „reintegrarea“ vechiului imperiu 
era în cel mai bun caz o posibilitate îndepărtată a făcut ca unii 


geopoliticieni ruşi să fie tentaţi să cocheteze cu ideea unui soi de 
contra-alianță împotriva poziţiei hegemonice a Americii în Eurasia. 
La începutul lui 1996, preşedintele Elțîn l-a înlocuit pe ministrul de 
externe cu orientare pro-occidentală, Kozîrev, cu Evghenni 
Primakov, specialist în probleme internaţionale, cu mai multă 
experienţă, dar şi fost comunist „ortodox“, a cărui veche preocupare 
erau Iranul şi China. Unii comentatori ruşi au speculat că orientarea 
lui Primakov ar putea precipita efortul de a făuri o nouă coaliţie 
„antihegemonică“, în jurul celor trei puteri cu cel mai mare interes 
geopolitic în reducerea dominației Americii în Eurasia. Unele din 
primele călătorii şi comentarii ale lui Primakov au întărit această 
impresie. Mai mult, legătura existentă între China şi Iran în comerțul 
cu arme, ca şi tendinţa Rusiei de a coopera la eforturile Iranului de a- 
şi spori accesul la energia nucleară păreau să asigure un motiv 
perfect pentru un dialog politic mai strâns şi pentru eventuala aliere. 
Cel puţin teoretic, rezultatul ar fi putut strânge laolaltă cea mai 
importantă putere slavă din lume, cea mai războinică putere islamică 
din lume şi cea mai populată şi mai mare putere asiatică, creând 
astfel o viguroasă coaliţie. 

Punctul de plecare pentru orice astfel de contra-alianţă implica o 
reînnoire a legăturilor bilaterale China-Rusia, folosind drept capital 
resentimentul elitelor politice din ambele state față de poziția 
Americii de unică superputere mondială. La începutul anului 1996, 
Elțîn a vizitat Beijingul şi a semnat o declaraţie ce denunța explicit 
tendinţele „hegemonice“* mondiale, vrând să spună prin aceasta că 
cele două state se vor alinia împotriva Statelor Unite. În decembrie, 
primul-ministru chinez Li Peng a răspuns la această vizită şi cele 
două părți nu numai că şi-au reafirmat opoziţia faţă de un sistem 
internațional „dominat de o singură putere“, dar au şi susţinut 
întărirea alianțelor existente. Comentatorii ruşi au salutat această 
evoluţie, apreciind-o ca o schimbare pozitivă în corelaţia mondială de 
putere şi un răspuns potrivit la tutelarea extinderii NATO de către 
America. Unii păreau chiar bucuroşi la ideea că alianţa China-Rusia 
va da Americii pedeapsa meritată. 

Totuşi, o coaliţie care să lege Rusia de China şi Iran se poate 
dezvolta numai dacă Statele Unite sunt atât de mioape încât să-şi facă 


duşmani China şi Iranul în acelaşi timp. Bineînţeles, această 
eventualitate nu poate fi exclusă, iar comportamentul Americii în 
1995-1996 părea să susţină ideea că SUA caută o relaţie conflictuală 
atât cu Teheranul, cât şi cu Beijingul. Dar nici China, nici Iranul nu 
erau pregătite să arunce zarurile — strategic vorbind — alături de o 
Rusie instabilă şi slabă. Amândouă realizau că orice astfel de coaliţie, 
o dată ce ar trece dincolo de „orchestrări“ tactice ocazionale, ar 
expune riscului propriul lor acces spre lumea mai avansată, 
deținătoarea exclusivă a capacităţii de a investi şi a mult-doritei 
tehnologii de vârf. Rusia avea prea puţin de oferit pentru a fi un 
partener demn de încredere într-o coaliţie anti-hegemonică. 

De fapt, lipsită de o ideologie comună şi unită doar printr-un 
simţământ „anti-hegemonic“, orice astfel de coaliţie ar fi în esenţă o 
alianță a unei părți din Lumea a treia împotriva celor mai avansate 
zone din Lumea întâi. Nici unul din membrii unei astfel de coaliţii nu 
ar câştiga prea mult, iar China în mod special ar risca pierderea 
enormului influx de investiţii. Şi pentru Rusia, „fantoma unei alianţe 
Rusia-China... ar spori vertiginos primejdia ca Rusia să se găsească 
încă o dată pusă sub interdicţie privind tehnologia şi capitalul 
occidental“, aşa cum observa un geopolitician rus foarte critic.” În 
cele din urmă, o astfel de aliniere i-ar condamna pe toţi participanţii, 
fie ei doi sau trei, la izolare prelungită şi la aceeaşi înapoiere. 

Mai mult, China ar fi partenerul principal în orice efort serios al 
Rusiei de a închega o astfel de coaliție „anti-hegemonică“. Fiind mai 
populată, mai întreprinzătoare, mai inovatore, mai dinamică, având 
unele posibile pretenţii teritoriale față de Rusia. China ar fixa 
inevitabil Rusia într-un statut de partener subordonat, lipsindu-i, 
totodată, mijloacele (şi, probabil, o dorinţă reală) de a ajuta Rusia să- 
şi depăşească rămânerea în urmă. Rusia ar deveni astfel un stat- 
tampon între o Europă în dezvoltare şi o Chină expansionistă. 

În fine, unii experţi ruşi de politică externă au continuat să 
întrețină speranța că o stagnare în integrarea Europei, inclusiv 
posibile dezacorduri în interiorul Occidentului privind viitoarea 
configuraţie a NATO ar crea, cel puţin, oportunităţi tactice pentru un 

„flirt“ ruso-german sau ruso-francez, oricare din acestea fiind în 
detrimentul legăturii transatlantice a Europei cu America. Această 
perspectivă nu era deloc nouă, deoarece în anii Războiului Rece 
Moscova a încercat periodic să joace fie cartea germană, fie cea 
franceză. Deci. nu era lipsit de rațiune ca unii geopoliticieni ai 
Moscovei să ia în calcul o stagnare în chestiunile europene care ar 
crea deschideri tactice ce ar putea fi exploatate în dezavantajul 
Americii. 

Dar aceasta era cam tot ce se putea obține: pur şi simplu variante 
tactice. Nu există posibilitatea ca Franța sau Germania să abandoneze 
legătura cu America. Un flirt ocazional, mai ales cu Franța, limitat la 
vreo chestiune măruntă, nu poate fi exclus, dar o răsturnare 
geopolitică a alianțelor ar trebui să fie precedată de o răsturnare 
totală în chestiunile europene, de un colaps în unificarea Europei şi în 
legăturile transatlantice. Şi chiar şi atunci, este puțin probabil că 
statele europene ar fi înclinate să urmeze o aliniere geopolitică într- 
adevăr cuprinzătoare cu o Rusie dezorientată. 

Astfel, nici una dintre variantele de contra-alianță, în ultimă 
instanță, nu oferă o alternativă viabilă. Soluția la noile dileme 
geopolitice ale Rusiei nu se va găsi în contra-alianță, nici nu va 
apărea prin iluzia unui parteneriat strategic la egalitate cu America 
sau prin efortul de a crea vreo nouă structură „integrată“ economic şi 
politic în spaţiul fostei URSS. Toate acestea eludează singura 
alternativă deschisă în fapt Rusiei. 


Dilema unicei alternative 


Unica opţiune geostrategică reală a Rusiei — opţiune ce i-ar 
putea conferi un rol internațional realist şi i-ar mări la maxim 
posibilitatea de a se transforma şi de a se moderniza social — este 
Europa. Dar nu orice Europă, ci aceea transatlantică a UE şi NATO 
în extindere. O astfel de Europă capătă contur, aşa cum am văzut în 
capitolul 3, şi este mai mult decât probabil ca ea să rămână strâns 
legată de America. Aceasta este Europa cu care Rusia va trebui să 
stabilească raporturi dacă vrea să evite o periculoasă izolare 
geopolitică. 


Pentru America, Rusia e mult prea slabă pentru a-i fi partener, dar 
încă destul de puternică pentru a-i fi doar pacient. Este mai probabil 
ca ea să devină o problemă, în afară de cazul în care America 
încurajează o situaţie care s-o ajute să-i convingă pe ruşi că cea mai 
bună alegere pentru ţara lor este o legătură din ce în ce mai strânsă cu 
o Europă transatlantică. Deşi o alianţă strategică pe termen lung ruso- 
chineză şi ruso-iraniană nu e probabilă, este în mod evident 
important pentru America să evite acele politici care ar distrage Rusia 
de la a face alegerea geopolitică necesară. De aceea, în măsura în 
care este posibil, relaţiile Americii cu China şi Iranul ar trebui 
formulate ţinând seamă şi de impactul lor asupra calculelor 
geopolitice ale Rusiei. Perpetuarea iluziilor asupra unor variante 
geostrategice măreţe nu poate decât să întârzie alegerea istorică pe 
care Rusia trebuie să o facă pentru a pune capăt profundei sale crize. 

Numai o Rusie dispusă să accepte noile realităţi economice şi 
geopolitice ale Europei va putea beneficia, în viaţa sa internă, de 
sfera în extindere a cooperării europene transcontinentale în comerţ, 
comunicaţii, investiţii şi educaţie. Participarea Rusiei la Consiliul 
Europei este astfel un pas foarte bun în direcţia corectă. Este o 
anticipare a viitoarelor legături instituționale dintre noua Rusie şi 
Europa în dezvoltare. Mai presupune şi faptul că, dacă Rusia 
urmează acest drum, nu va avea de ales, în cele din urmă, decât să 
facă ceea ce Turcia post-otomană a ales să facă atunci când a decis să 
renunţe la ambițiile de imperiu şi s-a angajat cu bună ştiinţă pe calea 
modernizării, europenizării şi democratizării. 

Nici o altă alegere nu poate oferi Rusiei avantajele pe care i le 
poate oferi o Europă modernă, prosperă şi democratică legată de 
America. Europa şi America nu sunt o ameninţare pentru o Rusie 
care este un stat naţional şi democratic neexpansionist. Ele nu au 
intenţia de a ridica pretenţii teritoriale față de Rusia, pretenţii pe care 
China le-ar putea avea într-o zi, şi nici nu au frontiere nesigure şi 
potenţial violente — aşa cum este cazul graniţei Rusiei cu naţiunile 
musulmane dinspre sud, graniţă tulbure din punct de vedere teritorial 
şi etnic. Dimpotrivă, pentru Europa, ca şi pentru America, o Rusie 
naţională şi democratică este o entitate de dorit din punct de vedere 
geopolitic, o sursă de stabilitate în instabilul complex eurasiatic. 


Ca urmare, Rusia se confruntă cu dilema că alegerea în favoarea 
Europei şi a Americii — de pe urma căreia ar avea beneficii concrete 
— reclamă, mai întâi de toate, o abjurare clară a trecutului său 
imperial şi, în al doilea rând, nici o tergiversare în ce priveşte lărgirea 
legăturilor politice şi de securitate ale Europei cu America. Prima 
cerință înseamnă acomodarea la pluralismul geopolitic ce a ajuns să 
predomine în spaţiul fostei URSS. O astfel de acomodare nu exclude 
cooperarea economică, oarecum după modelul vechii Zone Europene 
a Liberului Schimb, dar nu poate include limitări ale suveranităţii 
politice a noilor state — pentru simplul motiv că acestea nu doresc 
limitări. Şi mai importantă în această privinţă este necesitatea ca 
Rusia să accepte clar şi fără ambiguităţi existenţa separată a Ucrainei, 
granițele sale şi identitatea sa naţională distinctă. A doua cerință 
poate fi chiar şi mai dificil de înghițit. O autentică relație de 
cooperare cu comunitatea transatlantică nu se poate baza pe ideea că 
acele state europene democrate care doresc să facă parte din aceasta 
pot fi excluse din cauză că aşa spune Rusia. Extinderea acestei 
comunităţi nu trebuie grăbită şi, desigur, nu trebuie susținută în baza 
unei idei anti-ruse. Dar nici nu poate, şi nici nu trebuie, să fie oprită 
printr-un dictat politic care, el însuşi, reflectă o concepţie învechită 
asupra relaţiilor de securitate europeană. O Europă democratică şi în 
extindere trebuie să fie un proces istoric larg deschis, neexpus 
limitelor geografice stabilite arbitrar de politică. 

Pentru mulţi ruşi, dilema unicei alternative ar putea fi prea dificil 
de rezolvat la început şi încă pentru ceva timp. Va fi necesar un 
enorm act de voinţă politică şi poate şi un conducător excepțional, 
capabil de a opta şi de a formula clar perspectiva unei Rusii 
democratice, naționale, cu adevărat moderne şi europene. Aceasta s- 
ar putea să nu se întâmple o vreme. Depăşirea crizei post-comuniste 
şi post-imperiale va necesita nu numai mai mult timp decât în cazul 
transformării post-comuniste a Europei Centrale, ci şi apariția unei 
conduceri politice clarvăzătoare şi hotărâte. Nu a apărut până acum 
nici un Atatiirk rus. Cu toate acestea, ruşii vor trebui să recunoască în 
cele din urmă că redefinirea naţională a Rusiei nu este un act de 


capitulare, ci de eliberare?5. Ei vor trebui să accepte că ceea ce Elțîn a 
spus la Kiev în 1990 despre viitorul non-imperial al Rusiei era 
absolut corect. lar o Rusie cu adevărat non-imperială va fi încă o 
mare putere care se întinde în Eurasia, de departe cea mai mare 
unitate teritorială din lume. 

În orice caz, o redefinire a „ce este şi unde este Rusia“ se va 
realiza, probabil, doar în etape şi va necesita o atitudine înţeleaptă şi 
fermă din partea Vestului. Va trebui ca America şi Europa să ajute. 
Ele vor trebui nu numai să ofere Rusiei un tratat sau un statut special 
cu NATO, ci şi să înceapă explorarea, împreună cu Rusia, a formării 
unui eventual sistem transcontinental de securitate şi cooperare care 
să meargă mult mai departe decât structura vagă a Organizaţiei de 
Securitate şi Cooperare în Europa (OSCE). lar dacă Rusia îşi 
consolidează instituţiile democratice interne şi face progrese concrete 
în dezvoltarea economică bazată pe piaţa liberă, asocierea ei, din ce 
în ce mai probabilă, cu NATO şi UE nu ar trebui exclusă. 

În acelaşi timp, este la fel de important ca Vestul, în special 
America, să ducă politici care să perpetueze pentru Rusia dilema 
unicei alternative. Stabilizarea economică şi politică a noilor state 
post-sovietice este un important argument pentru necesitatea auto- 
redefinirii istorice a Rusiei. Deci, sprijinul pentru noile state post- 
sovietice — pentru pluralism geopolitic în spaţiul fostului imperiu 
sovietic — trebuie să facă parte integrantă dintr-o politică menită să 
determine Rusia să-şi exercite fără ambiguităţi opţiunea sa 
europeană. Între aceste state, trei sunt deosebit de importante 
geopolitic: Azerbaidjanul. Uzbekistanul şi Ucraina. 

Un Azerbaidjan independent poate servi drept drum de acces al 
Occidentului la bazinul Mării Caspice şi Asia Centrală, bogate în 
resurse energetice. Invers, un Azerbaidjan supus ar însemna că Asia 
Centrală poate fi izolată de lumea exterioară şi astfel poate deveni 
vulnerabilă politic faţă de presiunile Rusiei în vederea reintegrării. 
Uzbekistanul, din punct de vedere național cel mai vital şi mai 
populat stat central-asiatic, reprezintă un obstacol major în faţa 


25 La începutul lui 1996, generalul Aleksandr Lebed a publicat un articol 
remarcabil (Dispariţia imperiului sau renașterea Rusiei, „Segodnia“, 26 aprilie 
1996) în care a pledat serios în această direcţie. 


reluării controlului de către Rusia asupra regiunii. Independenţa sa 
este vitală pentru supraviețuirea celorlalte state din Asia Centrală şi 
este cea mai puţin vulnerabilă faţă de presiunile Rusiei. 

Dar cea mai importantă este Ucraina. Pe măsură ce UE şi NATO 
se extind, Ucraina va fi în cele din urmă în situația de a alege dacă 
doreşte să facă parte din vreuna dintre ele. Este probabil ca, pentru a- 
şi întări statutul separat, Ucraina să dorească să se alăture 
amândurora, când vor ajunge la graniţele ei şi când propria sa 
transformare internă va corespunde cerinţelor de aderare la aceste 
organizaţii. Deşi acest lucru va cere timp, nu este prea devreme ca 
Occidentul — în timp ce-şi extinde şi mai mult legăturile economice 
şi de securitate cu Kievul — să înceapă să indice deceniul 2005- 
2015 ca intervalul rezonabil pentru iniţierea includerii progresive a 
Ucrainei, reducând prin aceasta riscul ca ucrainenii să se teamă că 
extinderea Europei se va opri la graniţa polono-ucraineană. În ciuda 
protestelor sale, este mai mult ca sigur ca Rusia să consimtă ca 
extinderea NATO din 1999 să includă mai multe ţări central- 
europene, deoarece prăpastia socială şi culturală dintre Rusia şi 
Europa Centrală a crescut mult de la căderea comunismului. Spre 
deosebire însă, Rusia va găsi că este incomparabil mai greu să 
consimtă la intrarea Ucrainei în NATO pentru că aceasta ar însemna 
recunoaşterea faptului că destinul Ucrainei nu mai este legat organic 
de cel al Rusiei. Dar dacă este ca Ucraina să supravieţuiască ca stat 
independent, ea va trebui să devină parte din Europa Centrală mai 
degrabă decât din Eurasia, iar dacă este ca Ucraina să fie parte din 
Europa Centrală, atunci ea va trebui să participe din plin la legăturile 
Europei Centrale cu NATO şi UE. Acceptarea de către Rusia a 
acestor legături ar preciza atunci propria decizie a Rusiei de a fi şi ea, 
cu adevărat, o parte din Europa. Refuzul Rusiei ar fi echivalent cu 
respingerea Europei în favoarea unei existențe şi identități 
„eurasiatice“ solitare. 

Chestiunea cea mai importantă de care trebuie să ţinem seamă 
este că Rusia nu poate fi în Europa fără ca Ucraina să fie şi ea în 
Europa, în vreme ce Ucraina poate fi în Europa fără ca Rusia să fie în 
Europa. Presupunând că Rusia decide să-şi încerce soarta alături de 
Europa, decurge că, până la urmă, este în interesul Rusiei ca Ucraina 


să fie inclusă în structurile europene în extindere. Într-adevăr, relaţia 
Ucrainei cu Europa ar putea fi punctul de cotitură pentru Rusia 
însăşi. Dar aceasta mai înseamnă şi că momentul hotărâtor pentru 
relația Rusiei cu Europa este încă destul de îndepărtat în timp — 
„hotărâtor“ în sensul că opţiunea Ucrainei în favoarea Europei va 
cataliza decizia Rusiei privind viitoarea etapă din istoria sa: sau să fie 
şi ea parte din Europa, sau să devină un proscris eurasiatic, nefiind cu 
adevărat nici în Europa, nici în Asia, şi înglodat în conflictele sale cu 
„străinătatea apropiată“. 

Trebuie să sperăm că o relaţie de cooperare între o Europă în 
lărgire şi Rusia poate trece de la legături bilaterale formale la mai 
strânse şi mai organice legături economice, politice şi de securitate. 
Astfel, în decursul primelor două decenii ale secolului următor, Rusia 
ar putea deveni din ce în ce mai mult parte integrantă a unei Europe 
care să cuprindă nu numai Ucraina, ci să ajungă până la Urali şi chiar 
mai departe. O asociere sau chiar un anumit statut de membru, pentru 
Rusia în structurile europene şi transatlantice ar deschide, la rândul 


lor, uşa pentru includerea celor trei ţări caucaziene — Georgia, 
Armenia şi Azerbaidjanul — care aspiră cu disperare la o legătură cu 
Europa. 


Nu se poate prezice cât de repede se poate desfăşura acest proces, 
dar un lucru este sigur: procesul va fi mai rapid dacă se creează un 
context geopolitic care să stimuleze Rusia în această direcție şi, în 
acelaşi timp, să excludă alte tentaţii. Cu cât Rusia evoluează mai 
repede spre Europa, cu atât mai curând gaura neagră a Eurasiei va fi 
umplută de o societate din ce în ce mai modernă şi mai democratică. 
Într-adevăr, pentru Rusia dilema unicei alternative nu este doar o 
chestiune de alegere geopolitică, ci şi de a răspunde imperativelor de 
supravieţuire. 


Capitolul 5 
Balcanii eurasiei 


În Europa, cuvântul „Balcani“ evocă imagini ale conflictelor 
etnice şi ale rivalităţilor regionale dintre marile puteri. Eurasia are, de 
asemenea, „Balcanii“ ei, dar Balcanii Eurasiei sunt mult mai întinşi, 
mai populaţi, chiar şi mai eterogeni din punct de vedere religios şi 
etnic. Aceştia sunt localizaţi în interiorul acelui vast dreptunghi 
geografic care demarchează zona principală de instabilitate globală, 
identificată în capitolul 2 şi care cuprinde porțiuni ale Europei de 
sud-est, Asiei Centrale şi părți ale Asiei de Sud, zona Golfului Persic 
şi Orientul Mijlociu. 

Balcanii Eurasiei formează centrul acestui larg dreptunghi (a se 
vedea harta de la pagina 140) şi aceştia se deosebesc de zona 
dimprejur printr-o trăsătură semnificativă: sunt un vacuum de putere. 
Chiar dacă majoritatea statelor aflate în Golful Persic şi în Orientul 
Mijlociu sunt de asemenea instabile, puterea Americii reprezintă 
principalul arbitru în această zonă. Regiunea instabilă înconjurătoare 
este, astfel, o zonă de hegemonie a unei singure puteri şi este 
temperată de această hegemonie. Prin contrast, Balcanii Eurasiei se 
aseamănă cu adevărat cu mai vechii şi familiarii Balcani ai Europei 
de sud-est: nu numai că entităţile politice sunt instabile, dar şi 
tentează şi invită la amestecul vecinilor mai puternici, fiecare din 
aceştia fiind hotărât să se opună dominării regiunii de către un altul. 
Tocmai această combinaţie familiară de vacuum de putere şi 
absorbție de putere justifică denumirea de „Balcanii Eurasiei“. 

Balcanii tradiționali reprezentau o potențială miză geopolitică în 
lupta pentru supremație în Europa. Balcanii Eurasiei, desfăşuraţi de o 
parte şi de alta a rețelei de transport a cărei apariție e inevitabilă, 
rețea menită să lege mai direct extremitățile vestice şi estice cele mai 
bogate şi mai industrializate ale Eurasiei, sunt de asemenea 
importanți din punct de vedere geopolitic. Mai mult, sunt importanți 
din perspectiva securității şi a ambițiilor istorice a cel puțin trei dintre 
cei mai apropiați şi mai puternici vecini, anume Rusia, Turcia şi Iran, 
şi de asemenea China, care dă semnale de interes politic crescut 
pentru această regiune. Dar Balcanii Eurasiei sunt infinit mai 
importanți ca potenţială miză economică: în zonă există o 
concentraţie enormă de gaze naturale şi rezerve de petrol, la care se 
adaugă zăcăminte de minerale importante, inclusiv aur. 


Consumul mondial de energie se va mări cu siguranţă de o 
manieră semnificativă în următoarele două sau trei decenii. 
Estimările Departamentului Energiei al SUA anticipează că cererea 
mondială va creşte cu peste 50 % în perioada 1993—2015, cea mai 
importantă creştere a consumului urmând a fi înregistrată în Orientul 
Îndepărtat. Avântul dezvoltării economice a Asiei generează deja 
presiuni masive pentru explorarea şi exploatarea noilor surse de 
energie, iar despre regiunea Asiei Centrale şi despre bazinul Mării 
Caspice se ştie că ascund rezerve de gaze naturale şi petrol faţă de 
care cele din Kuweit, Golful Mexic sau Marea Nordului par 
nesemnificative. 

Accesul la aceste resurse şi împărțirea potenţialei bogății 
reprezintă obiectivele care stârnesc ambițiile naționale, motivează 
interese corporatiste, reaprind pretenţii istorice, reînvie aspirații 
imperiale şi alimentează rivalități internaţionale. Situaţia este şi mai 
nesigură din cauza faptului că regiunea nu este numai un vacuum de 
putere, ci este şi instabilă pe plan intern. Fiecare din ţările din această 
regiune se confruntă cu dificultăţi interne serioase, toate au frontiere 
care sunt fie obiectul pretențiilor vecinilor, fie zone de revolte etnice, 
puţine sunt omogene din punct de vedere naţional, iar unele sunt deja 
implicate în conflicte teritoriale, etnice sau religioase. 


Cazanul etnic 


Balcanii Eurasiei includ nouă ţări care se potrivesc într-un fel sau 
altul descrierii anterioare, alte două ţări putând fi potenţiale 
candidate. Cele nouă sunt Kazahstan, Kurghistan, Tadjikistan, 
Uzbekistan, Turkmenistan, Azerbaidjan, Armenia şi Georgia — toate 
făcând parte din fosta Uniune Sovietică —, precum şi Afganistan. 
Posibilele adăugiri la listă sunt Turcia şi Iranul, ambele mult mai 
viabile din punct de vedere politic şi economic, ambele rivali activi 
pentru influență regională în Balcanii Eurasiei şi astfel ambele 
jucători geostrategici importanţi în regiune. În același timp, ambele 
sunt potenţial vulnerabile datorită conflictelor etnice interne. Dacă 
una sau amândouă ar fi destabilizate, problemele interne ale regiunii 


ar deveni greu de controlat, în timp ce eforturile de a înfrâna 
dominaţia regională a Rusiei ar putea deveni zadarnice. 

Cele trei state din Caucaz — Armenia, Georgia şi Azerbaidjan — 
se poate spune că sunt bazate pe naţiuni cu adevărat istorice. Drept 
rezultat, naționalismul lor tinde să fie şi persistent şi intens, iar 
conflictele externe au avut tendinţa de a fi provocarea-cheie adusă 
bunăstării lor. Cele cinci noi state din Asia Centrală se poate spune că 
sunt, prin contrast, mai degrabă în faza creării națiunii, cu identități 
tribale şi etnice încă puternice, ceea ce face ca disensiunile interne să 
fie cea mai importantă problemă. În orice tip de state, aceste 
vulnerabilități au încurajat exploatarea lor de către vecinii mai 
puternici şi cu veleități imperiale. 

Balcanii Eurasiei sunt un mozaic etnic (a se vedea tabelul şi harta, 
p. 140). Frontierele acestor state au fost trasate în mod arbitrar de 
către cartografii sovietici în anii 1920 şi 1930, în momentul stabilirii 
formale a respectivelor republicii sovietice. (Afganistanul, nefăcând 
niciodată parte din Uniunea Sovietică, este o excepţie.) Granițele lor 
au fost tăiate în cea mai mare măsură după principiul etnic, dar au 
reflectat, de asemenea, interesul Kremlinului de a menţine regiunea 
sudică a imperiului rus divizată pe plan intern şi astfel mai aservită. 


Prin urmare, Moscova a respins propunerile naționaliștilor din 
Asia Centrală de a aduna diversele popoare central-asiatice 
(majoritatea lor neavând încă motivații naţionaliste) într-o singură 
unitate politică — care să se numească „Turkestan“ —, preferând, în 
schimb, să creeze cinci „republici“ separate, fiecare cu noi denumiri 
distincte şi cu graniţe asemănătoare unui puzzle. Probabil dintr-un 
calcul asemănător, Kremlinul a abandonat planurile pentru o 
federație caucaziană unică. Astfel, nu este surprinzător faptul că, 
după prăbuşirea Uniunii Sovietice, nici cele trei state din Caucaz, nici 
cele cinci state din Asia Centrală nu erau pe deplin pregătite pentru 
noul lor statut independent, nici pentru necesara cooperare regională. 

În Caucaz, cei aproximativ 4 milioane de locuitori din Armenia şi 
cei peste 8 milioane din Azerbaidjan s-au implicat repede într-un 
conflict armat deschis asupra statutului zonei Nagorno-Karabach, o 
enclavă din Azerbaidjan locuită în cea mai mare parte de armeni. 
Conflictul a generat „epurări“ etnice pe scară largă, cu sute şi mii de 
refugiați şi expulzați de ambele părți. Dat fiind faptul că Armenia 
este creştină şi Azerbaidjanul musulman, războiul are şi o nuanţă de 
conflict religios. Războiul devastator din punct de vedere economic 
face mult mai dificilă pentru ambele ţări dobândirea unei 
independenţe stabile. Armenia a ajuns să se bazeze mai mult pe 
Rusia, care i-a furnizat un ajutor militar important, în timp ce 
proaspăta independenţă şi stabilitatea internă a Azerbaidjanului erau 
compromise de pierderea enclavei Nagorno-Karabah. 

Vulnerabilitatea Azerbaidjanului are implicații regionale mai 
profunde pentru că amplasarea acestei țări o face pivot geopolitic. 
Poate fi descrisă ca „buşonul“ de o importanță vitală care deschide 
accesul la „rezervorul“ ce conține bogățiile bazinului Mării Caspice 
şi ale Asiei Centrale. Un Azerbaidjan independent, vorbitor de limbă 


turcă, cu conducte care să alimenteze Turcia, care îl susţine politic şi 
este înrudită etnic cu el, ar împiedica Rusia de la exercitarea unui 
monopol asupra accesului în această regiune şi ar priva, de asemenea, 
Rusia de influenţa politică decisivă asupra politicilor noilor state din 
Asia Centrală. Totuşi, Azerbaidjanul este extrem de vulnerabil la 
presiunile puternicei Rusii dinspre nord şi ale Iranului dinspre sud. În 
Iranul de nord-vest trăiesc de două ori mai mulți azeri decât în 
Azerbaidjanul propriu-zis — se estimează la mai mult de 20 de 
milioane. Această realitate face Iranul să se teamă de un posibil 
separatism din partea populaţiei azere şi astfel este ambivalent în 
ceea ce priveşte statutul suveran al Azerbaidjanului, în ciuda religiei 
musulmane comune celor două naţiuni. Drept rezultat, Azerbaidjanul 
a devenit obiectul presiunilor combinate ale Rusiei şi ale Iranului 
pentru a-şi restrânge legăturile cu Occidentul. 

Spre deosebire de Armenia şi de Azerbaidjan, ambele fiind din 
punct de vedere etnic destul de omogene, aproape 30 % din cele 6 
milioane de locuitori ai Georgiei sunt minorităţi. Mai mult chiar, 
aceste comunități reduse, mai degrabă tribale ca organizare şi 
identitate, au fost extrem de nemulţumite de dominaţia georgiană. În 
momentul disoluției Uniunii Sovietice, oseţii şi abhazii s-au folosit 
de conflictul politic intern din Georgia într-o încercare de secesiune, 
sprijiniți discret de Rusia pentru a constrânge Georgia să cedeze 
presiunilor ruseşti de a rămâne în CSI (de care Georgia voia iniţial să 
se separe complet) şi de a accepta baze militare ruseşti pe teritoriul 
său, pentru a închide zona pentru Turcia. 

În Asia Centrală, factorii interni au fost mai importanţi în ce 
priveşte promovarea instabilității. Din punct de vedere cultural şi 
lingvistic, patru dintre cele cinci noi state independente din Asia 
Centrală fac parte din lumea turcă. Tadjikistanul este, lingvistic şi 
cultural, persan, în timp ce Afganistanul (în afara fostei Uniuni 
Sovietice) este un mozaic etnic pathan, tadjik, pashtun şi persan. 
Toate cele şase state sunt musulmane. Cele mai multe dintre ele, de-a 
lungul anilor, au fost sub influenţa trecătoare a imperiilor persan, turc 
şi rus, dar această experienţă nu a servit la dezvoltarea unui spirit de 
interes comun regional printre ei. Dimpotrivă, compoziția lor etnică 


diversă le face vulnerabile la conflicte interne şi externe, care în plus 
tentează intervenţia vecinilor mai puternici. 

Din cele cinci noi state central-asiatice independente, 
Kazahstanul şi Uzbekistanul sunt cele mai importante. Din punct de 
vedere regional, Kazahstanul este scutul, iar Uzbekistanul este 
sufletul diverselor răbufniri naţionale din regiune. Mărimea şi 
aşezarea geografică a Kazahstanului protejează celelalte state de 
presiunea Fizică directă a Rusiei, întrucât doar Kazahstanul are 
graniță cu Rusia. Totuşi, din totalul populaţiei sale de aproape 18 
milioane de locuitori aproximativ 35 % sunt ruşi (populaţia rusă din 
această zonă descreşte constant), iar alte 20 % sunt, de asemenea, 
non-kazahi, ceea ce a făcut mult mai dificilă pentru unii conducători 
kazahi — ei înşişi din ce în ce mai naționaliști, dar reprezentând doar 
o jumătate din populaţia totală a ţării — urmărirea scopului creării 
naţiunii pe bază de etnicitate şi limbă. 

Ruşii rezidenţi în noul stat sunt, fireşte, nemulţumiţi de noua 
conducere cazahă, şi fiind fosta clasă conducătoare colonială şi astfel 
mai bine educați şi situaţi, ei se tem de pierderea privilegiilor. Mai 
mult, aceştia tind să trateze noul naționalism cazah cu un dispreţ 
cultural abia reţinut. Cu regiunile nord-vestice şi nord-estice 
dominate masiv de colonişti ruşi, Kazahstanul ar fi în pericol să se 
confrunte cu o secesiune teritorială dacă relațiile cazaho-ruse ar fi 
serios deteriorate. În acelaşi timp, câteva sute de mii de cazahi 
locuiesc în partea rusă de la graniţele statului şi în Uzbekistanul de 
nord-est, statul pe care cazahii îl văd ca principalul lor rival la 
supremație în Asia Centrală. 

Uzbekistanul este, de fapt, primul candidat la supremaţia 
regională în Asia Centrală. Deşi mic ca întindere şi mai puţin bogat 
în resurse naturale decât Kazahstanul, el are o populație mai 
numeroasă (aproape 25 de milioane) şi, mult mai important, o 
populaţie considerabil mai omogenă decât cea a Kazahstanului. Dată 
fiind ridicata rată internă a natalității şi exodul treptat al ruşilor, în 
trecut dominanţi, curând aproape 75 % din populaţia sa va fi uzbecă, 
cu doar o nesemnifictivă minoritate rusă localizată în mare parte în 
Taşkent, capitala statului. 


Mai mult, elita politică a ţării identifică în mod deliberat noul stat 
ca fiind descendentul direct al vastului imperiu medieval al lui 
Tamerlan (1336-1404), a cărui capitală, Samarkand, a devenit 
renumitul centru al regiunii pentru studiul religiei, astronomiei şi al 
artelor. Această ascendență dă Uzbekistanului un sentiment de 
continuitate istorică şi de misiune regională mai profund decât 
vecinilor săi. Într-adevăr, unii conducători uzbeci văd în Uzbekistan 
centrul naţional al unei singure entităţi central-asiatice, după cum 
este de presupus, cu capitala la Taşkent. Mai mult decât orice alt stat 
central-asiatic, elita politică a Uzbekistanului şi din ce în ce mai mult 
şi populaţia sa iau deja parte la crearea în plan subiectiv a unui stat- 
națiune modern şi sunt decise — fără a ţine seama de dificultățile 
interne — să nu se mai întoarcă niciodată la statutul colonial. 

Această situaţie face din Uzbekistan atât liderul creării unui 
sentiment de naționalism modern post-etnic, cât şi subiect de 
oarecare nelinişte printre vecinii săi. Chiar când liderii uzbeci au 
imprimat ordinea în construirea naţiunii şi în promovarea unei 
autonomii regionale mai mari, omogenitatea naţională relativ 
superioară şi conştiinţa naţională mai puternică inspiră în rândul 
conducătorilor Turkmenistanului, Kirghistanului, Tadjikistanului şi 
chiar şi ai Kazahstanului temerea că preeminența regională a 
Uzbekistanului poate evolua înspre dominaţia regională. Această 
grijă inhibă cooperarea regională între noile state suverane — lucru 
care, oricum, nu este încurajat de Rusia — şi perpetuează 
vulnerabilitatea regională. 

Totuşi, ca şi celelalte state, Uzbekistanul nu este complet lipsit de 
tensiuni etnice. Părți din sudul Uzbekistanului, mai ales în jurul 
importantelor centre culturale şi istorice Samarkand şi Buhara, au o 
importantă populaţie tadjică, care rămâne nemulțumită de trasarea 
frontierelor făcută de Moscova. Ceea ce complică şi mai mult 
lucrurile este prezenţa uzbecilor în Tadjikistanul de vest şi a 
uzbecilor şi tadjicilor în Depresiunea Fergana din Kirghistan, o zonă 
importantă din punct de vedere economic (unde în ultimii ani au 
izbucnit sângeroase violenţe etnice), nemaivorbind de prezenţa 
uzbecilor în Afganistanul de nord. 


Dintre celelalte trei state central-asiatice care au ieşit de sub 
dominaţia colonială a Rusiei — Kirghistan, Tadjikistan şi 
Turkmenistan — doar al treilea este relativ uniform sub aspect etnic. 
Aproape 75% din cei 4,5 milioane de locuitori sunt turcmeni, 
uzbecii şi ruşii reprezentând fiecare mai puţin de 10%. Poziţia 
geografică ecranată a Turkmenistanului îl face relativ mai separat de 
Rusia, Uzbekistanul şi Iranul fiind, de departe, de cea mai mare 
relevanţă geopolitică pentru viitorul său. O dată ce vor fi dezvoltate 
conductele în zonă. rezervele de gaze naturale ale Turkmenistanului, 
într-adevăr colosale, vor asigura un viitor prosper pentru populaţia 
țării. 

Populaţia de 5 milioane de locuitori a Kirghistanului este mult 
mai diversă. Kirghizii reprezintă 55 % din totalul populaţiei, uzbecii 
13%, ruşii scăzând în ultimul timp de la mai mult de 20% la 
aproape 15 %. Înainte de câştigarea independenţei, ruşii reprezentau 
intelighenția tehnico-inginerească şi exodul lor a afectat economia 
țării. Deşi bogată în minereuri şi înzestrată cu o frumuseţe naturală 
care i-a făcut pe unii să descrie această ţară ca pe Elveţia Asiei 
Centrale (şi astfel, ca pe o nouă frontieră turistică), amplasarea 
geopolitică a Kirghiziei, înghesuită între China şi Kazahstan, o face 
extrem de dependentă de gradul în care Kazahstanul însuşi reuşeşte 
să-şi menţină independenţa. 

Tadjikistanul e ceva mai omogen din punct de vedere etnic. Din 
cei 6,5 milioane de locuitori ai săi, aproape două treimi sunt tadjici şi 
peste 25 % sunt uzbeci (care sunt priviţi cu destulă ostilitate de către 
tadjici), în timp ce ruşii care au mai rămas reprezintă cam 3%. 
Totuşi, ca peste tot, chiar şi comunitatea etnică dominantă este 
profund — chiar violent — divizată în grupuri tribale, naționalismul 
modern fiind limitat în mare parte la elita politică urbană. Drept 
rezultat, independenţa nu a produs numai probleme civile, ci şi un 
pretext convenabil pentru Rusia ca să-şi menţină în continuare 
armata în această ţară. Situaţia etnică este chiar mai complicată prin 
larga prezenţă a tadjicilor dincolo de graniţă, în Afganistanul de 
nord-est. În fapt, aproape tot aţâţi etnici tadjici trăiesc în Afganistan 
cât şi în Tadjikistan, un alt factor care contribuie la subminarea 
stabilităţii regionale. 


Actualul conflict din Afganistan este de asemenea o moştenire 
sovietică, chiar dacă această ţară nu a fost o republică sovietică. 
Divizat de ocupaţia sovietică şi de lungul război de gherilă purtat 
împotriva sa, Afganistanul este un stat-naţiune doar cu numele. 
Populaţia sa de 22 de milioane de locuitori a devenit profund divizată 
pe criterii etnice, cu separări crescânde între paştuni, tadjici şi hazari. 
În acelaşi timp, jihadul pornit împotriva ocupanților ruşi a făcut din 
religie dimensiunea dominantă a vieţii politice a ţării, insuflând 
fervoare dogmatică diferendelor politice şi aşa destul de crâncene. 
Astfel, Afganistanul trebuie să fie privit nu numai ca o parte a 
enigmei etnice a Asiei Centrale, ci şi ca o parte foarte importantă din 
punct de vedere politic din Balcanii eurasiatici. 

Deşi toate fostele state sovietice din Asia Centrală, împreună cu 
Azerbaidjanul sunt locuite în mare parte de musulmani, elitele lor 
politice — încă în mare măsură produsul epocii sovietice — sunt 
aproape în totalitate non-religioase în concepţie, iar statele sunt 
formal laice. Totuşi, pe măsură ce populaţiile lor trec de la o 
identitate primară tradițională de clan sau tribală la o conştiinţă 
națională mai modernă, se prea poate ca ei să fie cuprinşi de o 
conştiinţă islamică ce se intensifică. În fapt, renaşterea islamică — 
deja încurajată din afară nu numai de Iran, ci şi de Arabia Saudită — 
poate deveni impulsul mobilizator pentru noile naţionalisme din ce în 
ce mai răspândite, hotărâte să se opună oricărei reintegrări sub 
control rusesc — deci păgân. 

Într-adevăr, procesul de islamizare este posibil să se dovedească 
contagios şi pentru musulmanii care au rămas în Rusia propriu-zisă. 
Ei numără aproape 20 de milioane — de două ori mai mult decât 
numărul ruşilor colonizați (circa 9,5 milioane) care continuă să 
trăiască sub dominație străină în statele independente ale Asiei 
Centrale. Musulmanii ruşi reprezintă aproape 13 % din populația 
Rusiei şi este inevitabil că vor deveni mai hotărâți în revendicarea 
drepturilor lor la identitate religioasă şi chiar politică distinctă. Chiar 
dacă această revendicare nu ia forma unei dobândiri a independenţei 
complete, ca în cazul Ceceniei. ea se va întrepătrunde cu situaţiile 
dificile cu care Rusia, având în vedere noua sa implicare imperială şi 


existenţa minorităților ruse în noile state, va continua să se confrunte 
în Asia Centrală. 

Un fapt care sporeşte substanţial instabilitatea în Balcanii 
Eurasiei şi determină o situație potențial şi mai explozivă este 
existența a două state-națiuni puternice şi învecinate, fiecare cu 
interese istorice imperiale, culturale, religioase şi economice în 
regiune — Turcia şi lran — ele însele schimbătoare în privinţa 
orientării lor geopolitice şi potenţial vulnerabile pe plan intern. Dacă 
aceste două state ar fi destabilizate, este mai mult decât probabil ca 
întreaga regiune să fie aruncată într-o enormă dezordine, date fiind 
permanentele conflicte etnice şi teritoriale care scapă de sub control 
şi echilibrul de putere deja grav afectat al regiunii. Astfel, Turcia şi 
Iranul sunt nu numai jucători geostrategici importanţi, dar şi pivoţi 
geopolitici, a căror proprie situație internă este de o importanţă vitală 
pentru soarta regiunii. Ambele sunt puteri de mărime mijlocie, cu 
aspirații regionale puternice şi conştienţi de importanţa lor istorică. 
Totuşi, viitoarea orientare geopolitică şi chiar coeziunea națională a 
ambelor state rămân nesigure. 

Turcia, un stat post-imperial încă, în proces de redefinire a 
propriei identități, este orientată în trei direcții: moderniştii ar dori s- 
o vadă devenind un stat european şi astfel privesc către vest; 
islamiştii se înclină în direcţia Orientului Mijlociu şi a unei 
comunități musulmane, privind astfel către sud; şi naţionaliştii cu 
înclinaţie diacronică, care văd în populaţiile turce din bazinul Mării 
Caspice şi din Asia Centrală o nouă misiune pentru o Turcie care să 
domine regiunea şi privesc deci către est. Fiecare din aceste 
perspective presupune o axă strategică diferită, iar conflictul dintre 
ele introduce, pentru prima oară după revoluţia lui Kemal, o doză de 
nesiguranţă în privinţa rolului regional al Turciei. 

Mai mult, Turcia însăşi ar putea deveni cel puţin o victimă 
parţială a conflictelor etnice ale regiunii. Chiar dacă populația sa de 
aproape 65 de milioane de locuitori este în majoritate turcă, cu 
aproape 80 % de origine turcă (chiar dacă include o diversitate de 
circasieni, albanezi, bosniaci, bulgari şi arabi), nu mai puţin de 20 % 
sau chiar mai mult sunt kurzi. Concentraţi în regiunile estice ale ţării, 
kurzii au fost neîncetat atraşi în lupta pentru independenţă naţională 


vehiculată de kurzii din Irak şi Iran. Orice tensiune internă în Turcia 
privind orientarea generală a țării va încuraja, fără îndoială, presiuni 
şi mai violente din partea kurzilor pentru un statut naţional separat. 

Viitoarea orientare a Iranului e încă şi mai problematică. 
Revoluţia fundamentalistă şiită care a triumfat la sfârşitul anilor '70 
poate intra în faza ei „Ihermidoriană“ şi acest lucru măreşte 
incertitudinea în privinţa rolului geostrategic al Iranului. Pe de o 
parte, colapsul Uniunii Sovietice a adus la graniţa Iranului noi vecini 
deschişi prozelitismului religios, dar, pe de alta, ostilitatea Iranului 
faţă de Statele Unite a determinat Teheranul să adopte, cel puţin din 
punct de vedere tactic, o orientare pro-Moscova, întărită de 
preocupările Iranului privind impactul proaspetei independenţe a 
Azerbaidjanului asupra propriei sale coeziuni. 

Această grijă derivă din vulnerabilitatea Iranului la tensiunile 
etnice. Din cele 65 de milioane de locuitori ai ţării (o populaţie 
aproape egală cu a Turciei), doar ceva mai mult de jumătate sunt 
perşi. Aproape o pătrime sunt azeri, iar restul sunt kurzi, baluchi, 
turkmeni, arabi şi alte triburi. În afara kurzilor şi azerilor, ceilalţi nu 
au în prezent capacitatea de a ameninţa integritatea naţională a 
Iranului, mai ales având în vedere gradul înalt al conştiinţei naţionale 
şi chiar imperiale printre perşi. Dar acest lucru s-ar putea schimba 
relativ repede, mai ales în perspectiva unei noi crize politice în Iran. 

Mai mult, însuşi faptul că mai multe ţări al căror nume se termină 
în „-stan“, proaspăt independente, există acum în zonă şi că până şi 
cei 1 milion de ceceni au fost în stare să-şi afirme hotărât aspiraţiile 
politice sigur va avea un efect molipsitor asupra kurzilor, ca şi asupra 
tuturor celorlalte minorităţi etnice din Iran. Dacă Azerbaidjanul 
reuşeşte o dezvoltare politică şi economică stabilă azerii din Iran vor 
deveni probabil mai încrezători în ideea unui Azerbaidjan mai mare. 
Astfel, instabilitatea politică şi neînțelegerile de la Teheran ar putea 
să evolueze spre o ameninţare la adresa coeziunii statului iranian, 
extinzând astfel în mod dramatic orizontul şi ridicând miza a ceea ce 
implică Balcanii Eurasiei. 


Multipla rivalitate 


Balcanii tradiționali din Europa au implicat competiţia între trei 
rivali imperiali: Imperiul Otoman. Imperiul Austro-Ungar şi Imperiul 
Rus. Au existat, de asemenea, şi trei participanţi indirecţi, preocupaţi 
că interesele lor europene vor fi influențate în mod nefavorabil de 
victoria vreunui protagonist: Germania se temea de puterea Rusiei. 
Franța se opunea Austro-Ungariei, iar Marea Britanie prefera să 
accepte controlul unui Imperiu Otoman slăbit asupra Dardanelelor, 
decât pe cel al oricărui alt concurent important la controlul asupra 
Balcanilor. În cursul secolului al XIX-lea, aceste puteri au reuşit să 
stăpânească conflictele din Balcani fără a prejudicia interesele vitale 
ale cuiva, dar au eşuat să o facă în 1914, cu consecinţe dezastruoase 
pentru toţi. 

Competiţia actuală în spaţiul Balcanilor Eurasiei implică direct 
trei puteri învecinate: Rusia, Turcia şi Iranul, deşi China ar putea, în 
cele din urmă, să devină de asemenea un protagonist important. Tot 
implicate în competiţie, dar mai îndepărtate, sunt Ucraina, 
Pakistanul, India şi îndepărtata Americă. Fiecare dintre cei trei 
competitori principali şi mai direct angajaţi nu este condus numai de 
perspectiva unui viitor avantaj geopolitic şi economic, ci şi de 
motivații istorice puternice. Fiecare a fost la un moment dat puterea 
care domina, fie politic, fie cultural, regiunea. Fiecare le priveşte pe 
celelalte cu suspiciune. Deşi un conflict deschis între ele este 
improbabil, impactul cumulat al rivalități lor externe ar putea 
contribui la un haos regional. 

În cazul ruşilor, atitudinea de ostilitate față de turci frizează 
obsesia. Mass-media rusă îi descrie pe turci ca fiind înclinați spre a 
dobândi controlul asupra regiunii, ca instigatori ai rezistenţei locale 
în Rusia (cu ceva dreptate în cazul Ceceniei) şi spre ameninţarea 
securităţii generale a Rusiei într-un grad care depăşeşte posibilităţile 
actuale ale Turciei. Turcii răspund la fel şi consideră că rolul lor este 
cel de eliberatori ai fraţilor lor de sub opresiunea prelungită a Rusiei. 
Turcii şi iranienii (perşii) au fost de asemenea rivali istorici în 
regiune, şi această rivalitate a fost resuscitată în ultimii ani, Turcia 
proiectând imaginea unei alternative moderne şi laice la conceptul 
iranian de societate islamică. 


Deşi fiecare dintre cele trei state se poate spune că urmăreşte cel 
puţin dobândirea unei sfere de influenţă, în cazul Rusiei, ambițiile 
Moscovei sunt mult mai mari, datorită amintirilor relativ recente ale 
controlului imperial, prezenţei în zonă a câtorva milioane de ruşi şi 
dorinţei Kremlinului de a restaura Rusia ca putere globală majoră. 
Declaraţiile de politică externă ale Moscovei au arătat clar că ea 
vizează întregul spaţiu al fostei Uniuni Sovietice ca zonă de interes 
geostrategic special al Kremlinului, din care orice influenţă externă 
politică — şi chiar economică — trebuie să fie exclusă. 

Prin contrast, deşi aspiraţiile turce la influenţa regională păstrează 
vestigii ale unui trecut mai îndepărtat (Imperiul Otoman a ajuns la 
apogeu în 1590 o dată cu cucerirea Caucazului şi a Azerbaidjanului, 
deşi nu a inclus Asia Centrală), acestea tind să fie mai înrădăcinate 
într-un sentiment de identitate etnico-lingvistică comun populațiilor 
din zonă (a se vedea harta de mai jos). Dată fiind puterea politică şi 
militară mai limitată a Turciei, o sferă de influenţă exclusiv politică 
este practic imposibil de atins. Mai degrabă. Turcia se vede ca 
potenţial lider al unei comunităţi libere vorbitoare de limbă turcă, 
profitând în acest scop de atrăgătoarea sa modernitate relativă, de 
autoimpune drept cea mai influentă forță în procesele de construcție 
naţională ce au loc în zonă. 

Aspiraţiile Iranului sunt încă şi mai vagi, dar pe termen lung nu 
mai puţin amenințătoare pentru ambițiile Rusiei. Imperiul persan este 
o amintire mult mai îndepărtată. În perioada sa de apogeu, circa 500 
î.Hr., cuprindea teritoriile actuale a trei dintre statele caucaziene — 
Turkmenistan, Uzbekistan şi Tadjikistan —, Afganistan, precum şi 
Turcia, Irak, Siria. Liban şi Israel. Deşi actualele aspirații geopolitice 
ale Iranului sunt mai restrânse decât ale Turciei, îndreptându-se în 
special către Azerbaidjan şi Afganistan, toată populația musulmană 
din această zonă — chiar şi din Rusia — este obiectul interesului 
religios al Iranului. Într-adevăr, renașterea Islamului în Asia Centrală 
a devenit o parte organică a aspirațiilor actualilor conducători ai 
Iranului. 


Interesele concurente ale Rusiei, Turciei şi Iranului sunt 
reprezentate pe harta de la pag. 155: în cazul înaintării geopolitice a 
Rusiei, prin două săgeți cu vârful îndreptat spre sud, spre Azerbaidjan 
şi Kazahstan; în cazul Turciei, printr-o singură săgeată îndreptată 
spre est, prin Azerbaidjan şi Marea Caspică spre Asia Centrală; iar în 
cazul Iranului, prin două săgeți ţintind spre Azerbaidjan şi, spre nord- 
est, spre Turkmenistan, Afganistan şi Tadjikistan. Aceste săgeți nu 
numai că se întretaie: ele se pot ciocni. 


În stadiul actual, rolul Chinei este mult mai restrâns şi scopurile 
sale mai puţin evidente. Este raţional ca China să prefere să înfrunte 
mai degrabă o adunare de state relativ independente decât un Imperiu 
Rus. În ultimă instanţă, noile state servesc drept tampon, dar China 
este, totodată, neliniştită de faptul că propriile minorităţi turce din 
provincia Xinjiang ar putea vedea în noile state independente din 
Asia Centrală un exemplu atrăgător pentru ele însele şi din acest 
motiv a cerut asigurări din partea Kazahstanului că activismul în 
rândul minorităţilor de peste graniţă va fi suprimat. Pe termen lung, 
resursele energetice ale regiunii vor fi în mod sigur de un deosebit 
interes pentru Beijing, iar accesul direct la acestea, nesupuse 
controlului Moscovei, trebuie să fie principalul obiectiv al Chinei. 
Astfel, interesul geopolitic general al Chinei tinde să se ciocnească 


de încercările Rusiei de a dobândi un rol dominant şi este 
complementar cu aspiraţiile Turciei şi Iranului. 

Pentru Ucraina, problemele centrale sunt viitorul caracter al CSI 
şi accesul mai liber la resursele energetice, care ar diminua 
dependenţa Ucrainei de Rusia. În această privinţă, relaţiile mai 
strânse cu Azerbaidjanul, Turkmenistanul şi Uzbekistanul au devenit 
importante pentru Kiev, ajutorul ucrainean pentru statele orientate 
spre independenţă fiind o extindere a eforturilor Ucrainei de a-şi 
întări propria independență faţă de Moscova. Astfel, Ucraina a 
sprijinit eforturile Georgiei de a deveni ruta spre vest a exporturilor 
petroliere ale azerilor. Ucraina a colaborat, de asemenea, cu Turcia 
pentru a slăbi influenţa Rusiei în Marea Neagră şi a sprijinit 
eforturile Turciei de a direcționa fluxul petrolifer din Asia Centrală 
spre terminalele turce. 

Implicarea Pakistanului şi a Indiei este chiar mai rezervată, dar 
nici unul nu este indiferent la ceea ce se întâmplă în aceşti noi 
Balcani ai Eurasiei. Pentru Pakistan, interesul principal este 
câştigarea de teren geopolitic prin intermediul influenţei politice în 
Afganistan — şi împiedicarea exercitării unei astfel de influenţe în 
Afganistan şi Tadjikistan de către Iran — şi a beneficia eventual de 
pe urma construirii oricărei conducte de petrol care să unească Asia 
Centrală cu Marea Arabiei, India, reacționând la politica Pakistanului 
şi probabil preocupată de influenţa de largă perspectivă a Chinei în 
regiune, este mai favorabilă influenţei iraniene în Afganistan şi unei 
mai pronunţate prezenţe ruse în fostul spaţiu sovietic. 

Deşi îndepărtate, Statele Unite, cu interesul lor în menţinerea 
pluralismului geopolitic în Eurasia post-sovietică, se profilează pe 
fundal ca un jucător indirect cu o importanţă crescândă, evident 
interesat nu numai de dezvoltarea resurselor regiunii, ci şi de 
prevenirea dominării exclusive a spaţiului geopolitic al regiunii de 
către Rusia. Făcând aceasta, America nu numai că îşi urmăreşte 
scopurile sale geostrategice eurasiatice mai generale, dar îşi 
reprezintă şi propriile interese economice crescânde, precum şi 
acelea ale Europei şi ale Orientului Îndepărtat, câştigând acces 
nelimitat în această zonă până acum închisă. 


Astfel, miza în această enigmă este puterea geopolitică, accesul la 
bogății potenţial mai mari, îndeplinirea misiunilor naționale şi/sau 
religioase şi securitatea. Dar competiția se concentrează în mod 
deosebit pe acces. Până la colapsul fostei Uniuni Sovietice, accesul în 
regiune era monopolizat de Moscova. Tot transportul pe calea ferată, 
conductele de petrol şi de gaze şi chiar zborurile erau dirijate de la 
centru. Geopoliticienii ruşi ar dori ca lucrurile să rămână la fel, 
întrucât ştiu că cine controlează sau domină accesul spre această 
regiune este cel mai în măsură să câştige premiul geopolitic şi 
economic. 

Acest considerent a făcut ca rezolvarea problemei conductei de 
petrol să fie esențială pentru viitorul bazinului Mării Caspice şi al 
zonei Asiei Centrale. Dacă principalele conducte vor continua să 
traverseze teritoriul Rusiei şi să se scurgă prin terminalul rusesc de la 
Novorossiisk, pe ţărmul Mării Negre, consecinţele politice ale acestei 
situaţii se vor face simţite chiar şi în lipsa unei politici de forță 
explicite din partea Rusiei. Regiunea va rămâne într-o stare de 
dependenţă politică, Moscova având în mod preponderent 
posibilitatea de a decide modul în care noile bogății ale zonei vor fi 
împărțite. Din contră, dacă o altă conductă traversează Marea 
Caspică până la Azerbaidjan şi apoi prin Turcia până în Mediterana, 
iar încă una se îndreaptă prin Afganistan spre Marea Arabiei, nu va 
exista o unică putere care să aibă monopolul accesului în regiune. 

Îngrijorător este faptul că o parte a elitei politice ruse acţionează 
ca şi când ar prefera ca resursele zonei să nu fie dezvoltate deloc 
dacă Rusia nu poate avea controlul total asupra accesului în zonă. 
Bogăția să rămână neexploatată dacă alternativa este ca investiţiile 
străine să ducă la o prezenţă nemijlocită a intereselor economice şi, 
prin aceasta, politice. Această atitudine de proprietar îşi are rădăcinile 
în istorie şi va fi nevoie de mult timp şi de multe presiuni externe 
înainte să se schimbe. 

Expansiunea ţaristă în Caucaz şi în Asia Centrală s-a desfăşurat 
pe o perioadă de aproape 300 de ani, dar recentul său sfârşit a fost 
neaşteptat de brusc. Pe măsură ce se producea declinul Imperiului 
Otoman, Imperiul Rusesc se întindea către sud, de-a lungul 
țărmurilor Mării Caspice, în direcția Persiei. A ajuns în hanatul 


Astrahanului în 1556 şi în Persia în 1607. A cucerit Crimeea între 
1774-1784, apoi a ocupat regatul Georgiei în 1801 şi a cucerit în a 
doua jumătate a secolului al XIX-lea triburile aflate de o parte şi de 
alta a Munţilor Caucaz (cecenii rezistând cu o tenacitate unică), 
sfârşind cu ocuparea Armeniei în 1878. 

Cucerirea Asiei Centrale a fost mai puţin o problemă de a învinge 
un imperiu rival, cât de a subjuga hanate şi emirate izolate şi aproape 
tribale, capabile să opună numai o rezistenţă sporadică şi izolată. 
Uzbekistanul şi Kazahstanul au fost ocupate în urma unor serii de 
expediţii purtate între 1801 şi 1881, iar Turkmenistanul a fost înfrânt 
şi încorporat în urma unor campanii care au durat din 1873 până în 
1886. Oricum, pe la 1850 cucerirea celei mai mari părți a Asiei 
Centrale era completă, chiar dacă izbucniri periodice ale rezistenţei 
locale au avut loc până şi în epoca sovietică. 

Prăbuşirea Uniunii Sovietice a produs o dramatică răsturnare 
istorică. În numai câteva săptămâni din decembrie 1991, spaţiul 
asiatic al Rusiei s-a restrâns cu aproximativ 20 %, iar populația pe 
care Rusia o stăpânea în Asia s-a redus de la 75 de milioane la 
aproximativ 30 milioane de locuitori. În plus, alţi 18 milioane de 
rezidenţi în Caucaz au fost rupţi de Rusia. Pentru ca aceste răsturnări 
să fie şi mai dureroase, elita politică rusă era conştientă că potențialul 
economic al acestor zone era acum ţinta altor ţări cu resurse 
financiare pentru a investi în aceste zone, pentru dezvoltarea şi 
exploatarea resurselor care până foarte de curând erau accesibile doar 
Rusiei. 

Dar Rusia este în fața unei dileme: este prea slabă politic ca să 
izoleze complet regiunea de exterior şi prea săracă financiar ca să o 
dezvolte exclusiv pe cont propriu. Mai mult, lideri ruşi înţelepţi îşi 
dau seama că explozia demografică pe cale de a se produce în noile 
state independente înseamnă că incapacitatea lor de a susține 
creşterea economică va crea în cele din urmă o situaţie explozivă de- 
a lungul întregii frontiere sudice a Rusiei. Experienţa acesteia în 
Afganistan şi în Cecenia s-ar putea repeta de-a lungul întregii 
frontiere, de la Marea Neagră până în Mongolia, dată fiind, mai ales, 
renaşterea națională şi islamică ce are acum loc la popoarele 
subjugate anterior. 


Rezultă că Rusia trebuie să găsească într-un fel o cale de a se 
adapta la noua sa realitate postimperială şi, în acelaşi timp, să caute 
să stăpânească primejdia din partea Turciei şi a Iranului, să împiedice 
gravitarea noilor state independente spre principalii săi rivali, să 
descurajeze formarea vreunei cooperări regionale central-asiatice cu 
adevărat independente şi să limiteze influenţa geopolitică americană 
în noile capitale suverane. Astfel, chestiunea nu mai ţine de 
restaurarea imperială, — care ar fi prea costisitoare şi ar întâmpina o 
rezistenţă feroce —, ci implică crearea unei noi reţele de relaţii care 
ar înfrâna noile state şi ar prezerva poziţia geopolitică şi economică 
dominantă a Rusiei. 

Instrumentul ales pentru atingerea acestui scop a fost mai întâi 
Comunitatea Statelor Independente (CSI), deşi în unele locuri 
folosirea armatei ruse şi recurgerea cu dibăcie de către diplomația 
rusă la principiul divide et impera au servit tot atât de bine interesele 
Kremlinului. Moscova şi-a folosit întregul arsenal pentru a obţine de 
la noile state maximum de supunere faţă de viziunea sa asupra unui 
„Commonwealth“ din ce în ce mai integrat, insistând pentru: un 
sistem de control, dirijat de la centru, asupra graniţelor exterioare ale 
CSI; o mai strânsă integrare militară în ansamblul unei politici 
externe comune; extinderea în continuare a reţelei de conducte de 
petrol existente (iniţial sovietice), pentru a exclude formarea unor 
reţele noi care ar putea ocoli Rusia. Analizele strategice ruse au 
afirmat explicit că Moscova priveşte această zonă ca pe propriul său 
spaţiu geopolitic, chiar dacă nu mai face parte integrantă din imperiul 
său. 

O idee asupra intenţiilor geopolitice ale Rusiei ne dă insistența cu 
care Kremlinul a încercat să păstreze prezenţa militară rusă pe 
teritoriul noilor state. Profitând de mişcarea secesionistă din Abhazia, 
Moscova a obţinut dreptul de a avea baze militare în Georgia; şi-a 
legitimat prezenţa sa militară pe teritoriul Armeniei exploatând 
nevoia acesteia de sprijin în războiul împotriva Azerbaidjanului; a 
exercitat presiuni politice şi financiare pentru a obţine acordul 
Kazahstanului pentru baze militare ruseşti; în plus, războiul civil din 
Tadjikistan a făcut posibilă continuarea prezenţei fostei armate 
sovietice acolo. 


În definirea politicii sale, Moscova s-a bazat pe iluzoria 
perspectivă că reţeaua sa postimperială de relaţii cu Asia Centrală va 
slăbi treptat substanţa suveranităţii noilor state, slabe individual, şi le 
va plasa într-o relaţie de subordonare faţă de centrul de comandă al 
unei CSI „integrate“. Pentru atingerea acestui scop, Rusia 
descurajează noile state în ce priveşte crearea propriilor lor armate 
separate, adoptarea limbii proprii (în care ele înlocuiesc treptat 
alfabetul chirilic cu cel latin), cultivarea de relaţii strânse cu alte 
state, dezvoltarea de noi conducte care să iasă direct în Mările 
Mediterană sau a Arabiei. Dacă această politică are succes, Rusia ar 
putea să domine apoi relaţiile lor externe şi să fixeze cota parte din 
beneficii. 

În susţinerea acestui ţel, reprezentanţii ruşi invocă deseori, aşa 
cum am văzut în Capitolul 4, exemplul Uniunii Europene. De fapt, 
într-un fel, politica Rusiei faţă de statele central-asiatice şi 
caucaziene aminteşte mult mai mult de comunitatea africană 
francofonă, în care contingente militare franceze şi subsidii din 
bugetul Franţei determină politica statelor africane post-coloniale 
vorbitoare de limbă franceză. 

În vreme ce restabilirea unui maxim posibil de influență 
economică şi politică rusă în regiune este scopul principal şi întărirea 
CSI este principalul instrument pentru atingerea acestui scop, cele 
mai importante ţinte geopolitice ale Moscovei, pentru a fi 
subordonate politic, par a fi Azerbaidjanul şi Kazahstanul. Pentru ca 
o contraofensivă politică rusă să aibă succes. Moscova nu numai că 
trebuie să-şi croiască acces în regiune, dar să şi străpungă scutul său 
geografic. 

Pentru Rusia, Azerbaidjanul trebuie să fie o ţintă prioritară. 
Subordonarea sa ar ajuta la izolarea Asiei Centrale de Occident, mai 
ales de Turcia, crescând astfel şi mai mult influenţa Rusiei în 
recalcitrantele Uzbekistan şi Turkmenistan. În acest scop, cooperarea 
tactică cu Iranul privind unele chestiuni controversate, precum 
modalitatea de a-şi împărţi concesiunile pentru forare în Marea 
Caspică, serveşte importantul obiectiv de a constrânge Baku să se 
plieze la dorinţele Moscovei. Un Azerbaidjan subordonat ar uşura de 


asemenea consolidarea poziţiei dominante a Rusiei atât în Georgia, 
cât şi în Armenia. 

Kazahstanul este şi el o ţintă principală deosebit de tentantă, 
deoarece vulnerabilitatea sa etnică face imposibilă victoria 
guvernului acestei ţări într-o confruntare deschisă cu Moscova. 
Moscova poate exploata şi frica acestui stat de dinamismul crescând 
al Chinei, ca şi probabilitatea unui crescând resentiment faţă de 
„sinificarea“ provinciei învecinate Xinjiang din China. Subordonarea 
treptată a Kazahstanului ar avea ca efect geopolitic atragerea aproape 
automată a Kirghistanului şi Tadjikistanului în sfera de control a 
Moscovei, expunând în acelaşi timp Uzbekistanul şi Turkmenistanul 
la presiuni mai directe din partea Rusiei. 

Dar strategia Rusiei este împotriva aspirațiilor majorităţii statelor 
aşezate în Balcanii eurasiatice. Noile lor elite politice nu vor ceda de 
bunăvoie puterea şi privilegiile câştigate prin independenţă. În vreme 
ce ruşii de acolo eliberează treptat fostele lor poziţii privilegiate, 
noile elite îşi dezvoltă rapid un interes legitim faţă de suveranitate — 
proces dinamic şi contagios social. Mai mult, populaţiile altădată 
pasive politic devin şi ele mai naţionaliste şi, în afară de Georgia şi 
Armenia, mai conştiente de identitatea lor islamică. 

În ce priveşte afacerile externe, atât Georgia, cât şi Armenia (în 
ciuda dependenţei celei din urmă de sprijinul Rusiei împotriva 
Azerbaidjanului) ar dori să devină, treptat, mai legate de Europa. 
Statele  central-asiatice bogate în resurse naturale, ca şi 
Azerbaidjanul, ar dori să maximizeze prezenţa economică pe 
teritoriul lor a capitalului american, european, japonez şi, mai curând, 
coreean, sperând ca prin aceasta să accelereze mult propria lor 
dezvoltare economică şi să-şi consolideze independenţa. În acest 
scop, ei consideră ca binevenit rolul crescând al Turciei şi Iranului, 
văzând în ele o contrapondere la puterea Rusiei şi un cap de pod spre 
marea lume musulmană de la sud. 

Azerbaidjanul — încurajat atât de Turcia, cât şi de America — nu 
numai că a respins cererile Rusiei de a-şi amplasa baze militare, dar a 
şi sfidat solicitările acesteia în vederea unei singure conducte spre un 
port rus de la Marea Neagră, optând, în schimb, pentru o soluţie 
dublă care implică o a doua conductă prin Georgia spre Turcia. (O 


conductă spre sud prin Iran, finanțată de o companie americană, a 
trebuit să fie abandonată din cauza embargoului financiar al SUA 
asupra afacerilor cu Iranul.) În 1995, cu mult zgomot, s-a inaugurat o 
nouă cale ferată între Turkmenistan şi Iran, care face posibil comerțul 
între Europa şi Asia Centrală, ocolind complet Rusia. Această 
redeschidere a vechiului Drum al Mătăsii avea ceva simbolic, Rusia 
nemaiputând astfel separa Europa de Asia. 

Uzbekistanul a devenit şi el din ce în ce mai hotărât în opoziţia sa 
faţă de eforturile de „integrare“ ale Rusiei. Ministrul său de externe a 
declarat clar, în august 1996, că „Uzbekistanul se opune creării 
instituţiilor supranaționale ale CSI, care pot fi folosite ca instrumente 
de control centralizat“. Poziţia sa puternic naționalistă determinase 
deja atacurile virulente în presa rusă în legătură cu 


„orientarea puternic pro-occidentală a Uzbekistanului 
în economie, asprele invective față de tratatele de 
integrare în interiorul CSI, refuzul ferm de a se alătura fie 
și Uniunii Vamale și o metodică politică naționalistă anti- 
rusă (chiar și grădinițele care folosesc limba rusă sunt 
închise)... Pentru SUA. care urmăresc în Asia o politică de 


slăbire a Rusiei, această poziţie este foarte atrăgătoare“.?S 


Chiar şi Kazahstanul, ca reacție la presiunile Rusiei, a ajuns să fie 
în favoarea unui traseu secundar, ce ocoleşte Rusia, pentru 
exporturile sale. După cum spunea Umirserik Kasenov, consilierul 
preşedintelui Kazahstanului: 


„Este adevărat că opţiunea Kazahstanului pentru 
conducte alternative a fost generată de propriile acţiuni 
ale Rusiei, precum limitarea transportului de petrol din 
Kazahstan spre Novorossiisk și din Tyumen spre rafinăria 
de la Pavlodar. Eforturile Turkmenistanului de a susține 
construirea unei conducte de gaz spre Iran se datorează 
în parte faptului că țările CSI plătesc doar 60 % din prețul 


mondial sau nu plătesc deloc“”. 

Cam din aceleaşi motive, Turkmenistanul a explorat activ 
construirea unei noi conducte de petrol prin Afganistan şi Pakistan 
spre Marea Arabiei, pe lângă construirea de noi linii ferate spre 
Kazahstan şi Uzbekistan la nord şi spre Iran şi Afganistan la sud. 
Convorbiri preliminare şi exploratorii au avut loc între Kazahstan, 
China şi Japonia în legătură cu un ambițios proiect de conductă de 
petrol între Asia Centrală şi Marea Chinei (vezi harta de la p. 164). 
Cu investiţii occidentale pe termen lung în petrol şi gaze naturale, 
care se ridică în Azerbaidjan la aproape 13 miliarde de dolari, iar în 
Kazahstan la peste 20 de miliarde de dolari (cifre din 1996), izolarea 
economică şi politică a acestei zone cedează clar în faţa presiunilor 
economiei mondiale şi a limitatelor opţiuni financiare ale Rusiei. 

Teama de Rusia a avut şi efectul de a îndrepta statele central- 
asiatice spre o mai intensă cooperare regională. Uniunea Economică 
Central-Asiatică, creată în ianuarie 1993, la început a lâncezit, dar a 
fost treptat activată. Chiar şi preşedintele Nursultan Nazarbaiev al 
Kazahstanului, la început puternic susţinător al unei noi „Uniuni 
Eurasiatice“, s-a convertit treptat la ideile de cooperare asiatică mai 
strânsă, de crescândă colaborare militară între statele din regiune, de 
sprijin pentru eforturile Azerbaidjanului de a transporta prin Turcia 
petrolul din Marea Caspică şi Kazahstan şi de opoziţie comună faţă 
de eforturile Rusiei şi Iranului de a împiedica împărţirea zonală a 
platoului continental al Mării Caspice şi a resurselor minerale între 
statele riverane. 

Dat fiind faptul că guvernele din zonă tind să fie foarte autoritare, 
probabil chiar mai importantă a fost reconcilierea personală între 
principalii lideri. Toată lumea ştia că preşedinţii Kazahstanului, 
Uzbekistanului şi Turkmenistanului nu erau în relaţii prea cordiale (şi 
o declarau foarte clar vizitatorilor străini), iar aceste neînţelegeri 
personale au făcut, la început, ca Rusiei să-i fie mai uşor să îi aţâţe pe 
unul împotriva celuilalt. Pe la jumătatea anilor '90 cei trei şi-au dat 
seama că o cooperare mai strânsă între ei era esenţială pentru 
păstrarea noii lor suveranităţi şi au început să se angajeze în expuneri 


27 „Ce vrea Rusia în Transcaucaz şi în Asia Centrală“, „Nezavisimaia Gazeta“, 
24 ianuarie 1995. 


foarte mediatizate despre aşa-zisele lor relaţii apropiate, subliniind că 
de acum înainte îşi vor coordona politicile externe. 


KAZAHSTAN 

| =». Trasee în studiu sau în construcţie MAREA ARABIEI 


Dar încă şi mai importantă a fost apariţia, în interiorul CSI, a unei 
coaliții neoficiale, conduse de Ucraina şi Uzbekistan, dedicate ideii 
unui Commonwealth „de cooperare“, dar nu „integrat“. În acest scop, 
Ucraina a semnat acorduri de cooperare militară cu Uzbekistan, 
Turkmenistan şi Georgia; în septembrie 1996 miniştrii de externe ai 
Ucrainei şi Uzbekistanului chiar s-au angajat în acţiunea deosebit de 
semnificativă de a semna o declaraţie prin care se cerea ca întâlnirile 
la vârf ale CSI să nu fie prezidate numai de preşedintele Rusiei, ci 
prin rotaţie. 

Exemplul dat de Ucraina şi Uzbekistan a avut un impact chiar şi 
asupra liderilor mai respectuoşi faţă de problemele principale ale 


Moscovei. Kremlinul trebuie să fi fost foarte tulburat să-i audă pe 
Nursultan Nazarbaiev al Kazahstanului şi pe Eduard Şevardnadze al 
Georgiei declarând, în septembrie 1996, că ar părăsi CSI „dacă 
independenţa noastră ar fi amenințată“. Mai general, ca o 
contracarare a CSI, statele central-asiatice şi Azerbaidjanul şi-au 
ridicat nivelul activităţii prin crearea Organizaţiei de Cooperare 
Economică, o asociaţie încă destul de neprecisă a statelor islamice 
din zonă — inclusiv Turcia, Iran şi Pakistan — dedicată întăririi 
legăturilor financiare, economice şi de transport între membrii săi. 
Moscova a criticat deschis aceste iniţiative, considerându-le, pe drept 
cuvânt, de natură să slăbească calitatea de membre ale CSI a acelor 
state. Cam în acelaşi spirit, au fost întărite constant legăturile cu 
Turcia şi, într-o măsură mai mică, cu Iranul. Ţările vorbitoare de 
limbă turcă au acceptat cu entuziasm oferta Turciei de a le pregăti 
noul lor corp naţional de ofiţeri şi de a primi aproape zece mii de 
studenţi. A patra întâlnire la vârf a ţărilor vorbitoare de limbă turcă, 
ținută la Taşkent în octombrie 1996 şi pregătită cu sprijinul Turciei, 
s-a concentrat puternic asupra extinderii căilor de transport, creşterii 
comerțului, modelelor educaționale comune, ca şi asupra cooperării 
culturale mai strânse cu Turcia. Turcia şi Iranul au ajutat foarte activ 
noile state cu programele lor de televiziune, influențând astfel direct 
un public larg. 

O ceremonie desfăşurată la Alma-Ata, capitala Kazahstanului, în 
decembrie 1996, a fost un semnal deosebit de clar al identificării 
Turciei cu independenţa statelor din regiune. Cu ocazia celei de a 
cincea aniversări a independenţei Kazahstanului, preşedintele turc 
Suleyman Demirel a participat alături de preşedintele Nazarbaiev la 
dezvelirea unei coloane aurite, înaltă de 28 de metri având în vârf 
silueta unui războinic cazah/ture dominând un fel de grifon. Cu 
ocazia acestui eveniment, Kazahstanul a lăudat Turcia pentru că „a 
fost alături de Kazahstan la fiecare pas al dezvoltării sale ca stat 
independent“, iar Turcia a răspuns oferind Kazahstanului o linie de 
credit de 300 de milioane de dolari, pe lângă investiţiile turce private, 
deja existente, de 1,2 miliarde de dolari. 

De vreme ce nici Turcia, nici Iranul nu au mijloacele de a exclude 
Rusia de la influență regională, Turcia şi (mai restrâns) Iranul au 


întărit astfel dorinţa şi capacitatea noilor state independente de a 
rezista reintegrării cu vecinul lor de la nord, fostul stăpân. Iar acest 
lucru ajută cu certitudine ca viitorul geopolitic al regiunii să rămână 
deschis. 


Nici dominare, nici excludere 


Implicaţiile geostrategice pentru America sunt clare: America este 
prea departe pentru a domina în această parte a Eurasiei, dar destul 
de puternică pentru a nu fi implicată. Toate statele din zonă consideră 
implicarea americană ca necesară pentru supraviețuirea lor. Rusia e 
prea slabă pentru a recâştiga dominaţia imperială asupra regiunii sau 
pentru a-i exclude pe alţii de la aceasta, dar este, de asemenea destul 
de puternică şi foarte aproape pentru a fi exclusă. Turcia şi Iranul 
sunt suficient de puternice pentru a fi influente, dar propria lor 
vulnerabilitate ar putea face ca zona să nu facă față atât provocării 
dinspre nord, cât şi conflictelor interne din regiune. China e atât de 
puternică pentru ca Rusia şi statele central-asiatice să se teamă de ea, 
cu toate acestea, simpla ei prezenţă şi dinamismul ei economic 
facilitează căutările Asiei Centrale de a comunica cu lumea întreagă. 

Rezultă că principalul interes al Americii este să ajute ca nici o 
putere unică să nu ajungă să controleze acest spaţiu geopolitic şi ca 
întreaga comunitate mondială să aibă acces nestânjenit, economic şi 
financiar, la acesta. Pluralismul geopolitic va deveni o realitate 
durabilă numai când o reţea de conducte de petrol şi de căi de 
transport va lega regiunea direct cu cele mai importante centre de 
activitate economică mondială via Marea Mediterană şi Marea 
Arabiei, ca şi pe uscat. lată de ce eforturilor Rusiei de a monopoliza 
accesul la această zonă trebuie să li se facă opoziţie deoarece sunt 
împotriva stabilităţii regiunii. 

Totuşi, excluderea Rusiei din zonă nu este nici dezirabilă, nici 
realizabilă, la fel ca şi alimentarea ostilităţii dintre noile state din 
zonă şi Rusia. De fapt, participarea economică activă a Rusiei la 
dezvoltarea regiunii este esențială pentru stabilitatea acesteia, iar 
prezenţa Rusiei ca partener, dar nu ca dominator exclusiv, poate avea 
drept rezultat importante avantaje economice. O mai mare stabilitate 


şi bogăţie în regiune ar contribui direct la bunăstarea Rusiei şi ar da 
un înţeles real „commonwealth-ului“ promis de acronimul CSI. Dar 
opțiunea pentru cooperare va deveni politica Rusiei numai când 
țelurile mult mai ambiţioase, anacronice, amintind dureros de 
Balcanii originali, vor fi excluse efectiv. 

Statele care merită cel mai puternic sprijin geopolitic din partea 
Americii sunt Azerbaidjanul, Uzbekistanul şi (în afara acestei 
regiuni) Ucraina, toate trei fiind pivoţi geopolitici. Într-adevăr, rolul 
Kievului întăreşte ideea că Ucraina este statul decisiv în ce priveşte 
evoluţia viitorului Rusiei. În acelaşi timp, Kazahstanul — date fiind 
mărimea, potențialul economic şi poziţia sa geografică importantă — 
merită şi el o prudentă susţinere internaţională şi o continuă asistenţă 
economică. În timp, creşterea economică a Kazahstanului ar putea 
ajuta la atenuarea divizării etnice care face ca acest „scut“ central- 
asiatic să fie atât de vulnerabil la presiunile Rusiei. 

În această regiune, America are interese comune nu numai cu o 
Turcie stabilă, pro-occidentală, ci şi cu Iranul şi China. O 
îmbunătăţire treptată a relaţiilor dintre America şi Iran ar creşte foarte 
mult accesul mondial în regiune şi, în mod special, ar reduce 
amenințarea mai apropiată la adresa supravieţuirii Azerbaidjanului. 

Crescânda prezenţă economică în regiune a Chinei şi interesul său 
politic față de independenţa zonei sunt de asemenea în acord cu 
interesele Americii. Sprijinirea de către China a eforturilor 
Pakistanului în Afganistan este de asemenea un factor pozitiv, 
deoarece o relație mai strânsă între Pakistan şi Afganistan ar face 
accesul internaţional în Turkmenistan să fie mai realizabil, ajutând 
prin aceasta la întărirea acestuia şi a Uzbekistanului (în cazul în care 
Kazahstanul s-ar poticni). 

Orientarea şi evoluția Turciei se prea poate ca să fie, mai ales, 
decisive pentru viitorul statelor caucaziene. Dacă Turcia îşi menţine 
drumul spre Europa — şi dacă Europa nu îşi închide uşile pentru 
Turcia — este posibil ca şi statele caucaziene să graviteze spre orbita 
europeană, ceea ce ele îşi doresc cu fervoare. Dar dacă europenizarea 
Turciei stagnează din motive interne sau externe, Armenia şi Georgia 
nu vor avea altă alternativă decât să se adapteze la dorinţele Rusiei. 


Viitorul lor va fi atunci în funcție de relaţia Rusiei cu Europa în 
extindere, relaţie care va evolua spre bine sau spre rău. 

Este posibil ca rolul Iranului să fie şi mai problematic. O 
întoarcere la o atitudine pro-occidentală sigur ar facilita stabilizarea 
şi consolidarea regiunii şi de aceea este de dorit, din punct de vedere 
strategic, ca America să încurajeze o astfel de schimbare în 
conducerea Iranului. Dar până când aceasta se va întâmpla, este 
posibil ca Iranul să joace un rol negativ, afectând nefavorabil 
perspectivele Azerbaidjanului, chiar dacă, în acelaşi timp, ia măsuri 
pozitive cum ar fi deschiderea Turkmenistanului spre lume şi, în 
ciuda  fundamentalismului său actual, întărirea sentimentului 
moştenirii religioase la statele central-asiatice. 

În sfârşit, este posibil ca viitorul Asiei Centrale să fie modelat de 
un şi mai complex cumul de situaţii, soarta acestor state fiind 
hotărâtă de complicata interacțiune dintre interesele Rusiei, Turciei, 
Iranului şi Chinei, ca şi de gradul în care SUA condiționează relația 
lor cu Rusia de respectarea de către aceasta a independenţei noilor 
state. Realitatea acestei interacțiuni exclude imperiul sau monopolul 
ca scop logic al vreunuia dintre jucătorii geostrategici implicaţi. Mai 
degrabă, alegerea fundamentală este între un echilibru regional 
delicat — care ar permite includerea treptată a zonei în economia 
mondială pe cale de formare. în vreme ce statele din regiune se 
consolidează şi, probabil, capătă o identitate islamică mai pronunţată 
— sau conflict etnic, fărâmițarea politică şi. probabil, chiar ostilități 
deschise de-a lungul graniţelor sudice ale Rusiei. Realizarea şi 
consolidarea acestui echilibru regional trebuie să fie un ţel major în 
orice geostrategie cuprinzătoare a SUA pentru Eurasia. 


Capitolul 6 
Ancora extrem-orientală 


O politică americană eficientă în Eurasia trebuie să aibă o ancoră 
extrem-orientală. Această cerință nu va fi satisfăcută dacă America 
este exclusă sau se exclude din mainland-ul asiatic. O relaţie strânsă 
cu Japonia maritimă este esențială pentru politica mondială a 
Americii, dar o relație de cooperare cu China continentală este 
imperativă pentru geostrategia Americii în Eurasia. Implicaţiile 
acestei realităţi trebuie avute în vedere, deoarece interacţiunea ce are 
acum loc, în Extremul Orient, între trei puteri importante — 
America, China şi Japonia — creează o confuzie regională potenţial 
periculoasă şi este aproape sigur că va genera schimbări geopolitice 
tectonice. 

Pentru China, America de peste Pacific ar trebui să fie un aliat 
firesc, deoarece acesta nu are pretenţii la „mainland“-ul asiatic şi, de- 
a lungul istoriei, s-a opus năvălirilor Japoniei şi Rusiei asupra unei 
Chine lipsite de putere. Pentru chinezi, Japonia a fost principalul 
inamic în decursul ultimului secol; în Rusia, „ţara înfometată“ în 
chineză, nu au încredere de multă vreme; şi India se prefigurează 
acum ca rival potenţial. Principiul „vecinul vecinului meu este aliatul 
meu“ se potriveşte astfel relației istorice şi geopolitice dintre China şi 
America. 

Dar America nu mai este adversarul de peste ocean al Japoniei, ci 
aliatul său apropiat. America are, de asemenea, legături strânse cu 
Taiwanul şi cu mai multe națiuni sud-est asiatice. Chinezii sunt 
sensibili şi la rezervele de ordin doctrinar ale Americii față de 
caracterul actualului regim intern din China. Astfel, America este 
văzută şi ca principalul obstacol nu numai în efortul Chinei de a 
deveni o putere mondială proeminentă, ci şi una predominantă 
regional. De aceea, o ciocnire între China şi America este inevitabilă? 

Pentru Japonia, America a fost umbrela sub care, în siguranţă, s-a 
putut reface după o înfrângere devastatoare, şi-a putut recâştiga 
avântul economic şi atinge progresiv, pe această bază, poziţia între 
primele puteri ale lumii. Dar însăşi existenţa acestei umbrele impune 
limite libertății de acţiune a Japoniei, creând situaţia paradoxală în 


care o putere de nivel mondial este în acelaşi timp protectorat. 
America continuă să fie partenerul vital al Japoniei în devenirea 
acesteia ca lider mondial. Dar America este şi principalul motiv 
pentru lipsa continuă a Japoniei de încredere în sine în domeniul 
securităţii. Cât mai poate dura această situaţie? 

Cu alte cuvinte, în viitorul previzibil, două chestiuni geopolitice 
de importanţă centrală — şi în interacțiune foarte directă — vor 
defini rolul Americii în Extremul Orient al Eurasiei: 

1. Care este definiţia practică şi — din punctul de vedere al 
Americii — extinderea acceptabilă pentru posibila transformare a 
Chinei în putere regională dominantă şi pentru crescândele sale 
aspirații la statutul de putere mondială? 

2. De vreme ce Japonia caută să-şi contureze un rol mondial, cum 
ar trebui America să trateze consecinţele regionale ale inevitabilei 
reduceri a gradului în care Japonia consimte la statutul său de 
protectorat american? 

Scena geopolitică est-asiatică este caracterizată acum de relaţii de 
putere aproape stabile. Această meta-stabilitate presupune o poziţie 
de intransigență externă, dar şi, în mod comparativ, puţină 
flexibilitate, în această privinţă amintind mai mult de fier decât de 
oţel. Ea este vulnerabilă faţă de o reacţie în lanţ destructivă generată 
de o explozie puternică şi zgomotoasă. Extremul Orient de astăzi 
cunoaşte un dinamism economic extraordinar asociat cu o crescândă 
nesiguranță politică. De fapt, este posibil ca tocmai creşterea 
economică a Asiei să contribuie la această nesiguranţă, deoarece 
prosperitatea ascunde punctele vulnerabile politice ale regiunii, chiar 
sporeşte vanități naționale şi dezvoltă speranţe sociale. 

Nu mai trebuie să spunem că Asia este un succes economic fără 
egal în dezvoltarea omenirii. Doar câteva statistici de bază pun într-o 
lumină impresionantă această realitate. Cu mai puţin de patru decenii 
în urmă, Asia de Est (inclusiv Japonia) reprezenta doar 4 % din 
Produsul Naţional Brut total al lumii, în vreme de America de Nord 
deținea primul loc, cu aproximativ 35-40 %; pe la mijlocul anilor 
'90, cele două regiuni erau oarecum la egalitate (cu aproximativ 
25% fiecare). Mai mult, ritmul de creştere al Asiei este fără 
precedent din punct de vedere istoric. Economiştii au observat că în 


perioada de avânt a industrializării, Marii Britanii i-au trebuit mai 
bine de cincizeci de ani, iar Americii doar ceva mai puţin de cincizeci 
de ani pentru a-şi dubla producția pe cap de locuitor, în vreme ce 
China şi Coreea de Sud au reuşit acelaşi lucru în aproximativ zece 
ani. Cu excepţia cazului în care s-ar întâmpla vreo masivă subminare 
regională, în decurs de un sfert de secol este posibil ca Asia să 
depăşească şi America de Nord, şi Europa ca pondere în PNB total. 

Dar, în afara faptului că devine centrul de gravitație al economiei 
lumii, Asia este şi vulcanul său politic potenţial. Deşi depăşeşte 
Europa ca dezvoltare economică, Asia este deosebit de deficitară în 
ce priveşte dezvoltarea politică regională. Asiei îi lipsesc structurile 
multilaterale de cooperare care domină peisajul politic european şi 
diluează, absorb şi restrâng conflictele naționale, etnice şi teritoriale 
mai tradiţionale ale Europei. În Asia nu există nimic comparabil cu 
NATO sau cu Uniunea Europeană. Nici una din cele trei asociaţii 
regionale — ASEAN (Asociaţia Naţiunilor din Asia de Sud-Est), 
ARF (Forumul Regional Asiatic, tribuna ASEAN-ului pentru dialog 
politic şi de securitate) şi APEC (Grupul de Cooperare Economică 
Asia-Pacific) — nu seamănă nici pe departe cu sistemul de legături 
de cooperare regională şi multilaterală care uneşte Europa. 

Dimpotrivă, Asia este astăzi locul celei mai mari concentrări de 
naționalism în ascensiune şi de masă din lume, recent trezit, 
alimentat de impetuosul acces la mijloacele de comunicare, 
hiperactivizat de speranţe sociale din ce în ce mai mari generate de 
crescânda prosperitate economică, ca şi de disparităţi din ce în ce mai 
mari în ceea ce priveşte bogăția, devenit mai susceptibil pentru o 
mobilizare politică prin creşterea explozivă atât a populației, cât şi a 
urbanizării. Această situație devine încă şi mai amenințătoare prin 
intensificarea acumulării de armament în Asia. În 1995 această 
regiune a devenit — potrivit datelor Institutului Internaţional de 
Studii Strategice — cel mai mare importator de arme din lume. 
depăşind Europa şi Orientul Mijlociu. 

Pe scurt, Asia de Est clocoteşte de activitate dinamică, până acum 
canalizată în direcţii paşnice de către ritmul său rapid de creştere 
economică. Dar la un moment dat această supapă de siguranţă ar 
putea fi copleșită de pasiuni politice dezlănţuite, o dată ce ele ar fi 
declanşate prin atingerea unui punct fierbinte, fie şi unul destul de 
banal. Probabilitatea devenirii unui astfel de punct este prezentă într- 
un mare număr de chestiuni contencioase, fiecare vulnerabilă de a fi 
exploatată demagogic şi astfel potenţial explozivă: 

e Resentimentul Chinei faţă de statutul separat al Taiwanului se 
intensifică o dată ce China devine mai puternică şi Taiwanul, din ce 
în ce mai prosper, începe să flirteze cu statutul de stat-naţiune separat 
oficial. 

e Insulele Paracel şi Spratly din Marea Chinei de Sud prezintă 
riscul unei ciocniri între China şi mai multe state din Asia de Sud-Est 


pentru acces la sursele de energie de pe fundul mării, potențial 
valoroase, deoarece China consideră, printr-o optică imperială, că 
Marea Chinei de Sud este patrimoniul său național legitim. 

e Insulele Senkaku sunt disputate de Japonia şi China (cu ferocii 
rivali, Taiwanul şi China continentală), iar rivalitatea istorică dintre 
Japonia şi China pentru supremație regională dă acestei chestiuni şi o 
valoare simbolică. 

e Divizarea Coreii şi inerenta instabilitate a Coreii de Nord — 
devenită cu atât mai periculoasă cu cât caută să obțină arsenal 
nuclear — prezintă riscul ca o explozie neaşteptată să scufunde 
peninsula într-un război, care, la rândul său, ar angaja SUA şi ar 
implica indirect Japonia. 

e Chestiunea Insulelor Kurile, din extremitatea sudică, ocupate 
unilateral de URSS în 1945, continuă să paralizeze şi să otrăvească 
relaţiile ruso-japoneze. 

e Alte conflicte teritorial-etnice latente implică probleme de 
frontieră între Rusia şi China, China şi Vietnam, Japonia şi Coreea, 
China şi India; frământări etnice în Provincia Xinjiang; dispute între 
China şi Indonezia privind limitele teritoriale oceanice. (Vezi harta 
mai sus.) 

Distribuţia de putere în regiune este şi ea dezechilibrată. China, 
cu arsenalul său nuclear şi numeroasele forțe armate, este evident 
puterea militară dominantă (vezi tabelul de la p. 175). Marina 
chineză a adoptat deja o doctrină strategică de „apărare activă în 
larg“, căutând să acumuleze. în următorii cincisprezece ani. o putere 
pe ocean destinată „controlului efectiv al mării din interiorul 
primului lanţ de insule“, însemnând Strâmtoarea Taiwan şi Marea 
Chinei de Sud. Desigur, înzestrarea militară a Japoniei creşte şi ea, 
iar in ceea ce priveşte calitatea nu are egal în regiune. Cu toate 
acestea, în prezent forțele armate ale Japoniei nu sunt un instrument 
al politicii sale externe, ci sunt considerate, în mare măsură, o 
extindere a prezenţei militare americane în regiune. 


Forte armate în Asia 


Personal Tancuri Avioane Nave de Sub- 
suprafață marine 
Total Total Total Total Total 

(Numerele din paranteze reprezintă sistemele avansate) 

China 3030000 9400 (500) 5224 (124) 57 (40) 53 (7) 
Pakistan 577000 1 890 (40) 336 (160) 11 (8) 6 (6) 
India 1 100 000 3 500 (2 700) 700 (374) 21 (14) 18 (12) 
Thailanda 295 000 633 (313) 74 (18) 14 (6) 0 (0) 
Singapore 55 500 350 (0) 143 (6) 0 (0) 0 (0) 
Coreea de Nord 1 127000 4200 (2225) 730 (136) 3 (0) 23 (0) 
Coreea de Sud 633 000 1860 (450) 334 (48) 17 (9) 3 (3) 
Japonia 237700 1200 (929) 324 (231) 62 (40) 17 (17) 
Taiwan# 442 000 1400 (0) 460 (10) 38 (11) 4 (2) 
Vietnam 857 000 1900 (400) 240 (0) i (5), 020) 
Malaezia** 114 500 26 (26) 50 (0) 2 (0) :0; (0) 
Filipine 106 500 41 (0) TRO OOO) 
Indonezia 270 900 235 (110) SA (12) I (4) 2: (2) 


* Taiwanul are: 150 F-16, 60 Miraj si alte 130 de avioane 
de vânătoare cu reacție comandate și mai multe nave 
maritime în construcție. 

** Malaezia cumpără acum avioane tip 8F-18 şi posibil 
18 MiG-29. 

Notă: „Personal” înseamnă toţi militarii activi; „Tancuri” 
înseamnă tancuri principale de luptă și tancuri ușoare; 
avioanele de luptă sunt aer-aer și de atac la sol; navele de 
suprafață sunt portavioane, crucișătoare, distrugătoare și 
fregate; submarinele sunt de toate tipurile. Cele mai vechi 
sisteme avansate sunt de la jumătatea anilor '60, cu 
tehnologii avansate, cum ar fi detectoare cu laser pentru 
tancuri. 

Sursa: General Accounting Office, raport: „Impactul 
modernizării militare a Chinei în regiunea Pacificului”, 
iunie 1995. 


Creşterea forţei Chinei i-a făcut deja pe vecinii ei de la sud-est să 
manifeste mai multă deferenţă faţă de interesele chineze. Este demn 
de amintit că în timpul crizei de mici dimensiuni de la începutul 


anului 1996 în legătură cu Taiwanul (în timpul căreia China s-a 
angajat în manevre militare periculoase, interzicând accesul aerian şi 
maritim într-o zonă din vecinătatea Taiwanului, atrăgând astfel rapid 
o desfăşurare navală demonstrativă a SUA) ministrul de externe al 
Thailandei a declarat grăbit că o astfel de interzicere era normală, 
omologul său indonezian a afirmat că aceasta era o chestiune ce 
privea numai China. Malaezia şi Filipinele au declarat o politică de 
neutralitate în această chestiune. 

Absența unui echilibru regional de putere a determinat, în ultimii 
ani, Australia şi Indonezia — până atunci ostilă una față de cealaltă 
— să înceapă o crescândă coordonare militară. Ambele şi-au 
exprimat deschis îngrijorarea în legătură cu perspectivele pe termen 
lung de dominație militară chineză asupra regiunii şi cu rezistenţa 
Statelor Unite ca garant al securităţii regiunii. Aceeaşi îngrijorare a 
determinat Singapore să caute o mai strânsă cooperare în domeniul 
securităţii cu aceste naţiuni. De fapt, în întreaga regiune strategii au 
început să-şi pună această întrebare esențială, dar rămasă fără 
răspuns: „Pentru câtă vreme pacea în regiunea cea mai populată din 
lume şi pe cale să devină cea mai înarmată va fi asigurată de o sută 
de mii de soldaţi americani şi pentru câtă vreme, în orice caz, e 
probabil ca ei să mai rămână?“ Tocmai în această situație nesigură, 
creată de naţionalisme care se intensifică, de creşteri de populaţii, de 
prosperitate din ce în ce mai mare, de speranţe exagerate şi de 
aspirații la putere care se întretaie, în peisajul geopolitic al Asiei de 
Est apar schimbări cu adevărat spectaculoase: 

e China, indiferent de perspectivele sale în interior, este o putere 
în ascensiune şi potenţial dominantă. 

e Rolul de securitate al Americii depinde din ce în ce mai mult de 
colaborarea cu Japonia. 

e Japonia îşi caută un rol politic mai clar şi mai autonom. 

e Rolul Rusiei s-a diminuat mult. iar Asia Centrală, mai înainte 
dominată de Rusia, a devenit un obiect de rivalitate internațională. 

e Divizarea Coreii este din ce în ce mai greu de menţinut, de 
aceea viitoarea ei orientare este obiectul unui crescând interes 
geostrategic din partea vecinilor săi importanţi. 


Aceste schimbări spectaculoase fac şi mai proeminente cele două 
chestiuni centrale formulate la începutul acestui capitol. 


China: O putere nu mondială, ci regională 


Istoria Chinei înseamnă măreție națională. Actualul naționalism 
intens al poporului chinez nu este nou decât ca extindere socială, 
angajând identificarea de sine şi simţămintele unui număr de chinezi 
fără precedent. El este un fenomen care nu se mai limitează doar la 
studenţi, care, la începutul acestui secol, au fost precursorii 
Gomindanului şi ai Partidului Comunist Chinez. Naționalismul 
chinez este acum un fenomen de masă, definind starea de spirit a 
celui mai populat stat din lume. 

Această stare de spirit are adânci rădăcini istorice. Istoria a 
predispus elita chineză să considere China drept centrul natural al 
lumii. De fapt, numele Chinei în limba chineză — Chung-kuo, 
„Regatul din mijloc“ — exprimă atât ideea locului central al Chinei 
în chestiunile mondiale, cât şi importanţa unităţii naţionale. Această 
perspectivă implică şi o radiaţie ierarhică de influenţă de la centru 
spre margini şi astfel China, ca centru, se aşteaptă din partea altora la 
deferenţă. 

Mai mult, din timpuri imemoriale, China, cu uriaşa sa populaţie, a 
avut o civilizaţie foarte distinctă şi de care este mândră. Această 
civilizaţie era foarte avansată în toate domeniile: filozofie, cultură, 
artă, arte liberale, inventivitate tehnică, putere politică. Chinezii îşi 
amintesc că până pe la 1600 China era liderul mondial ca 
productivitate agricolă, inovaţie industrială, nivel de trai. Dar spre 
deosebire de civilizațiile europene sau islamice, care au dat naştere la 
mai bine de şaptezeci şi cinci de state, China a rămas aproape în 
întreaga sa istorie un singur stat, care la momentul Declaraţiei de 
independență a Americii de Nord avea deja 200 de milioane de 
locuitori şi era numărul unu în lume ca putere industrială. 

Din această perspectivă, decăderea Chinei din măreţia ei — 
ultimii 150 de ani de umilire — reprezintă o aberaţie, o pângărire a 
valorii sale deosebite, o insultă personală adusă fiecărui chinez. 
Insulta trebuie ştearsă, iar făptaşii trebuie să-şi primească pedeapsa 


meritată. În proporţii diferite, aceşti făptaşi au fost, în principal, 
patru: Marea Britanie, Japonia, Rusia şi America. Marea Britanie, din 
cauza războiului Opiumului şi a ruşinoasei înjosiri ce a urmat pentru 
China; Japonia, din cauza războaielor de pradă din tot secolul trecut 
ce au adus teribile suferințe poporului chinez, fapte pe care Japonia 
nu le regretă nici până azi; Rusia, din cauza prelungitelor încălcări 
ale teritoriilor chineze de la nord, ca şi pentru indiferența 
dominatoare a lui Stalin faţă de respectul de sine al chinezilor; şi, în 
sfârşit, America, deoarece prin prezenţa sa în Asia şi prin sprijinul 
acordat Japoniei stă în calea aspirațiilor Chinei în exterior. 

În ochii Chinei, două dintre aceste patru puteri au fost deja 
pedepsite, ca să spunem aşa, de către istorie. Marea Britanie nu mai 
este imperiu, iar coborârea steagului britanic în Hong Kong încheie 
acest capitol deosebit de dureros. Rusia rămâne foarte aproape, deşi 
statura, prestigiul şi teritoriile sale sunt mult diminuate. Cele mai 
serioase probleme sunt puse acum de America şi de Japonia, iar rolul 
regional şi mondial al Chinei va fi, în esenţă, definit tocmai în 
intracţiune cu ele. 

Totuşi, această definire va depinde în primul rând de felul în care 
evoluează China însăşi, de cât de mare va fi efectiv puterea sa 
economică şi militară. În această privinţă, prognoza pentru China e în 
general promițătoare, nu fără unele incertitudini şi rezerve majore. 
Atât ritmul creşterii sale economice, cât şi nivelul investiţiilor străine 
— amândouă printre cele mai ridicate din lume — sunt baza 
statistică pentru prognoza convenţională că aproximativ în 
următoarele două decenii China va deveni o putere mondială, în 
general la paritate cu SUA şi cu Europa (presupunând că aceasta din 
urmă se uneşte şi se extinde). China ar putea avea atunci un PIB 
considerabil mai mare decât al Japoniei, PIB care deja este mai mare 
decât al Rusiei, la o diferenţă semnificativă. Acest avânt economic ar 
putea să-i permită Chinei să dobândească o putere militară la un 
asemenea nivel care să-i intimideze pe toţi vecinii săi, poate chiar şi 
pe oponenții mai îndepărtați ai aspirațiilor Chinei. Întărită pentru că 
şi-a alipit Hong Kong şi Macao, eventual şi prin subordonarea 
politică a Taiwanului, o Chină mai mare va apărea nu numai ca stat 
dominant în Extremul Orient, dar şi ca putere mondială de prim rang. 


Dar, există capcane în orice astfel de prognoze privind resurecția 
inevitabilă a „Regatului din Mijloc“ ca putere mondială centrală, 
dintre care cea mai evidentă ţine de încrederea automată în 
previziunile statistice. Nu cu mult în urmă aceeaşi greşeală a fost 
făcută de către cei care profetizau că Japonia va depăşi SUA ca primă 
putere economică a lumii şi că este destinată să fie noul super-stat. 
Această previziune a uitat să ia în calcul vulnerabilitatea economică a 
Japoniei şi problema discontinuității politice. Aceeaşi greşeală o fac 
acum cei care proclamă (şi se şi tem de) inevitabila evoluţie a Chinei 
spre poziţia de putere mondială. 

Mai întâi, este departe de a fi sigur că rata explozivă a Chinei 
poate fi menţinută în următoarele două decenii. Nu poate fi exclusă o 
încetinire economică, ceea ce ar fi suficient pentru a anula prognoza 
convenţională. De fapt, pentru ca această rată să fie menţinută de-a 
lungul unei asemenea perioade istorice ar fi nevoie de o neobişnuit 
de fericită combinaţie de conducere naţională eficientă, linişte 
politică, disciplină socială în interior, o rată înaltă de economii, o 
infuzie susținută de numeroase investiţii străine, stabilitate regională. 
O prelungită combinaţie a tuturor acestor factori pozitivi este 
problematică. 

Mai mult, ritmul rapid de creştere al Chinei ar putea produce 
efecte secundare de ordin politic care să-i limiteze libertatea de 
acţiune. Consumul de energie al Chinei creşte deja într-un ritm ce 
depăşeşte de departe producţia internă. Această depăşire va fi oricum 
mai mare, dar mai ales dacă ritmul de creştere al Chinei continuă să 
fie foarte susținut. La fel stau lucrurile şi cu hrana. Chiar dacă sporul 
demografic se reduce, populația Chinei este deja foarte mare în cifre 
absolute, iar importurile de alimente devin din ce în ce mai 
importante pentru bunăstarea internă şi stabilitatea politică. 
Dependenţa de importuri va atrage după sine nu numai o surmenare a 
resurselor economice ale Chinei, din cauza costurilor mai ridicate, 
dar va face China mai vulnerabilă la presiuni externe. 

Din punct de vedere militar, China, parţial, s-ar putea califica 
pentru rangul de putere mondială deoarece dimensiunile economiei 
sale şi ratele ridicate de creştere ar putea asigura conducerii 
posibilitatea de a redirija o parte semnificativă din PIB spre 


susținerea unei serioase extinderi şi modernizări a forţelor armate, 
inclusiv spre o şi mai mare acumulare de arsenal nuclear strategic. 
Dar dacă acest efort va fi excesiv (şi, conform unor estimări din 
Occident, la jumătatea anilor '90 el consuma deja aproximativ 20 % 
din PIB-ul Chinei), el ar putea avea acelaşi efect negativ asupra 
creşterii economice pe termen lung a ţării pe care l-a avut tentativa 
eşuată a URSS de a concura cu SUA în cursa înarmărilor asupra 
economiei sovietice. Mai mult, un mare efort al Chinei în această 
direcţie ar putea precipita o înarmare în replică a Japoniei, ceea ce ar 
diminua unele din avantajele politice ale crescândei îndrăzneli 
militare a Chinei. Nu trebuie uitat faptul că, în afara forțelor sale 
nucleare, este probabil ca, pentru un anumit timp, Chinei să-i 
lipsească mijloacele de a-şi lansa puterea militară dincolo de 
perimetrul său regional. 

Tensiunile din interiorul Chinei s-ar putea şi ele intensifica, din 
cauza inevitabilei inegalităţi a foarte acceleratei creşteri economice, 
puternic impulsionată de exploatarea fără reţineri a avantajelor 
marginale. Țărmurile sudice şi estice şi principalele centre urbane — 
mai accesibile pentru investițiile străine şi pentru comerţul exterior 
— au fost până acum principalii beneficiari ai impresionantei creşteri 
economice a Chinei. În schimb, zonele rurale din interiorul țării, în 
general, şi unele dintre regiunile periferice au rămas în urmă (fiind 
aproximativ 100 milioane de şomeri în zona rurală). 

Resentimentul ce decurge din disparitățile regionale ar putea 
începe să interacționeze cu nemulțumirea cauzată de inegalitatea 
socială. Creşterea economică rapidă a Chinei adânceşte prăpastia 
socială în distribuția averii. La un moment dat, fie din cauza 
încercării guvernului de a limita aceste diferenţe, fie din cauza 
resentimentului social, disparitățile regionale şi prăpastia averilor ar 
putea afecta stabilitatea politică a ţării. 

Al doilea motiv pentru un scepticism prudent faţă de foarte 
răspânditele prognoze ale afirmării Chinei. în următorul sfert de 
secol, ca putere dominantă pe scena mondială este, într-adevăr, 
viitorul politicii (Chinei. Caracterul dinamic al transformării 
economice dezetatizate a Chinei, inclusiv deschiderea sa socială către 
restul lumii nu sunt compatibile pe termen lung cu o dictatură 


comunistă relativ închisă şi conservator birocratică. Comunismul 
declarat al acestei dictaturi este din ce în ce mai puţin o chestiune de 
angajare ideologică şi din ce în ce mai mult o chestiune de interes 
birocratic deghizat. Elita politică a Chinei rămâne organizată ca o 
ierarhie suficientă sieşi, rigidă, disciplinată, intolerantă ca un 
monopol, proclamându-şi încă, precum un ritual, fidelitatea faţă de o 
dogmă despre care se spune că îi justifică puterea, dar pe care aceeaşi 
elită nu o mai implementează social. La un moment dat, aceste două 
dimensiuni ale vieţii se vor ciocni frontal, în afara cazului în care 
politica în China va începe să se adapteze treptat la imperativele 
sociale ale economiei Chinei. 

Astfel, chestiunea democratizării nu poate fi evitată la nesfârşit, 
doar dacă brusc China ia aceeaşi decizie ca în 1474: să se izoleze de 
lume, cam aşa cum a făcut Coreea de Nord în zilele noastre. Ca să 
facă aceasta, China ar trebui să-şi recheme cei mai bine de şaptezeci 
de mii de studenţi care studiază acum în America, să expulzeze 
oamenii de afaceri străini, să arunce computerele, să dea jos antenele 
parabolice de pe milioane de case chineze. Ar fi un act de nebunie, 
amintind de Revoluţia Culturală. În contextul luptelor interne pentru 
putere, poate că vreo aripă dogmatică a Partidului Comunist Chinez 
aflat la conducere, dar din ce în ce mai slab, ar putea încerca să imite, 
pentru puţină vreme, Coreea de Nord, dar acesta nu ar putea fi decât 
un scurt episod. Şi e mult mai probabil că ar produce stagnare 
economică şi apoi ar declanşa o explozie politică. 

În orice caz, autoizolarea ar însemna sfârşitul oricăror aspirații 
serioase ale Chinei nu numai de puterea mondială, ci şi de supremație 
regională. Mai mult, ţara are prea multe interese legate de accesul la 
lume, iar acea lume, spre deosebire de cea de la 1474, pătrunde în 
prea multe feluri pentru a putea fi efectiv exclusă. Deci, nu există nici 
o alternativă practică, productivă sub aspect economic şi viabilă din 
punct de vedere politic, la continua deschidere a Chinei către lume. 

Astfel, democratizarea va bântui din ce în ce mai mult China. 
Nici aceasta, nici chestiunea conexă a drepturilor omului nu pot fi 
evitate mult timp. Viitorul progres al Chinei, precum şi evoluţia ei ca 
putere importantă vor depinde astfel în mare măsură de măiestria cu 
care elitele conducătoare vor rezolva cele două probleme conexe, 


aceea a trecerii puterii de la actuala generaţie de conducători la o 
echipă mai tânără şi aceea de a face față tensiunii crescânde dintre 
sistemul economic şi cel politic al ţării. 

Conducătorii chinezi ar putea avea succes în promovarea unei 
tranziţii lente şi evolutive spre un autoritarism electoral foarte limitat, 
în care ar fi tolerată o anumită alegere politică la nivelele inferioare, 
pentru ca abia după aceea să se îndrepte spre un pluralism politic 
autentic, inclusiv spre un mai mare accent pe o conducere 
constituțională incipientă. O astfel de tranziție controlată ar fi mai 
compatibilă cu imperativele dinamicii economice din ce în ce mai 
deschise a ţării, decât perseverarea în menţinerea monopolului 
exclusiv al Partidului asupra puterii politice. 

Pentru a realiza o astfel de democratizare controlată, elita politică 
chineză va trebui să fie condusă cu o extraordinară măiestrie, să fie 
ghidată de bun-simţ pragmatic şi să rămână relativ unită şi dornică să 
cedeze o parte din monopolul său asupra puterii (şi din privilegiile 
personale), în vreme ce populaţia va trebui să fie răbdătoare şi să nu 
aibă mari pretenţii. Această combinaţie de circumstanţe fericite s-ar 
putea dovedi dificil de atins. Experienţa ne învaţă că presiunea în 
direcția democratizării, venită de jos în sus, fie din partea acelora 
care s-au simţit ei înşişi oprimaţi politic (intelectuali şi studenţi), fie 
exploataţi economic (noua clasă muncitoare urbană şi săracii de la 
sate) are, în general, tendinţa de a depăşi dorinţa conducătorilor de a 
ceda în faţa ei. La un moment dat, este posibil ca cei nemulțumiți 
politic şi social din China să-şi unească forţele pentru a cere mai 
multă democraţie, libertate de expresie şi respectarea drepturilor 
omului. Aceasta nu s-a întâmplat în Piaţa Tiananmen în 1989, dar s- 
ar putea prea bine întâmpla data viitoare. 

În consecinţă, este puţin probabil ca o perioadă de frământări 
politice să poată fi evitată în China. Date fiind dimensiunile sale, 
realitățile crescândelor decalaje dintre regiuni şi moştenirea a 
aproximativ cincizeci de ani de dictatură doctrinară, o astfel de 
perioadă ar putea fi distrugătoare atât din punct de vedere politic, cât 
şi economic. Înşişi liderii chinezi par să se aştepte la aceasta, studiile 
pentru uz intern elaborate de Partidul Comunist la începutul anilor 


'90 prevăzând o neliniște politică posibil destul de serioasă?%. Unii 
experți în problemele Chinei chiar au prevăzut că aceasta ar putea 
intra într-unui din ciclurile sale istorice de fragmentare internă, ceea 
ce ar opri complet marşul Chinei spre măreție. Dar probabilitatea 
unei astfel de eventualităţi extreme este diminuată de impactul 
conjugat al naționalismului de masă şi al comunicaţiilor moderne, 
care lucrează amândouă în favoarea unui stat chinez unificat. 

În fine, există un al treilea motiv de scepticism faţă de 
perspectivele ca în cursul următorilor aproximativ douăzeci de ani 
China să devină o putere mondială cu adevărat importantă şi, după 
părerea unor americani, deja amenințătoare. Chiar dacă ea reuşeşte să 
evite serioase dezordini politice şi să susţină extraordinarele sale rate 
de creştere economică de-a lungul unui sfert de secol — două 
condiţii greu de îndeplinit — tot va fi încă, comparativ, foarte săracă. 
Chiar şi o triplare a PIB va lăsa populația Chinei tot pe ultimele 
locuri între naţiunile lumii în ce priveşte venitul pe cap de locuitor, ca 
să nu mai vorbim de sărăcia reală a unei părți însemnate a 
poporului”. Nivelul său comparativ, în ce priveşte accesul pe cap de 
locuitor la telefoane, automobile şi calculatoare, lăsând la o parte 
bunurile de larg consum, ar fi foarte scăzut. 


28 Articolul intitulai „Un document oficial anticipează dezordini în perioada 
post-Deng“, Chieng Ming (Hong Kong), 1 februarie 1995, dă un rezumat detaliat a 
două analize întocmite pentru conducerea partidului în legătură cu diverse forme 
de posibile dezordini. O perspectivă occidentală asupra aceluiaşi subiect se află în 
articolul „China după Deng: Zece scenarii în căutarea realităţii“, de Richard Baum, 
în China Quarterly, martie 1996. 

29 În raportul oarecum optimist intitulat „Economia Chinei către Secolul al 21- 
lea“ (Zou xiang 21 shi ji de Zhongguo jinji), publicat în 1996 de Institutul Chinez 
pentru Economie Cantitativă şi Studii Tehnologice, se estima că venitul pe cap de 
locuitor în China anului 2010 va fi de aproximativ 735 de dolari, adică cu mai 
puţin de 30 de dolari peste limita stabilită de Banca Mondială pentru o ţară cu 
venituri scăzute. 

În concluzie: chiar şi în anul 2020, chiar şi în cele mai favorabile 
împrejurări, este foarte puţin probabil ca această ţară să devină cu 
adevărat competitivă în ce priveşte dimensiunile-cheie de putere 
mondială. Totuşi, China este realmente pe cale de a deveni puterea 
regională dominantă în Asia de Est. Este deja dominantă geopolitic în 
zona continentală. Puterea sa militară şi economică face ca vecinii săi 
imediaţi, mai puţin India, să pară şi mai mici. De aceea, continua 
afirmare regională a Chinei este foarte firească în conformitate cu 
comandamentele sale istorice, geografice şi economice. 

Studenţii chinezi care studiază istoria ţării lor ştiu că până în 
184 *China imperială se întindea în toată Asia de Sud-Est, până la 
strâmtoarea Malacca, incluzând Birmania, părți din Bangladesh-ul de 
astăzi, ca şi Nepalul, porțiuni din Kazahstanul de astăzi, toată 
Mongolia şi regiunea numită astăzi „Provincia rusă extrem- 
orientală“, la nord de vărsarea râului Amur în ocean (vezi harta de la 
p. 25, cap. 1). Aceste zone erau fie sub o formă de control chinez, fie 
plăteau tribut Chinei. Expansiunea colomală franco-britanică a 
eliminat influenţa chineză din Asia de Sud-Est în anii 1885-1895. iar 
două tratate impuse de Rusia în 1858 şi 1864 au avut ca rezultat 


pierderi teritoriale în nord-est şi nord-vest. În 1895, după războiul 
chino-japonez, China a pierdut şi Taiwanul. 

Este aproape sigur că istoria şi geografia îi vor face pe chinezi din 
ce în ce mai insistenţi — chiar implicaţi emoţional — în ce priveşte 
reunificarea în cele din urmă a Taiwanului cu China continentală. 
Este, de asemenea, rezonabil să presupunem că. pe măsură ce puterea 
sa va creşte, China va face din această reunificare obiectivul său 
principal în primul deceniu al secolului următor, după absorbirea 
economică şi digerarea politică a Hong Kong-ului. Poate că o 
reunificare paşnică — eventual sub o formulă gen „o singură naţiune, 
mai multe sisteme“ (o variantă a sloganului din 1984 al lui Deng 
Xiaoping: „o singură ţară, două sisteme“) — ar putea deveni 
atrăgătoare pentru Taiwan şi America nu i s-ar opune, dar asta numai 
în cazul în care China va fi reuşit să-şi susţină progresul economic şi 
să adopte reforme semnificative în vederea democratizării. Altfel, 
chiar şi unei Chine ce domină regiunea este posibil să-i lipsească 
mijloacele militare de a-şi impune voinţa, mai ales în faţa opoziției 
Americii, caz în care chestiunea cu siguranță va continua să 
alimenteze naționalismul chinez şi să răcească relațiile americano- 
chineze. 

Geografia este, de asemeni, un factor important în spatele 
interesului Chinei de a se alia cu Pakistanul şi de a-şi stabili o 
prezenţă militară în Birmania. În ambele cazuri, ţinta geostrategică 
este India. Cooperarea militară strânsă a Chinei cu Pakistanul 
măreşte dilemele de securitate ale Indiei şi îi limitează posibilitățile 
de a se institui ca hegemon regional în Asia de Sud şi ca rival 
geopolitic al Chinei. Cooperarea militară cu Birmania înseamnă 
pentru China dobândirea accesului la facilitățile navale de pe mai 
multe insule birmaneze din Oceanul Indian, ceea ce înseamnă un nou 
mijloc de constrângere strategică în Asia de Sud-Est în general şi în 
Strâmtoarea Malacca în special. Iar în cazul în care China ar controla 
Strâmtoarea Malacca şi punctul de trecere geostrategic de la 
Singapore, ea ar controla accesul Japoniei la petrolul Orientului 
Mijlociu şi la pieţele europene. 

Geografia, susţinută de istorie, dictează şi interesul Chinei față de 
Coreea. Stat tributar la un moment dat, o Coree reunificată, ca 


extindere a influenţei americane (şi indirect, astfel, japoneze) ar fi de 
netolerat pentru China. Ca pretenție minimă. China ar insista ca 
reunificată Coree să fie o ţară-tampon, nealiniată, între China şi 
Japonia şi, de asemenea, ca animozitatea Coreii faţă de Japonia, cu 
rădăcini istorice, să aducă Coreea în sfera de influenţă a Chinei. 
Totuşi, pentru moment, o Coree divizată convine cel mai mult 
Chinei, şi astfel aceasta va continua probabil să fie în favoarea 
continuării existenţei regimului din Coreea de Nord. 

Considerentele economice vor trebui să influențeze şi ele 
creşterea ambițiilor regionale ale Chinei. În această privință, 
creşterea rapidă a cererii de noi surse de energie a determinat deja 
insistența Chinei asupra rolului său dominant în orice exploatare 
regională a zăcămintelor din Marea Chinei de Sud. Din acelaşi motiv, 
China începe să afişeze un interes crescând faţă de independenţa 
statelor bogate în energie din Asia Centrală. În aprilie 1996, China, 
Rusia, Kazahstan, Kirghistan şi Tadjikistan au semnat un acord 
comun asupra granițelor şi securităţii; iar în timpul vizitei 
preşedintelui Jian Zemin în Kazahstan în luna iulie a aceluiaşi an au 
fost consemnate declaraţiile Chinei în care aceasta dădea asigurări în 
legătură cu sprijinul său pentru „eforturile făcute de Kazahstan 
pentru a-şi apăra independenţa, suveranitatea şi integritatea 
teritorială“. De aici decurge clar crescânda implicare a Chinei în 
geopolitica Asiei Centrale. 

Istoria şi economia conspiră, de asemeni, în a spori interesul 
Chinei la nivel regional, faţă de zona extrem-orientală a Rusiei. 
Pentru prima oară de când Rusia şi China au ajuns să aibă o graniță 
comună formală, China este cea care este mai dinamică economic şi 
mai puternică politic. Infiltrarea în zona rusă a imigranţilor şi 
comercianților chinezi a căpătat deja proporții semnificative, iar 
China devine mai activă în a promova cooperarea în Asia de Nord- 
Est, ceea ce angajează şi Japonia şi Coreea. În această cooperare, 
Rusia deţine acum o carte mult mai slabă, iar zona sa extrem- 
orientală devine din ce în ce mai dependentă economic de legăturile 
mai strânse cu Manciuria, care aparține Chinei. Forțe economice 
similare acţionează în relațiile Chinei cu Mongolia, care nu mai este 


satelit al Rusiei şi a cărei independenţă formală China a recunoscut-o 
fără tragere de inimă. 

O sferă de influenţă regională chineză este astfel pe cale de a se 
crea. Dar o sferă de influenţă nu ar trebui confundată cu o zonă de 
dominare politică exclusivă, precum cea exercitată de URSS în 
Europa de Est. Ea este mai permisivă socio-economic şi mai puţin 
monopolizantă din punct de vedere politic. Cu toate acestea, ea 
presupune un spaţiu geografic în care diferite state, când îşi 
formulează propriile politici, sunt deosebit de deferente faţă de 
interesele, vederile, reacțiile anticipate ale puterii dominante în 
regiune. Pe scurt, o sferă de influenţă chineză — o sferă de deferenţă 
ar fi o formulare mai potrivită — poate fi definită ca o sferă în care 
prima întrebare care se pune despre o problemă, în diferitele capitale, 
este „Ce crede Beijingul despre aceasta?“ 

Harta care urmează trasează posibila întindere, în următorul sfert 
de secol, a dominaţiei regionale şi a puterii mondiale a Chinei, în 
cazul în care — în ciuda obstacolelor interne şi externe pe care le-am 
consemnat deja — ea ar deveni efectiv o putere mondială. O Chină 
mai mare, dominantă regional, care ar mobiliza sprijinul politic al 
diasporei sale enorm de bogate şi puternice economic din Singapore, 
Bangkok, Kuala Lumpur, Manila şi Jakarta, nemaivorbind de Taiwan 
şi Hong Kong (vezi nota de subsol pentru câteva date uimitoare)“ şi 
care ar pătrunde atât în Asia Centrală, cât şi în Extremul Orient 
rusesc ar egala astfel ca întindere Imperiul Chinez înainte de 


30 După Yazhou Zhoukan (,„Asiaweek“, din 25 septembrie 1994), bunurile 
însumate ale celor 500 de companii de primă importanţă deţinute de chinezi în Asia 
de Sud-Est valorau cca 540 de miliarde de dolari. Alte estimări dau cifre şi mai 
mari: International Economy, din noiembrie/decembrie 1996, nota că venitul anual 
al celor 50 de milioane de chinezi care trăiesc în afara ţării reprezenta aproximativ 
cifra de mai sus, echivalând astfel PIB-ul Chinei continentale. Se spunea că aceiaşi 
chinezi controlează 90 % din economia Indoneziei, 75 % din cea a Thailandei, 50— 
60% din cea a Malaeziei şi întreaga economie din Taiwan. Hong Kong şi 
Singapore. Îngrijorarea în legătură cu această situaţie l-a făcut chiar pe un fost 
ambasador al Indoneziei în Japonia să avertizeze în mod public în legătură cu „o 
intervenţie economică a Chinei în regiune“, care ar putea nu numai să exploateze o 
asemenea prezenţă chineză, ci chiar ar putea duce la „guverne-marionetă“ susţinute 
de chinezi (Saydiman Suryohadiprojo, „Cum se tratează cu China şi Taiwanul“, în 
Asahi Shimbun [Tokyo], 23 septembrie 1996). 


începerea declinului său cu aproximativ 150 de ani în urmă şi ar fi 
chiar mai întinsă decât acesta, din punct de vedere geopolitic, prin 
alianţa cu Pakistanul. Cum China creşte ca putere şi prestigiu este 
posibil ca, din ce în ce mai mult, chinezi bogaţi din străinătate să se 
identifice cu aspiraţiile Chinei şi să devină astfel o puternică 
avangardă a avântului imperial al Chinei. Statele din Asia de Sud-Est 
ar putea considera că e prudent să se ţină cont de sensibilităţile 
politice şi interesele economice ale Chinei — ceea ce şi fac, din ce în 
ce mai mult". În mod similar, noile state central-asiatice privesc din 
ce în ce mai mult China ca pe o putere interesată în păstrarea 
independenţei lor şi rolului lor de tampon între China şi Rusia. 

Orizontul Chinei ca putere mondială ar include, foarte probabil, o 
superioritate mult mai mare în zona sudică, Indonezia şi Filipine 
fiind astfel constrânse să se adapteze realităţii faptului că flota 
chineză este forța dominantă în Marea Chinei de Sud. O astfel de 
Chină ar fi mult mai tentată să rezolve chestiunea Taiwanului prin 
forță, indiferent de atitudinea Americii. La vest, Uzbekistanul, statul 
din Asia Centrală cel mai hotărât să reziste încălcărilor Rusiei asupra 
fostului său domeniu imperial, ar putea fi în favoarea unei alianţe cu 
China care să contrabalanseze acest lucru, şi la fel Turkmenistanul; 
iar China s-ar putea afirma cu mai multă putere în Kazahstan, divizat 
etnic şi vulnerabil din punct de vedere național. O Chină devenită cu 
adevărat un colos economic şi politic şi-ar putea, de asemenea, 
proiecta, mai pe faţă, influenţa politică în Extremul Orient al Rusiei 
ŞI, în acelaşi timp, ar susţine reunificarea Coreii sub propria sa egidă 
(vezi harta de la p. 184). 

Dar este, de asemenea, mult mai probabil ca o astfel de Chină 
înfumurată să întâmpine o puternică opoziţie din exterior. Harta de 
mai sus arată clar că spre vest, atât Rusia, cât şi India ar avea serioase 
motive geopolitice să se alieze în încercarea de a respinge provocarea 


31 Simptomatic în această privinţă a fost raportul publicat în cotidianul de limbă 
engleză din Bangkok, The Nation, 31 martie 1997, asupra vizitei la Beijing a 
primului-ministru al Thailandei, Chavalit Yongchaiyudh. Scopul vizitei a fost 
descris ca fiind stabilirea unei alianţe strategice ferme cu „China Mare“. 
Conducerea Thailandei, se spunea, „a recunoscut China ca superputere cu rol 
mondial“ şi ar dori să servească drept „punte între China şi ASEAN“. Singapore a 
mers chiar mai departe în accentuarea identificării sale cu China. 


chineză. Cooperarea dintre ele s-ar concentra probabil cel mai mult 
asupra Asiei Centrale şi Pakistanului, direcții din care interesele lor 
ar fi cel mai mult amenințate de către China. Dinspre sud. cea mai 
puternică opoziţie ar veni din partea Vietnamului şi Indoneziei 
(sprijinită, probabil, de Australia). La est. America, susținută, 
probabil, de Japonia, ar reacţiona împotriva oricăror eforturi ale 
Chinei de a câştiga supremaţia în Coreea şi de a încorpora Taiwanul 
prin forţă, acțiuni ce ar reduce prezenţa politică americană în 
Extremul Orient la o poziţie solitară şi potenţial nesigură în Japonia. 

În fine, probabilitatea ca oricare din scenariile schițate pe hartă să 
se deruleze depinde nu numai de felul în care China însăşi se 
dezvoltă, dar şi, în mare măsură, de conduita şi de prezenţa 
americană. O Americă neangajată ar face ca al doilea scenariu să fie 
mai mult decât probabil, dar chiar şi eventualitatea comprehensivă a 
primului ar presupune o oarecare înlesnire şi auto-reţinere din partea 
Americii. Chinezii ştiu acest lucru, şi de aceea politica lor trebuie să 
se concentreze, în principal, pe influențarea conduitei americane şi a 
legăturii decisive dintre America şi Japonia, iar celelalte legături ale 
Chinei să fie manevrate tactic ţinând cont de acel anume interes 
strategic. 

Principala obiecţie a Chinei faţă de America vizează mai puţin 
ceea ce aceasta face de fapt, cât mai mult ceea ce este America în 
prezent şi unde este ea. America este văzută de China ca actualul 
hegemon al lumii, a cărui simplă prezenţă în regiune, bazată pe 
poziția sa dominantă în Japonia, este percepută ca o limitare a 
influenţei Chinei. lată aprecierea unui analist chinez angajat al 
serviciului de cercetări al Ministerului de Externe al Chinei: „Scopul 
strategic al SUA este urmărirea hegemoniei în lumea întreagă şi de 
aceea ele nu pot tolera apariția vreunei mari puteri în Europa sau Asia 
care ar constitui o ameninţare pentru poziţia lor conducătoare“*?. De 


32 Song Yimin, „O discuţie asupra divizării şi grupării forţelor în lume după 
sfârşitul Războiului Rece“, în /nternational Studies (Institutul Chinez pentru Studii 
Internaţionale, Beijing), nr. 6-8, 1996, p. 10. Că această evaluare a Americii 
reprezintă punctul de vedere al conducerii Chinei la cel mai înalt nivel este indicat 
de aceea că o versiune prescurtată a apărut în organul oficial — cu tiraj de masă — 
al Partidului, Renmin Ribao (Cotidianul Poporului), 29 aprilie 1996. 


aceea, pur şi simplu fiind ceea ce este şi unde este America a devenit, 
fără intenţie, adversarul Chinei, mai degrabă decât aliatul său natural. 

Drept urmare, sarcina politicii chineze — în concordanţă cu 
vechea înţelepciune strategică a lui Sun Tsu — este de a folosi 
puterea americană pentru a învinge paşnic hegemonia americană, 
fără a trezi nici o latentă aspirație regională a Japoniei. În acest scop, 
geostrategia Chinei trebuie să urmărească simultan două obiective, 
definite oarecum indirect, în august 1994, de către Deng Xiaoping: 
„Mai întâi, să ne opunem hegemoniei şi politicilor de putere şi să 
salvgardăm pacea mondială; apoi, să edificăm o nouă ordine 
economică şi politică internaţională“. Primul ţel vizează evident SUA 
ŞI îşi propune să reducă preponderența americană, evitând, în acelaşi 
timp, cu atenţie, o ciocnire militară care ar pune capăt cursei Chinei 
la putere economică; al doilea caută să revizuiască distribuţia puterii 
mondiale, mizând pe resentimentul unor state importante faţă de 
actuala ordine mondială, în care SUA sunt cocoţate în vârf şi 
susținute de Europa (sau de Germania) în extremitatea vestică şi de 
Japonia în cea estică. 

Al doilea obiectiv al Chinei face ca Beijingul să urmărească o 
strategie regională de natură să evite orice conflicte serioase cu 
vecinii săi imediaţi, continuând în acelaşi timp să obţină dominația 
regională. O îmbunătăţire tactică a relațiilor chino-ruse ar fi deosebit 
de potrivită în acest moment, mai ales că acum Rusia este mai slabă 
decât China. În consecinţă, în aprilie 1997, cele două ţări s-au unit în 
denunţarea „hegemonismului“ şi în a declara că extinderea NATO 
este „de nepermis“. Totuşi, este puţin probabil ca China să fi luat în 
considerare în mod serios vreo alianţă ruso-chineză cuprinzătoare şi 
pe termen lung împotriva Americii. Aceasta ar adânci şi ar extinde 
sfera alianței americano-japoneze, pe care China ar prefera să o 
slăbească treptat, şi, totodată, ar izola China de surse vitale de 
tehnologie modernă şi de capital. 

Ca şi în cazul relaţiilor chino-ruse, Chinei îi convine să evite 
orice ciocnire directă cu India, chiar dacă ea continuă în acelaşi timp 
să întrețină o strânsă cooperare militară cu Pakistanul şi Birmania. O 
politică de antagonism deschis ar avea efectul negativ de a complica 
înţelegerea avantajoasă din punct de vedere tactic a Chinei cu Rusia 


şi ar împinge, de asemenea, India spre o relație mai cooperantâ cu 
America. În măsura în care şi India împărtăşeşte o susceptibilitate 
subterană, şi oarecum  antioccidentală. împotriva actualei 
„hegemonii“ mondiale, o reducere a tensiunilor dintre China şi India 
este, de asemenea. în concordanță cu scopul geostrategic mai larg al 
Chinei. 

Aceleaşi considerații se aplică în general relațiilor actuale ale 
Chinei cu Asia de Sud-Est. Chiar dacă şi-au afirmat unilateral 
revendicările asupra Mării Chinei de Sud, chinezii i-au cultivat în 
acelaşi timp pe liderii sud-est asiatici (cu excepția celor vietnamezi, 
istoric ostili), exploatând sentimentele antioccidentale exprimate 
deschis (mai ales în chestiunea valorilor occidentale şi a drepturilor 
omului) în ultimii ani de către conducătorii din Malaezia şi 
Singapore. Chinezii au salutat în mod special retorica antiamericană 
uneori stridentă a primului-ministru Datuk Mahathir al Malaeziei, 
care la un forum ţinut în mai 1996 la Tokio a pus sub semnul 
întrebării necesitatea Tratatului de securitate SUA — Japonia, cerând 
să afle cine este inamicul de care alianţa ar trebui să se apere şi 
afirmând cu tărie cu Malaezia nu are nevoie de aliați. Chinezii 
calculează cu precizie că influenţa lor în regiune va fi automat 
întărită de orice diminuare a poziţiei Americii. 

În acelaşi spirit, presiunea perseverentă pare să fie ceea ce se 
repetă în actuala politică a Chinei faţă de Taiwan. În vreme ce a 
adoptat o poziţie intransigentă în legătură cu statutul internațional al 
Taiwanului — până la a fi chiar doritori să genereze în mod deliberat 
tensiuni internaţionale pentru a-şi exprima seriozitatea în această 
chestiune (aşa cum s-a întâmplat în martie 1996) — liderii chinezi 
realizează probabil că pentru moment continuă să le lipsească puterea 
de a impune o soluţie satisfăcătoare. Ei îşi dau seama că dacă se 
bazează prematur pe forță aceasta nu va duce decât la precipitarea 
unei ciocniri cu America în care ei se vor apăra, iar rolul Americii, ca 
garant regional al păcii, se va întări. Mai mult, chinezii înşişi 
recunosc că de eficienţa cu care mai întâi este absorbit Hong Kong-ul 
depind în mare măsură perspectivele realizării unei Chine Mari. 
Împăcarea ce a avut loc între China şi Corea de Sud este şi ea parte 
integrantă din politica de consolidare a flancurilor cu scopul de a fi 


capabilă să se concentreze mai eficient asupra obiectivului central. 
Dată fiind istoria Coreii şi sentimentele publicului, o împăcare 
China-Coreea în sine contribuie la reducerea rolului potenţial 
regional al Japoniei şi pregăteşte terenul pentru reapariţia relaţiei mai 
tradiționale dintre China şi Coreea (fie reunificată, fie încă divizată.) 
Fapt foarte important, întărirea paşnică a statutului regional al 
Chinei va uşura urmărirea obiectivului central, pe care vechiul strateg 
chinez Sun Tsu l-ar fi formulat după cum urmează: diminuarea 
puterii Americii în regiune până la punctul în care o Americă slăbită 
va ajunge să aibă nevoie de o Chină dominanta în regiune ca aliat si 
în cele din urmă chiar de o Chină — putere mondială ca partener. 
Acest scop trebuie urmărit şi îndeplinit în aşa fel încât să nu precipite 
nici extinderea în scop defensiv a alianţei dintre America şi Japonia, 
nici înlocuirea în regiune a puterii americane prin cea japoneză. 
Pentru a-şi atinge obiectivul central, pe termen scurt, China caută 
să împiedice consolidarea şi extinderea cooperării americano- 
japoneze în domeniul securităţii. China a fost deosebit de alarmată 
faţă de implicita creştere, la începutul lui 1996, a sferei cooperării în 
domeniul securităţii între SUA şi Japonia de la un îngust „Extrem 
Orient“ la un mai larg „Asia-Pacific“, văzând în ea nu numai o 
ameninţare imediată a intereselor sale, ci şi punctul de plecare pentru 
un sistem de securitate în Asia dominat de America şi având ca scop 
înfrânarea Chinei (sistem în care Japonia ar fi fost elementul 
principal“, aşa cum a fost Germania în NATO în timpul Războiului 
Rece). Înțelegerea era în general percepută la Beijing ca facilitând 


33 O examinare minuțioasă a presupusei intenţii a Americii de a construi un 
astfel de sistem asiatic împotriva Chinei se află în articolul „O anticipare asupra 
securităţii în Asia-Pacific la începutul secolului al XXI-lea“ de Wang Chunyin, în 
Guoji Zhanwang (Privire asupra lumii), februarie 1996. 

Un alt comentator chinez argumenta că înţelegerea de securitate între SUA 
şi Japonia a fost transformată dintr-un „scut de apărare“ cu scop de înfrânare a 
puterii sovietice într-un „vârf de lance“ îndreptat spre China (Yang Baijiang 
„Implicaţiile Declaraţiei de principii de securitate dintre SUA şi Japonia“, în 
Xiandai Guoji Guanxi (Relaţii internaţionale contemporane), 20 iunie 1996. La 31 
ianuarie 1997, autoritarul cotidian al Partidului Comunist Chinez, Renmin Ribao, a 
publicat un articol intitulat „Întărirea alianţei militare nu se potriveşte cu tendinţele 
actuale“, în care redefinirea dimensiunilor cooperării militare SUA-Japonia era 
denunţată ca fiind „o mişcare periculoasă“. 


eventuala transformare a Japoniei într-o importantă putere militară, 
poate chiar capabilă de a se baza pe forţă pentru a rezolva singură 
mari dispute economice sau maritime. Probabil, de aceea China aţâţă 
energic temerile încă puternice ale Asiei faţă de orice important rol 
militar al Japoniei în regiune. în scopul de a înfrâna America şi de a 
intimida Japonia. 

Dar, pe termen lung, conform calculului strategic al Chinei, 
hegemonia americană nu poate dura. Deşi unii chinezi, mai ales 
dintre militari, înclină să vadă în America duşmanul implacabil al 
Chinei, convingerea predominantă la Beijing este că America va 
deveni mai izolată în regiune din cauza sprijinului său excesiv pe 
Japonia şi că în consecinţă dependenţa Americii de Japonia va creşte 
şi mai mult, dar vor creşte şi contradicţiile dintre cele două ţări şi 
temerile Americii faţă de militarismul japonez. Atunci se va crea 
pentru China posibilitatea de a asmuţi America şi Japonia una 
împotriva celeilalte, aşa cum a făcut şi mai înainte în cazul SUA şi 
URSS. În viziunea Beijingului, va veni vremea când America va 
înţelege că — pentru a rămâne o putere influentă în Asia-Pacific — 
nu are de ales şi trebuie să se adreseze partenerului său firesc din 
Asia continentală. 


Japonia: O putere nu regională, ci internaţională 


Evoluţia relației dintre America şi Japonia este astfel o 
dimensiune esenţială pentru viitorul geopolitic al Chinei. De la 
sfârşitul războiului civil din China, în 1949, politica Americii în 
Orientul Îndepărtat s-a bazat pe Japonia. La început, doar 
amplasament pentru trupele americane de ocupaţie, Japonia a devenit 
baza pentru prezenţa politică şi militară a Americii în regiunea Asia- 
Pacific şi aliatul mondial de importanţă centrală al Americii, 
deocamdată, protectorat din punctul de vedere al securităţii. Dar 
ridicarea Chinei naşte întrebarea dacă — şi în ce scop — strânsa 
relație americano-japoneză poate rezista în contextul regional în curs 
de schimbare. Rolul Japoniei într-o alianţă anti-China ar fi clar; dar 
care ar fi rolul Japoniei dacă ridicarea Chinei ar ajusta într-un anumit 
sens sau chiar ar reduce primatul Americii în regiune? 


Ca şi China, Japonia este un stat-naţiune cu un adânc înrădăcinat 
sentiment al caracterului său unic şi al statutului său special. Istoria 
sa insulară, chiar şi mitologia sa imperială au predispus poporul 
japonez, foarte muncitor şi disciplinat, să se considere înzestrat cu un 
mod de viaţă distinct şi superior, pe care la început Japonia l-a apărat 
printr-o splendidă izolare şi apoi, când în secolul al XIX-lea lumea 
imitând imperiile europene, prin strădania de a-şi crea unul propriu în 
Asia continentală. Apoi, înfrângerea dezastruoasă în al doilea război 
mondial a făcut ca poporul japonez să se concentreze asupra scopului 
unidimensional de refacere economică, dar le-a creat şi o nesiguranţă 
în legătură cu misiunea mai vastă a ţării lor. 

Temerile actuale ale Americii față de o Chină dominantă amintesc 
de relativ recenta paranoia americană faţă de Japonia. Acum 
japonofobia a cedat locul chinofobiei. Abia acum zece ani, 
previziunile asupra inevitabilei şi iminentei apariţii a Japoniei ca 
„super-stat“ al lumii — gata nu numai să detroneze America (chiar s- 
o „scoată din afaceri!“), ci şi să impună un fel de „Pax Nipponica“ — 
erau o veritablă mică industrie printre comentatorii şi politicienii 
americani. Dar nu numai printre americani. Japonezii înşişi au 
devenit curând imitatori zeloşi, o serie de best-seller-uri expunând 
teza că Japonia era destinată să învingă în rivalitatea sa cu America 
din domeniu] tehnologiilor de vârf şi că Japonia va deveni curând 
centrul unui „imperiu informaţional“, în vreme ce America ar fi 
alunecat într-un aşa-zis declin din cauza oboselii istorice şi a 
automulțumirii sociale. 

Aceste analize facile ascundeau gradul în care Japonia era, şi 
rămâne, o ţară vulnerabilă. Ea este vulnerabilă la cele mai mici 
dezordini din ordonatul flux mondial de resurse şi comerţ, ca să nu 
mai vorbim de stabilitatea mondială în general şi este asaltată de 
slăbiciuni interne care ies la iveală — demografice, sociale, politice. 
Japonia este în acelaşi timp bogată, dinamică şi puternică economic, 
dar este izolată pe plan regional şi limitată sub aspect politic prin 
dependenţa securităţii sale de un aliat puternic care întâmplător este 
principalul apărător al stabilităţii mondiale (de care Japonia depinde 
atât de mult), dar şi principalul rival economic al Japoniei. 


Este puţin probabil ca actuala poziţie a Japoniei — pe de o parte, 
centrală de forță economică, respectată în toată lumea, pe de altă 
parte, o prelungire geopolitică a puterii americane — va rămâne 
acceptabilă în ochii noilor generaţii de japonezi, care nu mai sunt 
traumatizaţi şi ruşinaţi de experiența celui de al doilea război 
mondial. Din motive istorice şi de respect de sine, Japonia nu este 
complet satisfăcută de starus-guo-ul mondial, deşi într-un fel mai 
atenuat decât China. Oarecum justificat, ea crede că are dreptul la 
recunoaştere formală ca putere mondială, dar este de asemeni 
conştientă că dependenţa de America şi în ce priveşte securitatea, 
utilă pe plan regional (şi liniştitoare pentru vecinii săi din Asia), 
inhibă această recunoaştere. 

Mai mult, puterea crescândă a Chinei în Asia continentală, ca şi 
perspectiva ca influenţa ei să se întindă spre regiuni maritime de 
importanță economică pentru Japonia îi sporesc sentimentul de 
ambiguitate privind viitorul său geopolitic. Pe de o parte, există în 
Japonia o puternică identificare culturală şi emoţională cu China, ca 
şi un sentiment latent al identităţii asiatice comune. Unii japonezi ar 
putea, de asemenea, crede că apariția unei Chine mai puternice are 
efectul avantajos de a mări importanţa Japoniei pentru SUA, de 
vreme ce supremaţia regională deţinută de America este redusă astfel. 
Pe de altă parte, pentru mulţi japonezi, China este rivalul tradițional, 
un fost duşman şi o posibilă ameninţare pentru stabilitatea regiunii. 
Aceasta face ca legătura de securitate cu America să fie mai 
importantă ca niciodată chiar dacă face să crească resentimenul 
japonezilor mai naționalişti faţă de obositoarele constrângeri ale 
independenţei politice şi militare a Japoniei. 

Există o asemănare superficială între situația Japoniei în Extremul 
Orient al Eurasiei şi cea a Germaniei în Extremul Occident al 
Eurasiei. Amândouă sunt principalii aliaţi regionali ai SUA. Într- 
adevăr, puterea Americii în Europa şi în Asia decurge direct din 
alianțele strânse cu aceste două ţări. Amândouă au instituţii militare 
respectabile, dar nici una nu este independentă în această privinţă: 
Germania este constrânsă de integrarea sa militară în NATO, în 
vreme ce Japonia este constrânsă de propriile sale (deşi după tipar 
american) limitări constituționale şi de Tratatul de securitate SUA- 


Japonia. Amândouă sunt centre de putere financiară şi comercială, 
dominând pe plan regional şi situându-se pe primele locuri la scară 
mondială. Amândouă pot fi considerate puteri cvasi-mondiale şi 
amândouă sunt iritate că li se neagă încontinuu recunoaşterea formală 
prin acordarea statutului de membru permanent al Consiliului de 
Securitate al ONU. 

Dar diferenţele în situaţiile lor geopolitice sunt pregnante, pline 
de consecinţe potenţial importante. Actuala relație a Germaniei cu 
NATO o plasează la egalitate cu principalii săi aliaţi europeni şi, în 
virtutea Tratatului Atlanticului de Nord, Germania are obligaţii 
formale de apărare reciprocă faţă de SUA. Tratatul de securitate 
SUA-Japonia prevede obligația Americii de a apăra Japonia, dar nu 
prevede (fie şi numai formal) folosirea armatei japoneze pentru 
apărarea Americii. De fapt, tratatul codifică o relaţie de protecție. 

Mai mult, Germania, prin participarea sa activă la Uniunea 
Europeană şi NATO, nu mai este privită ca o ameninţare de către acei 
vecini care în trecut au fost victime ale agresiunii ei, ci este privită ca 
un partener economic şi politic de dorit. Unii chiar salută posibila 
apariție a unei Mitteleurope conduse de Germania, percepută ca o 
benignă putere regională. Ceea ce este departe de cazul Japoniei cu 
vecinii săi din Asia, care nutresc o animozitate latentă față de 
Japonia, din cauza celui de al doilea război mondial. Un factor care a 
contribuit la resentimentul vecinilor a fost mărirea cursului yenului, 
care nu numai că a generat grave nemulțumiri, dar a şi îngreunat 
reconcilierea cu Malaezia, Indonezia, Filipinele, şi chiar cu China, 
din ale căror datorii pe termen lung faţă de Japonia 30 % sunt în yeni. 

De asemenea, Japonia nu are în Asia nici echivalentul a ceea ce 
este Franţa pentru Germania: un partener regional autentic şi 
oarecum egal. Se ştie că există în Japonia o puternică atracţie 
culturală spre China, poate amestecată cu un sentiment de vinovăţie, 
dar această atracţie este ambiguă din punct de vedere politic, întrucât 
nici una dintre părţi nu are încredere în cealaltă şi nici una nu este 
pregătită să accepte conducerea regiunii de către cealaltă. De 
asemeni, Japonia nu are echivalentul a ceea ce este Polonia pentru 
Germania: un vecin mult mai slab, dar important geopolitic, cu care 
reconcilierea şi chiar cooperarea devin o realitate. Probabil, mai ales 


după reunificarea ei, în cele din urmă, Coreea ar putea deveni acest 
echivalent, dar relaţiile dintre Japonia şi Coreea sunt bune doar 
formal, amintirile Coreii despre fosta sa dominare şi sentimentul 
japonez de superioritate culturală împiedicând orice reconciliere 
autentică. În fine. relaţiile Japoniei cu Rusia au fost mult mai reci 
decât ale Germaniei, Rusia deţine încă Insulele Kurile din sud prin 
forță, insule pe care le-a ocupat chiar înainte de sfârşitul celui de al 
doilea război mondial, îngheţând astfel relațiile ruso-japoneze. Pe 
scurt, Japonia e izolată politic în regiunea ei, în vreme ce Germania 
nu este. 

În plus, Germania împărtăşeşte cu vecinii ei principii democratice 
comune şi moştenirea creştină a Europei. Ea, de asemenea, caută să 
se identifice cu şi chiar să se sublimeze într-o cauză şi o entitate mai 
mare decât ea însăşi, aceea a „Europei“. În schimb, nu există o 
„Asie“ comparabilă. Într-adevăr, trecutul insular al Japoniei şi chiar 
actualul său sistem democratic tind să o separe de restul regiunii, în 
ciuda apariției, în ultimii ani, a democraţiei în mai multe state 
asiatice. Mulţi asiatici consideră că Japonia este nu numai egoistă ca 
naţiune, dar şi că imită prea mult Occidentul şi e reticentă în a li se 
alătura pentru a se pune sub semnul întrebării vederile Occidentului 
asupra drepturilor omului şi a importanţei individualismului. Astfel, 
mulți asiatici consideră că Japonia nu este cu adevărat asiatică, în 
acelaşi timp în care Occidentul se întreabă uneori în ce măsură 
Japonia a devenit cu adevărat occidentală. 

De fapt, deşi în Asia, Japonia nu e suficient de asiatică. Această 
situaţie îi limitează foarte mult opţiunile geostrategice. O opţiune 
autentic regională, aceea a unei Japonii care să domine regiunea şi să 
pună China în umbră — chiar dacă nu s-ar baza pe dominație, ci mai 
degrabă pe cooperare regională benefică, sub conducerea Japoniei — 
nu pare viabilă din solide motive istorice, politice şi culturale. Mai 
mult, Japonia rămâne dependentă de protecţia militară şi susținerea 
internațională din partea Americii. Abrogarea sau chiar slăbirea 
treptată a Tratatului de securitate dintre SUA şi Japonia ar face ca 


34 „The Japan Digest“, 25 februarie 1997, relata că, potrivit unui sondaj de 
opinie făcut de guvern, doar 36 % dintre japonezi aveau sentimente de prietenie 
faţă de Coreea de Sud. 


aceasta din urmă să devină imediat vulnerabilă faţă de dezordinile pe 
care orice serioasă tulburare mondială sau regională le-ar putea 
produce. Atunci singurele alternative ar fi acceptarea supremaţiei 
regionale a Chinei sau un program de reînarmare nu numai costisitor, 
ci şi foarte periculos. 

Este de înţeles că mulți japonezi consideră că actuala situație a 
țării lor — în acelaşi timp putere cvasi-mondială şi protectorat în ce 
priveşte securitatea — este anormală. Dar nu sunt uşor de găsit 
alternative spectaculoase şi viabile la aranjamentele existente. Dacă 
se poate spune că obiectivele naţionale ale Chinei (în ciuda 
inevitabilei varietăţi de opinii ale strategilor chinezi asupra anumitor 
aspecte) sunt destul de clare, iar avântul regional al ambițiilor 
geopolitice ale Chinei sunt relativ previzibile, viziunea geostrategică 
a Japoniei tinde să fie relativ nebuloasă, iar starea de spirit a 
japonezilor mult mai ambiguă. 

Majoritatea japonezilor înţeleg că o schimbare de direcţie abruptă 
şi de importanţă strategică ar putea fi primejdioasă. Ar putea Japonia 
deveni putere regională într-o regiune în care este încă obiectul 
resentimentelor şi unde China se ridică spre statutul de putere 
regională predominantă? Oare ar trebui ca Japonia pur şi simplu să se 
împace cu un astfel de rol al Chinei? Poate Japonia deveni o putere 
mondială cu adevărat cuprinzătoare (în toate dimensiunile sale) fără a 
pune în pericol sprijinul american şi fără să aţâţe şi mai mult 
animozitatea regională? Va rămâne America, în orice caz, în Asia, şi 
dacă da, cum va afecta reacția sa la crescânda influență a Chinei 
prioritatea acordată până acum legăturii dintre SUA şi Japonia? 
Aproape pe tot parcursul Războiului Rece, nici una din aceste 
întrebări nu a trebuit să fie pusă. Astăzi, ele au devenit evidențe 
strategice şi provoacă o dezbatere din ce în ce mai vie în Japonia. 

Din anii '50, politica externă a Japoniei s-a ghidat după patru 
principii de bază formulate de prim-ministrul postbelic Shigeru 
Yoshida. Doctrina Yoshida postula că: (1) principalul scop al Japoniei 
trebuie să fie dezvoltarea economică, (2) Japonia trebuie să fie uşor 
înarmată şi să evite implicarea în conflicte internaţionale, (3) Japonia 
trebuie să urmeze conducerea politică şi să accepte protecția militară 
a SUA şi (4) diplomaţia japoneză trebuie să fie non-ideologică şi să 


se concentreze pe cooperarea internațională. Dar, deoarece mulți 
japonezi erau neliniştiți de dimensiunile implicării Japoniei în 
Războiul Rece, a fost cultivată în acelaşi timp iluzia unei 
semineutralităţi. Într-adevăr, chiar şi în 1981, ministrul de externe 
Masayoshi Ito era forţat să-şi dea demisia pentru că a permis 
folosirea termenului „alianţă“ (domei) pentru a caracteriza relațiile 
SUA-Japonia. 

Acum toate acestea sunt de domeniul trecutului. Pe atunci 
Japonia se refăcea. China se autoizolase, iar Eurasia era polarizată. În 
schimb, elita politică japoneză simte acum că o Japonie bogată, 
implicată economic in lume. nu mai poate declara anto-îmbogăţirea 
ca scop naţional principal fără a provoca resentimente internaționale. 
Mai mult. o Japonie puternică economic, mai ales fiind în competiție 
cu America, nu poate fi pur şi simplu o prelungire a politicii externe 
americane şi. în acelaşi timp. să evite orice responsabilităţi politice 
internaționale. O Japonie mai influentă politic, mai ales una care 
caută recunoaştere mondială (de exemplu, un loc permanent în 
Consiliul de Securitate al ONU) nu poate evita să ia atitudine în cele 
mai importante chestiuni geopolitice sau de securitate care afectează 
pacea mondială. 

În consecinţă, în ultimii ani a avut loc o proliferare de rapoarte şi 
studii speciale realizate de diverse organisme japoneze publice sau 
private, ca şi apariţia a numeroase cărţi, deseori controversate, scrise 
de binecunoscuţi politicieni şi profesori, care trasează noi misiuni 
pentru Japonia în era de după Războiul Rece“. Multe dintre aceste 


35 De exemplu, Comisia Higuchi, un consiliu consultativ al primului-ministru 
care a conturat cei „Trei piloni ai politicii de securitate a Japoniei“ într-un raport 
publicat în vara anului 1994. a subliniat importanţa de prim-rang a legăturilor de 
securitate SUA-Japonia, dar a susţinut şi dialogul multilateral de securitate în Asia; 
raportul din 1994 al Comitetului Ozawa, „Proiect pentru o nouă Japonie“; proiectul 
„O politică de securitate cuprinzătoare“ publicat în mai 1995 în Yomiuri Shimbun 
susțineau, printre altele, folosirea în străinătate a armatei japoneze pentru 
menţinerea păcii; raportul din aprilie 1996 al Asociaţiei Directorilor de Corporaţii 
din Japonia (keizai doyukai), pregătit cu asistenţa lui Fuji Bank, îndemnând la o 
mai mare simetrie în sistemul de apărare SUA-Japonia; raportul intitulat 
„Posibilitatea şi rolul unui sistem de securitate în regiunea Asia-Pacific“, supus 
primului-ministru în iunie 1996 de către Forumul Japonez pentru Probleme 
Internaţionale; ca şi numeroase cărţi şi articole publicate în ultimii ani, adesea mult 


lucrări conţineau speculații privind durabilitatea şi oportunitatea 
alianţei de securitate SUA-Japonia şi susțineau o diplomaţie japoneză 
mai activă, mai ales în direcția Chinei, sau un rol militar al Japoniei 
mai energic în regiune. Dacă ar fi să judecăm starea legăturilor dintre 
SUA şi Japonia pe baza dialogului public, am trage justificata 
concluzie că pe la mijlocul anilor '90 relaţiile dintre cele două ţări au 
intrat într-o fază de criză. 

Totuşi, la nivelul politicii publice, recomandările discutate serios 
au fost, în general, relativ sobre, măsurate şi moderate. Opțiunile 
extreme — aceea a pacifismului complet (cu iz anti-american) sau 
aceea a reînarmării unilaterale şi totale (necesitând modificarea 
Constituţiei şi urmată, probabil, într-o totală sfidare a unei reacţii 
adverse americane şi regionale) — şi-au câştigat puţini adepți. 
Atracția pe care pacifismul o exercită asupra publicului, la drept 
vorbind, a pălit în ultimii ani, iar unilateralismul şi militarismul nu au 
reuşit nici ele să câştige prea mult sprijin, în ciuda faptului că au 
pledat pentru ele câţiva străluciți vorbitori. Publicul, în general, şi, 
desigur, influenta elită a afacerilor simt că nici una din aceste opțiuni 
nu ţine de o reală alegere politică şi că ele, de fapt, ar putea numai să 
pună în primejdie bunăstarea Japoniei. 

Discuţiile publice care au dominat politica s-au referit în primul 
rând la diferenţele de accent privind poziţia internațională a Japoniei, 
cu unele variaţii secundare în legătură cu priorităţile geopolitice. În 
termeni cuprinzători, trei mari orientări şi poate o a patra mai puţin 
importantă pot fi identificate şi etichetate după cum urmează: 
orgolioşii „Mai întâi America“, comercianții mondiali, realiştii pro- 
activi şi vizionarii internaţionali. Dar, într-o analiză finală, toate patru 
orientările împărtăşesc aproape acelaşi scop general şi aceeaşi 
principală preocupare: să exploateze relaţia specială cu SUA pentru 


mai polemice şi mai exagerate în recomandările lor şi citate mai des de presa 
occidentală decât rapoartele sus-menţionate, care reprezintă principalul curent de 
gândire. De exemplu, în 1996, o carte publicată de un general japonez evoca larg- 
răspânditele comentarii de presă când îndrăznea să speculeze că. în anumite 
circumstanţe, s-ar putea ca SUA să nu protejeze Japonia şi de aceea Japonia ar 
trebui să-şi mărească capacităţile de apărare naţională (Generalul Yasuhiro Morino, 
„Noua generaţie de forțe de autoapărare de uscat“ şi comentariul despre ea în 
„Mituri despre SUA venindu-ne în ajutor“, în Sankei Shimbun, 4 martie 1996). 


a dobândi recunoaştere mondială pentru Japonia, evitând în acelaşi 
timp ostilitatea Asiei şi fără a pune în pericol prematur umbrela 
americană de securitate. 

Prima orientare are ca punct de plecare propunerea ca menţinerea 
relaţiei existente (şi, se subînţelege, asimetrice) între SUA şi Japonia 
trebuie să rămână nucleul geostragiei Japoniei. Adepții săi doresc, 
precum majoritatea japonezilor, o mai mare recunoaştere 
internațională a Japoniei şi mai multă egalitate în alianță, dar crezul 
lor fundamental, aşa cum l-a exprimat primul-ministru Kiichi 
Miyazawa în ianuarie 1993, este acela că „perspectivele lumii la 
intrarea în secolul al XXI-lea vor depinde în mare măsură de 
capacitatea SUA şi a Japoniei de a asigura o conducere coordonată pe 
baza unei viziuni comune“. Acest punct de vedere a fost dominant în 
rândurile elitei politice internaționaliste şi din instituțiile de politică 
externă care au fost la putere în ultimele două decenii şi ceva. În 
chestiunile geostrategice cele mai importante, adică rolul Chinei şi 
prezenţa americană în Coreea, această conducere a fost susținută de 
S.U.A., dar ea priveşte rolul Japoniei ca sursă de constrângere a 
oricărei înclinații a Americii către adoptarea unei poziţii de 
confruntare cu China. De fapt, chiar acest grup a devenit din ce în ce 
mai înclinat să sublinieze necesitatea unor relaţii mai strânse între 
Japonia şi China, considerând că importanţa acestor relații le 
plasează imediat după legăturile cu America. 

A doua orientare nu contestă identitatea politicilor geostrategice 
ale Japoniei şi Americii, dar consideră că interesele Japoniei sunt cel 
mai bine servite prin recunoaşterea sinceră şi acceptarea faptului că 
Japonia este în primul rând o putere economică. Această perspectivă 
este de cele mai multe ori asociată cu birocraţia tradițională de mare 
influenţă din Ministerul Comerţului Internaţional şi al Industriei şi cu 
cei care conduc comerţul şi exporturile ţării. În această perspectivă, 
relativa demilitarizare a Japoniei este un avantaj care merită 
prezervat. Dacă America îi asigură securitatea, Japonia este liberă să 
ducă o politică de angajare economică mondială, care îi întăreşte 
treptat statutul mondial. 

Într-o lume ideală, a doua orientare ar fi înclinată să favorizeze o 
politică de  neutralism cel puţin de facto, cu SUA care 


contrabalansează puterea regională a Chinei şi prin aceasta protejează 
Taiwanul şi Coreea de Sud, dând Japoniei libertatea de a cultiva o 
relaţie economică mai strânsă cu Asia continentală şi de sud-est. Date 
fiind realităţile politice existente, comercianții mondiali acceptă 
alianța Japonia-America ca un aranjament necesar, inclusiv bugetul 
relativ modest al forţelor armate japoneze (care încă nu depăşeşte cu 
mult 1 % din PIB), dar nu sunt dornici să dea alianţei un conţinut 
regional important. 

Al treilea grup, realiştii pro-activi tind să devină un nou tip de 
politicieni şi de gânditori geopolitici. Ei cred că Japonia, în calitate 
de democraţie bogată şi plină de succes, are atât ocazia, cât şi 
obligaţia să realizeze ceva în lumea de după Războiul Rece. Făcând 
acest lucru, ea poate câştiga recunoaşterea mondială la care este 
îndreptăţită ca centrală de forţă a economiei care, din punct de vedere 
istoric, se plasează printre puţinele naţiuni cu adevărat mari ale lumii. 
Apariţia unei astfel de atitudini a Japoniei, mai „de forţă“, a fost 
prefigurată în anii '90 de primul-ministru Yasuhiro Nakasone, dar 
poate cea mai cunoscută exprimare a acestei perspective s-a aflat în 
controversatul raport al Comitetului Ozawa, publicat în 1995 şi 
intitulat sugestiv „Proiect pentru o nouă Japonie: re-gândirea unei 
națiuni“. 

Numit astfel după preşedintele comitetului, Ichiro Osawa, lider 
politic centrist cu o ascensiune rapidă, raportul susţinea 
democratizarea culturii politice ierarhice a ţării şi reconsiderarea 
posturii internaţionale a Japoniei. Îndemnând Japonia să devină „o 
țară normală“, raportul recomanda păstrarea legăturii de securitate 
America-Japonia, dar şi sfătuia ca Japonia să abandoneze pasivitatea 
sa internațională angajându-se activ în politica mondială, mai ales 
preluând comanda eforturilor internaţionale de menţinere a păcii. În 
acest scop, raportul recomanda renunţarea la limitările constituționale 
asupra trimiterii în străinătate a forţelor armate japoneze. 

Nespusă, dar sugerată de accentul pus pe „o ţară normală“, era 
ideea unei mai mari emancipări geopolitice de sub aripa securităţii 
oferite de America. Susţinătorii acestei poziţii încercau să 
argumenteze că, în chestiuni de importanţă mondială, Japonia nu ar 
trebui să ezite în a-şi ridica glasul pentru Asia, în loc de a urma 


automat America. Dar ei rămâneau esențialmente vagi în ce priveşte 
unele probleme sensibile cum ar fi creşterea rolului regional al 
Chinei sau viitorul Coreii, nediferențiindu-se prea mult de colegii lor 
mai tradiționalişti. Astfel, cu privire la securitatea regională, ei 
împărtăşeau înclinația încă puternică a Japoniei de a lăsa ca 
amândouă aceste probleme să rămână în primul rând în răspunderea 
Americii, Japonia exercitând doar un rol de moderare a oricărui zel 
exagerat din partea Americii. 

În a doua jumătate a anilor '90, această orientare realistă pro- 
activă începea să domine gândirea publică şi să afecteze formularea 
politicii externe a Japoniei. În prima jumătate a anului 199. 
guvernul japonez a început să vorbească despre „diplomaţia 
independentă“ (jishu gaiko) a Japoniei, chiar dacă Ministerul de 
Externe. întotdeauna prudent, a ales să traducă această expresie prin 
termenul mai vag (şi probabil mai puţin înţepător pentru America) de 
„diplomaţie pro-activă“. 

A patra orientare, aceea a vizionarilor internaționali, a fost mai 
puţin influentă decât celelalte trei, dar, uneori, serveşte la a infuza 
perspectivei japonezilor o retorică mai idealistă. Ea tinde să fie 
asociată. în public, cu individualităţi excepționale — precum Akio 
Morita de la Sony — care dramatizează importanţa pentru Japonia a 
unei angajări demonstrative în scopuri mondiale dezirabile. Invocând 
deseori noţiunea de o „nouă ordine mondială“, vizionarii fac apel la 
Japonia — tocmai pentru că nu este împovărată de responsabilităţi 
geopolitice — să fie lider mondial în dezvoltarea şi promovarea unor 
scopuri cu adevărat umane pentru comunitatea mondială. 

Toate cele patru orientări sunt de acord asupra unei importante 
chestiuni regionale: că siguranța unei cooperări multilaterale Asia- 
Pacific este în interesul Japoniei. O astfel de cooperare ar putea avea, 
în timp, trei efecte pozitive: poate ajuta la angajarea (şi, de asemenea, 
la subtila înfrânare) a Chinei; poate ajuta la rămânerea Americii în 
Asia, chiar dacă i-ar reduce treptat supremaţia; poate ajuta la 
atenuarea resentimentelor antijaponeze, sporind astfel influența 
Japoniei. Deşi este puţin probabil că va crea o sferă japoneză de 
influenţă regională, ar putea câştiga pentru Japonia un oarecare 


respect regional, mai ales în ţările maritime care ar putea fi stânjenite 
de crescânda putere a Chinei. 

Toate cele patru puncte de vedere sunt de asemenea de acord că o 
cultivare prudentă a Chinei e mult mai de preferat decât orice efort 
condus de SUA în direcţia înfrânării ei directe. De fapt, ideea unei 
strategii conduse de SUA pentru a înfrâna China sau chiar aceea a 
unei coaliţii libere ca o contrapondere, restrânsă la statele insulare, 
precum Taiwan, Filipine, Brunei, Indonezia, susținute de Japonia şi 
America, nu au avut nici o rezonanţă la conducătorii politicii externe 
a Japoniei. Din perspectivă japoneză, orice astfel de efort ar necesita 
nu numai o prezenţă militară americană majoră şi pe termen nelimitat 
în Japonia şi în Coreea, dar — prin crearea unei incendiare 
suprapuneri geopolitice între interesele regionale ale Chinei şi cele 
americano-japoneze (vezi harta de mai jos) — ar putea să devină o 
anticipare a îndeplinirii de la sine a unei coliziuni cu China.*$ 
Rezultatul ar fi inhibarea emancipării evolutive a Japoniei şi o 
ameninţare la adresa bunăstării economice a Orientului Îndepărtat. 

În plus, puţini sunt în favoarea politicii opuse: o mare împăcare 
între Japonia şi China. Consecințele la nivel regional ale unei 
asemenea răsturnări clasice de alianță ar fi prea perturbatoare: o 
retragere a Americii din regiune, precum şi imediata subordonare a 
Taiwanului şi a Coreii de către China, lăsând Japonia la cheremul 
Chinei. Aceasta nu e o perspectivă atrăgătoare, poate doar pentru 
câțiva extremişti. Rusia fiind marginalizată geopolitic şi istoric, nu 
există deci nici o alternativă la consensul fundamental că legătura cu 
America rămâne principala ancoră de salvare a Japoniei. Fără ea. 
Japonia nu poate nici să-şi asigure aprovizionarea constantă cu 
petrol, nici să se apere de un bombardament nuclear chinez (şi poate, 
în curând, şi coreean). Singura ieşire politică reală este cum poate fi 
cel mai bine manevrată legătura cu America pentru a promova 
interesele japoneze. 

În consecinţă, japonezii au fost de acord cu dorinţa Americii de a 
întări cooperarea militară dintre ea şi Japonia, inclusiv cu aparent 


36 Unii japonezi conservatori au fost tentaţi de ideea unei legături speciale 
Japonia-Taiwan, iar în 1996 o „Asociaţie a parlamentarilor din Japonia şi Taiwan“ 
a fost formată pentru a promova acest scop. Reacţia Chinei a fost, aşa cum era de 
aşteptat, ostilă. 


lărgita sa sferă, de la foarte concretul „Orient Îndepărtat“ la o mai 
extinsă „formulă Asia-Pacific“. În acord cu aceasta, la începutul 
anului 1996, când a revizuit aşa-numitele linii directoare ale apărării 
SUA-Japonia, guvernul japonez şi-a extins mandatul pentru posibila 
folosire a forţelor japoneze de apărare de la „caz de pericol în 
Orientul Îndepărtat“ la „caz de pericole în regiunile învecinate 
Japoniei“. Dorinţa Japoniei de a conveni cu America asupra acestei 
chestiuni a fost determinată şi de apariția unor îndoieli privind 
prezenţa pe termen lung a forţelor americane în Asia şi de 
îngrijorarea că ridicarea Chinei — şi aparenta anxietate a Americii în 
legătură cu acest lucru — ar putea, la un moment dat, în viitor să 
impună Japoniei o alegere inacceptabilă: să rămână cu America 
împotriva Chinei sau să rămână fără America şi aliată cu China. 

Pentru Japonia, această dilemă fundamentală conţine şi un 
imperativ istoric: cât timp a deveni o putere dominantă în regiune nu 
este un obiectiv viabil, iar fără o bază regională recunoaşterea ca 
putere mondială autentică este nerealistă, rezultă că Japonia poate cel 
mai bine dobândi statutul de lider mondial prin implicare activă în 
menţinerea păcii şi dezvoltarea economică în întreaga lume. 
Profitând de alianţa militară SUA-Japonia pentru a asigura 
stabilitatea Orientului Îndepărtat, — dar fără a îngădui să evolueze 
spre o coaliţie anti-China —, Japonia îşi poate croi liniştită o misiune 
mondială influentă şi distinctă ca putere ce promovează apariţia unei 
cooperări autentice internaționale şi instituţionalizate într-un mod 
mai eficient. Japonia ar putea astfel deveni un echivalent al Canadei, 
mult mai puternic şi mai influent la nivel mondial: un stat respectat 
pentru folosirea constructivă a bogăției şi puterii sale şi faţă de care 
nu există nici temeri, nici resentimente. 


Adaptarea geostrategiei Americii 


Politica americană trebuie să se preocupe pentru a deveni cert că 
Japonia urmează o astfel de cale şi că atingerea de către China a 
superiorității regionale nu împiedică un stabil echilibru triunghiular 
de putere în Asia de Est. Efortul de a supraveghea atât Japonia, cât şi 
China şi de a menţine o stabilă interacțiune în trei direcţii care 


implică şi America va pune la grea încercare abilitatea diplomatică şi 
imaginaţia politică a SUA. Abandonarea vechii fixaţii în legătură cu 
amenințarea pe care se presupunea că o reprezintă ascensiunea 
economică a Japoniei şi înfrânarea fricii față de forța politică a 
Chinei ar putea insufla realism rece unei politici ce trebuie să se 
bazeze pe calcul strategic atent: cum să canalizeze energia Japoniei 
în sfera internaţională şi cum să dirijeze puterea Chinei spre o 
acomodare regională. 

Numai în acest fel va putea America să realizeze în extremitatea 
orientală a Eurasiei un echivalent corespunzător, din punct de vedere 
geopolitic, rolului Europei în extremitatea vestică a Eurasiei, adică o 
structură de putere regională bazată pe interese comune. Dar, spre 
deosebire de Europa, un cap de pod al democraţiei nu va apărea 
curând în extremitatea orientală. În schimb, în Orientul Îndepărtat, 
alianţa cu Japonia, redirecţionată, trebuie să servească şi ca bază 
pentru o punere de acord a Americii cu o Chină predominantă în 
zonă. 

Pentru America, câteva concluzii geostrategice importante decurg 
din analiza cuprinsă în primele două secţiuni ale acestui capitol: 

Ideea larg răspândită că China va fi următoarea putere mondială 
generează o paranoia în legătură cu China, iar în interiorul acesteia, 
megalomanie. Frica de o Chină agresivă şi ostilă care este destinată 
să fie în curând următoarea putere mondială sunt, cel mult, 
premature; şi, mai rău, pot deveni o anticipare a îndeplinirii de la 
sine. Rezultă că organizarea unei coaliții cu scopul de a înfrâna 
ascensiunea Chinei spre puterea mondială ar fi contraproductivă. Nu 
ar face decât ca o Chină influentă în regiune să fie ostilă. În același 
timp, orice astfel de efort ar încorda relaţiile americano-japoneze 
deoarece este probabil că majoritatea japonezilor se vor opune unei 
astfel de coaliţii. În consecinţă, Statele Unite trebuie să se abţină de 
la presiuni asupra Japoniei ca să-şi asume responsabilităţi de apărare 
lărgite în regiunea Asia-Pacific. Eforturile în acea direcție pur şi 
simplu ar stânjeni formarea unei relaţii stabile între Japonia şi China 
şi ar izola şi mai mult Japonia în regiune. 

Dar tocmai pentru că, în fapt, este puţin probabil să devină curând 
o putere mondială — şi, din acest motiv, ar fi nechibzuit să se urmeze 


politica de înfrânare a Chinei la nivel regional — este de dorit ca 
această ţară să fie tratată ca jucător important la nivel mondial. 
Atragerea Chinei într-o mai largă cooperare internațională şi 
admiterea pentru ea a statutului la care râvneşte pot avea efect de 
atenuare a virulenţei ambițiilor naționale ale Chinei. Un pas 
important în această direcție ar fi includerea ei în summit-ul anual al 
conducătorilor principalelor state ale lumii, aşa-numitul Grup al celor 
Şapte (G7), mai ales că Rusia a fost şi ea invitată. 

În ciuda aparenţelor, China, de fapt, nu are opţiuni strategice 
mari. Continuul său succes economic rămâne foarte dependent de 
influxul de capital şi de tehnologie din partea Occidentului şi de 
accesul la pieţele străine, ceea ce limitează drastic opţiunile Chinei. 
O alianţă cu o Rusie instabilă şi sărăcită nu i-ar mări perspectivele 
economice sau geopolitice (iar pentru Rusia ar însemna subordonarea 
faţă de China). De aceea, nu este o opţiune geostrategică viabilă, 
chiar dacă este tentant, din punct de vedere tactic, ca Rusia şi China 
să cocheteze cu această idee. Ajutorul chinez pentru Iran şi Pakistan 
este de o mai mare importanță imediată, geopolitică şi regională, 
pentru China, dar aceasta nu asigură punctul de plecare pentru o 
încercare serioasă de a dobândi un statut mondial. O coaliţie 
„antihegemonică“ ar putea fi o opţiune de ultimă instanţă în cazul în 
care China ar ajunge să creadă că aspiraţiile sale naţionale sau 
regionale sunt blocate de SUA (cu sprijinul Japoniei). Dar ar fi o 
coaliție a săracilor, care, în acest caz, este probabil să rămână săraci, 
în colectiv, încă multă vreme. 

O Chină Mare începe să devină puterea dominantă în regiune. În 
această calitate, ea ar putea încerca să se impună vecinilor săi într-un 
mod destabilizator la nivel regional; sau s-ar putea mulţumi să-şi 
exercite influența mai indirect, în concordanță cu trecutul său 
imperial. Dacă va apărea o sferă hegemonică de influenţă sau o sferă 
mai vagă de deferentă depinde, parţial, de cât de brutal şi autoritar 
rămâne regimul din China, ca şi de felul în care principalii jucători 
din afară, mai ales America şi Japonia, reacționează la apariţia unei 
Chine Mari. O politică de împăciuitorism credul ar putea încuraja o 
atitudine mai hotărâtă din partea Chinei; dar o politică pur şi simplu 
de obstrucționare a apariţiei unei astfel de Chine este mai mult decât 


probabil că ar avea un rezultat similar. O prudentă punere de acord 
asupra unor probleme şi o precizare clară a poziţiilor asupra altora ar 
putea evita orice extremă. 

În orice caz, în unele zone din Eurasia, o Chină Mare ar putea 
exercita o influență geopolitică compatibilă cu marile interese 
geostrategice ale Americii pentru o Eurasie stabilă, dar pluralistă 
politic. De exemplu, interesul crescând al Chinei faţă de Asia 
Centrală restrânge inevitabil libertatea de acţiune a Rusiei în căutarea 
vreunei forme de reintegrare politică a regiunii sub controlul 
Moscovei. În legătură cu aceasta şi relativ la Golful Persic, crescânda 
nevoie de energie a Chinei dictează un interes comun cu America în a 
menţine liberul acces şi stabilitatea politică în regiunile producătoare 
de petrol. În mod similar, sprijinul Chinei pentru Pakistan restrânge 
ambițiile Indiei de a-şi subordona această ţară şi contrează înclinația 
Indiei de a coopera cu Rusia în privința Afganistanului şi Asiei 
Centrale. În sfârşit, implicarea Chinei şi Japoniei în dezvoltarea 
Aceste interese comune ar trebui explorate printr-un susținut dialog 
strategic”. 

Există, de asemenea, zone unde ambițiile Chinei s-ar putea ciocni 
cu interesele Americii (şi ale Japoniei), mai ales dacă aceste ambiţii 
ar urma să se realizeze prin atât de obişnuitele, din punct de vedere 
istoric, tactici de mână forte. Acest lucru este valabil mai ales în 
legătură cu Asia de Sud-Est, Taiwan şi Coreea. 

Asia de Sud-Est este potenţial prea bogată, prea împrăştiată 
geografic şi pur şi simplu prea mare pentru a putea fi uşor 
subordonată chiar de o Chină puternică — dar, totodată, este prea 
slabă şi prea fărâmițată din punct de vedere politic pentru a nu deveni 
cel puţin o sferă de deferență pentru China. Influenţa regională a 


37 Într-o întâlnire din 1996 cu înalţi funcţionari chinezi pentru apărare şi 
securitate naţională, am identificat (folosind uneori formulări deliberat vagi) 
următoarele zone de interes strategic comun ca bază pentru un astfel de dialog: 1) 
pace în Asia de Sud-Est; 2) nerecurgerea la forță în rezolvarea problemelor apelor 
teritoriale; 3) reunificarea paşnică a Chinei; 4) stabilitate în Coreea; 5) 
independenţa Asiei Centrale; 6) echilibru între India şi Pakistan; 7) o Japonie 
dinamică economic şi benefică pe plan internaţional; 8) o Rusie stabilă, dar nu prea 
puternică. 


Chinei, sprijinită de prezenţa economică şi financiară chineză în toate 
țările din zonă, este consolidată de progresele în mărirea Chinei ca 
putere. Multe depind de felul în care China aplică această putere, dar 
nu se înţelege de la sine că America are vreun interes special în a i se 
opune direct sau în a se implica în astfel de chestiuni precum disputa 
asupra Mării Chinei de Sud. Chinezii au o experienţă istorică 
considerabilă în a administra cu subtilitate relaţii inegale (sau de 
inferioritate) şi ar fi cu siguranţă în interesul Chinei s-o exercite sub 
autocontrol, pentru a înlătura frica regională faţă de imperialismul 
chinez. Această frică ar putea genera o coaliție regională anti-chineză 
(şi unele semne în această direcţie se pot vedea în cooperarea militară 
pe cale de a se naşte între Indonezia şi Australia), care este foarte 
probabil ca apoi să caute sprijin din partea SUA, Japoniei şi 
Australiei. 

O Chină Mare, mai ales după includerea Hong Kong-ului, este 
aproape sigur că va căuta cu mai multă vigoare să realizeze unirea 
Taiwanului cu partea continentală. Este important să relevăm faptul 
că China nu s-a împăcat niciodată cu separarea sa permanentă de 
Taiwan. De aceea, la un moment dat, această chestiune ar putea 
genera o ciocnire frontală între America şi China. Consecințele 
acesteia ar fi foarte păgubitoare pentru toţi cei vizați: perspectivele 
economice ale Chinei ar fi blocate; legăturile Americii cu Japonia ar 
deveni foarte încordate; iar eforturile americane de a crea un 
echilibru stabil de putere în Asia de Sud-Est ar putea eşua. 

În consecință, este esenţial ca părţile să ajungă şi să menţină, în 
mod reciproc, cea mai mare claritate în legătură cu această chestiune. 

Chiar dacă, în viitorul previzibil, Chinei îi va lipsi probabil 
mijloacele de a se impune cu forța asupra Taiwanului în mod eficace, 
Beijingul trebuie să înţeleagă — şi să fie realmente convins — că un 
consimțământ din partea SUA faţă de o încercare de reintegrare 
forţată a Taiwanului, inclusiv prin folosirea forței militare, ar fi atât 
de devastatoare pentru poziţia Statelor Unite în Extremul Orient, 
încât acestea pur şi simplu nu şi-ar putea permite să rămână pasive 
din punct de vedere militar dacă Taiwanul ar fi incapabil să se apere. 

Cu alte cuvinte, America va trebui să intervină nu de dragul unui 
Taiwan separat, ci de dragul intereselor geopolitice americane în 


zona Asia-Pacific. Aceasta este o distincție importantă. Statele Unite 
nu au, ca atare, nici un interes special să existe un Taiwan separat. De 
fapt, poziţia lor oficială a fost şi trebuie să rămână aceea că există o 
singură Chină. Dar modul în care China urmăreşte să realizeze 
reunificarea poate încălca interese americane vitale, iar chinezilor 
trebuie să le fie foarte clar acest lucru. 

De asemenea, chestiunea Taiwanului oferă Americii un motiv 
legitim să ridice problema drepturilor omului în discuţiile sale cu 
China, fără a da loc acuzaţiei de amestec în treburile interne ale 
Chinei. Este perfect adecvat pentru a reaminti Beijingului că 
reunificarea se va realiza numai când China va deveni mai prosperă 
şi mai democratică. Numai o asemenea Chină va putea să atragă 
Taiwanul şi să îl asimileze în China Mare, care este, de asemenea, 
pregătită să fie o confederație bazată pe principiul „o ţară, mai multe 
sisteme“. În orice caz, din cauza Taiwanului, este în interesul Chinei 
să extindă respectarea drepturilor omului şi în acest context este 
adecvat ca America să ridice chestiunea. 

În acelaşi timp, este convenabil pentru SUA — în conformitate cu 
promisiunile făcute Chinei — să se abţină de la sprijinirea directă a 
oricărei „ridicări în grad“ pe plan internațional a statutului 
Taiwanului. În anii '90, unele contacte oficiale SUA-Taiwan au dat 
impresia că Statele Unite începeau, în mod tacit, să trateze Taiwanul 
ca pe un stat separat, iar supărarea Chinei faţă de acest lucru era de 
înţeles, ca şi resentimentul acesteia față de eforturile intensificate ale 
oficialilor taiwanezi de a câştiga recunoaşterea internațională a 
statutului separat al Taiwanului. 

De aceea, SUA ar trebui să nu fie reţinute şi să facă foarte clar 
faptul că atitudinea lor față de Taiwan va fi afectată în mod negativ 
de eforturile acestuia de a modifica ambiguităţile deliberate şi 
demult-instituite ce guvernează relaţia China- Taiwan. Mai mult. dacă 
China, într-adevăr, prosperă şi se democratizează şi dacă 
încorporarea Hong Kong-ului de către ea nu implică paşi înapoi în 
domeniul drepturilor civile, încurajarea americană pentru un serios 
dialog China-Taiwan privind termenii unei eventuale reunficări ar 
ajuta şi la crearea de presiuni în favoarea creşterii democratizării în 


interiorul Chinei, stimulând, în acelaşi timp, o mai largă acomodare 
strategică între SUA şi o Chină Mare. 

Coreea, statul-pivot geopolitic din Asia de Nord-Est, ar putea 
deveni din nou sursă de dispute între America şi China, iar viitorul ei 
va avea un impact direct şi asupra legăturii dintre America şi Japonia. 
Câtă vreme Coreea rămâne divizată şi potenţial vulnerabilă faţă de un 
război între Nordul instabil şi Sudul din ce în ce mai bogat, forţele 
americane vor trebui să rămână în peninsulă. Orice retragere 
unilaterală a SUA nu numai că ar putea precipita un nou război, dar, 
foarte probabil, ar semnala sfârşitul prezenţei militare americane în 
Japonia. Este greu să ni-i închipuim pe japonezi continuând să se 
bazeze pe prezenţa militară americană pe teritoriul japonez în urma 
abandonării Coreii de Sud de către America. Rapida reînarmare a 
Japoniei ar fi urmarea cea mai probabilă, cu consecințe vast 
destabilizatoare în toată regiunea. 

Dar reunificarea Coreii ar putea crea serioase dileme geopolitice. 
Dacă forţele americane ar rămâne într-o Coree reunificată, ele ar fi 
inevitabil privite de către chinezi ca îndreptate împotriva ţării lor. De 
fapt, ne îndoim de consimţământul Chinei la unificare, în aceste 
împrejurări. Dacă reunificarea ar avea loc în etape, implicând o aşa- 
numită „aterizare lină“, China ar obstrucționa-o prin mijloace politice 
şi ar sprijini elementele din Coreea de Nord care se mai opun 
reunificării. Dacă reunificarea ar avea loc violent, cu o „aterizare 
forțată“ a Coreii de Nord, nu ar putea fi evitată nici intervenţia 
militară a Chinei. Din perspectiva Chinei, o Coree reunificată ar fi 
acceptabilă numai dacă nu e, în acelaşi timp, o prelungire directă a 
puterii americane (cu Japonia în spate ca trambulină). 

Dar o Coree reunificată fără trupe americane pe teritoriul său este 
posibil să graviteze mai întâi spre o formă de neutralitate între China 
şi Japonia şi apoi, treptat, — mânată parțial de sentimente anti- 
japoneze reziduale, dar încă intense — spre o sferă chineză, fie de 
influenţă politică mai dogmatică, fie de deferenţă, oarecum mai 
delicată. S-ar pune atunci problema dacă Japonia ar mai fi încă 
doritoare să servească drept unică bază asiatică a puterii americane. 
În cele din urmă, problema ar diviza puternic politica internă a 
Japoniei. Orice restrângere a prezenţei militare a SUA în Orientul 


Îndepărtat ce ar rezulta din această situaţie ar face, la rândul ei, mai 
dificilă menţinerea unui echilibru stabil de putere în Eurasia. Aceste 
considerente întăresc deci miza Americii şi Japoniei în status-quo-ul 
Coreii (deşi, pentru fiecare din ele, motivele sunt oarecum diferite), 
iar dacă acest status-quo trebuie modificat, aceasta trebuie să se 
petreacă în etape foarte lente, de preferat în condiţiile unei profunde 
puneri de acord, în regiune, între China şi America. 

Între timp, o autentică reconciliere între Japonia şi Coreea ar 
contribui în mod semnificativ la crearea unor circumstanţe regionale 
mai stabile pentru o eventuală reunificare. Diversele complicaţii 
internaționale care ar putea rezulta din reintegrarea Coreii ar putea fi 
aplanate printr-o autentică reconciliere între Japonia şi Coreea, ceea 
ce ar duce la o mai strânsă relaţie politică şi la o sporită cooperare 
între acest două ţări. SUA ar putea juca rolul decisiv în promovarea 
acestei reconcilieri. Mulţi dintre paşii specifici ce au fost făcuţi 
pentru a avansa, mai întâi, reconcilierea dintre Germania şi Franţa şi, 
apoi, aceea dintre Germania şi Polonia (de exemplu, de la programe 
universitare comune până la formaţiuni militare combinate) ar putea 
fi adaptaţi la acest caz. Un parteneriat între Japonia şi Coreea, 
cuprinzător şi cu rol stabilizator în regiune, ar facilita, la rândul lui, 
continuitatea prezenţei americane în Orientul Îndepărtat, probabil, 
chiar şi după reunificarea Coreii. 

Aproape că nu mai trebuie să spunem că o relaţie politică strânsă 
cu Japonia este în interesul geostrategic mondial al Americii. Dar 
dacă Japonia va fi pentru America vasal, rival sau partener depinde 
de capacitatea americanilor şi japonezilor de a defini mai clar 
scopurile internaționale pe care ţările lor trebuie să le urmărească 
împreună şi să demarcheze mai precis linia ce desparte misiunea 
geostrategică a SUA în Extremul Orient de aspiraţiile Japoniei la un 
rol mondial. Pentru Japonia. în ciuda dezbaterilor interne asupra 
politicii externe a ţării, relaţia cu America rămâne reperul central în 
căutarea direcției sale internaţionale. O  Japonie dezorientată, 
împleticindu-se fie spre reînarmare, fie spre un acord separat cu 
China, ar duce la sfârşitul rolului Statelor Unite în regiunea Asia- 
Pacific şi ar exclude apariţia unui aranjament triunghiular aducător 
de stabilitate în regiune. între America, Japonia şi China; excludere 


care, la rândul ei, ar face imposibilă crearea unui echilibru politic 
patronat de America în întreaga Eurasie. 

Pe scurt, o Japonie dezorientată ar fi ca o balenă pe uscat: lovind 
totul în jur, fără speranţă, dar periculoasă. Ea ar putea destabiliza 
Asia, dar nu ar putea crea o alternativă viabilă la necesarul echilibru 
stabilizator între America, Japonia şi China. Doar printr-o alianţă 
strânsă cu Japonia va putea America ajusta aspiraţiile regionale ale 
Chinei şi contracara manifestările ei mai arbitrare. Doar pe această 
bază poate izbuti o complicată punere de acord tridirecțională, care 
presupune puterea mondială a Americii, dominaţia regională a Chinei 
şi rolul internaţional al Japoniei. 

Rezultă că, în viitorul previzibil, reducerea nivelului actual al 
forţelor SUA din Japonia (şi, prin extindere, din Coreea) nu este de 
dorit. În plus, nu este de dorit nici o creştere importantă a întinderii 
geopolitice şi a însemnătăţii actuale a efortului militar japonez. O 
retragere importantă a SUA este foarte probabil să determine în 
Japonia un serios program de înarmare în contextul unei 
îngrijorătoare dezorientări geostrategice, în vreme ce presiunile 
Americii asupra Japoniei pentru a-şi asuma un mai mare rol militar 
pot doar dăuna proiectelor pentru stabilitate regională, împiedica o 
mai largă punere de acord regională cu o Chină Mare, distrage atenţia 
Japoniei de la a-şi asuma o misiune internațională mai constructivă 
ŞI, prin aceasta, complica efortul de creare a unui pluralism geopolitic 
stabil în întreaga Eurasie. 

Rezultă, de asemenea, că Japoniei — dacă îşi va întoarce faţa 
către lume şi spatele Asiei — trebuie să i se dea un imbold plin de 
înţeles şi un statut special în aşa fel încât propriul său interes național 
să fie astfel bine servit. Spre deosebire de China, care poate urmări 
puterea mondială devenind mai întâi putere regională, Japonia poate 
câştiga o influență mondială ferindu-se de a urmări puterea regională. 
Dar aceasta face să fie cu atât mai important pentru Japonia să simtă 
că este partener special al Americii într-o menire mondială, pe cât de 
satisfăcătoare politic, pe atât de benefică economic. În acest scop, 
SUA ar face bine să ia în consideraţie încheierea unui acord de liber 
schimb americano-japonez, creând astfel un spațiu economic comun 
americano-japonez. Un asemenea pas, confirmând formal crescânda 


legătură dintre cele două economii, ar furniza temelia geopolitică 
pentru prezenţa continuă a Americii în Extremul Orient şi pentru 
angajamentul mondial constructiv al Japoniei. 

În concluzie: Pentru America, Japonia ar trebui să fie partenerul 
vital şi cel mai important în construirea unui sistem de cooperare 
mondială din ce în ce mai intens şi atotpătrunzător, şi nu în primul 
rând aliatul său militar într-un aranjament regional destinat a contesta 
preeminenţa regională a Chinei. De fapt, Japonia ar trebui să fie 
partenerul mondial al Americii în abordarea noii agende de probleme 
internaționale. O Chină dominantă în regiune ar trebui să devină 
ancora extrem-orientală a SUA în domeniul mai tradiţional al 
politicii de putere, ajutând astfel la crearea unui echilibru de putere în 
Eurasia, cu o Chină Mare în Estul Eurasiei, echivalând în această 
privinţă rolul unei Europe în extindere în Vestul Eurasiei. 


38 O puternică susţinere a acestei iniţiative, relevând avantajele economice 
reciproce ce decurg din ea, este realizată de Kurt Tong, în „Revoluţionarea politicii 
japoneze a Americii“, în Foreign Policy (iarna 1996-1997). 


Capitolul 7 
Concluzii 


A sosit timpul ca SUA să formuleze şi să urmeze o geostrategie 
integrată, cuprinzătoare şi pe termen lung pentru toată Eurasia. 
Această cerință decurge din interacțiunea a două realităţi 
fundamentale: America este acum singura superputere mondială, iar 
Eurasia este arena centrală a lumii. Astfel, ceea ce se întâmplă în 
distribuţia de putere pe continentul Eurasia este de importanţă 
decisivă pentru supremaţia mondială şi moştenirea istorică a 
Americii. 

Supremaţia mondială a Americii este unică prin întindere şi 
caracter. Este o hegemonie de tip nou care reflectă multe din 
trăsăturile sistemului democratic american: este  pluralistă, 
permeabilă şi flexibilă. Dobândită în mai puţin de un secol, 
principala manifestare geopolitică a acestei hegemonii este rolul fără 
precedent jucat de America în toată Eurasia continentală, până acum 
punctul de origine al tuturor precedenţilor aspiranţi la puterea 
mondială. America este acuma arbitrul Eurasiei, nici o chestiune 
majoră eurasiatică neputând fi soluţionată fără participarea Americii 
sau împotriva intereselor acesteia. 

Modul în care SUA manevrează şi împacă principalii jucători 
geostrategici de pe tabla de şah a Eurasiei şi felul în care tratează pe 
cei mai importanţi pivoţi geopolitici din Eurasia vor fi esenţiale 
pentru longevitatea şi stabilitatea supremaţiei mondiale a Americii. În 
Europa, jucătorii principali vor continua să fie Franţa şi Germania, 
iar scopul principal al Americii ar trebui să fie consolidarea şi 
extinderea actualului cap de pod democratic din extremitatea vestică 
a Eurasiei. In Extremul Orient al Eurasiei este posibil să crească 
importanţa Chinei, iar America nu va avea un avanpost politic în Asia 
continentală în absenţa unui consens geostrategic americano-chinez 
cultivat cu succes. În centrul Eurasiei, spaţiul dintre o Europă în 
lărgire şi o Chină în ascensiune spre supremaţia regională va rămâne 
o gaură neagră din punct de vedere geopolitic cel puţin până când 
Rusia îşi va rezolva frământările interne asupra autodefinirii sale 
post-imperiale, în vreme ce regiunea de la sud de Rusia — Balcanii 


eurasiatici — ameninţă să devină un cazan de conflicte etnice şi de 
rivalități între marile puteri. 

În acest context, pentru câtva vreme de acum înainte — mai bine 
de o generație — statutul Americii ca primă putere a lumii este puţin 
probabil să fie contestat de vreo putere individuală. Este mai mult 
decât sigur că nici un stat-naţiune nu va egala America în cele patru 
aspecte esenţiale ale puterii (militar, economic, tehnologic şi cultural) 
care produc, prin cumulare, o influenţă politică mondială decisivă. În 
cazul unei abdicări deliberate sau neintenționate a Americii, singura 
alternativă reală la supremaţia sa mondială, în viitorul previzibil, este 
anarhia internaţională. În această privinţă, este corectă afirmaţia că 
America a devenit, aşa cum spunea preşedintele Clinton, o „naţiune 
indispensabilă“ lumii. 

În acest punct este important de subliniat atât faptul acestei 
indispensabilități, cât şi existența potenţială de anarhie mondială. 
Consecințele disruptive ale exploziei demografice, ale migrației 
cauzate de sărăcie, ale radicalizării urbanizării, ale conflictelor etnice 
şi religioase şi ale proliferării armelor de distrugere în masă ar fi 
imposibil de stăpânit dacă s-ar fragmenta însuşi cadrul existent al 
unei oricât de rudimentar stabilități geopolitice, bazat pe state- 
naţiuni. Fără implicare americană susținută şi dirijată, în scurtă 
vreme forțele în dezordine mondială ar ajunge să domine scena 
lumii. lar posibilitatea unei astfel de fragmentări este inerentă în 
tensiunile geopolitice nu numai din actuala Eurasie, ci şi din lume în 
general. 

Riscurile care decurg de aici pentru stabilitatea mondială vor 
creşte probabil şi mai mult prin perspectiva unei degradări mai 
generale a condiţiei umane. În special în ţările sărace ale lumii, 
explozia demografică şi simultana urbanizare generează rapid 
aglomerarea nu numai a celor dezavantajaţi, dar mai ales a sute de 
milioane de şomeri şi tineri din ce în ce mai neliniştiți al căror 
sentiment de frustrare creşte într-un ritm exponențial. Mijloacele 
moderne de comunicare sporesc ruptura lor de autoritatea tradițională 
ŞI, în acelaşi timp, îi fac din ce în ce mai conştienţi — şi mai plini de 
resentimente — de inegalitatea mondială şi astfel mult mai uşor de 
înrolat în mişcări extremiste. Pe de o parte, fenomenul mereu mai 


amplu al migraţiei globale, ajuns deja la zeci de milioane, poate 
funcționa ca supapă de siguranţă temporară, dar, pe de altă parte, este 
tot atât de probabil că el va servi de vehicol pentru propagarea 
transcontinentală a conflictelor etnice şi sociale. 

Cârma mondială moştenită de America ar putea fi astfel afectată 
de turbulență, tensiune, violenţă cel puţin sporadică. Noua şi 
complexa ordine internaţională, bazată pe hegemonia americană, în 
cadrul căreia „ameninţarea cu războiul este în afara jocului“ este 
posibilă să fie restrânsă la acele părți ale lumii unde puterea 
americană a fost consolidată prin sisteme socio-politice democratice 
şi prin complicate structuri externe multilaterale — de asemenea 
dominate de SUA. 

O geostrategie americană pentru Eurasia va fi astfel în competiţie 
cu forţele turbulenței. În Europa există semne că avântul integrării şi 
extinderii slăbeşte şi că tradiţionalele naţionalisme europene se pot 
trezi oricând. Şomajul pe scară largă se menţine chiar şi în statele 
europene cele mai dezvoltate, generând reacţii xenofobe ce ar putea 
cauza o bruscă înclinare a politicii Franţei sau Germaniei spre un 
serios extremism politic şi spre sovinism orientat spre interior. Într- 
adevăr, o situaţie realmente pre-revoluţionară s-ar putea pregăti chiar 
acum. Agenda istorică pentru Europa, schiţată în capitolul 3, va fi 
respectată numai dacă aspiraţiile Europei spre unitate sunt încurajate 
şi chiar sprijinite concret de SUA. 

Nesiguranţa în legătură cu viitorul Rusiei este şi mai mare, iar 
perspectivele unei evoluţii pozitive sunt mult mai firave. De aceea, 
este imperativ ca America să creeze un context geopolitic propice 
asimilării Rusiei într-un cadru mai larg de cooperare europeană 
crescândă şi generator, în acelaşi timp, de independenţă bazată pe 
forţe proprii pentru noii vecini suverani ai Rusiei. Dar viabilitatea, de 
exemplu, a Ucrainei sau Uzbekistanului (ca să nu mai vorbim de 
bifurcatul Kazahstan din punct de vedere etnic) va rămâne nesigură, 
mai ales dacă atenţia Americii este distrasă de noi crize interne în 
Europa, de adâncirea prăpastiei dintre Europa şi Turcia sau de 
creşterea ostilităţii din relaţiile americano-iraniene. 

Posibilitatea unei eventuale mari împăcări cu China ar putea fi şi 
ea periclitată de o viitoare criză în legătură cu Taiwanul; sau de 


apariţia în China a unui regim agresiv şi ostil, determinat de evoluţia 
politică internă a acesteia; sau pur şi simplu de răcirea relaţiilor 
americano-chineze. Atunci China ar putea deveni o forţă deosebit de 
destabilizatoare în lume, recurgând la presiuni enorme asupra 
relaţiilor americano-japoneze şi poate chiar generând o distrugătoare 
dezorientare geopolitică a Japoniei. În acest context, stabilitatea Asiei 
de Sud-Est ar fi sigur ameninţată şi nu se pot face decât speculaţii 
asupra modului în care confluenţa acestor evenimente va influenţa 
poziţia şi coeziunea Indiei, ţară esenţială pentru stabilitatea Asiei de 
Sud. 

Aceste observaţii folosesc să ne reamintim că nici noile probleme 
globale, care merg dincolo de frontierele statelor-naţiuni, nici 
preocupările geopolitice mai tradiţionale nu ar putea fi rezolvate, sau 
măcar stăpânite, dacă structura geopolitică fundamentală a puterii 
mondiale începe să se năruie. Având în vedere semnele de avertizare 
de pe orizontul Europei şi Asiei, orice politică americană de succes 
trebuie să se concentreze pe Eurasia ca întreg şi să se conducă după 
un geostrategic. 


O geostrategie pentru Eurasia 


Punctul de plecare pentru politica de care este nevoie trebuie să 
fie recunoaşterea neînduplecată a celor trei aspecte fără precedent 
care definesc acum starea geopolitică a chestiunilor internaționale: 
pentru prima oară în istorie, (1) un singur stat este o putere mondială 
autentică, (2) un stat non-eurasiatic deţine supremația mondială, (3) 
scena principală a lumii, Eurasia, este dominată de o putere non- 
eurasiatică. 

Dar o geostrategie cuprinzătoare şi integrată pentru Eurasia 
trebuie să se bazeze şi pe recunoaşterea limitelor puterii efective a 
Americii şi pe inevitabila reducere, în timp, a sferei acestei puteri. 
Aşa cum am remarcat mai înainte, înseşi dimensiunile şi diversitatea 
Eurasiei, ca şi puterea potenţială a unora din statele sale limitează 
profunzimea influenţei americane şi a controlului său asupra 
evoluţiei evenimentelor. Această situaţie face ca de primă importanţă 
să fie perspicacitatea geostrategică şi desfăşurarea deliberat selectivă 


a mijloacelor americane pe uriaşa tablă de şah a Eurasiei. Şi de 
vreme ce puterea fără precedent a Americii se va diminua inevitabil 
în timp. prioritatea trebuie să fie dirijarea ridicării altor puteri 
regionale într-un mod care să nu amenințe supremația mondială a 
Americii. 

Ca la şah. cei care proiectează politica mondială a Americii 
trebuie să gândească cu câteva mişcări mai înainte, anticipând 
posibilele contra-mutări. O geostrategie posibil de susţinut trebuie de 
aceea să facă distincţie între perspectiva pe termen scurt (aproximativ 
următorii 5 ani), pe termen mediu (până la 20 de ani), pe termen lung 
(peste 20 de ani). Mai mult, aceste faze nu trebuie considerate 
compartimente închise, ci părți ale unui proces continuu. Prima fază 
trebuie să ducă gradual şi logic spre a doua —, ba chiar trebuie să fie 
îndreptată în mod deliberat spre ea — iar a doua trebuie să ducă spre 
a treia. 

Pe termen scurt, este în interesul Americii să consolideze si să 
continue pluralismul geopolitic predominant pe harta Eurasiei. 
Aceasta face să aibă întâietate manevrele în vederea prevenirii 
apariţiei unei coaliții ostile care ar putea, în cele din urmă, căuta să 
conteste supremaţia Americii, nemaivorbind de posibilitatea 
îndepărtată ca orice stat în parte să încerce acest lucru. Pe termen 
mediu, cele spuse mai înainte ar putea evolua treptat spre mai mare 
accent pe apariţia unor parteneri din ce în ce mai importanți, dar 
compatibili strategic, care, îndemnați de conducerea deţinută de 
America, ar putea ajuta la formarea unui sistem de securitate trans- 
eurasiatic mai cooperant. În cele din urmă, pe un termen încă şi mai 
lung, cele spuse mai sus ar putea deveni un nucleu mondial de 
responsabilitate politică cu adevărat distribuită. 

Sarcina imediată este asigurarea că nici un stat sau combinaţie de 
state nu dobândeşte capacitatea de a elimina SUA din Eurasia sau 
chiar de a diminua semnificativ rolul său decisiv de arbitru. 

Totuşi, consolidarea pluralismului geopolitic transcontinental nu 
ar trebui privită ca un scop în sine, ci doar ca un mijloc de a atinge 
scopul pe termen mediu de a crea parteneriate strategice autentice în 
cele mai importante regiuni ale Eurasiei. Este puţin probabil că 
America democrată va dori să fie permanent angajată în sarcina 


dificilă, acaparantă şi costisitoare de a administra Eurasia prin 
constante maşinațiuni şi manevre, susţinute prin mijloace militare 
americane, în vederea evitării dominaţiei regionale de către o singură 
putere, oricare ar fi ea. De aceea, prima fază trebuie să ducă în mod 
logic şi deliberat la a doua, în care o benignă hegemonie americană 
încă îi descurajează pe alţii de la a o contesta, nu numai făcând 
costurile acestei contestări mult prea mari, dar şi neameninţând 
interesele vitale ale posibililor aspiranţi regionali din Eurasia. 

Ceea ce reclamă aceasta în mod deosebit, ca obiectiv pe termen 
mediu, este stimularea unor parteneriate autentice, între care 
preponderente sunt acelea cu o Europă mai unită şi mai bine definită 
politic, cu o Chină predominantă pe plan regional, precum şi cu 
(sperăm) o Rusie post-imperială şi orientată spre Europa şi, la limita 
sudică a Eurasiei, cu o Indie democratică şi stabilizatoare pe plan 
regional. Dar tocmai succesul sau eşecul efortului de a trasa limitele 
relaţiilor strategice cu Europa şi, respectiv, cu China va configura 
contextul definitoriu pentru rolul Rusiei, fie el pozitiv sau negativ. 

Rezultă că o Europă mai largă şi un NATO extins vor servi bine 
atât scopurile pe termen scurt, cât şi cele pe termen lung ale politicii 
SUA. O Europă lărgită va extinde sfera de influenţă americană — şi, 
prin admiterea de noi membri din Europa Centrală, în consiliile 
europene, va creşte numărul statelor cu tendință pro-americană —, 
fără a crea în acelaşi timp o Europă atât de integrată politic încât ar 
putea curând concura SUA în chestiuni geopolitice de mare 
importanță pentru America, în alte zone, mai ales în Orientul 
Mijlociu. De asemenea, o Europă bine definită politic este esențială 
pentru asimilarea progresivă a Rusiei într-un sistem de cooperare 
mondială. 

Se ştie că America singură nu poate crea o Europă mai unită, — 
aceasta depinde de europeni, în special de francezi şi de germani —, 
dar America poate obstrucţiona formarea unei Europe mai unite. 

lar aceasta s-ar putea dovedi dezastruoasă pentru stabilitatea în 
Eurasia şi astfel şi pentru propriile interese ale Americii. Într-adevăr, 
dacă Europa nu devine mai unită, este probabil ca ea să devină din 
nou mai dezbinată. Drept urmare, aşa cum am spus mai înainte. este 
vital ca America să conlucreze strâns atât cu Franţa, cât şi cu 


Germania în realizarea unei Europe viabile din punct de vedere 
politic, o Europă care să rămână legată de SUA, o Europă care să 
lărgească sfera sistemului democratic internaţional de cooperare. 
Problema nu este a alege între Franţa şi Germania. În absenţa 
oricăreia dintre ele. nu va exista Europa, şi fără Europa nu va exista 
sistemul trans-eurasiatic. Practic vorbind, cele menţionate mai sus 
vor necesita o acomodare treptată pentru o participare egală la 
conducere în cadrul NATO, o mai mare acceptare a preocupărilor 
Franţei în legătură cu un rol al Europei nu numai în Africa, ci şi în 
Orientul Mijlociu, sprijin permanent pentru extinderea spre Est a UE, 
tocmai când UE devine un jucător mondial mai sigur pe sine din 
punct de vedere economic şi politic”. 

Un Acord de Liber Schimb Transatlantic, susținut deja de 
numeroşi lideri atlantici proeminenţi, ar putea de asemenea diminua 
riscul unei crescânde rivalități economice între UE mai unită şi SUA. 
În orice caz, eventualul succes al UE în îngroparea antagonismelor 
naţionaliste europene vechi de secole, cu efectele lor distrugătoare la 
nivel mondial, ar merita costul unei diminuări treptate a rolului 
decisiv al Americii ca arbitru actual al Eurasiei. 

Extinderea NATO şi a UE ar putea contribui la revigorarea 
sentimentului în scădere al Europei asupra vocației sale mai largi şi 
ar consolida în acelaşi timp, spre binele atât al Americii, cât şi al 
Europei, cuceririle democratice obținute prin încheierea cu succes a 
Războiului Rece. Miza acestui efort este nimic altceva decât relația 
pe termen lung a Americii cu Europa. O nouă Europă este încă pe 
cale să se formeze şi dacă această nouă Europă trebuie să rămână, din 
punct de vedere geopolitic, o parte din spaţiul „euro-atlantic“, 
extinderea NATO este esențială. Mai mult decât atât, un eşec în 


39 Câteva propuneri constructive în acest sens au fost avansate de CSIS (Centrul 
pentru Studii Internaţionale şi Strategice), cu ocazia Conferinţei sale asupra 
Americii şi Europei, desfăşurată la Bruxelles în februarie 1997. Ele porneau de la 
eforturi conjugate până la reforme structurale, menite să reducă deficitele 
guvernelor, să dezvolte o mai puternică bază industrială de apărare europeană, care 
ar putea întări colaborarea transatlantică în domeniul apărării şi ar spori rolul 
Europei în cadrul NATO. O listă a acestor iniţiative şi a altora, în scopul creşterii 
rolului Europei, se află în America and Europe: A Partenership for a New Era, de 
David C. Gompert şi F. Stephen Larrabee (ed.). Santa Monica, Calif.: RAND, 
1997). 


extinderea NATO, acum că angajarea în acest proces a fost făcută, ar 
nărui conceptul unei Europe în expansiune şi i-ar demoraliza pe 
central-europeni. Ar putea chiar reaprinde aspiraţiile geopolitice ale 
Rusiei în Europa Centrală, actualmente adormite sau pe cale de 
dispariţie. 

Într-adevăr, eşecul efortului condus de americani în direcţia 
extinderii NATO ar putea trezi dorințe chiar mai ambiţioase ale 
Rusiei. Nu este încă evident — iar istoria consemnată arată cu putere 
contrariul — că elita politică a Rusiei împărtăşeşte dorinţa Europei 
pentru o puternică şi de lungă durată prezență militară şi politică 
americană în Europa. În consecință, câtă vreme promovarea unei 
relaţii de cooperare din ce în ce mai mare cu Rusia este în mod clar 
dorită, este important ca America să transmită un mesaj clar în 
legătură cu prioritățile sale mondiale. Dacă trebuie făcută o alegere 
între un sistem euro-atlantic mai larg şi o relaţie mai bună cu Rusia, 
prima trebuie să fie de o incomparabil mai mare importanţă pentru 
America. 

Din această cauză, orice înţelegere cu Rusia privind chestiunea 
extinderii NATO nu trebuie să atragă după sine un rezultat care să 
aibă ca efect transformarea efectivă a Rusiei într-un membru cu 
putere de decizie al alianţei, prin aceasta atenuând caracterul euro- 
atlantic special al NATO şi, concomitent, rezervând membrilor nou- 
admişi un statut de mâna a doua. Aceasta ar crea posibilități pentru 
Rusia să reia nu numai efortul de a recâştiga o sferă de influenţă în 
Europa Centrală, dar şi să folosească prezenţa sa în interiorul NATO 
pentru ca, exploatând orice neînțelegere între America şi Europa, să 
încerce să reducă rolul Americii în chestiunile europene. 

Este, de asemenea, crucial ca, după ce Europa Centrală intră în 
NATO, orice noi garanţii de securitate date Rusiei în legătură cu 
regiunea aceasta să fie cu adevărat reciproce şi astfel să confere 
siguranță ambelor părți. Restricţiile cu privire la desfăşurarea de 
trupe NATO şi de arme nucleare pe teritoriul noilor membre pot fi un 
important factor în risipirea unor îngrijorări legitime ale Rusiei, dar 
acestea ar trebui să fie dublate de garanţii similare din partea Rusiei 
in legătură cu demilitarizarea „proeminenţei“ de la Kaliningrad, 
potenţial amenințătoare din punct de vedere strategic, şi prin limitări 


privind desfăşurări importante de trupe în apropierea graniţelor 
statelor ce vor deveni membre ale NATO şi UE. În vreme ce toți 
vecinii de la Vest ai Rusiei, proaspăt independenţi, sunt nerăbdători 
să aibă o relaţie stabilă de cooperare cu Rusia, ei de fapt continuă să 
se teamă de ea din motive istorice uşor de înţeles. De aceea, 
realizarea unei înţelegeri echitabile între NATO/UE şi Rusia ar fi 
salutată de toţi europenii ca un semnal că Rusia face, în sfârşit, mult- 
aşteptata alegere post-imperială în favoarea Europei. 

Această alegere ar netezi drumul pentru un efort mai larg de 
întărire a statutului Rusiei şi a considerației faţă de ea. Calitatea 
formală de membru al G-7, ca şi îmbunătăţirea mecanismului politic 
al OSCE (în interiorul căreia ar putea fi instituit un comitet special de 
securitate, compus din America, Rusia şi mai multe ţări europene 
importante) ar putea crea oportunitatea pentru angajarea constructivă 
a Rusiei în trasarea dimensiunilor atât politice, cât şi de securitate ale 
Europei. Dublat de continuă asistenţă financiară pentru Rusia şi de 
dezvoltarea unor proiecte mult mai ambiţioase pentru a lega Rusia 
mai strâns de Europa prin noi reţele de autostrăzi şi căi ferate, 
procesul de concretizare a alegerii făcute de Rusia în favoarea 
Europei ar putea avansa în mod semnificativ. 

Rolul pe termen mai lung al Rusiei în Eurasia va depinde în mare 
măsură de alegerea istorică pe care Rusia trebuie să o facă, poate 
chiar în cursul acestui deceniu, cu privire la autodefinirea de sine. 
Chiar dacă Europa şi China îşi vor extinde sfera lor de influenţă 
regională, Rusia tot va rămâne în stăpânirea celei mai extinse 
suprafeţe din lume ca proprietate reală. Ea se întinde pe zece fuse 
orare şi are un teritoriu de zece ori mai mare decât SUA sau China, 
iar, în această privinţă, o Europă chiar lărgită pare mică pe lângă ea. 
Astfel, nu lipsa de teritorii este problema principală a Rusiei. Mai 
degrabă, uriaşa Rusie trebuie să privească în faţă şi să deducă 
implicaţiile pentru ea însăşi ale faptului că Europa şi China sunt deja 
mai puternice economic şi că de asemenea China amenință să 
depăşească Rusia în ce priveşte ritmul modernizării sociale. 

În aceste împrejurări, ar trebui să fie mai clar pentru elita politică 
rusă că principala prioritate a Rusiei este propria sa modernizare, mai 
degrabă decât angajarea într-un van efort de a-şi recâştiga fostul 


statut de putere mondială. Date fiind întinderea enormă şi diversitatea 
țării, un sistem politic descentralizat, bazat pe piaţa liberă ar fi mult 
mai adecvat pentru a descătuşa potenţialul creator al poporului rus şi 
al vastelor resurse naturale ale ţării. În schimb, o astfel de Rusie 
descentralizată va fi mult mai puţin sensibilă la mobilizări de tip 
imperial. O Rusie liber confederată — compusă dintr-o Rusie 
europeană, o Republică siberiană şi o Republică extrem-orientală — 
ar cultiva cu mai mare uşurinţă relaţii economice cu Europa, cu noile 
state din Asia Centrală şi cu Orientul, ceea ce ar accelera propria 
dezvoltare a Rusiei. Fiecare din cele trei entități confederate ar fi 
mult mai capabile să valorifice potenţialul creator local, sugrumat 
sute de ani de greaua mână birocratică a Moscovei. 

O decizie clară din partea Rusiei în favoarea opțiunii europene 
mai degrabă decât a uneia imperiale ar fi mai probabilă dacă America 
urmează cu succes al doilea imperativ al politicii sale faţă de Rusia, 
şi anume: întărirea pluralismului geopolitic predominant în spaţiul 
post-sovietic. O astfel de întărire ar ajuta la descurajarea oricăror 
tentaţii imperiale. O Rusie postimperială şi orientată către Europa ar 
trebui de fapt să considere că eforturile americane în acest scop sunt 
folositoare în consolidarea stabilităţii regionale şi în reducerea 
posibilităţii apariției conflictelor de-a lungul noilor sale frontiere 
sudice, potenţial instabile. Dar politica de consolidare a pluralismului 
geopolitic nu ar trebui condiționată de existenţa unei bune relaţii cu 
Rusia. Este mai degrabă importantă o asigurare în cazul în care o 
astfel de bună relaţie nu reuşeşte să se dezvolte, pentru a împiedica 
reapariția vreunei politici imperialiste ruse realmente amenințătoare. 

Rezultă că sprijinul economic şi politic pentru cele mai 
importante dintre noile state independente este parte integrantă dintr- 
o strategie mai largă pentru Eurasia. Consolidarea unei Ucraine 
suverane, care între timp se auto-redefineşte ca stat central-european 
ŞI se angajează într-o integrare mai strânsă cu Europa Centrală, este o 
componentă decisivă a unei astfel de politici, tot aşa cum este 
realizarea unor relații mai strânse cu state-pivot din punct de vedere 
strategic precum Azerbaidjanul şi Uzbekistanul, în completarea unui 
efort mai general de a deschide Asia Centrală (în ciuda piedicilor 
puse de Rusia) spre economia mondială. 


Investiţii internaționale pe scară largă într-o regiune caspică- 
central-asiatică din ce în ce mai accesibilă nu ar ajuta numai la 
consolidarea independenţei noilor state de aici, dar, pe termen lung, 
ar fi şi spre binele unei Rusii democratice şi postimperiale. 
Exploatarea intensă a resurselor minerale şi de energie ale regiunii ar 
genera prosperitate, insuflând un mai mare sentiment de stabilitate şi 
securitate în zonă şi poate chiar reducând riscurile unor conflicte de 
tip balcanic. Binefacerile unei dezvoltări regionale accelerate bazate 
pe investiţii din afară ar radia şi spre provinciile ruse învecinate, care 
tind spre subdezvoltare economică. Mai mult, o dată ce noile elite 
conducătoare din regiune vor înţelege că Rusia agreează integrarea 
regiunii în economia mondială se vor teme mai puţin de consecinţele 
politice ale unor relaţii economice strânse cu Rusia. În timp, o Rusie 
non-imperială ar putea astfel reuşi să fie acceptată ca partener 
economic principal în regiune, deşi nu mai este conducătorul 
imperial al acesteia. 

Pentru a susţine stabilitatea şi independenţa Caucazului de Sud şi 
Asiei Centrale, America trebuie să fie atentă să nu îndepărteze Turcia 
şi ar trebui să facă tatonări în legătură cu posibilitatea unei 
îmbunătățiri a relaţiilor sale cu Iranul. O Turcie care se simte exclusă 
din Europa, căreia a căutat să i se alăture, va deveni o Turcie mai 
islamică, foarte probabil să voteze contra lărgirii NATO de necaz şi 
mai puţin probabil să coopereze cu Occidentul în efortul de a 
stabiliza şi de a integra o Asie Centrală laică în comunitatea 
mondială. În consecință, America ar trebui să-și folosească influenţa 
în Europa pentru a încuraja eventuala admitere a Turciei în UE şi ar 
trebui să-şi facă un punct important din tratarea Turciei ca stat 
european — cu condiţia ca politica internă a Turciei să nu ia o 
întorsătură dramatică în direcția islamismului. Consultări periodice 
cu Ankara asupra viitorului bazinului Mării Caspice şi Asiei Centrale 
ar da Turciei un sentiment de parteneriat strategic cu SUA. America 
ar trebui, de asemenea, să sprijine puternic dorinţa Turciei ca o 
conductă de petrol de la Baku, în Azerbaidjan, până la Ceyhan pe 
țărmul turcesc al Mediteranei să servească drept important mijloc de 
exportare a surselor de energie din bazinul Mării Caspice. 


În plus, nu este în interesul Americii perpetuarea ostilităţii dintre 
ea şi Iran. Orice eventuală reconciliere ar trebui să se bazeze pe 
recunoaşterea unui interes strategic mutual în stabilizarea a ceea ce, 
actualmente, este o vecinătate regională foarte schimbătoare din 
punctul de vedere al Iranului. Este clar că orice astfel de reconciliere 
trebuie să fie urmărită de ambele părţi, şi nu este o favoare oferită de 
una din părţi celeilalte. Un Iran puternic, chiar motivat religios, dar 
nu fanatic anti-occidental este în interesul Statelor Unite, şi, în ultimă 
instanță chiar elita politică iraniană ar putea admite această realitate. 
Între timp, interesele americane pe termen lung în Eurasia ar fi mai 
bine servite prin abandonarea actualelor obiecţii ale SUA faţă de 
cooperarea economică mai strânsă între Turcia şi Iran, mai ales în 
construirea de noi conducte de petrol, şi, de asemenea, faţă de noi 
legături între Iran, Azerbaidjan şi Turkmenistan. Participarea 
americană pe termen lung la finanţarea unor astfel de proiecte ar fi, 
de fapt, şi în interesul Americii”. 


40 Este indicat să cităm aici sfatul înţelept oferit de colegul meu de la CSIS, 
Anthony H. Cordesman (în dizertaţia sa The American Threat to United States, 
februarie 1997, p. 16, susţinută la Army War College), care a avertizat împotriva 
predilecţiei americane de a demoniza chestiuni şi chiar naţiuni. Aşa cum a spus el: 
„Iranul, Irakul şi Libia sunt cazuri pe care SUA le-a considerat regimuri ostile, pe 
drept, dar a stabilit pericolele şi le-a «demonizaty, fără să expună vreo miză 
aplicabilă, pe termen mediu sau lung. pentru strategia sa. Diriguitorii politici ai 
SUA nu pot spera să izoleze complet aceste state şi nu are nici un sens să le trateze 
pe toate ca fiind la fel de «sălbatice» sau «teroriste». Statele Unite trăiesc într-o 
lume cenuşie din punct de vedere moral şi nu pot reuşi încercând să o facă albă sau 
neagră“. 

Posibilul rol al Indiei trebuie şi el pus în valoare, deşi ea este 
acum un actor relativ pasiv pe scena Eurasiei. India este înfrântă 
geopolitic de coaliția dintre China şi Pakistan, iar o Rusie slabă nu îi 
poate oferi sprijinul politic furnizat altădată de Uniunea Sovietică. 
Totuşi, supraviețuirea democraţiei sale este importantă prin aceea că 
simpla ei existență combate mai bine decât tomuri de dezbateri 
academice ideea că drepturile omului şi democratice sunt o 
manifestare parohial-occidentală. India dovedeşte că 
antidemocraticele 

„valori asiatice“ propagate de reprezentanţi din Singapore până în 
China sunt pur şi simplu antidemocratice, dar nu neapărat 
caracteristice Asiei. Mai mult decât atât, eşecul Indiei ar fi o lovitură 
dată perspectivelor democratice şi ar îndepărta de pe scenă o putere 
care contribuie la un mai mare echilibru în Asia, dată fiind, mai ales, 
ascensiunea Chinei spre întâietate geopolitică. Deci, o angajare 
progresivă a Indiei în discuţii asupra stabilităţii regionale, în special 
asupra viitorului Asiei Centrale, devine oportună, ca să nu mai 
vorbim de promovarea unor legături bilaterale mai directe între 
structurile de apărare americane şi indiene. 


În Eurasia, pluralismul geopolitic ca întreg nu va putea fi 
niciodată atins şi nici nu va fi stabil în absenţa unei profunde 
înţelegeri strategice între America şi China. Reiese că o politică de 
angajare a Chinei într-un dialog strategic serios, eventual un efort din 
trei direcţii care să implice şi Japonia, este primul pas necesar pe 
calea sporirii interesului Chinei față de o punere de acord cu America 
care să reflecte interesele geopolitice respective (mai ales în Asia 
Centrală şi de Nord-Est) pe care cele două ţări le împărtăşesc în 
comun. Ceea ce ar folosi, de asemenea, Americii pentru a elimina 
orice îndoială în privinţa angajamentului său față de o singură Chină 
politică, în afara cazului în care chestiunea Taiwanului se precipită şi 
se înrăutăţeşte, mai ales după absorbţia Hong Kong-ului de către 
China. Mai mult, este în interesul Chinei ca această includere să fie o 
demonstraţie încununată de succes a principiului conform căruia 
chiar şi o Chină Mare poate tolera şi păstra o diversitate crescută în 
rânduiala politicii sale interne. 

În vreme ce — aşa cum am argumentat în capitolele 4 şi 6 — 
orice eventuală coaliţie chino-ruso-iraniană împotriva Americii nu va 
trece dincolo de vreo atitudine tactică ocazională, este important ca 
SUA să trateze cu China de o aşa manieră, încât Beijingul să nu se 
îndrepte spre această coaliţie. În orice astfel de alianţă 
„antihegemonică“, China ar fi cea mai puternică, cea mai dinamică, 
şi deci elementul central. O astfel de coaliție ar putea apărea doar în 
jurul unei Chine nemulţumite, frustrate şi ostile. Nici Rusia şi nici 
Iranul nu dispun de mijloacele necesare pentru a deveni punctul 
central de atracţie pentru o asemenea coaliție. 

Un dialog strategic americano-chinez privind zonele pe care 
amândouă ţările doresc să le vadă eliberate de sub dominaţia altor 
țări ce aspiră să devină hegemoni este de aceea imperativ. Dar ca să 
progreseze, dialogul ar trebui să fie susţinut şi serios. În decursul lui, 
chestiunile contencioase referitoare la Taiwan sau chiar la drepturile 
omului ar putea fi abordate mai convingător. Într-adevăr, se poate 
sublinia în mod destul de credibil că problema liberalizării interne a 
Chinei nu este o chestiune chineză pur internă, deoarece numai o 
Chină prosperă şi pe cale de democratizare are o şansă să-şi atragă 
Taiwanul în mod paşnic. Orice încercare de reunificare forţată nu 


numai că ar pune în pericol relația dintre China şi America, dar ar şi 
genera, inevitabil, consecinţe adverse pentru capacitatea Chinei de a 
atrage capital străin şi de a-şi susţine dezvoltarea. Propriile aspirații 
ale Chinei la superioritate regională şi la un statut mondial ar fi astfel 
sacrificate. 

Deşi China devine o putere dominantă în regiune, este puţin 
probabil ca ea să devină o putere mondială mult timp de acum încolo 
(din motivele expuse în capitolul 6) — dar temerile paranoice faţă de 
China ca putere mondială generează în China megalomanie, în vreme 
ce devin, probabil, şi sursa unei profeţii realizabile în sine a 
intensificării ostilităţii dintre America şi China. În consecință, China 
nu ar trebui să fie nici înfrânată, nici îmblânzită. Ea ar trebui să fie 
tratată cu respect, ca cel mai mare stat în curs de dezvoltare din lume, 
şi — cel puţin până acum — unul cu destul succes. Rolul său 
geopolitic nu numai în Orientul Îndepărtat, ci şi în toată Eurasia ar 
putea creşte şi el. De aceea, ar fi logică cooptarea Chinei în summit- 
ul anual la vârf al Grupului celor 7, cele mai dezvoltate ţări din lume, 
mai ales că includerea Rusiei a extins atenţia reuniunii la vârf de la 
probleme economice la cele politice. 

De vreme ce China devine din ce în ce mai integrată în sistemul 
mondial şi deci mai puţin capabilă şi înclinată să-şi exploateze 
superioritatea regională într-o manieră politică obtuză, rezultă că, de 
fapt, apariția unei sfere chineze de deferenţă în zone de interes istoric 
pentru China poate deveni parte dintr-o structură eurasiatică de 
acomodare geopolitică. Evoluţia unei Corei unificate spre o astfel de 
sferă depinde mult de nivelul reconcilierii dintre Japonia şi Coreea 
(pe care America ar trebui s-o încurajeze mai activ), dar, în orice caz, 
este puţin probabilă reunificarea Coreii fără o punere de acord cu 
China. 

La un moment dat. o Chină Mare va face inevitabil presiuni 
pentru o rezolvare a problemei Taiwanului. dar gradul de includere a 
Chinei într-o reţea de legături economice şi politice internaționale din 
ce în ce mai solide ar putea, de asemenea, avea un impact pozitiv 
asupra naturii politicii interne a Chinei. Dacă includerea Hong Kong- 
ului de către China se dovedeşte a nu fi represivă, formula lui Deng 
pentru Taiwan, „o singură ţară, două sisteme“ s-ar putea redefini ca 


„O singură ţară, mai multe sisteme“. Aceasta ar putea face 
reunificarea mai acceptabilă pentru părțile implicate— ceea ce 
întăreşte din nou ideea că fără o evoluţie politică a Chinei înseşi, o 
reconstituire paşnică a unei Chine unice nu va fi posibilă. 

În orice caz, din motive istorice, precum şi geopolitice, China ar 
trebui să considere America aliatul său natural. Spre deosebire de 
Japonia sau Rusia, America nu a avut pretenţii teritoriale faţă de 
China; şi, spre deosebire de Marea Britanie, nu a umilit niciodată 
China. Mai mult, fără un consens strategic viabil cu America, China 
este puţin probabil să fie capabilă să continue să atragă investiţii 
străine masive atât de necesare creşterii sale economice, cât şi 
dobândirii întâietății regionale. Din acelaşi motiv, fără o punere de 
acord strategică între America şi China ca ancoră orientală a 
implicării Americii în Eurasia, America nu va avea o geostrategie 
pentru Asia continentală; iar fără o geostrategie pentru Asia 
continentală, America nu va avea o geostrategie pentru Eurasia. 
Astfel, pentru America, puterea regională a Chinei, cooptată într-un 
cadru mai larg de cooperare internațională, poate fi un atu 
geostrategie de importanţă vitală în asigurarea stabilităţii Eurasiei — 
în această privinţă la fel de important ca Europa şi mult mai cu 
greutate decât Japonia. Dar, spre deosebire de situația Europei, un 
cap de pod democratic în zona continentală orientală nu va apărea 
curând. Ceea ce face să fie cu atât mai important ca eforturile 
Americii de a cultiva o relaţie strategică mereu mai profundă cu 
China să se bazeze pe recunoaşterea neechivocă a faptului că o 
Japonie democratică şi cu succes economic este pentru America 
partenerul numărul unu în Pacific şi partenerul-cheie în lume. Deşi 
Japonia nu poate deveni o putere asiatică dominantă regional, dată 
fiind puternica aversiune pe care o provoacă în regiune, ea poate 
deveni o putere internaţională de prim rang. Tokyo îşi poate făuri un 
rol influent la nivel mondial prin cooperarea strânsă cu SUA în ceea 
ce s-ar putea numi noua agendă de preocupări mondiale, evitând în 
acelaşi timp orice efort inutil şi potenţial contraproductiv de a deveni 
putere regională. Astfel, sarcina diplomaţiei americane ar trebui să fie 
aceea de a ghida Japonia în această direcție. Un acord de liber 
schimb între America şi Japonia, creând un spaţiu economic comun, 


ar întări legătura dintre cele două ţări şi ar promova acest scop, de 
aceea utilitatea acestui acord ar trebui examinată împreună. 

Printr-o strânsă relaţie geopolitică cu Japonia, America va reuşi 
într-un mod mai sigur să înlesnească aspiraţiile regionale ale Chinei, 
opunându-se în acelaşi timp manifestărilor sale mai despotice. Numai 
pe această bază poate izbuti o punere de acord în trei direcții — care 
presupune putere mondială a Americii, întâietate regională a Chinei 
şi conducere internaţională a Japoniei. Dar această largă punere de 
acord geostrategică ar putea fi subminată de o imprudentă extindere a 
cooperării militare americano-japoneze. Rolul principal al Japoniei 
nu ar trebui să fie de portavion imposibil de doborât al Americii în 
Orientul Îndepărtat, iar Japonia nu trebuie să fie principalul partener 
militar asiatic al Americii sau o posibilă putere regională asiatică. 
Eforturile prost direcționate pentru a promova vreunul din scopurile 
de mai sus ar face doar să separe complet America de Asia 
continentală, să anuleze perspectivele realizării unui consens 
strategic cu China şi astfel să zădărnicească sarcina Americii de a 
consolida un pluralism geopolitic stabil în întreaga Eurasie. 


Un sistem de securitate trans-eurasiatic 


Stabilitatea  pluralismului geopolitic al Eurasiei, care să 
preîntâmpine apariția unei puteri dominante unice, ar fi întărită de 
apariţia în cele din urmă, poate pe la începutul secolului următor, a 
unui Sistem de Securitate Trans-Eurasiatic (TESS) Un asemenea 
acord de securitate transcontinental ar trebui să includă un extins 
NATO — şi legat de Rusia printr-un acord de cooperare — China şi 
Japonia (încă legată de SUA prin tratatul bilateral de securitate). 

Dar pentru a ajunge aici. NATO trebuie mai întâi să se extindă şi 
să angajeze Rusia într-un cadru regional mai larg de cooperare în 
domeniul securităţii. În plus, americanii şi japonezii trebuie să se 
consulte şi să colaboreze strâns pentru a pune în mişcare un dialog 
politic şi de securitate triunghiular. în Extremul Orient, care să 
angajeze China. Dialogul tripartit de securitate americano-japono- 
chinez ar putea, eventual, implica mai mulți participanți din Asia şi, 
mai târziu, un dialog între ei şi Organizaţia pentru Securitate şi 


Cooperare în Europa. La rândul său, acest dialog ar putea netezi 
calea pentru o serie de consfătuiri cu toate statele europene şi 
asiatice, începând astfel procesul de instituționalizare a unui sistem 
de securitate transcontinental. 

În timp, ar putea începe să capete contur o structură mai formală, 
stimulând apariția unui Sistem de Securitate Trans-Eurasiatic care, 
pentru prima oară, ar cuprinde întreg continentul. Formarea acestui 
sistem — definirea conţinutului său şi apoi instituționalizarea lui — 
ar putea deveni cea mai importantă inițiativă arhitecturală din 
deceniul următor, o dată ce politicile evidenţiate mai devreme vor fi 
creat  pre-condiţiile necesare. Un asemenea larg cadru 
transcontinental de securitate ar putea cuprinde şi un comitet 
permanent de securitate, compus din entităţile eurasiatice cele mai 
importante, în vederea întăririi capacităţii TESS de a promova 
cooperarea efectivă în chestiuni hotărâtoare pentru stabilitatea 
mondială. America, Europa, China, Japonia, o Rusie confederată, 
India şi poate alte ţări ar putea, împreună, servi drept nucleu pentru 
un asemenea sistem transcontinental mai structurat. Eventuala 
apariţie a TESS ar putea treptat degreva America de o parte din 
povara ei, prelungind în acelaşi timp rolul său decisiv de stabilizator 
şi arbitru al Eurasiei. 


După ultima superputere mondială 


Pe termen lung, politica mondială trebuie să devină din ce în ce 
mai nefavorabilă concentrării de putere hegemonică în mâinile unui 
singur stat. Astfel, America este nu numai prima şi singura 
superputere cu adevărat mondială, ci şi, probabil, ultima. 

Aceasta se întâmplă nu numai pentru că statele-naţiuni devin 
treptat din ce în ce mai permeabile, ci şi pentru că noţiunea de putere 
devine mai difuză, mai divizată şi mai puţin limitată de graniţele 
naționale. Este posibil ca şi puterea economică să devină mai 
dispersată. În următorii ani, probabil, nici o putere nu va atinge 
nivelul de aproximativ 30 % din PIB-ul mondial pe care America l-a 
menţinut aproape de-a lungul întregului secol al XX-lea, ca să nu mai 
vorbim de acel 50 % atins în 1945. Unele estimări sugerează că pe la 


sfârşitul acestui deceniu America încă va mai deţine 20 % din PIB-ul 
mondial, scăzând, probabil, la aproximativ 10-15 % prin anul 2020, 
în vreme ce alte puteri — Europa, China, Japonia — se vor apropia 
mai mult sau mai puţin de nivelul Americii. Dar preponderența 
economică mondială a unei singure entităţi, de genul celei atinse de 
America în decursul acestui secol, este puţin probabilă, ceea ce va 
avea evidente consecinţe militare şi politice de mare răsunet. 

Mai mult, însuşi caracterul multinațional şi excepţional al 
societăţii americane a făcut ca Americii să-i fie mai lesne să-şi 
universalizeze hegemonia, fără ca ea să pară a fi una strict naţională. 
De exemplu, un efort din partea Chinei de a atinge supremaţia 
mondială ar fi inevitabil privit de ceilalţi ca încercare de a impune o 
hegemonie națională. Mai simplu spus, oricine poate deveni 
american, dar numai un chinez poate fi chinez — ceea ce plasează o 
barieră suplimentară şi importantă în calea oricărei hegemonii 
mondiale esențialmente naţionale. 

În consecință, o dată ce supremaţia Americii va începe să 
pălească, este puţin probabil ca actuala ei dominație mondială să fie 
reluată de singur stat. Astfel, întrebarea-cheie este „Ce va lăsa 
America lumii ca moştenire durabilă a supremaţiei sale?“ 

Răspunsul depinde parțial de cât de mult va mai dura această 
supremație şi de cât de energic va crea America un cadru de 
parteneriate-cheie de putere care, în timp, pot fi instituționalizate mai 
formal. De fapt, intervalul în care America va avea ocazia istorică de 
a-şi exploata în mod constructiv puterea mondială s-ar putea dovedi 
relativ scurt, din motive interne şi externe. O democraţie autentic 
populistă nu a atins niciodată până acum supremaţia internațională. 
Urmărirea puterii şi mai ales costurile economice şi sacrificiile 
umane pe care exercitarea unei astfel de puteri le reclamă deseori nu 
sunt în general de natură să se împace cu înclinațiile democratice. 
Democratizarea este neprielnică mobilizării imperiale. 

Într-adevăr, factorul nesigur cel mai periculos privind viitorul ar 
putea foarte bine fi acela dacă America ar deveni prima superputere 
incapabilă sau nedoritoare de a-şi exercita puterea. Ar putea ea 
deveni o putere mondială incapabilă? Sondajele de opinie arată că 
doar o modestă minoritate (13 %) dintre americani sunt în favoarea 


ideii că, „în calitate de unică superputere, SUA ar trebui să continue a 
fi liderul mondial cel mai important în rezolvarea problemelor 
internaţionale“. O copleşitoare majoritate (74 %) preferă ca America 
„să-şi îndeplinească porţia sa cinstită în rezolvarea problemelor 
internaţionale împreună cu alte ţări“. 

Mai mult, deoarece America devine o societate din ce în ce mai 
multiculturală, îi va fi poate şi mai greu să realizeze un consens în 
chestiuni de politică externă, cu excepţia cazului unei amenințări 
externe directe, cu adevărat masive şi larg percepute ca atare. Un 
astfel de consens a existat, în general, pe tot parcursul celui de al 
doilea război mondial. Dar el îşi avea rădăcinile nu numai în valorile 
democratice profund împărtăşite pe care publicul le simţea 
amenințate, dar şi într-o afinitate etnică şi culturală față de victimele 
predominant europene ale totalitarismului ostil. 

În absenţa unei provocări externe comparabile, s-ar putea ca 
societății americane să-i fie mult mai greu să ajungă la un acord cu 
privire la politici externe ce nu pot fi direct legate de convingeri 
esenţiale şi simpatii cultural-etnice larg împărtăşite şi care mai 
necesită încă un angajament imperial de durată şi uneori costisitor. 
La drept vorbind, două perspective extrem de diferite asupra 
consecinţelor victoriei istorice a Americii în Războiul Rece ar putea 
fi mai atrăgătoare din punct de vedere politic: pe de o parte, 
perspectiva că sfârşitul Războiului Rece justifică o reducere 
importantă a angajării mondiale a Americii, indiferent de 
consecinţele asupra statutului său mondial; şi pe de alta, înţelegerea 
faptului că a sosit timpul unui multilateralism internaţional autentic, 
către care America ar trebui chiar să cedeze o parte din suveranitatea 
sa. Amândouă aceste extreme pretind loialitatea unor grupuri din 
electorat. 


41 An Emerging Consensus — A Study of American Public Altitudes on 

chiar în continuarea celor de mai sus, că studii realizate de acelaşi centru la 

Mai general, schimbările culturale din America s-ar putea să nu 
fie nici ele propice exercitării susţinute, în străinătate, a unei puteri 
imperiale autentice. Această exercitare necesită un înalt grad de 
motivare dogmatică, angajare intelectuală, mândrie patriotică. Dar 
cultura dominantă în ţară s-a fixat din ce în ce mai mult pe 
divertismentul de masă, puternic dominată de teme de evadare din 
social şi de hedonism personal. Efectul cumulat a făcut din ce în ce 
mai dificilă mobilizarea consensului politic necesar pentru poziția 
conducătoare în străinătate a Americii, o poziţie susținută şi uneori 
costisitoare. Mijloacele de comunicare în masă au jucat un rol 
deosebit de important în această privinţă, generând o puternică 
repulsie faţă de orice folosire selectivă a forţei ce atrage după sine 
morţi şi răniți, fie oricât de puţini. 

În plus, atât Americii, cât şi Europei Occidentale le-a fost foarte 
greu să se adapteze consecinţelor culturale ale hedonismului social şi 
cu pierderea dramatică a locului central ocupat în societate de 
valorile bazate pe religie. (În această privinţă, sunt izbitoare 
paralelele cu declinul sistemelor imperiale prezentate sumar în 
Capitolul 1.) Criza culturală ce a rezultat a fost dublată de 
răspândirea drogurilor şi, mai ales în America, de legătura ei cu 
chestiunea rasială. În sfârşit, rata creşterii economice nu mai poate 
ține pasul cu crescândele pretenţii materiale, acestea fiind stimulate 
de o cultură ce pune mare preţ pe consum. Nu am exagera dacă am 
spune că un sentiment de anxietate istorică, poate chiar de pesimism, 
a devenit palpabil în segmentele mai culte ale societăţii occidentale. 


Cu aproape cincizeci de ani în urmă, un celebru istoric, 
Hans Kohn, observând tragica experiență a celor două 
războaie mondiale și consecințele șubrezitoare ale 
provocării totalitariste era îngrijorat că Vestul ar fi putut 
deveni „obosit și epuizat“. Într-adevăr, el se temea că 
„omul secolului al XX-lea a devenit mai puţin încrezător 
decât înaintașul său din secolul precedent. El a fost 
martorul puterilor întunecate ale istoriei prin propria sa 
experiență. Lucruri ce păreau de domeniul trecutului au 
reapărut: credință fanatică, lideri infailibili, sclavie și 


masacre, dezrădăcinarea unor populaţii întregi, cruzime 
și barbarie“*. 


Această lipsă de încredere s-a accentuat prin vasta dezamăgire 
faţă de consecinţele sfârşitului Războiului Rece. În locul unei „noi 
ordini mondiale“ bazate pe consens şi armonie, „lucrurile care păreau 
să aparţină trecutului“ au devenit deodată viitorul. Deşi conflictele 
etnic-naţionale nu mai prezintă riscul unui război important, ele 
ameninţă totuşi pacea în părți importante ale globului. Astfel, 
războiul nu va fi scos din uz prea curând. Fiindcă naţiunile mai 
bogate sunt constrânse de înalta lor capacitate tehnologică de 
autodistrugere, ca şi de propriile interese, s-ar putea ca războiul să fi 
devenit un lux pe care numai popoarele sărace ale acestei lumi şi-l 
pot permite. În viitorul previzibil, cele două treimi sărăcite ale 
omenirii s-ar putea să nu fie motivate de constrângerile celor 
privilegiați. 

Este, de asemenea, demn de observat că actele de terorism şi 
conflictele internaționale s-au lipsit până acum — în mod remarcabil 
— de folosirea oricăror arme de distrugere în masă. Cât timp va dura 
această auto-constrângere este, în mod inerent, imposibil de prevăzut, 
dar crescânda disponibilitate, nu numai din partea statelor, ci şi a 
grupurilor organizate, de abţinere de la folosirea mijloacelor 
provocatoare de victime în masă — prin folosirea armelor nucleare 
sau bacteriologice — creşte şi ea inevitabil probabilitatea folosirii lor. 

Pe scurt, America, în calitate de primă putere a lumii, se 
confruntă cu un interval foarte îngust de ocazii istorice. Momentul 
actual de relativă pace mondială s-ar putea să fie scurt. Această 
perspectivă subliniază nevoia urgentă a unei angajări americane în 
lume care să se concentreze în mod deliberat pe întărirea stabilităţii 
geopolitice internaţionale, iar acest lucru este capabil să reînvie în 
Occident un sentiment de optimism istoric. Acest optimism reclamă 
capacitatea demonstrată de a face față simultan provocărilor sociale 
interne şi geopolitice externe. 

Dar reînvierea optimismului occidental şi universalismul valorilor 
occidentale nu depind doar de America şi de Europa. Japonia şi India 


42 Hans Kohn, The Twentieth Century (New York, 1949), p. 53. 


demonstrează că ideea despre drepturile omului şi aceea privind locul 
central pe care trebuie să-l ocupe experimentul democratic pot fi la 
fel de valabile şi în decoruri asiatice, atât foarte dezvoltate, cât şi în 
curs de dezvoltare. Continuul succes democratic al Indiei şi Japoniei 
este şi el, de aceea, de enormă importanţă în susţinerea unei 
perspective mai încrezătoare privind viitoarea configuraţie politică a 
globului. Într-adevăr, experienţa lor, ca şi acelea ale Coreii de Sud şi 
Taiwanului sugerează că economia în continuă creştere a Chinei, 
asociată cu presiuni din afară în direcţia operării unor schimbări 
generate de o mai mare angajare internaţională, ar putea duce la 
democratizarea progresivă a sistemului chinez. 

A rezolva aceste provocări este povara Americii, ca şi 
responsabilitatea sa unică. Dată fiind realitatea democraţiei 
americane, un răspuns eficient va necesita realizarea unei înţelegeri 
publice a continuei importanţe a puterii americane în formarea unui 
cadru lărgit de cooperare geopolitică stabilă, care să evite anarhia 
mondială şi să amâne cu succes apariţia provocării unei noi puteri. 

Aceste două țeluri — evitarea anarhiei mondiale şi împiedicarea 
apariţiei unui rival în ce priveşte puterea — sunt inseparabile din 
perspectiva definiţiei pe termen lung a scopului angajării mondiale a 
Americii, şi anume acela de realizare a unui cadru durabil de 
cooperare geopolitică mondială. 

Din nefericire, până acum, eforturile de a formula un nou obiectiv 
principal de urmărit în toată lumea, de către SUA, după sfârşitul 
Războiului Rece, au fost unidimensionale. Ele nu au reuşit să lege 
nevoia de îmbunătăţire a condiției umane cu imperativul păstrării 
locului central al puterii americane în viaţa internaţională. Mai multe 
asemenea încercări recente pot fi identificate. În primii doi ani ai 
administraţiei Clinton, susţinătorii „multilateralismului hotărât“ nu 
au luat suficient în consideraţie realităţile fundamentale de putere 
contemporană. Mai târziu, accentuarea, în alternativă, a ideii că 
America ar trebui să se concentreze pe o mondială „lărgire 
democratică“ nu a luat în consideraţie, în mod adecvat, continua 
importanţă, pentru America, a menţinerii stabilității pe glob sau chiar 
a promovării unor relaţii de putere avantajoase, dar, din păcate, nu 
„democratice“, ca de pildă cu China. 


Ca prioritate principală a SUA. unele interese, de aproape 
concentrată atenţia asupra lor, au fost şi mai puţin satisfăcătoare, cum 
ar fi concentrarea asupra eliminării nedreptăţii ce domină în 
distribuirea mondială a bogăției, asupra realizării unui „parteneriat 
strategic avansat“ special cu Rusia sau asupra limitării proliferării 
armelor. Alte alternative — protejarea mediului înconjurător sau, şi 
mai cu greutate, combaterea războaielor locale — au tins şi ele la 
ignorarea realităţilor fundamentale de putere mondială. Ca urmare, 
nici una din formulările de mai sus nu a exprimat pe deplin 
necesitatea de a crea o minimă stabilitate geopolitică mondială ca 
bază esenţială pentru simultana prelungire a hegemoniei americane şi 
evitarea eficientă a anarhiei internaţionale. 

Pe scurt, scopul politicii SUA trebuie să fie, fără nici o scuză, 
dublu: să prelungească propria poziţie dominantă a Americii pentru 
cel puţin încă o generaţie, preferabil, şi mai mult; şi să creeze un 
cadru geopolitic capabil să absoarbă inevitabilele şocuri şi tensiuni 
implicate de schimbările socio-politice şi care, în acelaşi timp, să 
devină nucleul geopolitic de responsabilitate comună în vederea 
administrării paşnice a problemelor mondiale. O etapă prelungită de 
cooperare, extinsă treptat, cu principalii parteneri eurasiatici, 
stimulaţi şi arbitraţi de America, poate contribui şi la crearea 
precondiţiilor pentru o eventuală îmbunătăţire a structurilor existente 
ale ONU, din ce în ce mai depăşite. O nouă distribuţie a 
responsabilităților şi privilegiilor poate atunci lua în considerare 
realitățile modificate de putere mondială, atât de diferite faţă de cele 
din 1945. 

Aceste eforturi vor avea în plus avantajul istoric de a beneficia de 
noua reţea de legături mondiale care creşte exponențial în afara 
sistemului tradiţional al statelor-naţiuni. Această reţea — ţesută de 
corporaţii multinaționale, ONG-uri (organizaţii non-guvernamentale, 
multe dintre ele cu un caracter transnaţional) şi de comunități 
ştiinţifice, şi întărită de Internet — creează deja un sistem mondial 
neoficial, care, în mod inerent, este propice cooperării mondiale 
atotcuprinzătoare şi mai instituționalizată. 

În decursul următoarelor decenii, o structură funcţională de 
cooperare mondială, bazată pe realitățile geopolitice, ar putea astfel 


să apară şi să-şi asume treptat rolul actualului „regent“ al lumii, care 
pentru moment şi-a asumat povara responsabilități față de 
stabilitatea şi pacea lumii. Succesul geostrategic în această cauză ar 
reprezenta o moştenire bună de pe urma rolului Americii nu numai ca 
prima, dar şi ultima cu adevărat superputere globală. 


